
Cuvânt înainte 


Cartea pe care am scris-o nu este un jurnal, eseu, volum 
memorialistic sau de corespondenţă, ci câte putin din toate acestea. 

Cui se adresează ea? Tuturor acelora pe care îi (mai) interesează 
istoria ultimilor 60 de ani, tuturor acelora care sunt dispuşi să accepte 
(sau măcar să ia în considerare) şi părerile altora - altele decât cele 
personale sau quasi-unanim admise, tuturor acelora care (mai) sunt 
dispuşi să se lase culpabilizati (ori să se autoculpabilizeze) pentru 
toate cele petrecute în România anilor 1945-1989 (mă refer la mult 
invocata „culpă colectivă”) - sau, dimpotrivă, s-au săturat de această 
postură şi vor, măcar, să-şi împartă vina cu alţii, precum şi tuturor 
acelora pentru care un dicton de genul „Singura condiţie ca răul să 
triumfe este ca oamenii buni să nu facă nimic” reprezintă - fără 
nuantärile necesare şi în deplina ignorare a contextului local şi general 
al momentului - un simplu truism cu iz de lozincă sau chiar un 
„panseu al lui Gâgă”. 

Ce vrea să demonstreze cartea? Nu vrea să demonstreze nimic! 
Ea îşi propune doar un alt unghi de a privi şi investiga perioada 
comunistă din România - cu etapele ei distincte! - încercând să 
răspundă, cu precădere, la întrebări de tipul: 

- Colonie sovietică - sau national-comunism? 

- Intransigenta fatală - sau ,,colaborationism” asumat deliberat şi 
responsabil? 

- Disidenta - sau rezistență „sub acoperire”? 

Desigur, întrebările respective refuză dihotomia maniheistă a 
dictonului pomenit mai sus, singura opţiune posibilă, în cazul dat, 
fiind nu între bine şi rău, ci între rău şi mai rău. 

lar răspunsul la aceste întrebări vizează nu atât destine 
personale, cât, mai ales, destinul neamului şi al ţării. 

Dacă cele aşternute pe hârtia celor 200 de pagini ale cărții vor 
reuşi să descumpäneascä, să pună pe gânduri, să trezească 
disponibilitati de reconsiderare - sau măcar să declanşeze reacții 
adverse, se cheamă ca n-am strigat în pustiu, că demersul meu a avut, 
totuşi, o finalitate. 


În loc de prefaţă 


Stimata mea colegă, 

Nu te-am uitat - şi nu mi-am uitat nici promisiunea. Ba 
dimpotrivă. Numai că nu ştiu precis ce vrei de la mine (sau de la noi). 

Dacă vrei doar o simplă părere de cititor, mai mult sau mai puţin 
avizată, care să-ți aducă - pentru uz (strict) personal - o apreciere, o 
confirmare asupra oportunității si calității demersului tău 
memorialistic, treaba se simplifică şi poate fi rezolvată în câteva 
cuvinte sau fraze. 

Dacă, însă, ai în vedere o investigație (să-i zicem) sociologică 
asupra temei în general, dacă vrei să afli - într-o manieră 
neconvenţională (şi puţin mai parşivă!) - părerea generaţiei noastre 
asupra celor întâmplate (şi trăite, cu deosebiri de nuanţă - sau nu doar 
de nuanţă) în anii comunismului şi modul de raportare la acestea, 
atunci chestiunea se complică. 

lar dacă în gândul tău ascuns zace intenția de a transforma 
roadele acestei ,,investigatii” - „referatele” cu pricina (plus prelucrarea 
datelor şi comentariile aferente) - într-un volum destinat publicării, 
atunci ai avea nevoie de acceptul sau (măcar) ştirea noastră, conform 
celebrului „dicton”: „trădare-trădare, dar să stim şi noi!”. 

Acestea fiind spuse, trebuie să recunosc că am întocmit un 
„referat”, ce riscă (sau chiar e pe cale) să se transforme, la rândul său, 
într-o carte. Pe care, dacă va fi finalizată şi o voi considera aptă de aşa 
ceva, s-ar putea s-o şi public. (Carte în care tu vei figura, fireşte, doar 
ca un imaginar - şi anonim - interlocutor, ca un pretext pentru un 
„monolog în doi”) 

Deci: trădare pentru (presupusă) trădare - cum ar veni! Ca să fiu 
sincer, am pornit la drum cu cele mai bune intenții şi fără nici o 
suspiciune în ceea ce te priveşte. Numai că, pe parcurs - şi furat de 
nenumăratele piste ce se deschideau la tot pasul (cu tentaţii la care n- 
am putut rezista) - totul a luat o altă amploare, pe verticală şi pe 
orizontală. Pe de altă parte, mi-am dat seama că orice apreciere 
izolată, nu atât a cărţii tale, cât a universului evocat în ea şi, mai cu 
seamă, a conjuncturii aferente, ar însemna, inevitabil, o scoatere din 

context. Să-ţi dau un singur exemplu-argument: poate ca ultima 
rabufnire „stalinistă”, cea din 1957-1959, n-a fost altceva (pe plan 
strategic - fireste!) decat pretul retragerii trupelor sovietice din tara - 
sau/şi garanţia că prezenţa acestora nu (mai) este necesară in România. 
(Ştiu că sună groaznic ceea ce spun, dar istoria se face cu cinism şi 
fără urme de scrupule, peste tot în lume; să-ți dau doar două exemple: 
„Pearl Harbor” şi „11 septembrie 2001” - şi nu mă refer la japonezi 
sau la arabi; dacă în cel de al doilea caz mă bazez doar pe similitudini 
şi presupuneri, în primul este deja un fapt notoriu că atacul „prin 
surprindere” era cunoscut la Pentagon, dar nu s-a luat nici o măsură 
tocmai pentru a determina opinia publică americană să accepte 
intrarea în război!!!) 

De fapt, exemplul meu (cel cu retragerea trupelor sovietice) este 
tot o scoatere din contextul - mai larg şi mai complex - al problemei, 
context pe care încerc să-l configurez în viitoarea mea carte, ce va 
purta, cu permisiunea ta, următorul titlu: „Pentru că mi-ai cerut 
părerea...” 

Până când nu vei fi citit respectiva carte (promit că vei fi prima 
persoană care o va primi), nu mă pot pronunţa decât asupra virtuților 
literare ale „Jurnalului” tău, asupra pertinentei şi acuitätii observaţiilor 
şi analizelor (inclusiv - sau mai ales - psihologice) cuprinse în acesta 
şi asupra capacităţii de a reda convingător (sau chiar cutremurător) 
adevărata fata a „universului concentrationar” din perioada 1959- 
1964. 

Pentru toate acestea nu am decât aprecieri pozitive şi - pe alocuri 
- superlative (în cazul „micro-portretizărilor”, de pildă; cu totul 
remarcabil mi s-a părut şi ultimul capitol). 

În rest, aprecierile mele pot viza, mai degrabă, persoana ta: se 
pare că ai reuşit să redai totul - sau chiar să receptezi, să te raportezi la 
drama trăită - fără patimă, fără ură şi fără ranchiună (nu şi fără sechele 
- normal!) ceea ce probează aluatul superior din care ai fost clădită şi 
puterea de a ieşi biruitoare şi cu valențe ziditoare dintr-o atât de grea 
încercare. 

Şi, dacă vrei o comparaţie, cu care nu intentionez să te flatez, 
stilul şi maniera de ,,instrumentare” îmi amintesc de Ileana Vulpescu. 


Desigur, puteam să mă rezum la cele de mai sus şi - dacă asta 
aşteptai de la mine (mă refer la limite - nu la elogii!) - îmi cer scuze 
pentru „aiurelile” mele, pe care nu trebuie să le iei neapărat în serios. 
Poate că m-am Jucat doar, poate că m-ai prins într-un moment în care 
simţeam nevoia unei ,,demonstratii” (nu numai ,,uratenia inteligentă” a 
Miei, de pildă, are nevoie, uneori, de aşa ceva!), sau poate că, fără să 
vrei (ŞI să ştii), mi-ai oferit prilejul, mult aşteptatul prilej-pretext de-a 
scrie, în fine, dacă nu altceva - sigur altfel decât până acuma: 
neîncorsetat de nimic şi liber să zburd - în timp şi spațiu - pe cele mai 
neortodoxe rute. 

Ce să-ți fac...dacă mi-ai cerut părerea! (Nemaivorbind de 
„dedicaţie”...) 

1 octombrie 2003 

Cu admiraţie şi prietenie 

Zeno Millea 

I. 
Pentru că mi-ai cerut părerea... 


De ce te interesează (si) părerea mea? 

Ce ştii tu, în fond, despre mine? 

Dacă ar fi să judec după dedicatia de pe carte, s-ar părea că un 
singur lucru: că am fost - şi continui să fiu (ceea ce e mai mult decât 
discutabil) - „Zeno cel frumos”! 

Este, oare, suficient pentru a emite o părere, pentru a formula 
nişte aprecieri pertinente şi de luat în seamă în cazul dat? În definitiv, 
tu aştepţi (bănuiesc) un verdict nu de la un cititor oarecare, ci de la 
unul ,,tinta” - învestit cu o oareşcare autoritate de „critic literar”. Ce te 
face să crezi ca aş fi persoana potrivită (sau una dintre ele) pentru aşa 
ceva? 

Bine-bine, vei spune, dedicatia cu pricina a fost scrisă atunci, pe 
loc, fiind rodul unei impresii-inspiratii de moment, fără vreo altă 
conotație sau semnificație mai adâncă. Fie! Recunosc că m-am 
străduit - fie şi numai din bun-simt - să „îmbătrânesc frumos”, dar asta 
nu schimbă cu nimic datele problemei. 

Pe de altă parte, voi psihiatrii, la fel ca şi stomatologii (care, şi 
în afara cabinetului, automat ti se uită în gură pentru a evalua- 
inventaria toate realitățile „ascunse” din respectiva cavitate naturală) 
şi manati de aceeaşi deformatie profesională, procedati - la fel de 
automat - la investigarea „psihanalitică” a ascunzişurilor mai mult sau 
mai puţin subconştiente ale interlocutorului: oare ce se ascunde în 
spatele cutărui sau cutărui gest, oare de pe ce poziţie face (sau a făcut) 
cutare sau cutărică respectiva afirmaţie, oare care este motivaţia reală 
care a determinat cutare sau cutare atitudine (etc.)? 

Sau nu este aşa? Ba este, şi ar trebui s-o ştii mai bine decât 
mine. La urma urmei, poate că aveți dreptate: majoritatea covarsitoare 
a muritorilor de rând (nu mă refer la statutul lor social, ci la 
neapartenenta la tagma psihiatrilor) ar face bine, măcar din când în 
când, dacă ar apela la serviciile voastre. Şi totuşi: atunci când nu este 
vorba de gesturi reprobabile şi (aparent) inexplicabile, atunci când nu 

este vorba de manifestari patologice al caror mobil zace undeva 
cenzurat in subconstientul individului, ci avem de-a face cu elemente 
pozitive, läudabile sau, dacă vrei, cu fapte bune, ce rost are (sau cui îi 
foloseşte) scormonitul după mobilul real, după motivaţia ascunsă? 

Cui prodest? 

Ce are de câştigat beneficiarul dacă află că actul de caritate sau 
de mecenat a fost făcut doar pentru a culege aplauze? Ce are de 
câştigat donatorul dacă află că, de fapt, mobilul real al gestului său a 
fost nu altruismul, nu mila creştinească, ci vanitatea şi setea de 
aplauze? Nimic! Ba, aş zice că şi unul şi altul n-ar avea decât de 
pierdut. 

Desigur, cele schitate mai sus trimit, inevitabil, la o viziune 
maniheistă asupra chestiunii. N-am intenționat să rostesc o sentință, şi 
cu atât mai puțin una în alb-negru. Ştiu că treaba e mult mai 
complicată, că planurile se interferează, se intrică - existând o 
varietate infinită de nuanţe, că fiecare situație sau caz trebuie 
singularizate, că, la urma urmei, fiecare dintre noi este, în felul său, un 
unicat şi aşa mai departe. Oricum, sunt împotriva „scormonitului” pe 
post de „artă pentru artă” şi întru totul de acord cu îndemnul lui Blaga 
de „a nu strivi corola de mister a lumii”! (Este o parafrază şi o 
extrapolare - fireşte) 

Ce legătură au toate acestea cu cele de la care am pornit? Au - şi 
încă una nebănuit de mare. Au şi cu literatura, şi cu critica literară, şi 
cu o „simplă” dedicație, nemaivorbind de atributul „definitoriu” al 
beneficiarului. 

Să le luăm pe rând. 

A scrie, pe lângă instrumentele de rigoare (limba, mestesug, 
sursă de inspirație - material faptic sau ideativ, pregătire - nu neapărat 
de specialitate, talent) mai presupune, obligator, şi un mobil. Care este 
acest mobil REAL? 

Exegeza literară autentică, la rândul ei, nu poate ignora sau ocoli 
respectivul mobil. (Că eu sunt total împotriva acestui nărav al criticii 
literare contează, din păcate, prea puţin. Evident - mă interesează doar 
mesajul şi mijloacele care-l pun în valoare, în speţă atunci când acesta 

este pozitiv. Cand mesajul e negativ sau chiar nociv, ma pot gandi, 
eventual, şi la mobil. Dar numai atunci!) 

Cât priveşte „dedicaţia”, dă-mi voie, stimată colegă, să mă 
îndoiesc de spontaneitatea ei şi de faptul că adjectivul cu pricina s-ar fi 
impus în sintagmă ca rezultat al unei percepții sau impresii de moment 
(vis-ă-vis de perenitatea lui). Eu n-am fost pentru voi (mă refer la 
colegele de an), timp de 6 ani, decât „Zeno cel frumos” (care mai ştia 
şi să cânte la pian). Atât - şi nimic altceva! (Acesta fiind mobilul real 
care a intervenit în formularea dedicatiei, mă întreb din nou: de ce m- 
ai ales printre ,,referenti’’?) 

Şi dacă tot veni vorba de frumuseţe (fizică, evident), te-aş mai 
întreba dacă voi (voi psihiatrii - fireşte) ştiţi că aceasta poate deveni - 
în anumite condiţii şi nu foarte rar - o povară greu de suportat, o 
povară care iti poate marca întreaga existență, de la structurarea 
personalității şi până la traiectoria existențială vizând comportamentul, 
orientarea, devenirea, ierarhia valorilor şi aşa mai departe? De ce? 
Premisa este un truism: frumusețea fizică stârneşte, în egală măsură, 
admiraţie şi invidie. lar aceasta din urmă se asociază, de regulă, cu 
reacții compensator-consolatoare de tipul: o fi el frumos - dar precis e 
prost, sau laş, sau perfid, sau măcar neserios şi îngâmfat. Sau toate 
laolaltă. În continuare, chestiunea depinde de structura fiecăruia şi de 
gradul de dependenţă de părerea celor din jur. Dacă eşti dependent, o 
viata întreagă vei încerca să demonstrezi, să dovedesti că esti (si) 
deştept, curajos, vertical, serios, modest etc. 

M-a ferit Dumnezeu de aşa ceva. Am fost, de când mă ştiu, mai 
degrabă schizoid, „autist”. 

Si totuşi, nici asta nu-ți conferă o imunitate absolută sau 
permanentă. De ce? Pentru că respectivii nu se mulțumesc doar cu 
presupuneri convenabile, ci vor şi confirmări, pe care încearcă să le 
provoace mai ales în cazul celor mai ,,nesimtiti”, a celor ce nu simt 
nevoia să „dovedească”. (Fireşte, discutăm despre „frumoşii” 
înzestrați şi cu alte calități, nu despre cei cărora diagnosticul 
prezumtiv al invidioşilor li se potriveşte - existând, slavă Domnului, şi 
această categorie, fără a fi însă mai consistent reprezentată decât în 
lumea nefrumoşilor). Pe de altă parte, chiar şi „frumosul nesimtit” 

poate să aibă momentele lui de îndoială în care are nevoie de 
„aplauze” - pe post de verificare, de confirmare. 

lar când provocările se tin lant şi, întâmplător, coincid cu o 
perioadă mai lungă de nesiguranţă, îndoială şi neîncredere în propriile 
forte, orice “frumos schizoid” poate vira cu 180 de grade şi ajunge la 
„crize subintrante”, devenind ba premiant, ba performer în diverse alte 
domenii, ba „cavaler al dreptăţii”, ba lider de grup, ba toate laolaltă. 

Cât îl ţine (şi cu cât succes) rămâne de văzut. 

Şi, în fine, mai există o categorie ce se rezumă la demonstrații 
ocazionale şi bine alese, care să descurajeze durabil (sau chiar 
definitiv) armata potenţialilor provocatori. În cazul acesta, fireşte, nu 
mai este vorba de un mecanism de autoreglare de tip feed-back, ci de 
o profilaxie deliberată. 

Ce rost are toată vorbăria asta? 

Nu mă aşteptam de la un psihiatru la aşa o întrebare. Ti-am 
oferit - din pur fair-play - tot materialul necesar ca să mă poți încadra 
la articolul cutare, paragraful „X”, varianta „Y”. Ca să ştii şi tu la 
părerea cui ai apelat! 

Recunosc că am cam luat-o razna. Sa mă reintorc la cartea ta, în 
speță la domeniul căruia îi aparține. Deci: literatura consacrată 
„universului concentrationar”. Ca să mă pot apropia (şi) afectiv de 
subiect, ar trebui să îndeplinesc două condiţii: 

- să fi trăit, efectiv, o experiență ca a ta; 

- să fiu convins de oportunitatea evocării acestui univers, de 
faptul că această evocare ar avea un efect benefic asupra societății 
româneşti în contextul actual. 

Or, eu nu îndeplinesc nici una din aceste condiţii (voi reveni). Pe 
de altă parte, ar trebui să pot face abstracție de premisele şi 
preliminariile istorice, de flagrantele iresponsabilitäti care au pre şi 
configurat situația ce a dus, finalmente, la tragediile pe care le-aţi trait 
voi, de factorii răspunzători, de regulile jocului în care am fost obligați 
să intrăm, pentru a putea aprecia chestiunea din punct de vedere 
„ontogenetic” şi nu „filogenetic”, pentru a mă putea apleca asupra 
unor destine personale sau de grup şi nu asupra destinului neamului şi 
al țării. 

Or, eu nu mă pot detaşa de amintitele considerente şi nu pot 
judeca decât prin prisma intereselor României şi ale românilor. Iar 
dacă privesc problema din acest punct de vedere, atunci altele sunt 
unitățile de măsură cu care trebuie cântărite faptele, evenimentele, 


atitudinile, compromisurile, poate chiar şi samavolniciile şi crimele 
acelei perioade. (Voi reveni) 

IL. 
Din nou despre cartea ta 


Recunosc, cu toată ruşinea, că abia acum pot să spun ca am citit 
- integral şi temeinic - volumul primit de la tine. Ai scris o carte 
excepțională - din toate punctele de vedere (structurare, stil, echilibru, 
ritm etc.). Este, de departe, cea mai bună carte pe care am citit-o in 
genul respectiv. Ar fi un păcat strigător la cer să nu mai scrii! 

Ceea ce nu înseamnă că aş avea ceva de retractat. Nu retractez 
nimic din cele scrise până acum. De ce? În primul rând, pentru că 
respectivele „aiureli” au totuşi un „sâmbure” care rămâne în picioare: 
de ce ai nevoie de confirmări, atunci când ai produs ceva ce n-are 
nevoie nici măcar de verdictul celui mai autorizat critic literar? O carte 
de asemenea valoare se impune singură, iar pentru autor nu poate 
aduce decât marea consacrare! (Nu exagerez deloc - şi nici n-am 
motive s-o fac) Şi dacă ai fost în stare s-o scrii - aşa cum ai scris-o - de 
ce ai îndoieli? 

Îmi vei spune, poate, că îndoieli (mai mult sau mai puţin 
cartesiene) au avut şi alții - mai mari şi definitiv înscrişi pe orbita 
recunoaşterii şi consacrării. Sau nu este vorba de îndoieli? Atunci 
despre ce? Despre mobil? 

Nu sunt psihiatru şi, după cum am mai spus-o, nu-mi place (ba 
chiar îmi displace profund) să scormonesc după motivații ascunse 
(nemaivorbind de cele din subconştient). „Jurnalul” l-ai scris, după 
cum singură recunosti, la îndemnul şi insistenţele tatălui tău. Cartea ai 
publicat-o, după cum se poate citi (inclusiv) pe coperta din spate, în 
ideea că, citez: ,,...printre cei care au încercat să descrie acest Moloh, 
numit comunism, amintirile mele din detenţie vor reprezenta un mic 
fragment din mozaicul general”. 

Trebuie să înţeleg că n-ai simţit nevoia şi n-ai intenționat să scrii 
cartea - şi că ai scris-o doar împinsă de la spate. lar de publicat ai 
publicat-o - dacă tot exista - doar pentru a completa, cu un mic 
fragment, mozaicul general al descrierii ,,Molohului numit 
comunism”. (A propos de „Moloh”, în DEX scrie că e „un simbol al 

cruzimii, lăcomiei şi rapacității”; în Dicţionarul de neologisme că ar fi 
„0 şopârlă din Australia, cu capul acoperit cu ţepi”; în Enciclopedia 
Minerva că este o zeitate a amoreilor, căreia 1 se jertfeau oameni - un 
fel de Minotaur) 

Pe de altă parte, vorbeşti de „un lung şi dificil proces de scoatere 
la lumină”. La ce te referi, la completarea şi cizelarea textului, la 
ezitarea de a-l publica (sau de a te apropia de el?), ori la dificultăți 
survenite în demersul de publicare a cărţii? 

De fapt, necazul este în altă parte: „mozaicul” de care vorbeşti 
are inadmisibil de multe zone goale, ba aş putea spune ca e format, la 
ora actuală, doar din „fişicuri” de fragmente suprapuse ce ocupă 
numai anumite porțiuni ale unui teren (în rest) viran. 

Oare cât va mai dura până „polisul” tău - construit pe verticală - va 
fi umplut, cât de cât, nu de blocuri turn, ci de clădiri modeste care să 
ocupe spaţiul (nefiresc de) gol dintre respectivii „zgârie nori”? 

Că despre un „mozaic” care să redea o imagine coerentă şi să 
permită o apreciere globală şi detaşată nu cred că se va putea vorbi 
vreodată. 

Să nu mă înţelegi greşit: cartea ta este mai mult decât izbutita, 
dar ea nu completează mozaicul în discuţie, ci doar îngroaşă straturile 
unui „fişic”. 

Pe de altă parte, fără o minimă detaşare nimic nu poate fi 
judecat, cât de cât, la rece. Or, această detaşare n-o poate dobândi - 
niciodată - nici cel ce a pierdut pe cineva apropiat, nici cel ce a făcut 
ani de puşcărie (trei sau 17 - n-are importanță) pentru „vina” de a fi 
gândit, crezut, sau chiar vorbit „altfel” (că cei ce i-au înfruntat cu arma 
în mână aveau măcar consolarea de-a fi făcut ceva ce se pedepseşte 
oriunde, indiferent de ideologii sau orânduiri!). 

lar fără o judecată la rece, repet, nu se poate elimina factorul 
afectiv, nu se poate gândi „filogenetic” - ci exclusiv „ontogenetic”, nu 
se poate judeca prin prisma destinului neamului - ci numai prin cea a 
destinelor personale sau de grup, nu se poate dobândi „cinismul” 
necesar pentru a reuşi - chiar „călcând peste cadavre” - o evaluare 
obiectivă, raportată strict la condiţiile date, a ceea ce s-a făcut (sau s-ar 

fi putut face) pentru romani şi pentru România, pentru ca neamul 
nostru să nu dispară din istorie, iar tara noastră de pe harta Europei! 

Având marea şansă de-a nu fi fost printre cei şapte deţinuţi 
politici din familie (care au însumat peste 40 de ani de detenţie), 
marea şansă de-a nu-l fi pierdut pe nici unul, abilitatea (sau/şi 
norocul) de-a fi reuşit să mă strecor fără compromisuri (şi traume) 
majore printre capcanele acelor ani, şansa de-a fi fost la o distanță 
considerabilă de Clujul anului 1959 şi detaşarea pe care mi-o oferă 
anii ce au trecut, voi încerca, cât mă vor duce puterile, să completez 
mozaicul în discuţie. Nu cu sentințe - ci cu argumente şi 
contraargumente! Nu atât cu ceea ce a fost - ci, mai degrabă, cu ceea 
ce ar fi putut să fie (mai rău, sau chiar ireparabil - vezi, de pildă, 
Basarabia ta natalä!!!). 

Am spus ca voi incerca. Cat voi reusi (si cu ce finalitate) rämâne 
de väzut. 

III. 
„Causa causarum” 


De ce am ajuns noi în situaţia de a purta acest dialog sui 
generis? Cu alte cuvinte: de ce a ajuns acest dialog să aibă o substanță 
reală, istorică? Iată, foarte pe scurt, momentele cheie: 

- la începutul anilor '30 (după alte câteva încercări nereuşite) 
ajunge în prim-plan „omul providential” al unei Germanii învinse, 
umilite şi în mizerie economică - Adolf Hitler, care reuşeşte, în scurt 
timp, atât punerea pe picioare a ţării şi transformarea ei în puterea 
militară nr. I a lumii, cât şi resuscitarea - până la fanatism - a spiritului 
german revanşard şi imperialist, împins până la ideea hegemoniei 
mondiale; 

- Europa (si nu numai ea) asistă cu seninătate şi totală 
iresponsabilitate la această ascensiune fulminantă - fără a-şi lua nici 
cele mai elementare măsuri (militare, diplomatice etc.) de siguranţă - 
vădind o lipsă de informare, de apreciere, de interpretare, de logică, de 
anticipare etc. de-a dreptul incredibile; 

- în aceleaşi condiţii de „catatonie” occidentală, Hitler, practic, 
împarte cu Stalin Europa Centrală şi de Est; 

- după care, printr-un blitz-Krieg, ia în stăpânire, efectiv, 
aproape toată Europa (ultimul bastion care mai rezistă fiind Anglia); 

- Japonia - singurul aliat de nădejde - atacă (fără declaraţie de 
război - cum a fost informată opinia publică din SUA!) baza 
americană de la Pearl Harbor; 

- SUA au motiv (si susținere cetäteneascä) pentru a intra în 
război; 

- Hitler devine victima propriei paranoie şi a celor două erori 
fundamentale subsecvente: 1 - convingerea că „Axa” va putea câştiga 
un război cu tot restul lumii; 2 - atacarea URSS (unde a fost învins, ca 
şi Napoleon, în primul rând de către „iarna rusească”!); 

- „Axa” începe să piardă teren pe toate fronturile, sfârşitul fatal 
prefigurându-se şi conturându-se din ce în ce mai clar; 

-pe ce mai putea miza Hitler?; pe mult trambitata „armă 
secretă” (bomba atomică!) eventual - deşi era limpede că timpul rămas 
pentru finalizarea ei este insuficient; 

- se lansează ideea deschiderii „celui de-al doilea front”, dar 
materializarea ei întârzie nepermis de mult - deşi pericolul bombei 
atomice era dublat de cel al bolşevizării Europei - Aliaţii” neputându- 
se (chipurile) hotărî dacă să debarce în Balcani sau în Normandia; 

- devine tot mai clar faptul că americanii (anglo-americanii — 
mai precis!) preferă - cu riscul (sau preţul!) de a-i ceda lui Stalin o 
treime din Europa - să-i lase pe ruşi să scoată castanele din foc; 

- drept care, debarcarea a avut loc atunci când a avut - iar 
întâlnirea a fost pe Elba! (ruşii luând - cu sau fără o înţelegere 
prealabilă - în stăpânire întreg viitorul „Lagăr Socialist”); 

- iar Hitler, în loc să “trădeze” în Apus şi să reziste eroic în 
Răsărit - pentru a salva de sovietizare o serie întreagă de tari europene 
- face exact invers, mutându-şi principalele forte pe frontul de Vest; 

- drept care, Stalin câştigă şi războiul - şi pacea! 

S-au făcut destule speculaţii în sensul că ba „aliaţii” nu banuiau 
că ruşii vor considera întreg teritoriul ocupat drept captură de război, 
ba că Roosevelt era în cărucior şi alăuzit de cap iar Churchill un 
maniaco-depresiv (care „se trata” cu alcool) - iar Stalin i-a jucat pe 
degete la Teheran, Moscova şi Yalta aşa cum i-a convenit etc. etc. Să 
fim serioşi! O dată, că orice şef de stat are o considerabilă echipă de 
consilieri civili şi militari, fără consultarea cărora nu face nici un pas 
(nu vorbim despre dictatori!). În al doilea rând, că soarta unui război 
sau a unui continent nu se hotărăşte la un pahar de vorbă sau în baza 
unei schiţe făcute pe un servetel de hârtie. În al treilea rând, că numai 
un oligofren sau un analfabet putea să nu ştie că, pe tot parcursul 
istoriei, rusul de bună-voie n-a mai plecat în veci de-acolo unde o dată 
a pus piciorul. Pe de altă parte, dacă pe anglo-americani i-ar fi 
interesat, cât de cât, soarta amintitei părți de Europă, ar fi debarcat cu 
un an mai devreme în Balcani şi în Polonia, tăind - la nivelul 
„istmului” Ponto-Baltic - accesul ruşilor în Europa. (Voi reveni) 

Dar nu 1-a interesat! 

De la nebunia lui Hitler, de la spiritul gregar al celor din 
subordinea lui (în sensul cel mai larg al cuvântului!) şi de la cinismul 
anglo-americanilor ni s-a tras totul! Iar târgului încheiat la Yalta (sau 
oriunde în altă parte) i se datorează situaţia în faţa căreia am fost puşi 
la sfârşitul războiului - izolaţi total, abandonaţi şi condamnaţi să ne 
descurcăm singuri, cum ne-o ajuta Dumnezeu şi instinctul de 
supraviețuire, târg ce includea şi manipulări perverse menite a uşura 
munca sovieticilor şi a grăbi subjugarea noastră. Şi asta în pofida 
întoarcerii armelor şi a unei cobeligerante (nerecunoscută niciodată ca 
atare!) care ne-a costat două sute de mii de morţi! 

Despre ce manipulări este vorba? E suficient să dau doar două 
exemple. O dată, acel „vin americanii” care flutura pe toate buzele la 
vremea respectivă - şi nu ca o himeră, nu ca un ultim pai de care ne 
agatam în disperarea noastră, ci ca o certitudine răspândită şi cultivată 
exact de către cercurile anglo-americane, fie pe căi oculte, fie (mai 
disimulat) pe calea undelor radio - pe locul întâi situându-se Radio 
Londra. (Celor care au prins acele vremuri le mai răsună şi astăzi în 
ureche cele patru bătăi de timpan - primele trei cu o tonalitate mai 
înaltă, cea de-a patra cu una mai joasa şi mai estompată - semnalul 
postului cu pricina, care răspândea zilnic, in limba română, 
„îmbărbătările” respective!) 

În al doilea rând, grupul de observatori occidentali care a 
monitorizat alegerile din noiembrie 1946 (măsluite până-n pânzele 
albe de către comunişti!) şi care, printr-o declaraţie comună de presă, a 
apreciat respectivele alegeri drept libere, democratice şi perfect 
corecte!!! 

Ce altceva au fost acestea (şi multe altele - pe care nu le mai 
amintesc aici) decât ordinare (şi criminale) manipulări şi mistificări 
menite a netezi calea „comunismului atotbiruitor” - prin menținerea 
gratuită a unor speranţe deşarte în scopul de a instiga la o rezistență 
deschisă (inclusiv armată) care să justifice măsurile de represiune, şi, 
pe de altă parte, prin acreditarea ideii, în fata opiniei publice 
internaționale, că poporul român îşi alege singur destinul, îşi croieşte 
singur viitorul, iar cei ce se opun nu sunt decât nişte minorități 
,reactionare” care trebuie reduse la tăcere!!! 


21 


Ca atare, cei ce ne-au vandut, cu acte in regula, la Teheran, 
Moscova, Yalta şi Potsdam, cei ce au probat ca alegerile respective ar 
fi fost un exemplu de corectitudine, cei ce ne-au amăgit în modul cel 
mai pervers şi cinic cu acel „vin americanii” (sau, mai nou, ne-au dus 
cu zăhărelul până în 11 septembrie 2001) nu sunt, pe undeva, cu nimic 
mai buni decât comuniştii NK VD-isti! 

lar cei ce le-au dat crezare - deşi era limpede pentru orice 
observator cât de cât avizat şi înzestrat cu o elementară logică, cu un 
elementar simţ al realităţii că nimeni, nici armatele, nici conducătorii, 
nici opinia publică internaţională nu (mai) erau dispuse nici măcar să 
ia în considerare (darmite să accepte) ideea întoarcerii armelor 
împotriva ruşilor - şi au procedat în consecinţă la vremea respectivă, 
au dat dovadă, în frunte cu şefii partidelor istorice, de o incredibilă 
naivitate şi lipsă de discernământ, uşurând munca NKVD-ului şi 
oferind pe tavă slujitorilor acestuia toate motivele (practic - 
acoperirea!) pentru a porni, nestingheriti şi fără reținere, pe calea 
represaliilor. A fost o „politică” sinucigaşă şi, pe de altă parte, 
iresponsabilă şi exterminatoare şi în ceea ce-i priveşte pe românii (nu 
puţini) care au mers pe mâna lor. Practic, o bună parte din sabotaje 
(pentru că au fost şi reale - nu numai înscenate!) şi din rezistenţa 
armată din munţi s-a produs şi organizat pe această filieră, „Sumanele 
Negre”, de pildă, fiind o emanatie a PNT. 

Cât priveşte naivitatea fără margini şi subestimarea de neiertat a 
adversarului, este suficient să amintesc de „capcana de la Tămădău”! 

Am văzut, recent, un film (artistic - nu documentar) închinat 
ascensiunii lui Adolf Hitler. Nu vreau să-l comentez - vreau doar să 
reproduc dictonul (apărut în post-generic) cu care s-a încheiat filmul: 
„Singura condiţie ca răul să triumfe este ca oamenii buni să nu facă 
nimic”! 

Nu vreau să discut nici esența maniheistă a divizării respective, 
nici relativitatea contrapunerii, nici caracterul abstract al enuntarii, 
nici ignorarea totală a unui context real sau pretinsul atribut de 
infailibilitate ori de panaceu universal al „soluției” avansate. Vreau să 
mă refer exclusiv la acel „să nu facă nimic”. 

Nu mi-am propus să vorbesc despre ce-au facut şi ce n-au facut 
„oamenii buni” din Germania sau despre ce-ar fi trebuit să facă în 
situația dată. Dar dacă cineva ar încerca să aplice, în aceeaşi ordine de 
idei, dictonul respectiv la realitățile României din 1945 (şi din anii 
imediat - şi nu numai imediat - următori), ar trebui să-l consider 
imbecil, nebun sau de o rea-credinta şi ipocrizie demne de Guinness 
Book. Pentru numele lui Dumnezeu, dar Germania avea alternativa 
binelui - şi a ales răul! Iar României i-a lipsit cu desăvârşire respectiva 
alternativă. România avea de ales doar între rău şi mai rău! lar acest 
„mai rău” putea să meargă până la dispariţia din istorie şi de pe harta 
Europei. România putea să împărtăşească - în integralitatea ei - soarta 
Basarabiei şi a Bucovinei de Nord!!! Ce puteau să facă, în situația 
dată, „oamenii buni” din România? 

IV. 
Intransigenta fatala - sau compromis salvator? 


Onoare, verticalitate, demnitate, infruntarea raului fara rezerve - 
dar şi fără şanse? 

Rezistență - da! Dar folosindu-ne inteligenţa, abilitatea, 
şiretenia, apelând la compromisul deliberat asumat (mimat) - şi nu 
prin gesturi care, în sine, pot să fie sublime, dar privite din punct de 
vedere „filogenetic” n-au nici o finalitate. Ba dimpotrivă! Că 
exemplele voastre ar fi ținut treaz spiritul de rezistență? Fals! Ele - 
prin reprimarea lor brutală - au intensificat, paralel cu teroarea, frica şi 
convingerea că totul este zadarnic! 

Dacă strămoşii noştri ar fi mers pe această linie - eram de mult 
dispăruţi din istorie! 

Nu sunt nici laş şi nici cinic, ci doar realist. Hai să luăm un 
exemplu relativ mai recent: la ce i-a folosit Bisericii Greco-Catolice 
intransigenta dusă până la sacrificiul suprem (este vorba de refuzul de 
a se întoarce la ortodoxie - în 1948 - ortodoxie de care a fost 
despărțită, cu 250 de ani în urmă, printr-un abuz cu nimic mai prejos 
şi la fel de politic!)? Şi-a pierdut credincioşii (reveniti în proporție de 
99 la sută la ortodoxie), preoții (reveniti în Biserica Ortodoxă Română 
într-o proporție asemănătoare), bisericile etc. Mai mult, din cei 
1.380.000 de enoriaşi au revenit (supraviețuitori + urmaşi) în sânul 
catolicismului doar aproximativ 200.000 (până în 1992), cifra acestora 
fiind nu în creştere, ci în scădere. Deci, mai puţin de 1% din populația 
țării. Si nu este vorba de teamă, nici de mentalități reziduale 
comuniste, ci, pur şi simplu, de senzaţia (ca să nu spun convingerea) 
că în 1948 au fost abandonaţi - că „păstorii” (cei mari, fireşte) au pus, 
la vremea respectivă, mai presus interesele Vaticanului (sau 
intransigenta confesională) decât pe cele ale „turmei” păstorite! 

Asta este psihologia maselor (din păcate - sau nu) aici, în 
România, după aproape 2.000 de ani de compromisuri menite a salva 
neamul, identitatea şi spiritualitatea sa. Este vorba de laşitate? Eu aş 
zice că este vorba de realism, de instinct de conservare sau chiar de o 

veritabilă (şi miraculoasă) vocație a supravieţuirii. (Oare ce s-ar fi 
întâmplat dacă Biserica Ortodoxă ar fi procedat la fel ca şi cea Greco- 
Catolică? Şi nu numai în perioada comunistă, ci de-a lungul întregii 
sale istorii bimilenare? Unde mai eram acum şi oare „forma cărui vas” 
ar fi luat-o masa amorfă care am fi devenit?) 

După cum, dezinteresul general care întâmpină, astăzi, de pildă 
„Memorialul Durerii” sau filmele lui Pintilie, sau întreaga literatură 
consacrată „Universului Concentrationar” tine nu de mentalitatea 
comunistă sau de rezidiile acesteia, ci de convingerea funciară că omul 
este “sub vremuri”, că istoria este un ,,joc” ale cărui reguli trebuie să 
le respecţi - dacă vrei să supravietuiesti, că invazia comunistă a fost 
doar o picătură în marea vicisitudinilor cu care s-a confruntat neamul 
nostru în ultimele două milenii. 

Să nu mă înţelegi greşit: în 1989-'90 ar fi trebuit puşi la zid toţi 
criminalii de tipul/teapa lui Nikolski, Drăghici, „Pantiuşa” etc., dar, 
evident, nu şi alte milioane de „comunişti” care, în condiţiile date, au 
asigurat, totuşi, supraviețuirea țării! (Voi reveni) 

In aceeaşi ordine de idei, nu pot să nu spun că România avea 
nevoie, în 1990 (şi nu numai), nu de fracturarea societății în două 
tabere antagoniste care să se macine steril şi în detrimentul ţării, ci de 
păstrarea solidarității „decembriste” - măcar în ceea ce priveşte 
interesele majore ale neamului. Avea nevoie nu de (neo)comunisti şi 
anticomunisti, care, prin lupta lor oarbă (vizând nu interesele țării, ci 
interese personale sau de grup!) n-au făcut altceva decât să inducă 
degringolada şi regresul economic, iar, în exterior, să spurce imaginea 
țării, ci de o concordie care să asigure reaşezarea, stabilitatea, intrarea 
- cât de cât - în normalitate şi crearea premiselor unei evoluţii pozitive 
în toate domeniile. Avea nevoie de solidaritate şi de muncă! 

După cum, nu sunt de acord nici cu „vânătoarea de vrăjitoare” şi 
nici cu feluritele deconspirări şi demitizări. De ce? În primul rând, 
pentru că sunt contraproductive. În al doilea rând, pentru că „procesul 
comunismului” este o sintagmă fără conţinut real. Ce fel de proces al 
comunismului (poate al comuniştilor - în speță al unora dintre ei)? 
Mai trebuie comunismul condamnat? L-a condamnat istoria şi s-a 
autocondamnat prin faliment pe toate planurile. Ce altceva a fost 

revolutia din decembrie'89 - din acest punct de vedere - decat o 
sentință de condamnare rostită de către imensa majoritate a poporului 
român? 

Ce-ar mai fi trebuit să facem - ca un corolar al acestei sentințe? 
Nimic altceva, decât să clădim o altă societate şi orânduire - mai bună 
şi mai dreaptă. Am reuşit s-o facem? Şi dacă da, în ce măsură? Sau am 
reuşit - deocamdată - să creăm doar premisele care, la vremea 
respectivă, au dus la apariția „luptei de clasă” şi la tot ceea ce i-a 
succedat, culminând exact cu comunismul?! 

Nu de deconspirări şi de procese avem nevoie, ci de un sistem 
social-economic şi politic care să excludă, pe următoarele spirale de 
evoluţie, renaşterea comunismului şi a tuturor monstruozitatilor care 
l-au caracterizat! 

În lumina celor de mai sus, deconspirările CNSAS-ului 
reprezintă un act de justiție - sau unul de înveninare (în plus) a 
relațiilor dintre oameni, de accentuare a dezbinării, sau chiar un act 
generator de şantaj şi reglări de conturi politice? 

Este activitatea acestui for un echivalent de „proces al 
comunismului”? Dar majoritatea informatorilor (cu patalama!) 
deconspirati - aparţinând castei demnitarilor, nu oamenilor de rând - 
provine exact din tabăra „anticomuniştilor”!!! (Nu mai dau exemple - 
identitatea acestora fiind arhicunoscută!) Si-atunci? 

Desigur, ne-am putea întreba, cu temei, de ce această 
preponderență? N-o vom face, pentru că, spre deosebire de cei care n- 
au trăit acele vremuri (sau au fost prea mici ca să le înţeleagă), ştim 
foarte bine că informatorii erau racolati nu atât dintre „tovarăşii de 
nădejde”, cât, mai ales, dintre victimele (potenţiale sau efective) ale 
regimului -mult mai uşor de şantajat în situaţia dată. Pentru că - şi asta 
iarăşi nu se prea ştie astăzi - şantajul era principala armă de racolare, 
şi nu apelul la „înalta conştiinţă de clasă” a amintitilor „tovarăşi de 
nădejde”. 

Pe de altă parte, fiecare şef de unitate, subunitate etc. - din toate 
domeniile - era vizitat periodic de către securistul „din dotare” şi 
obligat să „dea raportul”. Ce trebuiau să facă aceştia, în situaţia dată, 
să refuze, periclitandu-si nu numai postul, ci şi libertatea (în speţă în 

perioada de dinainte de 1964) - sau să „raporteze” nişte banalitati fara 
caracter nociv? Erau şi aceştia informatori ai Securităţii? Stricto sensu 
- bineînţeles! Asta era relevant, sau ceea ce raportau (informau)? 
Nemaivorbind de faptul că oricine - chemat la Securitate sau doar 
abordat, oriunde, de un securist - era obligat să dea o declaraţie (în 
legătură cu varii momente, situaţii, evenimente: la întoarcerea din 
străinătate, după un contact cu nişte străini veniţi în tara, în legătură cu 
o corespondență - fie ea pur ştiinţifică etc.). Sunt toţi aceştia 
informatori? 

Aşa stând lucrurile, trebuie să deconspirăm informatori - sau 
informații? 

Pe de altă parte, nu ne interesează, măcar ca o circumstanta 
atenuantă, prin ce a fost şantajat respectivul informator, cu ce îl avea 
la mână Securitatea? 

Fireşte, nu fac o pledoarie, ci vreau doar să îndemn la 
particularizare, la atenta cântărire a tuturor circumstanțelor, la 
aşezarea lucrurilor în contextul lor real, la oportunitatea şi caracterul 
reparator al respectivelor deconspirări. Si, categoric, sunt împotriva 
oricăror generalizări, ba chiar şi a mediatizării cazurilor particulare - 
atunci când circumstanţe cu totul speciale n-o reclamă. De ce? Pentru 
că - aşa cum am mai spus-o - nu văd nici un beneficiu real, ci numai 
efecte negative la scară națională. 

Îmi vei spune, stimatä colegă, că iarăşi bat câmpii - pentru că e 
vorba strict de „poliție politica” şi de informaţiile aferente. La urma 
urmei, ce-i aia „poliție politică” şi cine-i stabileşte strict aria de 
cuprindere? (Mă refer, fireşte, la anii de după desovietizare, la 
perioada - şi ea cu etape distincte, asupra cărora voi reveni - de aşa zis 
national-comunism). Este „poliție politică” deconspirarea unui 
complot care atentează la siguranța națională, la integritatea statului - 
fie el şi national-comunist? Este „poliție politică” deconspirarea unui 
spion (sau a unei rețele) aparținând unei agenturi străine şi care, sub 
masca luptei anticomuniste (sau chiar aflat efectiv în slujba acesteia) 
aduce sau poate aduce prejudicii importante statului - pe termen scurt, 
mediu sau lung, prejudicii ce afectează siguranța naţională pe o durată 


27 


ce poate depăşi (dupa cum s-a şi întâmplat!) însăşi existenţa regimului 
comunist? 

Sunt informatori în slujba poliției politice toţi cei care au dat 
informaţii referitor la situaţiile de mai sus? 

Poliţie politică au făcut cei care i-au deconspirat, în 1964-1965, 
pe adversarii national-comunismului - adepţi ai continuării sovietizarii 
şi rusificării României? 

Sau - ca să mă refer chiar şi la etapa intermediară - poliție 
politică au făcut cei ce au deconspirat, prin informațiile lor, complotul 
de anexare a Ardealului la Ungaria în 1956 (vezi Tofalvi Zoltân: 
„Magyarok a vâdlottak padjân”, Erdélyi Magyarsâg, noiembrie 1993, 
sau traducerea textului - regăsibilă în „Secesiunea Ardealului”, Ed. 
Carpatica, Cluj-Napoca, 2002, pag.69)? 

Poliţie politică au făcut cei ce au deconspirat grupul „Limes” 
(Molnar Gusztav şi colab.) care se pregătea (şi pregătea pe alții) - in 
anii '80! - pentru „sfidările perioadei post-comuniste”? (Amănunte, 
surse şi caracterul antiromânesc al acestei „pregătiri” pot fi găsite în 
volumul „Chestiunea Transilvaniei versus Problema transilvană”, 
Editura „România pur şi simplu”, Bucureşti, 2004). 

Şi exemplele ar putea continua. 

Pe de altă parte, destule informaţii banale (X s-a întâlnit, sau l-a 
vizitat, sau l-a salutat - sau nu l-a salutat pe Y etc.) şi total fără 
semnificație pentru informator pot furniza - unui profesionist avizat - 
elemente semnificative exact pentru o activitate de poliție politică! 

Cine lămureşte toate cele de mai sus? Că legea n-o face! Legea 
vorbeşte doar de informatori şi de informații de pe urma cărora au 
avut de suferit, sub ceva formă, persoane particulare pe vremea 
regimului comunist. 

Şi-atunci revin şi întreb: 

- cine stabileşte definiția exactă şi infailibilă a sintagmei în 
discuție? 

- cine (şi cum) stabileşte unde se termină interesele României - 
si încep, exclusiv, interesele regimului comunist? 

- cine (şi cum) stabileşte - în caz că ambele interese sunt afectate 
- care din ele reprezintă prioritatea? 

-ce se întâmplă atunci când această prioritate nu poate fi 
stabilita? 

- cine (si cum) stabileste daca informatorul a constientizat (sau 
nu) nocivitatea potentiala a unei informatii aparent banale? 

CNSAS-ul? Indoi-m-as! 

Şi întrebările ar putea să continue. Si chiar continua: 

- persoanele particulare al căror complot a fost descoperit (şi 
sancționat) în 1956 au fost victime ale poliției politice (şi ale 
informatorilor aferenti)?! 

- „defectorii” de tipul/teapa lui Pacepa, care au grăbit, poate, 
caderea comunismului - dar au destabilizat (ca sa folosesc un 
eufemism) pe termen lung rețeaua de informaţii externe a țării şi au 
adus prejudicii de durată siguranței naţionale, sunt eroi - sau 
trădători?! 

- dacă un informator l-ar fi „turnat” impiedicandu-1 să defecteze 
pe Pacepa, de pildă, acesta (Pacepa) ar fi devenit o victimă a poliţiei 
politice? 

- iar respectivul informator (deconspirat) ar fi încadrat, astăzi, la 
„activitate de poliție politică”?!! 

Vei spune, iarăşi, că am luat-o razna. Oare? N-am vrut decât să- 
ti demonstrez cât de relative sunt toate etichetările, cât de 
aproximativă, inutilă sau chiar periculoasă şi dăunătoare este aflarea în 
treabă a CNSAS-ului şi în ce măsură nu avem nevoie de aşa ceva. 

Cât priveşte treaba cu Pacepa, tot ceea ce se susține este o 
tâmpenie: 

- România a fost ultima ţară care „s-a dat pe brazdă”; ar fi 
trebuit să fie prima - dacă „defectarea” lui Pacepa ar fi grăbit căderea 
comunismului! 

- că i-ar fi deconspirat şi pe cei de la KGB?; să fim serioşi! - 
cum să-i cunoască, atunci când aceştia ne spionau şi pe noi? 
(consilierii KGB din Securitate au fost eliminați încă pe la începutul 
anilor '60); 

- căderea comunismului (în restul lagărului socialist) în condiții 
„de catifea” a fost rezultatul unui târg sovieto-american şi, pe de altă 

parte, a demonstrat tocmai controlul total pe care KGB-ul il detinea 
asupra acestor tari - control ce a asigurat predarea paşnică a puterii; 

- ceea ce s-a întâmplat în decembrie '89 în România a ținut nu 
numai de REALA independență a ţării față de Moscova si de 
rigiditatea patologică a cuplului dictatorial, ci şi de izolarea noastră 
quasi-totală, inclusiv informațională, ce tinea, primordial, de efectele 
„defectării” lui Pacepa!; oricât de paranoic şi arteriopat diabetic ar fi 
fost „cârmaciul”, nu şi-ar fi putut permite nici vizita în Iran, nici 
organizarea mitingului (fatal) din Piaţa Palatului (ca să dau doar două 
exemple) - dacă serviciile de informaţii (mai ales cele externe) n-ar fi 
fost la pământ; Ceausescu nu ştia - şi nici cei din jurul lui - nici măcar 
ce se întâmpla la Timişoara, decât cu destul de mare aproximaţie; 

- de aici a provenit toată degringolada, confuzia, deruta care a 
generat majoritatea victimelor! 

Şi dacă în Armată şi Securitate n-ar fi existat câteva capete 
luminate care să intuiască, să înțeleagă ce este în joc şi care este miza 
reală, totul putea evolua fie spre un „model chinezesc” (Tien An- 
Men), fie spre un autentic război civil de tip „iugoslav”, cu implicații, 
evoluţii şi rezultate similare. 

Nu mi-am propus să reiau subiectul (l-am tratat în „Secesiunea 
Ardealului”). Cert este că amintitele capete luminate au realizat că 
singura soluție în stare să preîntâmpine „iugoslavizarea” este 
fraternizarea cu poporul răsculat (incitat - sau nu: dar răsculat!) şi 
lichidarea cât mai grabnică a cuplului dictatorial - pentru a elimina 
pretextul „războiului civil” ce se intenţiona a fi indus, din afară, între 
pro şi anticeausisti (si între alte presupuse segmente incompatibile - 
despre care am vorbit, pe larg, în sursa amintită). 

Mai adaug doar atât, că scenariul pregătit - din afară! - pentru 
România nu viza răsturnarea lui Ceauşescu decât ca o treaptă 
pregătitoare: ţinta reală era, după cum s-a exprimat într-un interviu 
însuşi Gorbaciov, „războiul civil şi dezmembrarea țării”! (Desigur, 
formularea a fost făcută într-un limbaj diplomatic: „Felicit conducerea 
provizorie a României pentru performanţa de a fi reuşit să prevină 
războiul civil şi dezmembrarea tarii”!). 

Care au fost acele capete luminate? Dintre militari, probabil 
Stanculescu si Vlad, iar dintre civili - ne place sau nu - Ion Iliescu! 

Si cu asta am terminat, cel putin deocamdata, cu consideratiile 
generale, cu divagatiile, cu „navigatul” în timp, cu abordările ,,socio- 
filosofice”, cu actualizările - şi mă voi întoarce, împreună cu tine, la 
inceputuri, la cele doua posibilitati intre care puteam alege. 

V. 
Optiunea intre rau si mai rau 


Dificil si alunecos subiect. Mai ales cand exista aprecieri de 
tipul: „Pentru toate cele ce ni s-au întâmplat, de vină este nu atât 
Yalta, cât colaborationismul nostru”! (Nemaivorbind de asertiunea: 
„La Malta nu s-a hotărât nimic în ceea ce ne priveşte!”) 


Aprecierile aparţin unui istoric, profesor universitar şi fost 
consilier prezidenţial în legislatura 1996-2000, şi reprezintă un non 
plus ultra în materie de stupiditate - sau de ipocrizie. Pentru prima 
variantă, 1-as recomanda doamnei respective să citească, în New York 
Times din 28 martie 1989, articolul intitulat, mai mult decât sugestiv, 
„Yalta II” (fiind vorba de un prim contact Bush-Gorbaciov ce a avut 
loc deja în 18 decembrie 1988 - când s-a hotărât viitorul Lagărului 
Socialist şi s-au pus la cale cele ce urmau a fi parafate la Malta, în 
1989!) şi, de asemenea, volumul „La cele mai înalte nivele” de 
Michael Beschloss şi Strobe Talbot. Cât priveşte varianta cu ipocrizia, 
aici, fireşte, n-am leac. 

laräsi sunt pe cale "s-o iau razna”. Mai adaug doar atât că 
invocatul colaborationism poate fi de mai multe feluri (malign, 
oportunist - izvorat din arivism ori doar din lasitate, sau deliberat si 
responsabil asumat - ca unica solutie salvatoare in contextul dat) si ca 
acesta a fost practicat - in bloc (si in varianta maligna!) - doar de catre 
două semintii, nici una românească (voi reveni). 

Să mă întorc, însă, la oile noastre şi să încerc să răspund la 
întrebarea: ce puteau să facă românii, la acea vreme, atunci când aveau 
de ales nu între bine şi rău, ci între rău şi mai rău? Ce trebuiau să facă, 
în condiţiile date? 

Să pună mai presus de orice onoarea şi să facă gesturi de tipul 
disperatei (şi sublimei) şarje de cavalerie asupra tancurilor germane - 
aşa cum au făcut polonezii? 

Să nu accepte nici un compromis şi să atace cu mana goală 
(eventual cu crucea în mână) răul, fără nici o rezervă dar şi fără nici o 
şansa? 

Să recurgă la atacuri sinucigaşe de tip kamikaze? (Pentru asta ar 
fi trebuit să fie fundamentalişti musulmani, ori măcar japonezi!) 

Să apeleze la suicid colectiv? (Au mai făcut-o o dată în urmă cu 
vreo două milenii - şi din daci au devenit romani! Acum ar fi avut 
toate şansele să devină ruşi!!!) 

N-ar mai trebui s-o spun: toate variantele enumerate ar fi făcut 
exact jocul ruşilor, le-ar fi înlesnit efortul de rusificare şi de anexare la 
imperiul sovietic, le-ar fi justificat înzecirea măsurilor de represiune, 
inclusiv deportarea în bloc în Siberia. (Au făcut-o cu tătarii din 
Crimeea - de ce să n-o fi făcut şi cu noi? Cine putea să-i împiedice?) 

Desigur, au fost destule exemple de intransigentä dusă până la 
sacrificiul suprem. La ce-au servit acestea, nu pe planul demnităţii şi 
onoarei personale - ci pe cel al destinului neamului şi al țării? 

A fost şi rezistență armată în munţi (unică, în felul ei, în Lagărul 
Socialist!). La ce-a servit aceasta? La ce rezultate pozitive a dus 
această rezistență - în ceea ce priveşte acelaşi destin, aceeaşi devenire. 
Vei spune că avem nişte precedente create, nişte repere, nişte dovezi 
(pentru noi înşine şi pentru restul lumii) că nu suntem un popor de laşi 
- lipsit de onoare şi demnitate. De acord. Dar aceste repere şi dovezi 
au devenit relevante şi cu „valoare de întrebuințare” abia astăzi - când 
printr-un nesperat cadou al istoriei am ieşit (după emanciparea - prin 
forte proprii - din statutul de colonie sovietică) şi din încorsetarea în 
dogmă care a fost prețul emancipării respective. Te întreb: dar dacă 
războiul rece s-ar fi prelungit la nesfârşit? Că n-ar fi fost posibil? Fals! 
Dacă ruşii descopereau - nu perestroika şi glasnost - ci "varianta 
chinezească”, şi o făceau în timp util, perioada de ,,bipolaritate” mai 
putea să dureze mult şi bine! 

Oricum, repet ce-am mai spus: acele gesturi de demnitate, 
verticalitate şi curaj - atunci, în condițiile date - n-au sporit decât 
represiunea, teroarea şi convingerea oamenilor că totul este zadarnic. 
Efectul a fost, incontestabil, demobilizator şi convergent cu interesele 
ocupantului opresor!!! 

Vei spune, iarăşi, că cei ce ne-au năpădit - coborând de pe 
tancurile sovietice - şi-ar fi făcut treaba, oricum. Sigur că, la o adică, 
slujitorii NKVD-ului n-aveau nevoie nici de argumente şi nici de 
dovezi. Dar asta nu era regula, ci excepţia - care se aplica mai ales în 
cazuri de răfuieli personale. Când era vorba de acțiuni de amploare 
menite a neutraliza duşmanul de clasă (cu sau fără ghilimele) - dar şi a 
intimida şi a descuraja orice rezistență efectivă (vezi perioada 1948- 
1952) sau de demonstraţii de fidelitate fata de principii şi dogme, de 
intransigenta fata de „reacţionari”, ,deviationisti”, „uneltitori” etc. şi 
de garanţii că „linia partidului” este aplicată şi păzită cu străşnicie 
(1957-1959) se proceda tintit, se tinea cont de „origine”, de politica 
făcută in trecut (inclusiv de către părinți), de manifestări 
anticomuniste (fapte sau vorbe) etc. (voi reveni). 

Să ne întoarcem, însă, la începuturile dezastrului, la primii ani 
de după război, la copilăria şi adolescenţa noastră - începută şi 
continuată sub aceeaşi zodie nefastă. 

Povesteşti, în cartea ta, că la liceu, la vârsta de 15 ani, pentru că 
„urai rusificarea şi stalinizarea” (şi ca un protest împotriva ateismului 
şi deznationalizärii) ai „comis” următoarele: 

- ai scris (la ora de dirigentie) că „patriotism înseamnă să-l 
iubeşti pe Dumnezeu şi pe Rege”; 

- ai scris (la ora de română) într-un carnetel, „comentarii pline 
de satiră şi dispreţ la adresa lui Stalin”; 

- ai modificat o lozincă, prin înlăturarea unor litere (s+c), 
rezultând: 

„„„oala în afara politicii este o minciună şi o ipocrizie”! 

Toate trei, fără să-ţi iei nici cele mai elementare măsuri de 
precautiune - ba, aş zice că chiar ostentativ. Rezultatul: 

- ,,definitia” (scrisă!) a ajuns unde trebuia! 

- carnetelul ţi-a fost furat şi a ajuns tot acolo! 

- modificarea (,,profanarea”!) lozincii a fost văzută şi „turnată” 
tot acolo! 


In condiţiile date, „eroismul” cu pricina n-a fost decât teribilism, 
inconstienta şi iresponsabilitate. 

Dupa care a urmat corolarul acestora (la varsta de 17 ani!), 
răspunsul (,,diplomatic”) la întrebarea daca Stalin este un geniu: - Nu 
ştiu, nu l-am cunoscut personal! 

Nu te supăra, la vremea respectivă şi în contextul dat, cele de 
mai sus echivalau cu un suicid! 

Ce-ai fi putut face, în condițiile date, fără să te dai singură pe 
mâna dusmanului şi fără să-ţi calci pe conştiinţă? 

O dată, să nu pui pe hârtie nimic - verba volant, scripta manent! 
Şi, mai ales, să n-o faci în public! 

Ce-ai fi putut scrie (fiind vorba de o „temă scrisă”) referitor la 
patriotism? Pur şi simplu, că patriotism înseamnă să-ți iubeşti patria. 
Nimeni n-ar fi putut să-ţi reproseze nimic. 

Cât priveşte ,,carnetelul”, dacă tot nu te puteai abtine, puteai să- 
1 tii acasă şi tot acolo să-ți faci şi „însemnările”. Nu la şcoală - şi in 
văzul tuturor! 

Referitor la lozincă, doar atât că aşa ceva se face de aşa manieră 
încât să nu poți fi trădată de „complici” sau chiar surprinsă în „flagrant 
delict”. 

Si dacă la vârsta de 15 ani ai scăpat fără repercusiuni majore, la 
17 ani, totuşi (mai ales provocată fiind de o inspectoare!), puteai găsi 
un răspuns realmente diplomatic. De pildă: - Stalin este genial, pentru 
că a reuşit să câştige şi războiul - şi pacea! Nici n-ai fi mințit, şi-o lăsai 
şi fără replică pe „anchetatoare”! 

Tu însă ai preferat să-ți semnezi singură sentința de 
exmatriculare din toate şcolile! Cui prodest?! 

Pe de altă parte, dacă tu crezi că în 1959, la o circă de munte 
izolată, „isprăvile” tale din copilărie sau adolescenţă te mai urmăreau 
încă (după aproape zece ani!), că erai - din cauza lor - pusă undeva la 
index şi avută în vedere pentru un „nou val” în perspectivă, eşti, nu te 
supăra, naivă sau te mistifici. De altfel, dacă ai fi rămas într-adevăr în 
vizorul lor, în vecii vecilor nu ti-ar fi reuşit stratagema cu diploma 
pierdută si cu F.F.-ul şi nici nu intrai la medicină. Sau dacă, 
presupunând prin absurd, ajungeai acolo - pe parcursul celor şase ani 
erai sigur depistată. (Chiar dacă nu existau calculatoare interconectate 
la acea vreme, rețeaua era atât de bine organizată încât cineva „lucrat 

operativ” nu se putea ascunde nicăieri in tara şi nici nu putea trece pe 
niciunde neobservat). lar în ceea ce-l priveşte pe d-l Kônig, 
informațiile lui erau în mod evident ulterioare - rezultate dintr-o 
„reconstituire”. 

Aşa stând lucrurile, draga mea, totul ti s-a tras de la „servietă 
De la servieta cu „însemnări personale din ultimii opt ani” (tu ştii ce-ai 
scris acolo - şi singură recunosti că ar fi trebuit să arzi însemnările!), 
care ţi-a fost restituită cu 24 de ore înainte iar aducatorul ei nu putea fi 
decât fratele tău - om de încredere şi venit recent la tine în vizită. 
Conţinutul (compromitator - după cum singură recunosti) al acelei 
serviete a fost cercetat de cineva (poate ai măcar vreo bănuială?!) în 
cele 24 de ore amintite, şi acel cineva te-a turnat (probabil telefonic) la 
Securitate, iar „domnii” de-acolo s-au grăbit să vină pentru ca nu 
cumva „corpul delict” să apuce să dispară. Aceeaşi servietă l-a 
incriminat şi pe aducător, despre care se putea presupune că îi 
cunoaşte conținutul! 

Nu vreau să te traumatizez în plus, dar se pare că ţi-ai făcut-o cu 
mâna ta (şi la propriu - şi la figurat) - ca şi în cazul exmatriculării. Si 
nu numai tie! (Si nici tatălui tău nu i-au putut folosi acele însemnări 
„neprietenoase” - ba dimpotrivă!) 

Desigur, nu ştiu cine ţi-a înapoiat servieta şi nici de ce. Pot, în 
schimb, imagina şi un alt scenariu posibil - unul de răzbunare: servieta 
trimisă concomitent cu un denunt! Ceea ce ar putea explica poate şi 
mai bine promptitudinea celor doi ,,domni”. 

Pentru numele lui Dumnezeu, dacă tatăl tău era arestat de şase 
luni iar tu insati ai fost ridicată pentru a da nişte declaraţii, cum ai 
putut sta 24 de ore fără a te uita măcar în servietă?! 

Că aşa s-au petrecut lucrurile (indiferent de variantă) o confirmă 
şi faptul, semnalat de tine, că de rucsacul fratelui tău nici nu s-au atins 
- ci s-au repezit direct la servieta: deci ştiau foarte bine ce caută! 

Pe de altă parte, arestările (aproape) în bloc ale unor familii - 
practicate frecvent în perioada '48 -'52 - nu se mai prea purtau în 1959. 

În ceea ce priveşte ancheta, procesul şi tot restul, nu ai ce să-ţi 
reproşezi - zarurile fiind oricum aruncate. (Tot nu se lăsau până nu 
recunosteai ce şi cât voiau ei - iar faptul că, în ciuda supralicitării tale 


991 


36 


din finalul anchetei, ai primit doar trei ani vine sa confirme ideea ca 
,actiunea” era planificată până in 1964). Poti doar să te feliciti că n-ai 
ieşit de-acolo „o nulitate sau un monstru” (ca să folosesc cuvintele 
tale). Ferească Dumnezeu pe oricine de iadul prin care ai trecut! Pe 
care-l cunosc, parțial mijlocit - din relatările celor apropiaţi, parțial 
nemijlocit - dar de pe altă poziţie - lucrând (ca angajat civil, plătit cu 
ora — la fel ca şi toți ceilalți medici care conduceau serviciile de 
specialitate respective) timp de şapte ani (1966-1973) cu o jumătate de 
normă (şi) la Spitalul Penitenciarului Aiud, secţia chirurgie. În aceşti 
ani am putut vedea şi înţelege respectivul univers (chiar dacă era 
vorba de deţinuţi de drept comun - şi nu de „cerişti”). Ştiu ce este un 
gardian, o vizetă, o tinetă, un izolator şi aşa mai departe. 

Şi dacă tot am deschis subiectul, vreau să-ţi spun că în toți cei 7 
ani am văzut doar câteva persoane cu CR pe spate, aproape toţi găinari 
(portrete ale „cârmaciului” mânjite cu excremente etc.) - unul singur 
fiind autentic (şi care refuzase, după cum am aflat, să semneze ceea ce 
era obligatoriu a fi semnat la eliberare!) 

Şi o ultimă chestiune: ce-aş fi făcut, după eliberare, daca cumva 
aş fi împărtăşit soarta voastră? Recunosc, cu toata ruşinea, că - oricât 
fac pe detaşatul acum, pe privitorul din perspectivă istorică, de 
supraviețuire a neamului, de prezervare (prin diverse compromisuri 
deliberat asumate) a identităţii şi valorilor sale perene etc. - mi-aş fi 
consacrat tot restul vieţii, cu orice risc, unui singur scop: să-i ucid cu 
mâna mea pe toţi cei ce m-ar fi chinuit, umilit şi batjocorit!!! 

Asta, fireşte, dacă mai apucam vreodată să ies viu din puşcărie! 

Sau mai apucam să intru! Ce vreau să spun? Vreau să spun că 
undeva, pe o filă de dosar, există o adnotare a unui „superior” cu 
recomandarea (sau reproşul): „Grupul ar fi trebuit de mult lichidat”! 
Grup din care cu onoare făceam parte. (Voi reveni) 

VI. 
De la „evitarea capcanelor” - la rezistenţa „sub acoperire” 
1. Liceul 


Pentru a oferi o alternativa - mai putin onoranta, mai putin 
demnă, mai putin „eroică”, dar pragmatică, relativ eficientă si fara 
compromisuri majore - va trebui, volens-nolens, să apelez la nişte 
elemente autobiografice, la un „curriculum vitae” sui generis ce 
cuprinde momente semnificative din perioada 1945-1989. Momente 
ce se vor constitui, vrând-nevrând, într-o demonstraţie pro domo. 

Să încep cu începutul. Şi noi, la Cluj, am fost la fel de 
antisovietici, la fel de refractari la rusificare, la fel de regalişti, la fel 
de anticomunisti - ca şi voi. Cu o singură deosebire: pe noi părinții ne- 
au învăţat să ne ferim, să devenim „duplicitari”, să ne ţinem gura 
acolo unde trebuia şi să evitam actele de eroism gratuit (şi fatal). Că n- 
am respectat cu sfințenie aceste „indicații” este deja o altă chestiune - 
dar măsuri de precautiune ne-am luat de fiecare dată. (Pe de alta parte, 
s-ar părea că procentul de „turnători” era sensibil mai mic în rândurile 
noastre, ca şi a celor incapabili să reziste la presiunile unei anchete; 
poate e vorba, totuşi, de sex - nu ştiu). 

Şi noi ne-am atins de lozinci, dar nu ziua - ci sub protecția 
întunericului, rupând, de pildă, afişele cu „Soarele” pe vremea 
„alegerilor” din noiembrie 1946; şi, fireşte, am scris pe pereţi şi 
garduri tot ce ne venea în minte în aceeaşi ordine de idei, dar tot sub 
protecția nopții şi cu paza asigurată; iar dacă o mai făceam şi ziua, o 
făceam organizat şi cu precautiile ce se impuneau: de pildă - mergând 
incolonati de la liceu la catedrala ortodoxă (ceea ce se întâmpla încă, 
la acea vreme, în fiecare Duminică!) - noi, făptaşii, desenam cu cretă 
„Ochiul” din mers, dar nu oricum, ci plasați în coada plutonului şi, 
conform unei prestabilite „diviziuni a muncii”, fiecare executând, cu o 
singură trăsătură de cretă, o anumită parte a siglei respective. 

Si noi am făcut gesturi publice de frondă, dar oricând 
„răstălmăcibile” (în sensul de „negare a negatiei”!). De pildă, imediat 

a doua zi dupa demisia (demiterea) regelui Mihai, comitetul clasei (in 
frunte cu mine) şi-a dat, la rândul său, demisia, dar fără vreo 
explicitare anume - folosind, în schimb, exact formulări din textul 
regal (adaptate, fireşte, la contextul dat). Dirigintele (profesorul de 
istorie Liviu Patachi) s-a prefăcut a vedea în gestul respectiv doar o 
simplă „maimuţăreală” - şi nimic altceva! (De altfel, doi ani mai 
târziu, după un conflict direct şi deschis de această dată, acelaşi 
profesor, în pauză, m-a luat de-o parte şi mi-a spus: - Măi Millea, 
amândoi apartinem burgheziei, amândoi suntem sortiti pieirii, noi ar 
trebui să ne aliem - nu să ne duşmănim!!! Pare neverosimil, poate, dar 
aşa a fost - şi omul m-a luat de pe picioare!) 

Desigur, exista şi reversul medaliei. Profesorul de geografie 
(Tătaru), cel care ne exaspera cu geografia URSS şi cu märetele 
realizări ale regimului sovietic - de la hidrocentrale şi până la 
perdelele de păduri (-”Parcă-l văd pe tovarăşul Stalin aplecat peste 
hartă şi trasând cu mâna lui linia acestor perdele...” etc. etc. etc.), 
intrând odată mai repede în clasă, mă vede împachetând un rest de 
mâncare de-acasă şi mă atacă frontal: - Oamenii mor de foame (eram 
în 1946!) iar Millea mâncă tot cozonac! La care, după ce i-am pus pe 
catedră restul respectiv, i-am replicat: - Nu vă doresc să mâncaţi tot 
restul vieţii un astfel de cozonac! (Era, de fapt, o bucată de mălai!) 

Eu am uitat de mult incidentul, dar clasa nu I-a uitat. $i, pentru 
că „perdelele verzi” erau un subiect tabu, la prima ocazie - care n-a 
întârziat să apară - „s-a luat atitudine”! 

Fireşte, aş avea de povestit pret de o carte - poate cu altă ocazie 
(când nu voi ignora nici perioada 1940-1945, un alt ,Moloh” cu nimic 
mai prejos!). Câteva momente se mai cer însă evocate, pentru a avea, 
cât de cât, o imagine mai cuprinzătoare. 

Nimeni să nu-şi imagineze că la Cluj ar fi existat o „oază” de 
toleranță. Nimic mai fals. Aici, ca în întreg Ardealul de Nord de altfel, 
comunismul însemna şi revizionism (speranțe maghiare de status quo 
- mai precis), şi şovinism mascat, şi neromâni în aproape toate 
structurile politice şi de represiune. Mulţi dintre românii ajunşi la 
Canal, de pildă, plăteau tribut exact acestui şovinism - deghizat în 
luptă de clasă. Nemaivorbind de greva şi demonstrațiile studenților 

romani din 1946, care au fost anticomuniste doar in măsura in care 
,comunismul” acelor vremuri se confunda (sau suprapunea) - in Cluj - 
cu revizionismul maghiar! (Am tratat, pe larg, subiectul in paginile 
revistei „Timpul -7 Zile”, in 1996, cu ocazia aniversării 
semicentenarului evenimentelor respective) 

Să mă întorc, însă, la noi, care am fost doar martorii acelor 
evenimente - la vârsta de 12-13 ani. Si care, mutatis-mutandis, am 
cunoscut şi noi efectele amintitei prigoane duble. Sa dau câteva 
exemple. 

Una din ,,distractiile” noastre preferate la vârsta de 15-16 ani era 
vânătoarea de vipere. Unde? În pădurea „Făget” - zona denumită 
„Fântâna Sfântului loan”, care colcăia literalmente de amintitele 
reptile. Ce le-o fi venit unor instructori de pionieri să amplaseze o 
tabără exact în zona cu pricina - nu pot pricepe nici astăzi. Cert este, 
că în plină vânătoare (gâtul viperei era imobilizat cu un bat terminat în 
crac - ca de praştie, după care 1 se oferea captivei o cârpă sau, în lipsa 
acesteia, o batistă din care muşca cu toată forța de care era capabilă, 
moment în care i se smulgea din gură momeala respectivă - şi 
împreună cu ea şi colții veninoşi; odată terminat „ritualul”, vipera 
devenea complet inofensivă) am fost näpäditi de pionieri, pe care, 
pentru propria lor siguranță, a trebuit să-i alungăm. Şi cum puteam s-o 
facem mai eficient, decât speriindu-i cu o viperă (deja) 
„dezamorsată”? 

După care ne-am continuat, nestingheriti, vânătoarea. 

Cine ne-a turnat (ne-a recunoscut cineva, sau măcar pe careva 
dintre noi, care - strâns cu uşa - a „ciripit”?; aveam un singur intrus în 
grup, „afiliat” ocazional - el să fi fost?) nu ştiu nici astăzi. Destul că 
peste (doar!) 48 de ore am fost convocați la sediul orăşenesc al UTM, 
unde ne-a luat în primire un oarecare tovarăş Bartha. Era un 
profesionist, pentru că după o primire mai mult decât amabilă şi 
derutant de prietenoasă, brusc a schimbat registrul (,,traznet din senin” 
- ca într-un film de Hitchcock!) şi ne-a făcut troacă de porci, 
politizând toată chestiunea până în pânzele albe. Degeaba i-am 
explicat că ceea ce făceam noi era o campanie de asanare care asigura 
inclusiv securitatea (sau chiar viaţa) pionierilor - şi aşa mai departe. 

În final, ne-am ales cu nişte eliminări şi cu nota 5 la purtare! 

A fost primul contact (minor - fireşte) cu structurile represive 
(bivalente) ale vremurilor respective. 

Au mai fost ele destule. Să-l relatez pe cel mai dramatic. Ne 
întorceam (de această dată numai „nucleul de bază” - fără intruşi) de 
la o expediţie în „zona pomicolă” a cartierului Andrei Mureşanu, cu 
stomacul plin de trufandale. Acţiunea se petrece pe o straduta din 
apropierea actualei clădiri a bibliotecii Academiei. Deşi nu eram prea 
gălăgioşi şi nici nu era prea târziu (cel mult orele 23), de la un geam 
aflat la parter un individ ne apostrofează (cu un inconfundabil accent 
maghiar); - Mai încet, derbedeilor! La care - incheietor de pluton fiind 
- eu am fost cel care I-a trimis „ad originem”! Într-o secundă individul 
sare pe geam şi se repede la mine. Ce era să fac? l-am expediat o 
„directă de dreapta” şi l-am pus în fund. S-a sculat surprinzător de 
repede, a scos, la fel de repede, un pistol şi m-a somat: - Sus mâinile! 
Ce puteam face? M-am executat. După care m-a lovit cu patul armei 
în cap. Cei 16 ani (de curând impliniti) şi instinctul de conservare mi- 
au dictat o singură soluţie: s-o rup la fugă. - Stai că trag! Am început 
să fug în zig-zag. Bineînţeles că respectivul (un oarecare Feri - 
singurul posesor de motocicletă Jawa din Cluj - pe care toată lumea îl 
ştia de securist) n-a tras, dar, între timp, a apărut colegul său de 
cameră călare pe motocicletă şi a început o urmărire ca-n filme. 
Norocul nostru a fost că ne-am despărțit în trei grupuri şi că, după 
ezitarea de rigoare, cei după care s-au luat motocicliştii au avut 
inspirația să intre într-un imobil cu două ieşiri şi să se facă nevazuti. 

M-am ales (doar) cu capul spart şi cu o cicatrice pe tâmpla 
stângă pe care (cu onoare) o port şi astăzi. (Şi, bineînţeles, cu un set de 
măsuri care să mă facă de negäsit şi de nerecunoscut o durată 
suficientă de timp - pentru că, deşi nu exista nici o conotaţie politică, 
Doamne ce uşor s-ar fi putut inventa una!) 

Să mă întorc cu un an în urmă, la o altă ispravă unde amintita 
conotaţie era cât se poate de flagrantă. Eram în clasa a 8-a şi nu mai 
ştiu precis ce-am comis (ceva „vină colectivă”), drept care, la ora de 
dirigentie a apărut un „tovarăş” foarte important, s-a proptit de catedră 
şi a început cu o frază consacrată: - Tovarăşi, aşa nu mai merge! Şi la 

asta s-a rezumat tot discursul, pentru ca pe ultima silaba rostita a 
primit - oblu în gură - un proiectil de hârtie umezita şi răsucită in 
formă de „u”, plecat dintr-o minipraştie fixată pe policele şi indexul 
agresorului (fireşte, ,,glontul” era pregătit pentru altcineva, dar, vorba 
proverbului: „nu-i pentru cine se pregăteşte, ci pentru cine se 
nimereşte”!). Omul a rămas fără grai, s-a roşit, s-a-nvinetit, l-au 
podidit lacrimile şi, după ce a reuşit să scuipe (sau să înghită?) 
proiectilul, a plecat ca din puşcă. 

Ce-a urmat? Am fost anchetați, fiecare separat, cu toate 
presiunile şi amenințările de rigoare - inclusiv exmatricularea din toate 
şcolile. Şi nu m-a turnat nimeni (că eu eram proprietarul celor două 
degete), deşi m-au văzut destui colegi. Toţi au declarat că „tovarăşul” 
s-a înecat cu ceva - nu se ştie cu ce - şi că era să se asfixieze. Si-atat! 

Şi, în fine, în clasa a 10-a s-a produs un eveniment crucial, care 
ne-a schimbat radical statutul: am fost declarați „Clasa Prieteniei 
Româno-Sovietice”! Honny soit qui mal y pense! Treaba a venit de 
sus, fiind vorba de două clase din Cluj, una de fete şi alta de băieți. 
Fostele licee Regina Maria (de fete) şi Gheorghe Barițiu (de băieți) 
devenind între timp Liceul de fete nr. | şi Liceul de băieți nr. 1, 
probabil că ăsta a fost motivul pentru care „măgăreaţa” a căzut pe noi 
(fireşte, conducerea liceelor urmând a desemna clasa cu pricina). În 
lipsă de alte criterii mai „specifice”, s-a ţinut cont, cel putin în cazul 
nostru, de media generală pe clasă, de rezultatele sportive şi de cele 
artistice. Şi, întâmplător sau nu, eram pe locul întâi la toate cele trei. 

Ce-a însemnat acest statut? O distincție pentru şcoală şi un motiv 
de mândrie, iar pentru noi un nesperat chilipir. 


De ce chilipir? 

Păi - cum să spun - chiar degeaba nu aveam noi media generală 
a clasei peste 8,50! Cu viteza sunetului am realizat imensele avantaje 
pe care le poate oferi „masa clodel” (cum am botezat-o, încă din prima 
zi) şi am uzat (şi abuzat) cu prisosinta de ele: am chiulit „în bloc” de 
la ore, am organizat fel de fel de năstruşnicii, am învăţat exclusiv la 
materiile care ne interesau etc. etc. etc. 

Urmările? Ce fel de urmări? Cine îşi putea permite (sau avea 
interesul) să se atingă de „mândria şcolii”, de statutul unicat 
(masculin) pe Cluj? . Orice atingere s-ar fi repercutat negativ asupra 
prestigiului liceului, profesorilor şi conducerii! 

Ne-am plătit toate politele cu vârf şi îndesat, ne-am însoțit 
echipa de baschet (care era şi a liceului - şi a fost campioană națională 
şcolară în 1951) în toate deplasările, făceam haltere împreună cu 
directorul - în cabinetul acestuia, făceam figuratie (foarte bine plătită 
şi, totodată, interzisă strict pentru elevi) la teatru şi la operă, îi 
terorizam pe cei de la nr. 3 pentru nişte ofense mai vechi (le-am 
interzis să mai iasă pe stradă după ora 21 - cel care era prins era 
scărmănat cumsecade!) - şi multe, multe altele. (De un singur om ne-a 
părut rău, profesorul de geografie - pe care l-am terorizat aproape un 
an de zile: sărmanul, după cum am aflat mai târziu, avea ceva trecut 
legionar - şi de aici 1 se trăgeau toate supralicitările!) 

Rezultatul? Voi spune unul singur: din cei peste 50 de elevi câți 
am fost în „masa clodel”, doar trei sau patru n-au terminat o facultate! 
(Se pare că am inventat înaintea altora „specializările” începute încă 
din liceu!) 

Şi iată că, totuşi, „prietenia româno-sovietică” a generat şi 
aspecte pozitive! (Mizez pe simţul umorului care a caracterizat, din 
totdeauna, neamul românesc) 

Desigur, aşa cum am mai spus-o, perioada cu pricina ar mai 
putea furniza material pentru una sau mai multe cărți. Mă opresc aici, 
pentru că n-am vrut decât să ilustrez cele de la care am pornit, adică 
duplicitatea autoimpusă, cunoaşterea şi asumarea regulilor jocului — 
fără de care supraviețuirea (în speranța unui viitor izbăvitor, fireşte - 
nu de tipul „vin americanii”!) era de neconceput. (Evident, americanii 
au venit până la urmă, dar după 50 de ani!) 

Da! La vremea respectivă, când se petreceau cele relatate, noi 
eram convinşi, fiecare în fundul sufletului său, că este vorba de un 
provizorat, de ceva ce nu poate dăinui la nesfârşit - pentru că este 
împotriva firii, împotriva legilor (şi logicii) istoriei şi, ca atare, odată 
şi odată, sub ceva formă, va înceta. Fireşte, repet, nu sub forma unei 
apropiate veniri a americanilor sau a oricăror alti salvatori. 

Că pentru unii dintre noi era vorba doar de o speranță aproape 
abstractă - este deja o altă chestiune. Dar, evident, fără speranţă nu se 
poate supraviețui. 

Pe de altă parte, am căutat, cu consecvență, acele domenii, 
spații, locuri şi îndeletniciri unde ne puteam regăsi, puteam fi noi 
înşine şi, pe alocuri, puteam fi chiar liberi. 

Şi am ştiut să le găsim şi să ne bucurăm de ele! 

În pofida iadului care ne înconjura! 


2. Facultatea 


Pentru generația mea (de sex masculin) alternativa la facultate 
erau cei trei ani de armată - cât se făcea la acea vreme. Deci, nu mă 
puteam juca cu respectivul subiect, mai ales că mai aveam şi o origine 
„nesănătoasă”, nu eram utemist etc. Ca atare, problema se punea în 
termenii lui ,,Aut caesar - aut nihil”, altfel spus, trebuia să fiu dacă nu 
primul - măcar printre primii. Diplomă de merit (cu care se intra fără 
examen) nu aveam - nici chiar aşa! - deci, singura soluție era sa mă 
pun temeinic cu burta pe carte. 

Ceea ce am şi făcut - încă din ultima clasă de liceu - beneficiind 
tot de avantajele oferite de „clasa model”: chiulind de la şcoală, am 
frecventat (ca „student”) o bună parte din cursurile de anatomie şi, 
practic, pe toate cele de biologie ale profesorului Victor Preda. 

În aceeaşi ordine de idei, chimia şi biochimia am studiat-o şi din 
manuale universitare (Paladin, Soru etc.). 

Cât priveşte Constituţia (recent apărută) şi limba româna (la 
care, din pur amuzament, am ajuns odată la o olimpiadă până în faza 
de zonă) nu puteau exista probleme. 

Astfel înarmat - şi învățând (practic - zi lumină!) şi toată vara lui 
1952, aşteptam, mai mult cu curiozitate decât cu emoție, admiterea. 

Înainte, însă, câteva consideraţii pe marginea unor elemente, 
unele interesante, altele cu valoare de avertisment-simbol, sau chiar 
stranii (ca să evit termenul de paranormal). 

O dată, demn de remarcat este faptul că în plină perioadă 
stalinistă (eram deja în anul | când a murit Stalin) şi cu linia NKVD- 

ista inca doar partial neutralizata, s-a introdus ca proba de examen (la 
medicina!) limba romana - si nu cea rusa! (Cat priveste amintita 
perioadă, este suficient să evoc o scenă petrecută - anul următor - în 
amfiteatrul de la Medicala II, plin până la refuz, unde aşteptam 
intrarea profesorului; în locul acestuia apare, îmbrăcat în negru, un 
asistent de la catedra de marxism-leninism care ne anunţă cu o voce 
gravă: - A încetat din viaţă genialul conducător al clasei muncitoare - 
tovarăşul Iosif Visarionovici Stalin!; la care, pe un coleg de-al nostru 
îl pufneşte râsul; ei bine, începând cu a doua zi, acesta a dispărut fără 
urmă şi nu l-am mai văzut în veci; şi nici n-am mai auzit niciodată 
nimic despre el!) 

În al doilea rând (şi fără să respect ordinea cronologică), vreau 
să spun că cu opt zile înaintea probei scrise la anatomie-fiziologie - 
biologie - parazitologie, am fost internat şi operat de apendicită acută - 
pe care mi-am diagnosticat-o singur. 

Drept care, n-a fost prea plăcut (din acest punct de vedere) statul 
în bancă şi scrisul timp de patru ore (originea vieţii pe pământ + 
anatomia şi fiziologia ochiului + ceva viermi pe care nu mi-i mai 
amintesc prea bine). 

În al treilea rând, o poveste bizară şi, poate, incredibilă pentru 
multi cititori. Pe tot parcursul verii am fost, fără nici o motivație 
obiectivă, literalmente obsedat de ciclul azotului în natură. Drept care 
l-am pregătit din Biologia lui Preda, din Chimia lui Paladin şi din 
Biochimia lui Soru (inclusiv tot ciclul metabolic din ficat) şi l-am 
scris, înghesuit, pe o coală de hârtie pe care o purtam în permanenţă în 
buzunar. În fiecare zi, în momentele de respiro, scoteam hârtia, o 
despatuream şi o (re)studiam. Iar înainte de a intra la proba de chimie 
(aveam bunul - sau prostul obicei de-a citi până în ultima clipă) 
ultimul subiect revăzut a fost: hidrocarburi etilenice. Ei bine, intru, 
trag subiectul, iar pe acesta scrie: 

- Hidrocarburi etilenice 

- Ciclul azotului în natură 

Nu ţin deloc să conving pe nimeni, nici mie aproape că nu-mi 
mai vine să cred, dar atunci, nici măcar nu m-am mirat! În schimb, 
cedând unui impuls spontan, le-am făcut subiectul la vreo 2-3 

candidaţi din jurul meu (uitând cu desăvârşire că, totuşi, era vorba de 
un concurs!) 

La cele două probe scrise (cea de a doua fiind limba română) nu 
ni s-au comunicat notele, în schimb, la oral (anatomie-biologie + 
chimie + constituţie) acestea au fost trecute în carnetul pe care îl 
aveam asupra noastră (toate fiind, în cazul meu, cele maxime). Si, 
după cât am muncit pentru ele, totul mi se părea firesc. Ba chiar am 
crezut o secundă că focul de artificii care m-a întâmpinat când 
coboram treptele de la ,,Anatomie” (acolo a fost ultima probă - cea de 
chimie) mi se adresează direct şi personal (dacă tot intrasem sub 
imperiul paranormalului) - ca un „final apoteotic”! 

Revenind la realitate, abia atunci am realizat că mi-am terminat 
admiterea în ziua de 23 august 1952! (Drept care, o viaţă întreagă am 
sărbătorit cu totul altceva la data respectivă) 

Desigur, cele relatate reprezintă o divagatie de la subiectul de 
care mă ocup, dar, pe de o parte, n-am putut să le ignor şi, pe de altă 
parte, cele ce vor urma mă (ne) vor readuce în contextul cu pricina. 

La câteva zile după începerea cursurilor, o „anonimă” ajunge la 
tovarăşul Kirâly (cum altfel?) - şeful cadrelor de la IMF Cluj (funcţie 
mai importantă, la acea vreme, decât cele ale secretarului de partid, 
decanului şi rectorului luate laolaltă),în care sunt demascati mai multi 
fii ai unor „duşmani de clasa” care au reuşit „să se infiltreze” în 
instituţia respectivă, listă pe care figuram şi eu. 

De ce n-am fost şi eu exmatriculat? Pentru că nu ieşisem încă de 
sub zodia paranormalului (sau cum să-i spun?!), iar acest Kiraly - în 
ciuda faptului că era exponentul dublei prigoane de care am amintit cu 
câteva pagini în urmă - m-a şters de pe listă. De ce? Pentru că 
(surprinzător!) n-a uitat că în perioada interbelică, într-o anume 
situație limită, tatăl meu i-a întins o mână salvatoare. (Cele relatate - 
în ceea ce mă priveşte - le-am aflat, după ani de zile, de la tatăl meu) 

Aşa s-a întâmplat că am rămas, totuşi, student la IMF! 

Şi aşa s-a întâmplat că autorul anonimei - pe care l-am depistat, 
nu numai pentru că a apărut la scurt timp pe unul din locurile 
„vacante” (vacantate - mai precis!), ci şi pentru că am intrat, pe 
parcurs, în posesia unor date care-l incriminau fără dubiu - ne-a ajuns 

coleg. Nu-l voi nominaliza, fiind - după cum am mai spus-o - 
impotriva deconspirarilor de acest gen, deoarece le consider 
contraproductive. 

Pe de altă parte, exmatriculatii au reuşit, anul următor, să reintre 
la medicină (,,dezghetul” post-stalinist, totuşi, a existat!) şi s-o 
termine. (De altfel, şi aceştia îl cunosc pe delator - n-au decât să se 
ocupe ei de chestiune, dacă vor considera, vreodată, că este cazul). 

Iată, aşadar, cât de ,,minat” era terenul pe care păşisem. 

Cât îl priveşte pe tov. Kirâly, Dumnezeu să-l ierte, dacă nu 
pentru altceva - măcar pentru refuzul amneziei. 

Vorbeam de neromânii aflaţi în posturile cheie şi, în altă parte, 
despre cele două semintii care ne conduceau efectiv. Nu acuz pe 
nimeni - constat doar o realitate. Ba chiar pot să înţeleg atât 
iredentismul maghiar, cât şi (sau mai ales) spiritul revanşard al 
evreimii supraviețuitoare holocaustului (din Ungaria!!!). Numai că, şi 
unii - Şi alții au pus, din greu, umărul la construirea „societăţii 
comuniste”. Si s-ar cuveni s-o recunoască. Atât! 

Sau n-a fost aşa? Cu una din semintii cred că ne-am lămurit. Să 
trecem la cea de a doua. Cine erau şefii UASR? Tovarăşii Stein şi 
Weiss! 

Cine erau ştabii de partid ai IMF? Tovarăşii Strauss, Griin, Blau 
etc.! 

Mai este ceva de comentat? 

De altfel, erau oameni cu care, dacă aveai argumente şi tăria de a 
le susține, se putea discuta. lar dacă intuiai şi momentul psihologic 
adecvat, puteai avea chiar şi câştig de cauză (toate acestea, fireşte, în 
„cadru organizat”, de pe „poziţii principiale” şi, dacă se putea - sau 
preta, sub protecția unui citat din „clasici”). 

Exemple? Pot să dau cu duiumul. Si o voi face nu din viata 
propriu-zisă de student, ci din cea de membru (şi conducător de 
orchestră) al celebrei formaţiuni artistice a IMF Cluj - „brigadă de 
agitație artistică”, în limbajul vremii - în fapt o veritabilă trupă de 
revistă. De ce? Pentru că aici „capcanele” printre care trebuia să te 
strecori cu abilitate se puteau ivi la tot pasul. 

De pildă, „Cazul Vlädutiu”. Despre ce este vorba? Despre o 
deplasare la Bucureşti pentru mai multe spectacole. Fireşte, cu ocazia 
acestor deplasări nu eram de capul nostru, ci ne însoțeau, pe de o 
parte, politruci (de partid sau UASR - supervizori politici sau/şi 
„voiajori”) şi, pe de altă parte, cadre didactice, unii (unul, mai precis) 
sufletişti, alții arivişti - încercând să culeagă merite (şi avansări) pe 
spinarea noastră. Şi dacă tot am pomenit de unicul sufletist, să-l şi 
numesc: Dr. Nicolae Părău sau, mai familiar, Nea Nae. Care era 
nelipsit de la toate spectacolele, turneele, concursurile noastre şi care 
nu stătea în sală, ci exclusiv în culise, de unde urmărea, cu sufletul la 
gură, totul şi participa afectiv (uneori chiar efectiv) la tot ce se 
întâmpla pe scenă. Este suficient să amintesc un singur episod, mai 
prozaic şi (pentru unii) poate prea puţin elegant - dar definitoriu în 
ceea ce priveşte lipsa de limite a devotamentului lui Nea Nae Părău. 
La un moment dat, numitul „Gandhi” - pianistul formaţiei care 
acompania octetul vocal al ansamblului - a ajuns, în urma efectului 
diuretic al berii consumate înainte de spectacol, în mare dificultate. 
Nefiind nimeni disponibil în apropiere, I-a salvat Nea Nae - trăgând 
cortina de fundal atâta cât să mascheze pianul şi servindu-l cu un 
recipient din recuzita P.C.I (in timp ce pianistul - obligat fiind - 
continua să cânte)!!! 

Iubite Nea Nae, Dumnezeu să te răsplătească - oriunde te-ai afla 
- pentru reperul de omenie, de cea mai pură esenţă, care ai fost pentru 
noi! 

Desigur, tovarăşul Vlädutiu (asistent de marxism) făcea parte 
din categoria „supervizorilor-vilegiaturisti”, ba, pupăză peste colac, şi- 
a mai adus şi sora cu el. Până aici nici o problemă. Numai că liderul 
de necontestat al „Revistei IMF”, scenarist, regizor şi interpret în 
acelaşi timp (Pepi Olaru), a pus ochii (şi nu numai!) exact pe sora 
numitului politruc - şi bineînțeles că acesta a aflat. Drept care, la 
întoarcere, am fost acuzați (pe linie artistică - cum altfel?) de 
cosmopolitism, decadenta şi mai ştiu şi eu câte altele. 

S-a întrunit un „complet de judecată” prezidat de către tov. 
Strauss, secondat de tovarăşa Griin, iar pe post de procuror, fireşte, 
tov. Vlädutiu. Care şi-a susţinut (şi epuizat) rechizitoriul. Si, pentru ca 

toți tăceau, mi-am luat eu inima-n dinţi şi am desfiinţat, rand pe rand, 
toate acuzaţiile - evident, cu argumente solide şi „principiale”. (Tov. 
Griin a şi remarcat că am ripostat la fiecare lovitură - ca într-un meci 
de box; eu am corectat-o: - N-a fost decât un meci de ping-pong!) 

După care - pentru că „procurorul” a avut şi malinspiratia să-şi 
înceapă rechizitoriul cu respingerea acuzatiei (pe care nimeni n-a 
făcut-o!) că l-ar irita faptul că Pepi ar avea ceva cu soră-sa - am mai 
adăugat: - Din moment ce toate acuzaţiile sunt neîntemeiate, noi ce să 
credem, la ce să ne gândim? 

Fireşte, tov. Strauss (care, spre deosebire de „procuror”, nu era 
prost deloc, ba dimpotrivă) a priceput repede cum stau lucrurile. Dar 
trebuia găsită o formulă. Încerc să reproduc: 

- Să ne gândim că în urmă cu câțiva ani ne confruntam cu 
demonstraţii şi greve studenţeşti (aluzie la mişcările studenților 
români din 1946 - n. m.) iar acum este vorba de o chestiune, în fond, 
minoră - şi nu e cazul s-o dramatizăm (si aşa mai departe). 

Efectul a fost demobilizator, iar chestiunea s-a muşamalizat. 

De ce? Nu atât datorită pledoariei „apărării”, ci, în primul rând, 
pentru că pe umerii şi munca noastră - pentru că era o muncă, chiar 
dacă o făceam cu mare plăcere - se ridicau diverşi culegători de lauri, 
recompense, titluri, inclusiv didactice. Drept care, şi exista o vorbă 
între noi: - Anul acesta pe cine facem conferențiar? 

Să mergem, însă, mai departe. Peste vreo doi ani (1954), aflaţi în 
turneu la Timişoara, ajunseserăm pe la mijlocul spectacolului şi urma 
un număr satiric: „studentul malagambist”. (Aici se impune o 
paranteză; „malagambist” provenea de la celebrul baterist al anilor „de 
tranziție” '45-'48 - Sergiu Malagamba, care, pe lângă muzica de dans 
„decadentă” practicată, se mai şi îmbrăca „fistichiu”, adică după 
ultima modă a „putredului” Occident: pantaloni strâmti, pantofi cu 
talpă groasă de cauciuc, veston lung cu umeri largi şi rever rascroit, 
pălărie cu boruri largi etc.; din toate aceste date vestimentare şi 
muzical-coregrafice s-a sintetizat termenul compromitätor de 
„malagambist” - definind expresia mimetismului şi ploconirii în fața 
„putredelor valori” morale şi comportamentale ale Occidentului, un 
echivalent, de cea mai malignă semnificaţie, a „cosmopolitismului”). 

Că numărul cu pricina era, de fapt, un pretext de-a strecura o muzica 
de ultimă generație - este deja o altă chestiune. 

Deci, „studentul malagambist”, care se îmbrăca şi dansa 
decadent. Şi pe ce să danseze (,,decadent”) respectivul, dacă nu pe 
foarte recent aparutul ,,rock and roll” (inca cu un picior in la fel de 
„decadentul” ,,boogie-woogie”)? 

Necazul a fost că „satira” a plăcut atât de mult încât publicul a 
bisat-o de trei ori! Numai că la ultimul bis „tovarăşii” din Timişoara 
au năvălit pe scenă şi au încercat să oprească spectacolul (care era, 
după cum am mai spus-o, abia pe la mijloc). Ce era de făcut? Să te iei 
în dinți cu ei şi să strigi sloganuri despre libertate şi drepturile omului? 
Să cointeresezi şi publicul? Şi la ce-ar fi folosit? Singurul rezultat ar fi 
fost dizolvarea ansamblului, exmatricularea noastră sau chiar 
arestarea. La ce şi cui i-ar fi folosit? Clujul (si toate marile centre 
universitare ale țării) ar fi rămas fără spectacolele noastre de autentică 
revistă şi realizate la nivel de profesionişti, fără muzică „decadentă” 
etc., iar noi ajungeam pe un şantier de reeducare (in cel mai bun caz) 
sau - mai probabil - la puşcărie. 

Cui prodest? 

Şi, pentru că în spatele cortinei (deja coborâte) şi în culise se 
lăsase, la un moment dat, o linişte mormântală (tăceau şi cadrele 
didactice şi politrucii care ne însoțeau), mägäreata a căzut din nou pe 
pianistul Zeno Millea. Care le-a explicat „tovarăşilor” timişoreni că 
este un număr satiric, cu caracter educativ, în care se ridiculizează 
anumite mentalități şi deprinderi ale celor (puţini!) infestati de către 
putredul Occident capitalist şi imperialist, satiră ce presupune, prin 
definiție, nu doar autenticitate - dar şi exagerare “retorică”, 
hiperbolizare. Si-atunci, pe ce muzică să-l punem pe cel satirizat să 
danseze ultradecadent - dacă nu pe o muzică (tot) ultradecadentă? Că 
n-o puteam face pe un vals sau pe un cadril! lar publicul a gustat şi 
bisat satira, parodia, ridiculizarea - şi nu altceva!!! 

Oricât ti s-ar părea de neverosimil, draga mea colegă, „tovarăşii” 
au înghițit găluşca, au schimbat nişte priviri între ei şi au plecat fără 
nici o replică. 


50 


Au urmat nişte aplauze, mai întâi pe scenă - apoi şi în sală. Sica 
(Văcaru-Frânculescu) a ridicat cortina iar spectacolul a continuat 
(fireşte - cu următorul număr!). 

Peste alti 2-3 ani, orchestra IMF (condusă, de această data, de 
către reputatul muzician - Bitu Mărgărint) a participat, în sala mare a 
Casei Universitarilor, la un concurs. Nu mai ştiu cine a câştigat, ştiu 
doar că noi am rămas fără calificativ - iar muzica noastră a fost 
apreciată ca incalificabila. 

De această dată, cei ce s-au sesizat şi revoltat au fost „tovarăşii” 
din Cluj, iar peste câteva zile am fost chemaţi în fața unui „consiliu de 
judecată” - printre membrii acestuia şi un „tovarăş” foarte important 
de la Bucureşti, invitat special. Care a început să ne facă cu ou şi cu 
oţet. La care (iarăşi) eu - mânat de nimic altceva decât de un infailibil 
(se pare) instinct de conservare - m-am ridicat în două picioare şi l-am 
întrebat: - Nu vă supăraţi, d-voastră ne-ati auzit cântând? După un 
moment de derută, „tovarăşul” de la Bucureşti a recunoscut că nu. La 
care, după ce i-am spus că instrumentele noastre se află la doi paşi - la 
clubul IMF, l-am invitat acolo la o „audiţie”. Omul, după un alt 
moment de ezitare, a acceptat invitația. Zis şi făcut. Odată ajunşi la 
club, ne-am aşezat în formație (ca pe scenă), ne-am pus şi 
„practicabilele”, ne-am luat instrumentele şi i-am cântat întreg 
programul „incalificabil” cu care ne-am prezentat la concurs. (Între 
timp, „inchizitorii” locali au dispărut, unul după altul). Omul nostru 
(„inchizitorul şef”), după ce s-a asigurat că suntem numai noi între 
noi, a exclamat: - Dar voi sunteți nişte adevărați profesionişti! Si a mai 
stat vreo două ceasuri, până ne-am epuizat tot repertoriul orchestrat şi 
aranjat (de către Bitu) după modelul „combo”-ului lui Benny 
Goodman, iar verdictul final a fost: - Vedeti-va de treabă, ceea ce 
faceţi voi este muzică de înaltă clasă! 

Şi cu asta s-a terminat, definitiv, prigoana cu pricina, cel putin 
pe linie muzicală. Şi în ceea ce priveşte „partea vizibilă a icebergului”. 
(Voi reveni) 

3/. După facultate (Un ,,concurs” de pomină!) 


Dacă cineva şi-a iubit, cu toată fiinţa, urbea natală - acela am 
fost eu. Am iubit-o în aşa măsură, încât, pur şi simplu, nu-mi puteam 
concepe existenţa în afara ei - sau fără a avea măcar posibilitatea de-a 
o revedea cât mai des. 

De unde această atracţie irezistibilă, această afecțiune care friza 
patologicul? Mai ales la un schizoid!? 

Reproduci în cartea ta, stimata mea colegă, un dicton ibsenian: 
„Omul cel mai puternic este acela care e întotdeauna singur”! Aş mai 
adăuga, în aceeaşi ordine de idei, o altă ”’cugetare” (nu mai ştiu cui îi 
aparţine): „Cel ce nu ştie să dea viaţă singurătăţii - nu va fi în stare să 
se simtă singur nici în mijlocul unei mulțimi dezläntuite”! Fireşte, este 
vorba de independenţă sau, poate mai bine spus, de o cât mai redusă 
dependenţă de alţii. 

Nu ştiu cât de puternic este un schizoid - dar că se simte mai 
bine în „lumea lui” asta pot confirma. Numai că, - fiind vorba, totuşi, 
de o variantă a normalului - „autismul” cu pricina (spre deosebire de 
cel autentic), deşi presupune existenţa unei „lumi paralele”, nu 
exclude, câtusi de putin, convietuirea (,,pasnica” - sau chiar 
constructivă) cu cea reală. Ca atare, între cele două „lumi” există nu 
numai punți de legătură, („portaluri”, “zone crepusculare”, „breşe 
temporo-spaţiale”...), ci şi o permanentă pendulare. 

Or, la acea vreme (şi vârstă) aproape toate „portalurile” mele de 
pasaj se aflau în Cluj! 

Desigur, nimeni nu trebuie să se gândească - Doamne fereşte - la 
cine ştie ce „fenomene” de prin „Pădurea Baciului”. Este vorba, pur şi 
simplu, de nişte repere care îmi permiteau ancorarea în realitate - şi 
despre nimic altceva. Care erau acestea? Poate cu altă ocazie voi vorbi 
despre ele, deocamdată, să rămânem doar la următoarea formulare: nu 
mă simțeam eu însumi decât în Clujul meu natal (sau replica acesteia, 
cu care m-a întâmpinat cineva la reîntoarcerea în oraş - cu ocazia 
secundariatului: - Bine că te-ai întors, Clujul nu mai era Cluj fără tine! 

Fireşte, timpul estompează totul, cert este că încă ani de zile 
când zăream, din vârful Feleacului, luminile oraşului, mi se punea un 
nod în gât. 

De ce toate cele de mai sus? Pentru început, spre a explica de ce 
şi cum am ajuns la Mureşenii Bârgăului (raionul Bistriţa). Pur şi 
simplu, pentru a nu ieşi din Regiunea Cluj (renunțând la circumscripții 
incomparabil mai uşoare, mai dotate, şi în zone mult mai accesibile) în 
speranţa unui viitor transfer - acesta fiind mult mai uşor fezabil în 
cadrul aceleiaşi regiuni. Transfer pe care l-am şi reuşit peste un an - 
pe un post vacantat între timp la Băişoara (raionul Turda), localitate 
situată la 30 de kilometri de Cluj. (De notat că prima mea 
circumscripție se afla la o distanță de aproape 200 de km.) 


Reîntoarcerea acasă - în urbea natală - fiind, în continuare, 
primul meu obiectiv, următorul pas făcut nu trebuie să mire pe nimeni. 
Despre ce este vorba? Despre un concurs de secundariat - unic în felul 
său - care ar fi trebuit să-mi trezească, de la bun început, niscaiva 
bănuieli. De ce? Pentru că, pentru prima (şi ultima!) dată s-a făcut o 
derogare de la legea care prevedea obligativitatea unui stagiu de tara 
(prealabil concursului) de minimum trei ani. În ce a constat derogarea? 
În reducerea acestui termen la doi ani şi în înlocuirea sintagmei 
„stagiu de ţară” cu cea de „stagiu în câmpul muncii” (sau „vechime în 
muncă”). 

Fireşte, atunci când patru dintre cele 18 posturi scoase la 
concurs se aflau în Cluj, nimeni nu s-a mai gândit la vreun revers al 
medaliei - eu sigur n-am făcut-o! Ne-am bucurat cu toţii şi cel mult 
ne-am mirat (cei neavizati - evident!) de pleasca picată din cer! 

Nu mai lungesc vorba: am dat concursul şi am ieşit al patrulea. 

Deci, unul din cele patru posturi de Cluj (două de ATI, unul de 
anatomie patologică şi unul de medicină legală) era al meu! 

Mai mult, primii doi clasati voiau să facă ginecologie - deci 
aveam de ales între trei posturi de Cluj!! 

Numai că (pentru că a existat şi un „numai ca”!), abia la 
alegerea posturilor ni s-a comunicat că cei cu trei (sau peste trei) ani 
vechime au prioritate!!! 

Si nu numai atât: la vechimea in muncă s-au socotit şi anii de 
„Internat” - deci oameni cu doi ani de ţară plus unul de Internat, ba 
chiar şi cu unul de ţară şi doi de Internat au ajuns înaintea mea, având 
„vechime în muncă” mai mare!!! (Pentru cei neavizati precizez că 
Internatul era un echivalent de ucenicie - care se făcea, facultativ, în 
ultimii doi ani de facultate; iată, aşadar, cât de vechi erau rădăcinile 
„scenariului” respectiv!) 

Aşa am ajuns de pe locul 4 pe locul al 17-lea! 

Şi - în faţa acestui abuz incalificabil - nimeni n-a zis nimic (mă 
refer, fireşte, la perdanti - nu la beneficiari)! 

La ce-ar fi folosit? - ne aflam doar în anul de grație 1960! 

De ce am tăcut şi eu? 

Cu riscul de-a fi bănuit de „coprofagie”, trebuie să recunosc că, 
după primul şoc, am simţit o imensă uşurare, o dezlegare - ca de un 
blestem, dacă vrei. De ce? Pentru că „medicina pe cadavru” m-a 
oripilat o viata întreagă, iar ATI-ul mi s-a părut (şi - mărturisesc cu 
toată ruşinea - mi se pare, într-o anumită măsură, şi astăzi) o muncă de 
servant. 

Cum mai e, atunci, cu mirajul Clujului? Cum să fie? Într-un taler 
al balanței era Clujul - în celălalt perspectiva de a face o viata întreagă 
o meserie care nu mi-ar fi oferit nici o satisfacţie, cea de anestezist (că 
celelalte două nu le-aş fi făcut nici mort!), iar balanţa era, totuşi, în 
echilibru relativ! A trebuit să vină mâna providentei - sub forma 
incalificabilului abuz relatat - pentru a o înclina spre chirurgie (fireşte, 
nu la nivel opţional, ci la nivel de destin), singura ramură a medicinii 
care, de fapt, mă atrăgea şi fascina. 

Aşa am ajuns chirurg la Aiud (şi, desigur, pentru că pe poziţia a 
17-a mai aveam de ales între secţia de chirurgie din Aiud - şi cea din 
Moci, alternativa fiind ca şi inexistentă pentru mine!). 

Pe de altă parte, la vremea (şi, mai ales, vârsta) respectivă nimic 
nu mi se părea bătut în cuie. Secundariatul urma să-l fac la Cluj - şi 
multe se mai puteau întâmpla (şi s-au şi întâmplat, numai că - după 
cum vom vedea - ,,putin” altfel decât mi-am imaginat eu!). 

Mai adaug că matrapazlâcul relatat n-a fost o lucratura „de 
partid”, ci una de „gaşcă” medicală, beneficiarii ei fiind nu copii de 

stabi, ci odrasle de profesori universitari şi de „oameni de casă” ai 
acestora! Fac aceasta precizare pentru a sublinia ca deja in 1960 
comunismul din România începea - la nivel de esenţă ocultă - să-şi 
piardă caracterul politic şi să devină un sistem oligarhic bazat mai 
mult pe elemente de relaţii, nepotism şi diverse clientelisme. 
(Vladimir Tismăneanu vorbeşte, în cartea sa de dialog cu Ion Iliescu, 
despre nişte decrete cu o valabilitate de un singur an /1966/ - emise 
special pentru Nicu şi Zoe Ceauşescu - prin care, pe de o parte, se 
desființa „examenul de treaptă” la liceu şi, pe de altă parte, se oferea 
posibilitatea de a intra la facultate fără examen de admitere - doar în 
baza unei medii de 10 obținută la bacalaureat; iată că ceea ce evoc eu 
devansează cu şase ani gaselnita pro domo a ceauşeştilor - pe care 
Tismăneanu o comentează ca pe un abuz „în premieră”!) 


4/. Procese cu statul comunist 


- Procesul nr. I 


Iata-ma, aşadar, medic secundar chirurg, în centru metodologic 
la Clinica Chirurgicală I din Cluj, cu postul definitiv - de medic 
specialist chirurg - la Aiud (cât de definitiv - urma să aflu mult mai 
tarziu!). 

Mi-am reluat, bineînţeles, activitatea in „Revista IMF” şi seria 
succeselor locale şi naţionale a continuat. 

În octombrie 1961, la încheierea primului an de secundariat (cu 
regim de curs de specializare) constat că nu mai am salar. Mă 
interesez şi mi se spune că până acum am fost plătit pe schema unei 
circumscripții sanitare cu un post vacant, iar acum acel post a fost 
ocupat, dar că se va rezolva. Aveam banii de gărzi (7-8 gărzi pe lună - 
ceea ce echivala practic cu un salar), aşa că nu m-am impacientat. 

Au mai trecut câteva luni şi situaţia a rămas neschimbată. Am 
început să intru la bănuieli, mai ales că în primăvara lui '62 urma să 
aibă loc o nouă confruntare naționala, în aprilie la Iaşi, între formaţiile 
artistice studenţeşti. Unde IMF-ul clujean avea nevoie vitală de 

aportul meu. Deci, de asta mă tin aici în continuare - mi-am zis - şi de 
asta s-a aşternut respectiva „omerta”. 

Fie ce-o fi: carpe diem Millea! M-am hotărât să joc totul pe-o 
carte: m-am interesat discret, ca să aflu că mi s-a schimbat centrul 
metodologic la Spitalul Raional Zalău - imediat după consumarea 
primului an de secundariat - gest la îndemâna doar a Direcţiei Sanitare 
Regionale. Şi dacă au trecut deja aproape patru luni şi n-am fost somat 
nici verbal şi nici în scris, înseamnă că se duc nişte lupte între IMF, 
UASR, pe de o parte, şi cei de la Regiune, pe de altă parte, iar scorul 
este încă indecis sau, pur şi simplu, nu s-a găsit încă soluția legală de a 
fi plătit. Îi iau la întrebări pe cei din prima tabără, care îmi promit ferm 
nu numai continuarea secundariatului la Chirurgia I - dar şi post 
definitiv în Cluj ! Numai să mai am puţină răbdare! Cum să n-ai 
răbdare, când ti se avansează o astfel de miză?! 

Mergem, în aprilie (1962), la Iaşi şi câştigăm, şi de această dată 
(pentru a S-a oară!) tot ce se putea câştiga: locul întâi la „brigadă”, 
locul întâi la orchestră şi titlul de laureat. 

Numai că, la două zile după obţinerea trofeului suprem şi la 24 
de ore după întoarcerea acasă primesc o hârtie ultimativă (şi prima, de 
altfel!): dacă în 24 de ore nu mă prezint la Zalău - mi se desface 
contractul de muncă! 

Că a fost şi vreo veche poliţă (a diverselor „fronde”) plătită sau, 
pur şi simplu, aruncarea obiectului devenit, deocamdată, inutil (după 
ce a fost exploatat la maximum şi îndopat cu promisiuni gratuite şi 
interesate) nu mai are nici o importanță. Cert este că - cu salariul 
neplătit pe ultimele şapte luni (cei de la Blocul II n-o mai puteau face, 
cei de la Zalău n-aveau de ce s-o facă, eu lucrând la Chirurgia I - şi nu 
la ei - în perioada respectivă) şi fără vreo alternativă rezonabilă - am 
plecat de urgenţă în noul meu „centru metodologic” unde urma să-mi 
desăvârşesc pregătirea de viitor medic specialist chirurg. 

Ajuns acolo, am încercat să le explic de ce n-am venit până 
atunci, dar - deşi povestea li s-a părut plauzibilă - mi-au declarat ferm 
că n-au cum să mă plătească retroactiv. 

Din ce-am trăit în respectivele luni? Din banii de gărzi - care 
veneau pe o altă filieră. 

Perioada Zalău ar merita şi ea o relatare aparte. Poate cu alta 
ocazie. Rămânem deocamdată la „plasa” pe care am luat-o şi la 
decizia de a o ataca, cu orice risc, pe cele trei trepte (legale!) ce-mi 
stăteau la dispoziție. Care erau acestea? Comitetul Sindical local, cel 
al Blocului II din Cluj şi justiţia. 

Da! - justiția comunistă a anului 1962. 

Bineînţeles că la primele două trepte am pierdut - de altfel, le- 
am şi declarat, cu scuzele de rigoare pentru deranj, că sunt obligat de 
lege să le „bifez”, şi nimic altceva. Şi am ajuns la Tribunal. Dar nu 
oricum. Mai întâi am intrat în posesia următoarelor hârtii: 

- una de la Spitalul Zalău, prin care se certifica cum că timp de 
şapte luni, verbal şi în scris, a fost solicitată Direcţiei Sanitare 
Regionale prezentarea mea la post - fără succes şi fără a se primi 
măcar un răspuns!!! 

- una de la conducerea UASR din Cluj, prin care se certifica - 
explicit - că prezența mea la conducerea muzicală a formațiunii 
artistice a IMF Cluj a fost o condiţie sine qua non pentru obţinerea 
celui de al S-lea trofeu pe tara la competiția de la Iasi! ; 

- una de la profesorul Nana - şeful Chirurgiei I din Cluj - prin 
care se certifica nu numai că am lucrat efectiv acolo în cele 7 luni, ci 
şi faptul că prezența mea a fost necesară în clinică pentru buna 
desfăşurare a activităţii acesteia; 

- şi, în fine, una de la Rectoratul IMF din Cluj (semnată de către 
acad. Aurel Moga, rectorul în exercițiu) care atesta faptul că prezenţa 
mea în localitate a fost indispensabilă pentru „educaţia comunistă a 
studenţilor” (cât de ,,comunista” - se poate vedea din relatările de pana 
acum!)! 

Cum am obtinut aceste hartii? Simplu: nimeni nu s-a gandit - nu 
şi-a putut imagina că mi-ar trece prin minte, in condițiile date, să le 
folosesc în justiție, iar eu - bineînţeles, nu le-am dezvăluit nimic. Toţi 
au crezut, probabil, că prin nişte aranjamente pe bază de „relaţii 
socialiste” vreau să încerc, la mica înțelegere, să-mi recuperez banii. 
Sau nu s-au gândit la nimic, neconsiderând că îşi asumă, prin cele 
puse pe hârtie, vreo urmă de risc. (Evident, hârtiile respective au fost 

obtinute inainte de parcurgerea ,,treptelor sindicale” - si fara sa le 
folosesc acolo!) 

Astfel pregătit si, practic, fără avocat (cel ce, totuşi, mă asista, 
unchiul meu - avocatul Ion Millea - mi-a şi spus: - Măi Zeno, cu 
hârtiile cu care te-ai betonat, nu există Justiţie în lume, oricât ar fi ea 
de aservită, care să-ți reziste, drept care nu văd ce nevoie ai mai avea 
de un avocat?!) m-am prezentat în fața justiției, unde mi-am pledat 
singur cauza. Onoratul „complet de judecată” părea complet derutat şi 
dezarmat, iar avocatul (jurisconsultul) Blocului II a făcut o veritabilă 
criză de isterie când l-am somat să dovedească în fata instanței că 
instituția pe care o reprezintă mi-ar fi adus la cunoştinţă - efectiv şi 
oficial - pe parcursul celor şapte luni şi înainte de câştigarea 
concursului de la Iasi din aprilie 1962, mutarea mea la Spitalul 
Raional Zalău în vederea continuării secundariatului în acest nou 
centru metodologic (singura hârtie existentă fiind „ultimatumul” de 
după!). 

Deliberarea a fost destul de scurtă iar sentinţa - culmea culmilor 
- definitivă! Şi mi s-a dat câştig de cauză! Şi Blocul II a fost obligat 
să-mi plătească salariul aferent pe ultimele 7 luni lucrate la Clinica 
Chirurgicala I Cluj! 

Deci, cu puţină inteligenţă şi cu nu ştiu cât curaj (nu m-am 
gândit, la vremea respectivă, decât că am fost fraierit în mod ordinar) 
se putea câştiga un proces cu - în ultimă analiză - statul comunist!!! 

Că banii nu i-am primit decât cu mare întârziere şi, ca o ultimă 
bătaie de joc, în hârtii de câte 3 lei (a se raporta la suma de peste 
8.000!) este deja o altă chestiune. Oricum, banii respectivi (0 sacoşă 
întreagă!) s-au întors tot la stat, pentru că cu ei mi-am cumpărat, deja a 
doua zi, o motocicletă MZ de 125. Cu care ajungeam mult mai repede 
la Zalău decât cu cursa RATA. Mai adaug, pentru amuzament, că 
ungurii din Zalău m-au poreclit ,,Markas doktor” (MZ fiind asimilată 
cu monograma mea) ! 


Vei spune poate, stimata mea colegă, că procesul câştigat a fost 


o întâmplare, o excepţie de la regulă, un caz fericit şi atipic sau mai 
ştiu eu ce altceva. 

Subliniez: tot ce-am redat este adevarul adevarat - si intregul 
adevăr! (Am dosarul şi acum, cu toate piesele în el - şi l-am păstrat ca 
pe un trofeu!) 

Că n-am riscat nimic, că n-aveam nimic de pierdut? Oare? Eram 
în 1962 şi toate instituțiile (forurile, „organele”...) erau în mâna 
partidului, iar ceea ce am „demascat” eu era o conspirație colectivă 
(Direcţia sanitară regională, Blocul II, Chirurgia I, IMF, UASR) 
îndreptată nu neapărat împotriva mea (eu eram doar o victimă 
ocazională - o „pagubă colaterală”!), ci împotriva unui principiu de 
bază al doctrinei comuniste: „omul este cel mai preţios capital”! (că 
sloganul cu pricina reprezenta o culme a ipocriziei - este deja o altă 
chestiune). lar prezența mea la Zalău era necesară nu pentru că acolo 
as fi putut învăța mai multă chirurgie decât la Cluj, ci pentru că secția 
de chirurgie a spitalului raional era dusă în spate, practic, de un singur 
chirurg, cel de-al doilea lucrând exclusiv în policlinică: deci, era 
nevoie acută de un cal de bătaie, de un salahor! Iar lipsa acestuia s-ar 
fi putut repercuta asupra calităţii prestatiei medicale şi, implicit, 
asupra sănătăţii „celui mai prețios capital”! Ca atare, gestul meu de 
neprezentare putea fi liniştit încadrat la sabotarea sănătăţii publice. 
Desigur, puteam face pe idiotul zicând că n-am primit nici o hârtie 
(ceea ce era adevărat), nu ştiam ce se întâmplă, credeam că este un 
blocaj temporar care se va remedia în curând şi aşa mai departe (mai 
ales că secundarii, în primul an de centru metodologic, erau plătiți pe 
statele de plată ale unor circumscripții vacante). Numai că eu n-am 
procedat aşa (de altfel, cine m-ar fi crezut chiar atât de idiot încât timp 
de şapte luni de zile să nu fac nici o investigatie?), ci, dimpotrivă, am 
declarat, în fata instanței, că am auzit ceva de Zalău, dar că toți cei pe 
care i-am întrebat (la clinică, la IMF, la UASR) mi-au spus că fără o 
adresă oficială n-am ce să caut acolo şi, pe de altă parte, că se va 
rezolva, inclusiv financiar, continuarea secundariatului meu la 
Chirurgia I, ba, mai mult, mi s-a promis chiar şi un post definitiv în 
Cluj! 

Deci, practic, am acuzat de escrocherie o clinică universitară, 
forul tutelar al acesteia, Direcția Sanitară Regională, IMF-ul şi 
principala asociaţie comunistă a studenților din Republica Populară 

Romana (viitoarea UASCR - Uniunea Asociaţiilor Studenţilor 
Comunişti din România)!!! 

Şi uite că nimeni nu m-a somat să nominalizez persoanele care 
mi-au făcut respectivele promisiuni, nici n-au fost chemați ca martori 
conducătorii respectivelor unități şi instituţii (care, fireşte, n-ar fi 
recunoscut nimic) şi nici n-am ajuns să fiu încadrat la sabotaj, ci - în 
fata hârtiilor (mai mult decât elocvente) de care am pomenit - onorata 
instanță (comunistă, aservită etc.) mi-a dat câştig de cauză, şi încă 
printr-o sentință definitivă! 

Revenind la riscurile asumate (că erau mai multe), unul din ele a 
fost anularea oricărei posibilități de a mă mai putea întoarce, ca şi 
chirurg, în Clujul meu natal. După vreo 15 ani de încercări zadarnice, 
am si renunţat la orice tentativă de a mai penetra „cortina de fier” pe 
care respectivii lezati mi-au ridicat-o în cale. Si aşa am ajuns 
(definitiv) aiudean şi - după rearondarea administrativă - dependent de 
judeţul Alba (ceea ce m-a scutit şi de alte şicane pe care nu le mai 
evoc). 

Desigur, nu vreau să fac vreo apologie sau să demonstrez 
independenţa puterilor în statul comunist. Nici chiar aşa - să fim 
serioşi! Am vrut să arăt doar că respectând „regulile jocului”, 
neatacând sistemul - ci doar nişte reprezentanți ai acestuia care, la 
urma urmei, au încălcat exact mult trambitatele principii ale sistemului 
respectiv (inclusiv dreptul la o muncă retribuită pe măsura acesteia), 
înarmat cu dovezi - chiar dacă parțial indirecte - dar perfect 
edificatoare şi intuind faptul că nimeni nu este interesat să transforme 
chestiunea într-un scandal de proporții (date fiind instituţiile şi, mai 
ales, persoanele implicate), am reuşit (întâmplător eu) să obțin 
performanța de mai sus într-un proces, totuşi (sau în ultimă analiză), 
cu statul comunist! 

Cât priveşte singularitatea succesului, nu am date statistice şi 
nici nu pot vorbi despre alţii. În schimb, chiar cu riscul de-a fi acuzat 
de un soi de narcisism, pot să mă refer, în continuare, la propria-mi 
experienţă. În definitiv, nu este vorba despre mine - ci despre ce (şi 
cum) se putea face în apărarea drepturilor ce figurau, la urma urmei, în 
legislația oricărui stat comunist. Prezenţa mea printre termenii ecuaţiei 

respective este absolut întâmplătoare şi, oricum, inevitabilă în 
contextul dat - din motivele amintite. 

Aşa stând lucrurile, să-mi continui demersul care începe să 
semene, volens-nolens, cu un „curriculum vitae” (mai pe sărite - e- 
adevărat). 


- Procesul nr. II 


Acţiunea se petrece în 1964, când am intrat pentru prima oară - 
călare pe motocicletă (aia „câştigată” la proces) - în Aiud. Am ochit, 
undeva în centru, un loc potrivit şi am oprit. Abia am aşezat MZ-ul pe 
cric, ca şi apare, ca din pământ, un militian: 

- Ati oprit la mai putin de 50 de metri de semnul de „oprire 
interzisă”! 

Îi explic că orice semn de circulaţie se plantează pe partea 
dreaptă şi acționează „în aval” - deci n-am voie să opresc dincolo de 
el, iar eu mă aflu dincoace de semn cu vreo doi metri. Vine replica: 

- În regulament scrie doar atât! 

- Dar nu scrie că semnul ăsta face excepţie de la regula generală 
— îi răspund. 

Degeaba - n-am cu cine discuta: amendă nu mai ştiu cât (sunt, 
totuşi, 40 de ani de-atunci!). 

- Nu vă dau nici un ban şi va dau şi-n judecată! 

- Foarte bine - ne intalnim la tribunal! (Aiudul era centru de 
raion la vremea respectiva). 

Si ne-am întâlnit. lar mă judecam cu statul (comunist) - de 
această dată complet singur şi într-un oraş străin. 

La primul contact, procurorul mă ia în primire: 

- Vă plac stoicii? 

Întâmplător eram în temă (intrigat fiind, pe vremea adolescenţei, 
de numele de botez pe care mi I-au dat ai mei...fără să mă consulte!), 
aşa că am contraatacat: 

- Probabil vă referii la Zenon din Kition - întemeietorul 
stoicismului. 

Se pare ca replica mea a functionat ca un fel de captatio 
benevolentiae, pentru ca, la proces, rechizitoriul n-a fost prea agresiv. 
Eu mi-am pledat (tot) singur cauza şi cu aceleaşi argumente: unde 
scrie în regulament că semnul de circulație respectiv - şi numai el - 
face excepţie de la regula generală etc. 

Si, culmea, am avut din nou câştig de cauză: mi s-a anulat 
amenda! Ba, mai mult, peste putin timp au apărut în toată tara 
,sagetile” care indicau dacă semnul respectiv acționează numai „în 
aval” - sau şi „în amonte”! 

Asta a fost „cartea de vizită” cu care mi-am început cariera de 
chirurg în Aiud. 

lată, aşadar, încă un exemplu că, în cadru organizat şi cu 
argumente solide, se putea câştiga deja o bătălie cu statul comunist al 
începutului anilor "60. 


- Alte „procese” 


Mai vrei, dragă colega, şi alte exemple? Că mai am. Cu scuzele 
de rigoare pentru faptul că tot eu sunt protagonistul, să continui 
evocările. 

În 1967, cu soţia mea gravidă prin luna a 6-a şi locuind, în 
gazdă, într-o cameră în care nu intra soarele niciodată (în august - 
după trei săptămâni de concediu - mi-am găsit papucii verzi de 
mucegai sub pat!) şi cu „acces” la un WC în curte (la care ajungeai 
printr-o mare de gäinat!) - situaţie ce ne obliga la o semi-naveta Cluj- 
Aiud, îmi iau inima în dinţi şi mă duc în audienţă la tovaräsul 
Sălătiuan, prim-secretarul de raion. De ce „inima-n dinţi”? Pentru ca 
„toarşul” respectiv aşa îşi întâmpina dimineața medicul şef de raion: - 
Ce mai faci măi p...? La care răspunsul era, din păcate, următorul: - Să 
trăiţi, tovarăşu-prim! - bine. 

Mă duc, înarmat cu un memoriu, şi îi spun: - Tunati şi fulgerati 
împotriva navetismului şi a navetistilor, dar v-aţi gândit vreo clipă că 
naveta o facem nu de plăcere, ci pentru că n-avem încotro? V-aţi 
gândit vreodată că singura soluție de eradicare a navetismului este să 
le oferiţi navetistilor nişte condiţii civilizate de locuit? Soţia mea va 

naşte peste trei luni şi cred că copilul meu are dreptul de a creşte in 
nişte condiţii cel putin la nivelul celor de care au beneficiat, la vremea 
respectivă, părinții săi! După care i-am pus memoriul pe masă. 

A urmat cam un minut de tăcere, timp în care tov. Sălătiuan se 
uita la mine şi cu uimire, şi cu derută, dar şi cu un soi de respect. După 
care m-a întrebat: - Aţi trecut în memoriul d-voastră toate astea? După 
răspunsul meu afirmativ, a adăugat: - Mergeţi acasă, chestiunea se va 
rezolva. 

Ori cât ar părea de neverosimil, după trei zile am primit cheia de 
la apartamentul 41 din blocul F.1 - cel de al doilea bloc construit în 
Aiud! 

Ce vreau să spun? Vreau să spun că toți aceşti tovarăşi „fioroşi” 
rămâneau fără replică atunci când erau luaţi mai tare - in aşa măsură 
nefiind obişnuiţi cu aşa ceva. Ba, mai mult, aş îndrăzni să afirm că, 
sătui - pe undeva - de slugărnicia trepăduşilor, după şocul initial 
vădeau, mai degrabă, respect şi un soi de satisfacție in fata unui 
asemenea „afront”, decât resentimente şi ranchiună. 

Şi, iarăşi, nu este vorba de un caz singular. Deoarece, 
continuând cu acelaşi curriculum vitae sui generis, pot invoca (evoca) 
un alt exemplu la fel de concludent şi la un nivel superior celui relatat. 

Ne aflăm în 1979, eu fiind proaspăt medic primar şi şef de 
secţie. Eram de gardă, deci singur pe secţie - cu asistenta de noapte, cu 
o infirmieră şi cu instrumentara de serviciu. Pe la orele 11 (23) mă 
pomenesc cu 13 accidentati, dintr-un autobus lovit de tren (la bariera 
Ciumbrud), pe care cele două salvări plus alte câteva vehicule de 
ocazie mi-i aduc şi mi-i înşiră pe mozaicul coridorului (dat fiind 
numărul mare şi spațiul disponibil - noul spital fiind încă în faza de 
proiect - era singura soluție). 

Sunt momentele cele mai stresante din viata unui chirurg: treci pe 
la fiecare, inventariază leziunile, stabileşte ierarhia acestora - atât 
individual cât şi per ansamblu - şi treci la fapte, în funcţie de 
inventarierea şi ierarhizarea amintită. Din fericire, nu era nici un 
toracic şi nici un abdominal, adică nici un accidentat care să necesite, 
de urgenţă, deschiderea chirurgicală a acestor două cavităţi naturale. 
În schimb, erau o serie de traumatisme cranio-cerebrale (TCC), 

puzderie de plăgi tăiate si contuze, o fractură de gamba, una de 
humerus şi una (deschisă) de mandibulă, plus câteva luxatii (şi, 
bineînţeles, multiple contuzii fără organe vitale interesate). 

Şase ore am lucrat fără întrerupere, împreună cu asistenta din 
sală şi cea de pe secție, am redus luxatiile, am redus şi imobilizat 
provizoriu fracturile, am făcut toaleta chirurgicală şi sutura plăgilor, 
am pus bolnavii la pat şi le-am stabilit tratamentul, am aplicat măsuri 
de deşocare acolo unde a fost cazul - cointeresând şi compartimentul 
ATI şi am executat osteosinteza de mandibulă, blocajul dentar fiind 
contraindicat - în prezența unui TCC care putea determina oricând 
vărsături şi implicit asfixie mecanică (iar rezolvarea focarului de 
fractură deschisă fiind o urgenta!). 

Urmând ca a doua zi, beneficiind şi de aportul anestezistului 
(navetist), să fac osteosinteza de tibie şi de humerus. 

Între timp m-au deranjat cei de la Miliție (că era un accident 
rutier şi de cale ferată), cei de la IMA (că erau muncitorii lor 
navetişti), cei de la IRTA (că era autobusul lor), cei de la CFR (că era 
trenul - şi bariera! - lor) şi, bineînţeles, cei de la Partid (că era 
„parohia” lor). Pe toți i-am alungat, după câteva (foarte scurte) 
informații „din mers”. 

După acest tur de forță, pe la 5 dimineaţa - şi după ce le-am dat 
celor de la Miliție o listă completă cu datele personale ale celor 13, 
diagnostic, tratament, prognostic - am intrat în cabinet, am aprins o 
țigară, am scos o sticlă de ţuică (voi îi spuneţi pälincä!) şi m-am aşezat 
la birou să mă mai „reanimez” puţin. 

La un moment dat, şi după ce-am tras vreo două gâturi de ţuică, 
aud un zgomot (mai consistent) de paşi care se apropie. Ce dracu o 
mai fi şi asta? Fără vreo bătaie în uşă, aceasta se deschide şi pătrunde 
în încăpere, fără să scoată o vorbă, un personaj „foarte important” 
(necunoscut mie), urmat de toate notabilitatile implicate (implicabile) 
ale oraşului: directorul de la IMA, directorul de la IRTA, şeful staţiei 
CFR, prim-secretarul de oraş, comandantul Miliției (şi alţii care n-au 
mai încăput în odaie). Prin metoda excluderii şi într-o fracțiune de 
secundă mi-am zis că o fi vreun ministru. Cum dracu o fi ajuns aici? 
Cu helicopterul? 

În ceea ce mă priveşte, putea fi si Al de Sus, că nu mă mai putea 
impresiona defel. 

Linişte. Nimeni nimic. Eu mă aud zicând: - Aoleu ce trupă! (fara 
să mă mişc de la masă). La care „personajul important” zice: 

- N-aveti nevoie de ajutor? 

Răspuns: - De 15 ani de când sunt aici încă n-am cerut ajutorul 
nimănui! 

Întrebare: - Accidentatii nu trebuie trataţi? 

Răspuns: - Au fost trataţi! 

Întrebare: - Da? 

Răspuns: - Da! Şi dacă doriţi amănunte, le puteți găsi la Miliție 
— unde am trimis o listă completă cu date personale, diagnostic, 
tratament şi prognostic! 

Iarăşi linişte. După care „personajul” zice: 

- Păi, atunci să plecăm. 

Şi au plecat. 

Pe toată durata ,,discutiei”, mărimile locale se uitau la mine cu o 
mină greu de descris: un amestec de uluială, consternare, derută şi 
panică. Şi abia au reuşit să-şi desprindă privirea asta de pe mine, 
privire care parcă le scotea ochii din orbită. 

Măi să fie! - cine-o fi fost ăsta, că Ceauşescu sigur nu era! 

M-am lămurit abia a doua zi, după ce-am dres şi tibia şi 
humerusul şi după ce m-am convins definitiv că toți cei 13 sunt, cum 
se zice, în afara oricărui pericol (previzibil!): personajul foarte 
important era tovarăşul Homoşteanu, prim-secretarul de judeţ - 
viitorul ministru de Interne (deci am „anticipat” bine!). Şi am mai aflat 
si niscaiva amănunte. După consultarea „listei? de la Miliție - 
concludentă atât în ceea ce priveşte leziunile, dar şi privitor la munca 
depusă şi la rezultatele acesteia, unul din suită, crezând că procedează 
oportun, i-a spus cam aşa ceva lui Homoşteanu: - Ştiţi, tovarăşu-Prim, 
chirurgul ăsta al nostru e mai tacanit de felul lui. La care riposta prim- 
secretarului de Alba a fost următoarea: - Dacă ati avea mai multi 
tacaniti de ăştia prin spitalele voastre, treburile ar merge mult mai 
bine! 

Quod erat demonstrandum! 

Homosteanu, sătul şi el de trepăduşi, moluste şi pupincuristi, in 
loc să se ofenseze - a apreciat faptul că, în fine, a dat şi el peste un om 
dintr-o bucata si vertebrat (singurele atribute ale normalitatii pe care 
mi le revendic!). 


5/. Disidenta, rezistenţă, sau altceva? 


Sper, stimata mea colegă, că nu-ţi trece prin minte să mă bagi 
printre disidenti sau să presupui că eu aş vrea să mă erijez în 
respectiva postură. N-a fost vorba de disidentä şi nici măcar de 
rezistență anticomunistă în sensul strict al cuvântului. De altfel, ştii la 
fel de bine ca şi mine că disidenta înseamnă altceva. Conform tuturor 
dictionarelor, disident este cel ce are o altă părere decât grupul 
organizat din care face parte - şi se bate pentru această părere diferită 
(în interiorul grupului respectiv). Bunăoară - într-un partid. Fiind 
vorba, în speţă, de principii, de ideologie, de doctrină, de legislaţia 
care le reflectă - şi nu de punerea lor în practică. Or, eu nu m-am 
ridicat împotriva filozofiei materialist-dialectice, a ideologiei marxist- 
leniniste, a concepţiei despre lume, stat, relaţii sociale etc. a PCR sau a 
legislației aferente, ci exact împotriva nerespectării şi neaplicării 
acestora (aşa cum figurau ele „pe hârtie”). Ceea ce nu se încadrează în 
noţiunea de disidenta, ba dimpotrivă! Şi n-am făcut-o, pentru că era la 
mintea cocoşului - sau a găinei (honny soit qui mal y pense!) - că 
demersul n-ar fi avut o finalitate pozitivă, ba ar fi fost total 
contraproductiv. Şi aici nu mă refer neapărat la soarta celui sau celor 
ce ar fi încercat, în contextul dat, o disidenta reală, ci, în primul rând, 
la starea de fapt care anula orice şansă a disidentei în sine: orice 
independență (mai mică sau mai mare) în Lagărul Socialist, orice 
opinie sau poziţie aparte in CAER sau în Pactul de la Varşovia 
presupunea - obligator - respectarea cu sfinţenie a filozofiei, ideologiei 
şi doctrinei comuniste. Toţi cei care au încercat să se atingă de acestea 
(Ungaria, în 1956, Cehoslovacia, în 1968 - ca să dau doar două 
exemple) au fost aduşi la ordine cu tancurile! Orice linie proprie, orice 
emancipare de sub tutela Moscovei, orice „autodeterminare” menită a 

salva tara de sovietizare trebuia să plătească - obligator şi ca o condiţie 
sine qua non - acest tribut. 

Cât de reală a fost această ,,disidenta” a României de după 1964 
(pentru că, oricine orice-ar spune, a fost reală!) şi care a fost prețul cu 
care ea a fost plătită (incluzând şi nenumărate abuzuri şi efecte 
perverse) - vom discuta în altă parte. 

Cât priveşte rezistența anticomunistă, ea putea avea sorti de 
izbândă, cât de cât, nu prin acte gratuite de eroism, nu prin sacrificii 
inutile, nu prin atacarea sistemului din exterior, ci numai din interior: 
printr-un colaborationism deliberat asumat (mai precis - mimat!), prin 
penetrarea PCR şi luarea lui în stăpânire sau măcar diluarea 
componenţei şi modificarea raportului de forte în sânul acestuia. Ceea 
ce s-a şi încercat - profitându-se de epurarea (în trepte) a liniei 
prosovietice sau, mai târziu, de politica de „promovare a elementelor 
de valoare”, dar, din păcate, fără rezultate la nivelul aşteptărilor (şi 
posibilităţilor teoretice), din motive asupra cărora voi reveni. 


6/. Ne interesează doar valoarea omului! 


Să rămânem, deocamdată, la noua politică de cadre (de partid) 
care a debutat deja prin 1963. 

Eram în Zalău şi, într-o zi, mă pomenesc cu secretarul O.B. al 
spitalului care mă abordează abrupt: - Vrem să vă facem membru de 
partid. Vă gândiţi şi îmi dati răspunsul mâine. 

De gândit m-am gândit, dar mai mult la ce (şi cât) să spun 
pentru a mă putea eschiva elegant şi cu cât mai puţine riscuri (pentru 
că, la 29 de ani, încă gândeam altfel şi n-am ajuns - încă - să înţeleg 
cele ce m-am străduit să arăt şi să argumentez mai adineaori). A doua 
zi i-am spus că n-am o origine prea sănătoasă, că părinţii mei n-au fost 
capitalişti, dar unchii mei cât de bine, ba au făcut şi politică (la 
ţărănişti, la liberali, la Averescu-Goga), unul a fost şi moşier, altul 
chestor de poliție şi au plătit cu ani grei de puşcărie - drept care n-am 
fost bun nici de utemist şi aşa mai departe. La care răspunsul a fost: - 
Nu ne interesează nimic altceva decât valoarea omului. Da, sau nu? 

Mă poţi condamna - mai ales că am recunoscut că filozofia 
atacului din interior mi s-a cristalizat mai târziu - dar, la vremea 
respectivă (finele lui 1963) încă era prea actual şi concret sloganul 
„Cine nu este cu noi, este împotriva noastră!” - aşa că am acceptat. Că 
formularea a fost: - Dacă aşa se pune problema, n-am nimic împotrivă, 
nu mai are nici o importanță. Si nici faptul că emanciparea de sub ruşi 
- care reprezentau originea răului - mijea deja la orizont. 

Numai că, s-ar părea că argumentele mele de „descurajare” au 
avut totuşi efect - sau a intervenit altceva (voi reveni), pentru că nu m- 
a mai contactat nimeni iar chestiunea a adormit. 

Şi adormită a rămas până în 1974 (eram deja de zece ani în 
Aiud), când am fost (re)abordat cu aceleaşi argumente. Reacţia mea a 
fost identică - ba, pe lângă cei trei unchi, i-am mai pomenit şi pe cei 
patru veri legionari (şi ei cu stagiul de detenţie terminat de peste zece 
ani). Răspunsul a fost acelaşi: ne interesează doar valoarea omului. La 
care nu m-am putut răbda şi am întrebat: - Îmi puteţi voi garanta că 
aşa va fi şi în viitor şi că - odată şi odată - nu mă veți demasca şi da 
afară ca duşman de clasă infiltrat în rândurile voastre? - Fă cum crezi, 
dar dacă vrei să-ți ajungă şef „tetea” (se apropia pensionarea şefului 
meu de secție), care-i vechi membru de partid, nu te înscrie! 

lată, aşadar, cum se punea problema, în 1974, la nivel de O.B. 
într-un spital orăşenesc (şi nu numai acolo!). 

Vei spune, poate, că după ,,dezghetul” initial (1964-1972) 
partidul strângea haturile, că nici un şef de unitate sau secție nu mai 
putea să nu fie membru de partid - deci un promotor, direct 
controlabil, al liniei partidului - şi aşa mai departe. De acord. Numai 
că există, aici, şi alte aspecte. O dată, că totul devenise deja un fel de 
„teatru” (sau „teatru în teatru”) în care fiecare îşi cunoştea rolul şi-l 
juca chiar şi în absenţa „regizorului”. Nici o urmă de convingere 
(nemaivorbind de „patos revoluţionar”) - totul era făcut pentru că aşa 
o cerea regula jocului. Pe de altă parte, important nu mai era ca în 
cutare sau cutare post de conducere să ajungă un membru de partid - 
indiferent de competenţa lui, ci invers - omul potrivit a conduce 
trebuia convins să devină membru de partid. Ceea ce este, totuşi, cu 
totul altceva! Ce mi s-a comunicat, în fond, sau care a fost mesajul 

real? Am fost şantajat ca să intru în partid? Ca sa pot fi controlat - eu 
şi secţia? In ce sens si cu ce scop sau finalitate? Sau mi s-a comunicat 
că nimeni în Aiud, nici conducerea (oraşului, spitalului etc.) şi nici 
oamenii oraşului nu vor să aibă la conducerea secției de chirurgie o 
nulitate?! Şi că, pentru a se respecta regula jocului, trebuie sa mă 
înscriu în partid (un fel de GMA sau FGMA - cum ar veni)! 

Nu ştiu cum a fost la voi, în Bucureşti, dar în provincie (cel 
putin la noi, în Ardeal) cam aşa se petreceau lucrurile - şi nu numai în 
spitale! 

Aşa am ajuns să semnez adeziunea cu pricina. lar la şedinţa în 
care am fost confirmat, bineînțeles că s-a găsit cineva care să-mi pună 
„încuietoarea” întrebare că de ce eu, cu pregătirea mea, cu calitățile 
mele, cu etc. etc. - am stat până la 40 de ani ca să fiu primit în partid? 
Ce m-a reținut, oare ce motive ascunse am avut (şi aşa mai departe)? 
Fireşte, trebuia să dau un răspuns dezarmant (desigur, exista 
„şablonul”: nu m-am simțit demn, nu m-am simțit pregătit etc. - dar 
am detestat de când mă ştiu şabloanele şi, pe de altă parte, compromis- 
compromis, dar nici chiar aşa!). 

Nefiind înzestrat de la natură cu spontaneitate, am compensat o 
viață întreagă prin construirea de scenarii imaginare - cu toate 
variantele posibile sau previzibile (ceea ce nu reclama, de altfel, nici 
un efort, pentru că - fiind mai schizoid de felul meu - în cap mi se 
derulau aproape în permanenţă diverse dialoguri cu fel de fel de 
interlocutori, pe teme de o infinită varietate, de la cele mai banale şi 
până la cele mai inedite sau năstruşnice). lar atunci când mă aştepta o 
confruntare notabilă, dialogul (dirijat pe „tema impusă”) începea să 
semene cu pregătirea unei „pledoarii perfecte”, ceea ce presupunea - 
ca într-o partidă de şah - să prevezi mutările adversarului pe o distanță 
cât mai mare. Drept care, i-am reamintit „binevoitorului” (sau doar 
oportunistului) cea de a patra (dacă nu mă înşel) lege a 
materialismului dialectic - cea cu acumulările cantitative urmate de 
saltul calitativ (elemente obiective ce nu pot fi influentate!), la mine 
asta fiind durata respectivelor acumulări. 

Elegant, marxist şi inatacabil! 

7/. Atacul din interior 


Şi dacă tot am intrat in partid şi mi-am asumat obligația de a 
participa la toate şedinţele (simple sau „lărgite”) - unde (cu foarte rare 
excepții) nu se întâmpla mai nimic, fiecare, fie că era în prezidiu, fie 
că era în sală, fiind preocupat doar de a-şi interpreta onorabil (şi la 
minima rezistență) rolul şi de a termina totul cât mai repede, m-am 
gândit - abia atunci! - că acea îndeletnicire (sau cum să-i spun) golită 
de conținut, pur formală, mimată, acel „joc de-a şedinţa de partid” ar 
putea fi transformat într-o tribună - dacă nu ,,revolutionara” sau de 
reală disidenta - măcar de eliminare a unor tembelisme, de atenuare a 
unor realități negative, de contracarare a unor aspirații veleitariste şi, 
cu precautiile de rigoare, de rostire a unor adevăruri incomode. 

Mare scofală! - vei spune. Draga mea, fotbalul se joacă pe 
goluri, iar politica este „arta posibilului”. Orice gest spectaculos, eroic 
sau sublim este egal cu zero dacă nu are o finalitate pozitivă, 
nemaivorbind de cele cu finalitate negativă ori dezastruoasă. lar când 
în joc este nu un destin personal, ci soarta unei comunități, gestul cu 
pricina poate deveni o crimă (şi Doamne câte au fost în istoria - mai 
veche sau mai recentă - a omenirii!) 

Dacă până aici a fost vorba de Zeno Millea versus statul 
comunist (sau reprezentanţii acestuia), în cele ce urmează va fi vorba 
nu de interesele sau drepturile lezate ale sus-numitului, ci de cele ale 
unei secții, ale unui spital, ale unei populaţii de 50.000 de oameni. Si 
dacă privitor la riscurile asumate nu s-a schimbat nimic, în ceea ce 
priveşte miza diferențele vor fi considerabile, fiind vorba inclusiv de 
vieți omeneşti. Nu te voi plictisi cu fleacuri (care au fost ele destule şi 
au reuşit, în ciuda caracterului lor minor, să provoace destule dureri de 
cap sau unghii roase până la matrice) - vom discuta numai lucruri 
serioase şi de referință. 


8/. Alegerea (şi nu doar votarea) unui secretar de O.B. 


Spuneam că şedinţele de partid făcute (şi expediate rapid), 
pentru că, totuşi, trebuiau făcute (ca şi „învăţământul politic”), 

semănau mai degrabă cu un „joc de-a şedinţa”. Ceea ce nu înseamnă 
că printre noi n-ar fi existat şi elemente dispuse (sau chiar ahtiate) să 
ia lucrurile în serios - dar nu din convingere (nemaivorbind de „patos 
revoluționar”), ci dintr-un veleitarism pur şi simplu, din dorința de-a 
parveni în (sau prin) politică, din pofta de a deveni „important” şi a 
„şefi” pe alţii. 

Desigur, aceste elemente - în stare să ne strice „jocul” (atunci 
când nu exista nici o miză reală) sau chiar sa devină periculoase (când 
miza exista) - trebuiau anihilate. Dar cum, mai ales că respectivii 
,candidati” aveau, de regulă, girul forului superior de partid (nu 
neapărat pentru a ne strica „jocul” - în care, tot de regulă, se 
complăceau şi ei - ci, pur şi simplu, pentru că alternarea /”rotirea”/ 
cadrelor era o cutumă ce se cerea respectată şi, mai ales, raportată 
forurilor /şi mai/ superioare)? Si, aici intrăm deja în posibilitățile reale 
de a ataca „din interior” - cu şanse de succes. 

Cum se putea torpila - în anii '70-'80 - alegerea unui secretar de 
OB agreat de către organele locale (sau chiar judeţene) de partid? 
Fireşte, nu pot să dau o reţetă - şi cu atât mai putin una infailibila. Pot 
să spun doar ce am reuşit noi să facem - şi nu o dată, ci de trei ori 
consecutiv - în contexte asemănătoare şi cu aceeaşi finalitate. 

Mai întâi, să reamintesc (pentru cei mai putin avizaţi) cam cum 
decurgea o astfel de şedinţă. Se alegea un prezidiu (reprezentanți ai 
conducerii de partid a unității + delegatul „de la oraş” + cel de la 
Judeţ), o comisie de numărare a voturilor şi una de validare. După care 
secretarul aflat la sfârşitul celor patru ani de mandat prezenta un raport 
de activitate - urmat de discuţii, aprecieri etc. În continuare, cel ce 
conducea lucrările (cel mai mare „în grad” din prezidiu) tinea un spici 
în care, pe lângă considerații generale, făcea recomandări mascate 
(trebuie să promovăm elemente tinere, sau trebuie să le promovăm pe 
tovarăşele femei şi aşa mai departe) şi, bineînţeles, îi mulțumea celui 
ce-şi încheia mandatul (si aici existând diverse „nuanţe” 
semnificative). Acestea fiind săvârşite - urmau propunerile. Fireşte, 
totul era aranjat din timp, nimeni nu se băga cu inițiative personale, 
cei ce propuneau îşi ştiau lecţia „de-acasă” (persoana, calitățile, 
meritele etc.). Dacă „fostul” nu era printre cei propuşi - totul era 


71 


limpede în ceea ce priveşte dezavuarea activităţii sale, iar „preferatul”, 
în luările de cuvânt care urmau, era lăudat si de către alţii din sală (tot 
protagonişti ai scenariului respectiv). După care se făceau nişte 
biletele (buletine de vot) cu numele celor 2-3 propusi, care se 
distribuiau alegătorilor, iar aceştia îl desemnau pe „cel mai bun dintre 
cei mai buni” - evident, pe cel sugerat (direct - şi indirect) de la 
prezidiu. (De altfel, numărarea voturilor şi avizul comisiei de validare 
se petreceau „în culise”, deci, nimeni dintre „alegători” nu putea 
controla nimic. lar comisiile respective erau alese şi instruite tot din 
timp -practic făceau parte din angrenajul aceluiaşi scenariu). 

Ce se putea face în condițiile date? Un singur lucru: exploatarea 
„elementului surpriză”, a vitezei în execuţie şi a „politicii faptului 
împlinit”, profitând de lentoarea şi inerția ce domneau pe parcursul 
întregii proceduri, fiecare considerând că totul este o simplă 
formalitate iar rezultatul cunoscut în prealabil. (Am uitat să precizez 
că, după 2-3 propuneri, cineva - iarăşi nu oricine - se ridica şi 
propunea închiderea listei, iar cei din sală ridicau mâna în semn de 
aprobare.) 

Ce-a urmat - poţi să deduci deja cu uşurinţă. Conform unui 
scenariu paralel, patru „complotişti” se aşezau undeva in fata, pe 
locurile cele mai vizibile, şi ridicau toți patru mâna în momentul în 
care se lansa invitaţia pentru propuneri. Volens-nolens, erau trecuţi 
primii pe listă şi urmau să ia primii cuvântul (iar cei desemnaţi 
„oficial” rămâneau în coada listei - mai ales ca „tovarăşul de la judeţ” 
care conducea şedinţa, necunoscând scenariul decât la nivel de 
strategie, era convins că primii patru sunt exact „persoanele 
însărcinate”!) După care, primii trei făceau câte o propunere fiecare 
(printre care preferatul nostru + două personaje de umplutură) - iar cel 
de al patrulea propunea sistarea propunerilor. Ceea ce sala aproba - 
din inerție sau, poate, percutând la stratagemă. 

În acest fel „oficialii” erau reduşi la tăcere - iar cei din prezidiu 
puşi în imposibilitatea de-a mai face ceva! 

Si, fireşte, sala I-a votat pe cel mai breaz (singurul - de altfel) de 
pe listă - pe omul nostru! 

lar in „culise” nu s-a mai putut manevra nimic, pentru că, 
evident, pe buletinele de vot nu puteau figura decât cei trei propuşi. 
(Desigur, mai exista posibilitatea de a-i tăia pe toți trei şi de a adăuga 
un al patrulea nume - dar uite că „tovarăşii” n-au îndrăznit să recurgă 
la aşa ceva!) 

Simplu, elegant şi perfect statutar! Deci, inatacabil! (Că cei 
patru „complotişti” trebuiau să fie, totuşi, ceva mai atenți în 
continuare pentru a nu oferi vreun pretext de represalii - este deja o 
altă chestiune, dar riscul respectiv ni l-am asumat. Şi, de altfel, nu s-a 
întâmplat absolut nimic în acest sens.) 

Cum de am reuşit încă de două ori? Păi, o dată că patru ani e o 
vreme - si lucrurile se mai uită. In al doilea rând, că după epuizarea 
mandatului „omul nostru” se afla încă în „miezul chestiunii” - şi nu în 
afara ei! lar delegaţii de sus se mai schimbă. 

Important este că am reuşit. Ceea ce ne-a permis, pe de o parte, 
să „ne jucăm de-a şedinţa” atunci când nu exista nici o miză notabilă 
si, pe de alta parte, s-o transformăm într-o reală tribună de luptă atunci 
când erau în joc lucruri serioase - sau chiar dramatice. Fireşte, 
pornind, de regulă, de la premise inatacabile: citate din „clasici” sau, 
mai bine, din discursurile „cârmaciului”. Si, slavă Domnului, nu era 
deloc greu să le găseşti - pentru că existau din abundență, şi nici să le 
aplici - pentru că discrepanta dintre teorie şi practică era mai mult 
decât flagrantă. 

Vrei un exemplu, dragă colega? Pot să-ţi dau cu zecile. Ma voi 
rezuma la unul singur, cel mai concludent şi, totodată, cel mai pe 
muchie de cuțit - sau chiar dramatic. 


9/. Economia de curent şi chirurgia „la felinar” 


Nu ştiu ce-a fost pe la voi prin Bucureşti, dar în Aiud - pe 
vremea economiei de curent din anii '80 - se lua curentul electric cel 
puţin patru ore pe zi, inclusiv la spital şi la ore variabile, evident - fără 
o avertizare prealabilă. (Nu mai amintesc de prizele sigilate, de 
contorizarea pe secții, de becurile chioare, de felinarele cu care au fost 
dotate toate secțiile etc.) 

Desigur, spitalul dispunea de un grup electrogen capabil sa dea o 
lumină acceptabilă in toată clădirea - mai putin să asigure curentul 
suficient pentru pupinele sau diverse agregate cu propulsie electrică. 

Numai că grupul, pentru a porni (si încă cu promptitudine) avea 
nevoie de motorină, ulei şi o baterie încărcată. Or, criza se manifesta şi 
la carburanți si lubrifianti. lar bateria se încărca la o sursă de curent. 
Destule „verigi” şi „variabile” care puteau duce (şi duceau!) la 
„dissinergii”. Şi vara mai treacă-meargă, dar iarna („care nu e ca vara” 
- după fericita formulare a unui fost vaporean!), din cauza gerului 
(grupul era, practic, în aer liber - sub o copertina), uleiul se îngroşa în 
aşa măsură încât pornirea grupului electrogen devenea de multe ori 
imposibilă. 

Ceea ce însemna - ziua - continuarea unei operații la lumina 
zilei, iar noaptea - blocaj total sau apelarea la felinare, lanterne sau 
lumânări. lar dacă chestiunea te prindea într-un moment dificil (vas 
mai mare lezat, disectii in zone de importanţă vitală etc.) rămâneai în 
imposibilitatea de-a mai face ceva sau, cel mult (dacă era vorba de o 
hemoragie), puteai să bagi pumnul în zonă şi să apeşi! (Am stat odată 
aproape o oră în situația respectivă - aşteptând să vină curentul; şi, 
Doamne, câte operații am terminat la lumina zilei sau la cea a 
felinarului !) 

Fireşte, se dădeau imediat telefoane la uzina electrică, cu 
rugäminti, avertismente, amenințări - uneori cu succes, alteori fără. 
Mai ales noaptea, când fie că decuplarea se făcea automat, fie că 
decuplatorul se refugia undeva cât mai departe de telefon. Oricum, 
ziua mai reuşeai să prinzi pe cineva, inclusiv din conducerea uzinei, pe 
care reuşeai să-l convingi că s-ar putea să răspundă pentru viața unui 
om! 

Am făcut odată şi o criză (încadreaz-o tu - că tu eşti psihiatră): 
am pus să se deschidă geamurile sălii de operaţie şi am început să 
răcnesc cu tot ce mi-a venit la gură - de se auzea pe o rază de o sută de 
metri. 

Ti-am povestit toate acestea pentru a ilustra că aveam toate 
motivele să fiu la capătul răbdării şi, practic, în stare de orice. 

Drept care, la următoarea şedinţă de partid - lărgită (şi cu 
nemembri) şi cu dublă participare de la judeţ - unde urma să se discute 
cu totul altceva, am cerut cuvântul şi am spus următoarele: 

- Înţeleg dificultăţile energetice ale momentului şi necesitatea 
economiei de curent electric etc. etc. etc. Dar, a face economie de 
curent într-un spital - în speţă într-o sală de operaţie - mai ales in 
condițiile în care frigul de-afară (era iarna lui 1987/88) face 
nefunctional grupul electrogen, înseamnă o potenţială crimă. Începând 
de mâine refuz să mai operez - şi voi trimite toate cazurile la Spitalul 
Judeţean, pentru că nu sunt dispus să devin părtaş la o crimă! 

- Dar se anunţă întreruperile! - se răsteşte la mine „tovarăşa” de 
la judeţ. 

- Ba nu se anunţă! Şi chiar dacă s-ar anunţa, urgentele, marile 
urgente nu tin cont de întreruperile de curent. Eu am depus un 
jurământ ca să salvez oameni - nu să-i omor! 

Bineînţeles că am torpilat toată şedinţa, cei din spatele meu mă 
trăgeau de haine şi-mi spuneau: 

- Taci mă, că te leagă! 

- Leagă pe p.... ma-sii! - fu replica mea, mai putin auzită in 
rumoarea stârnită în sală. Şi, spre uimirea generală (mai puţin a mea), 
celălalt delegat de la judeţ, care probabil că a înţeles că aşa o ieşire nu 
poate izvori decât din disperarea adevărului, a zis: 

- Tovarăşul doctor are dreptate. Vom lua măsuri. 

Nu mai lungesc vorba. Nu m-a legat nimeni, nici măcar nu m-a 
întrebat de sănătate, în schimb, peste 24 de ore aveam instalată o 
manetă în antecamera sălii de operaţie, cu care mă puteam cupla la 
oricare din cele trei sectoare de distribuţie din vecinătatea spitalului. 
(Nu se lua curentul niciodată simultan în toate trei, cel mult în două, 
dar de regulă întreruperile se făceau pe rând; deci, aveam - printr-o 
simplă comutare - curent în permanență!) 

Deci, se putea! Şi, repet, ne aflam în iarna 1987/1988! 

Toate acestea - şi multe altele pe care nu le-am mai pomenit - nu 
pot fi puse, stimata mea colegă, pe seama întâmplării, a norocului, a 
unei anumite conjuncturi de excepție. Pentru că sunt prea multe. 

Şi dacă cele din adolescenţă sunt fie fleacuri, fie eschivări şi 
trişări, fie pure şi simple teribilisme specifice vârstei, cele de mai 
târziu sunt altceva; nu le-aş numi acte de disidentä, ci acte de 
rezistență „sub acoperire” - ceea ce este cu totul altceva. (Voi reveni.) 


10/. Tot „sub acoperire” - dar de altă factură 


Vei spune, poate, că, în fond, n-am făcut altceva decât să profit 
de faptul că, în situaţiile date, eram indispensabil: pe vremea 
studenției - ca trambulină pentru diverşi arivisti („făcător de 
conferentiari” - cum ar veni), pe vremea activității chirurgicale - ca 
om de care putea, oricând, să depindă viaţa oricui din „parohia” 
păstorită. 

Ei şi? Cu ce schimbă asta datele reale ale problemei în discuţie? 
Că o poate face din punct de vedere cantitativ măcar? Da şi nu. 

O dată, că treaba cu indispensabilitatea era cât se poate de 
relativă (s-a văzut, de pildă, în aprilie 1962!). În al doilea rând, că 
„indispensabili” ca mine mai existau, slavă Domnului, destui în 
România (în toate domeniile!). În al treilea rând, că n-am fost, efectiv, 
singur decât în puţine ocazii: de regulă, a existat o disponibilitate, o 
„complicitate” pe care am putut miza - şi nu numai în „contingentul” 
aflat de aceeaşi parte a „baricadei”. Dar pe care trebuia s-o simţi, s-o 
cauţi si, pe undeva, s-o meriti. Ba chiar s-o şi cultivi (nu cu „relaţii de 
pahar” sau diverse „atenţii” - fireste!). 

Că nu toţi erau dispuşi să riste? Şi aici treaba este relativă. O 
dată, că de multe ori riscul real provenea exact din neasumarea celui 
presupus. În al doilea rând (şi aici mă refer, cu precădere, la perioada 
de după 1964), că cel mai important lucru era să nu fii vulnerabil în 
alte privinţe, la alte nivele - ştiut fiind că tendinţa generală, la acea 
vreme, era „convertirea” culpelor (mai mult sau mai putin) politice în 
culpe de drept comun. 

Ce insemna aceasta invulnerabilitate (cu limitele ei - fireste!)? 
Însemna, in cazul meu (si al colegilor de breaslă), o conduită 
profesională şi deontologică ireproşabilă (nu mai intru în amănunte) şi 
eliminarea oricărui posibil „călcâi al lui Ahile”. Era un deziderat 
fezabil? În linii mari - da! Cu preţul de rigoare - fireşte! (iarăşi nu mai 
intru în amănunte). 

Revenind la amintita „indispensabilitate”, aceasta era, repet, o 
chestiune cât se poate de relativă - dovadă stând, în acest sens, 
numeroşii mei colaboratori (medici deținuți pentru culpe de drept 
comun) pe care i-am avut în cei şapte ani în care am lucrat, cu o 
jumătate de normă, (şi) la secția de chirurgie a Spitalului din 
Penitenciarul Aiud (1966-1973). În această privinţă - ca un non plus 
ultra - amintesc că printre respectivii colaboratori s-a numărat şi un 
medic şef de regiune, ginecolog ca specialitate, care, fără doar şi 
poate, a incomodat pe cineva mai mare şi mai tare decât el şi a fost 
condamnat pentru o întrerupere ilegală de sarcină (nimeni altul - decât 
fostul şef al UASR Cluj, unul din actorii care au concurat la 
configurarea situației ce m-a obligat, finalmente, să apelez la justitie!). 

Ce se putea face în cazul în care erai complet singur, fără vreo 
„acoperire institutionalizata” şi confruntat cu aroganta şi suficiența 
celor ce dețineau puterea (ca să nu spun: tăiau şi spânzurau) la acea 
vreme? 

Sigur că nu pot să dau o rețetă. Sigur că totul depindea de 
structura fiecăruia, de cunoaşterea adversarului (dar şi a limitelor 
proprii), de inspirația de moment etc. Pot, în schimb, să povestesc 
două întâmplări (iarăşi) personale (sper să fie şi ultimele). 

În anii '70, după ce m-am convins definitiv că nu mai am cum să 
mă mai întorc în urbea mea natală, am vândut apartamentul din Cluj şi 
am cumpărat o casă în Aiud (la care am lucrat, cot la cot cu meseriaşii, 
vreo 4-5 ani pentru a o face locuibilă). La câteva zile după încheierea 
târgului, sunt chemat la primar (care era şi prim-secretarul de oraş) 
pentru a mi se comunica faptul că va trebui să închiriez unei familii o 
parte din casă (familia mea - compusa din trei persoane - neavând 
nevoie de atâta spatiu!). l-am explicat că imobilul respectiv este, 
practic, un şantier - şi, ca atare, nelocuibil. 

- Am sa vin sa vad - fu replica. 

- Poftiti oricand - fu raspunsul. 

Cum de a aflat (şi reacţionat) ,,primu” cu atâta operativitate? Vai 
de mine! - dar asta era principala lui menire, iar principala îndatorire a 
subalternilor (de tot soiul) era să-l informeze cu maxima 
promptitudine despre orice, - până la ultimul flatus sau eructat. Cum 
să nu afle, atunci, că dr-ul Millea şi-a cumpărat o casă de 250 metri 
pătraţi (dar şi veche de 100 de ani!)?! 

Alta era problema: mai aveam la dispoziție doar o după-masă şi 
o noapte pentru a face casa realmente (şi la orice nivel de pretenţie) 
nelocuibilă! (Că treaba cu „şantierul” era o pură invenţie de moment - 
bineinteles!). Şi trebuia să actionez nu numai rapid, ci şi discret (deci, 
singur!) 

Ce-am făcut? M-am încuiat în casă şi până a doua zi dimineaţa 
am demontat toate sobele de teracotă - vreo cinci (oricum urma să-mi 
fac încălzire centrală), am spart pereții (pe locul unor viitoare uşi), 
inclusiv spre exterior (pe locul unor viitoare geamuri), am umplut casa 
de cărămizi şi moloz şi am creat o temperatură în stare să alunge şi 
câinii (era sfârşit de noiembrie). După care am făcut un duş (nu acolo - 
fireşte), m-am schimbat şi am apărut - freş - la raportul de gardă. 

Cum de am reuşit? Cum să nu reuşesc, că doar n-aveam nici 40 
de ani şi eram încă în stare să fac (şi am şi făcut) şase gărzi 
consecutiv. (Nemaivorbind de faptul că în cei aproape cinci ani de 
„restaurare” - în etape, fireşte - am repetat figura de nu ştiu câte ori, 
evident, din alte motive.) 

Cum se împăcau cele de mai sus cu chirurgia? La fel de bine ca 
şi tenisul - de pildă. 

Dacă „toarşu” a venit în inspecție? N-a venit, au venit, în 
schimb, „chiriaşii” şi - după constatarea situației de fapt - s-au grăbit 
să-i raporteze: „s-a aranjat - nu se poate”! 

Mare scofală! - vei spune. De acord: n-a fost decât o fentă, un 
„dribling”. Ce trebuia să fac, să-l înfrunt, să-i spun că n-are nici un 
drept să-mi impună nişte chiriaşi (şi aşa mai departe)? 

Cui prodest? 

Desigur, au existat şi situaţii cand - ca să rămânem tot la fotbal - 
problema se punea în termenii: „mingea - sau omul!” (Şi, cu asta am 
terminat, pentru că am început şi eu să mă satur deja de postura de 
protagonist.) 

Eram de gardă şi salvarea îmi aduce o hemoragie digestivă 
gravă - mama unei asistente dintr-o secție vecină (de fata şi ea, in 
ținută de spital). Încep investigaţiile deja pe targă - ca să văd dacă 
rămân în compartimentul ATI sau intru direct în sală. În timp ce-i 
luam tensiunea mă pomenesc cu fiul respectivei, în haine de stradă, 
care, procuror fiind, considera că poate intra oricând şi oriunde, 
inclusiv într-un salon de reanimare - fără să ceară voie şi fără să ia 
măcar un halat pe el (nemaivorbind de faptul că era, în cazul dat, pe 
post de „muscă la arat”). Mă ratoiesc la el: - Vă rog să ieşiţi imediat 
afară! Omul se execută. Îmi termin treaba, decid conduita, dau 
dispoziţiile necesare şi ies pe coridor. Unde mă aşteaptă „expulzatul” 
şi-mi spune: 

- Încă nu ştiu cum, dar am să v-o plătesc! 

Mă uit la el şi-i răspund: 

- Nu cred că este momentul cel mai potrivit pentru amenințări, 
atunci când mama vă este internată la mine şi viaţa ei e în mâinile 
mele! 

Scurt, cuprinzător şi urât! La fel de urât ca şi stupiditatea şi 
aberatia de a pune mai presus orgoliul „rănit” al procurorului - decât 
sănătatea şi viaţa propriei mame! 

Cert este că omul a amuţit, a făcut stânga-mprejur şi a dispărut. 

Ce-a urmat? Mama procurorului a plecat acasă vindecată, 
procurorul n-a venit să-şi ceară scuze sau măcar să retracteze (că dacă 
o făcea - o făceam şi eu), dar nici n-a încercat „să mi-o plătească” - 
sau cel puţin eu n-am băgat de seamă. 

Prea multe acoperiri şi în prea mica măsură la îndemâna oricui - 
vei spune. Oare? N-am vorbit decât de două (restul fiind doar nişte 
elemente generale de conduită, nişte compromisuri strategice - despre 
care vom mai discuta, cu viză sintetizatoare, într-un capitol aparte): 

- acoperirea pe care ţi-o putea oferi abordarea principialä, în 
cadru organizat, sub protecţia ideologiei, a doctrinei şi a legilor 
aferente şi, pe cât posibil, „din interior”; 

- acoperirea individuală şi fără culoare politică, pe care ţi-o 
putea asigura amintita „invulnerabilitate” profesională şi etică. 

Desigur, nici una şi nici alta nu erau infailibile, dar reuşita unei 
înscenări, de pildă, a unui „flagrant” depindea (şi depinde!), în primul 
rand, de potentiala victimă! Depinde de circumspectia, prezența de 
spirit $i - nu in ultimul rand (ba dimpotriva!) - de conduita etica, de 
cinstea $i corectitudinea respectivei (potentiale) victime! 

Imensa majoritate a „convertirilor” (în cauze de drept comun) a 
fost posibilă tocmai pentru că respectivele culpe (acceptate tacit, 
trecute cu vederea sau descoperite după o investigaţie mai atentă şi - 
fireşte - interesată) aveau o existență reală! Existau - indiferent de 
mobilul politic care a determinat sancţionarea lor în justiție!!! 

Vei spune, poate, că însuşi sistemul şi mizeria pe care o genera 
te obligau să furi de la stat. Aşa este, dar cei despre care discutăm o 
făceau cu precădere de la simpli contribuabili şi, pe de altă parte, nu 
reprezentau, de regulă, categoriile cele mai dezavantajate. Ba 
dimpotrivă! 

Câţi țărani sau muncitori necalificaţi încadraţi, din motive 
politice, la delicte de drept comun cunoşti din acea perioadă? 

Că eu nu cunosc nici unul! 

Să ne întoarcem, însă, la tagma noastră, unde nu mă mai poate 
acuza nimeni de speculaţii. Aşa numita „nedreaptă luare” este o pură 
şi simplă tâmpenie! Mai ales atunci când omul iti oferă un semn al 
recunostintei sale când pleacă vindecat din spital (chestiunea este 
acceptată sau chiar legiferată peste tot în lume). În schimb, 
conditionarea internării sau a intervenției chirurgicale de avantaje 
materiale, de plătirea prealabilă a unei anumite sume este o veritabilă 
crimă! Cel ce n-are suma respectivă poate sa moară?! Cu ce este 
vinovat amărăşteanul cu pricina pentru salariul de batjocură pe care 
statul îl acordă medicului, în general, sau, în particular, chirurgului?! 

În aceeaşi ordine de idei, pot să amintesc angajarile care, in 
anumite locuri, se fac contra unor sume ce echivalează cu prețul unei 
maşini de producţie internă! 

Cine este furat (sau şantajat) în aceste cazuri - statul sau 
contribuabilul? 

Iar cele de mai sus nu sunt o invenţie a „tranziției”, ci vin din 
perioada comunistă! 

În asta rezidă, cu precădere, „vulnerabilitatea” la care m-am 
referit. 


P.S. Privitor la relația delict politic - delict de drept comun, 
amintita „convertire” funcţionează, din păcate, şi astăzi - numai că în 
sens invers! Mă refer, fireşte, la „reconsiderări” post-decembriste ale 
unor fapte petrecute înainte de revoluție, fiind vorba de (reale) delicte 
de drept comun - prezentate (fără nici o acoperire în fapte) drept 
delicte politice! 

VII. 
Etapele reale ale perioadei comuniste în România 


1/. Câteva precizări şi jaloane 


După atâtea referiri - explicite sau doar implicite - la aceste 
etape, după atâtea promisiuni de a reveni asupra lor, o încercare de 
configurare a acestora n-ar mai trebui să mire pe nimeni - ba 
dimpotrivă - cu condiţia, fireşte, de-a fi parcurs (şi, cât de cât, digerat) 
primele 6 capitole. 

Dacă mi-aş fi început demersul cu respectiva încercare, multi s- 
ar fi întrebat - poate chiar şi tu, stimata mea colegă - nedumeriti (sau 
chiar suspicioşi): care etape, ce fel de etape? De ce? Pentru că, din 
păcate, există o tendinţă (nu atât spontană - cât indusă şi cultivată) de- 
a comasa, de-a suprapune, de-a vari sub aceeaşi căciulă - axiologic şi 
praxiologic - tot ceea ce s-a petrecut în România anilor 1945-1989. De 
unde această tendință? Desigur, la o analiză mai superficială s-ar putea 
invoca ignoranta, comoditatea (simplificatoare), amnezia (cu sau fără 
ghilimele), gândirea şablonardă, viziunea maniheistă etc. Numai că, 
aşa cum afirmam mai sus, aici este vorba mai degrabă de un element 
indus şi cultivat. 

Cine (şi de ce) este (şi a fost) interesat să inducă şi să cultive 
tendința în discuție? 

Nu este vorba de un singur „cine” şi nici de un singur „de ce”. 
Iar pentru a nominaliza actorii şi interesele trebuie să configurez un 
cadru istoric, geopolitic, sociopolitic, ideologic etc. Într-un cuvânt: s-o 
fac „sub acoperire”. (Am eu o fixatie pe această sintagmă: oricine este 
liber s-o interpreteze cum vrea!) 

Or, această acoperire n-o pot furniza decât datele istorice seci, 
consemnate documentar şi oricând verificabile. Voi începe, în acest 
sens, prin simpla enumerare a datelor respective, în ordinea lor 
cronologică, folosindu-mă de trei surse enciclopedice: „Enciclopedia 
de istorie a României” (EIR), Ed. Meronia, Bucureşti, 2000; „Istoria 
României în date” (IRD) - 1940-1995, Ed, Niculescu, Bucuresti, 1997; 

„Cronologia Europei Centrale” (CEC) - 1848-1989, Ed. Polirom, Iasi, 
2001 şi de volumul de dialog Iliescu - Tismăneanu: „Marele soc din 
finalul unui secol scurt” (Ed. Enciclopedică, Bucureşti, 2004), nu 
înainte însă de a face nişte elementare considerații preliminare - 
necesare, cred - pentru a împrăştia confuzia ce domneşte în capul 
unora (foarte multi) vis-a-vis de apariția, evoluţia în timp şi prezentul 
mişcării de stânga. 

Ar trebui să se ştie, în anumite cercuri (foarte largi!), măcar atât: 

- mişcarea de stânga a apărut din motive obiective - şi nu ca un 
complot malefic sau un experiment masonic; 

- socialism nu înseamnă comunism; 

- comunism nu înseamnă bolsevism; 

- bolşevismul a fost contestat inclusiv din interior (Troțki, 
Buharin etc.) ; 

- între comunism (concept egalitarist, centralizator, utopic în 
esență şi falimentar ca finalitate - dar cu justificări şi obiective greu de 
contestat sau condamnat în contextul în care au apărut) şi punerea lui 
efectivă în practică - degenerată până la monstruozitate - există o 
prăpastie ce nu poate fi ignorată; 

- „leninismul” deja a reprezentat începutul acestei degenerări; 

- „stalinismul” a însemnat apogeul amintitei degenerări; 

- mişcarea socialistă sau social-democrată din România n-a fost 
o agentură a Moscovei; 

- PCR interbelic a fost, indiscutabil, o agentură cominternistă, 
dar asta n-o ştiau decât cei ,,initiati”; 

- printre membrii PCR au existat şi oameni de bunä-credintä - 
care nu erau trădători de neam şi de ţară; 

- aceştia au existat - cu limitele şi confuziile lor - şi după 1945; 

- aşa cum imensa majoritate a germanilor n-a ştiut de lagărele de 
exterminare, nici imensa majoritate a ruşilor nu ştia de ,,Gulag” (şi cu 
atât mai putin comuniştii din Europa!); 

- Auschwitz, Bierkenau, Majdanek etc. au intrat în conştiinţa 
publică doar după război; 

- atrocitățile Gulagului stalinist au devenit, cât de cât, publice - 
doar după Congresul al XX-lea al PCUS, grație lui Hruşciov; 

- chestiunea poate fi extrapolată, într-o anumită măsură, şi la 
„gulagul” românesc al anilor 1948-1952 (cenzura strictă, mediatizarea 
selectivă şi distorsionată, mistificarea cifrelor, tăcerea temătoare a 
apartinätorilor şi apropiaților etc.). 

Aşa stând lucrurile (scepticii n-au decât să citească: le stă la 
dispoziție o întreagă literatură), orice abordare ce nu ţine cont de 
jalonarea de mai sus va fi una simplistă, maniheistă şi străină de 
contextul real al problemei - generând concluzii de aceeaşi factură. 

Acestea fiind spuse, să trecem la enumerarea datelor promise, nu 
înainte, însă, de a le ordona pe anumite categorii în funcţie de 
principalele coordonate pe care s-a desfăşurat demersul meu de până 
acum: 

1/. - vinderea României - cu acte în regulă - sovieticilor, târg 
pregătit încă înainte de intrarea ei în război, încheiat mult înainte de 
Yalta” şi facilitat şi în ceea ce priveşte punerea lui în practică - prin 
diverse manipulări, mistificări şi prefăcătorii pline de cinism; 

2/. - fatala inoportunitate (nu ca idee - ci ca materializare) a 
actului de la 23 august 1944 - în fapt, o trădare cu repercusiuni tragice 
asupra destinului românilor şi al României; 

3/. - cecitatea şi iresponsabilitatea principalelor forte politice 
româneşti ale vremii (PNT şi PNL) - incapabile să sesizeze, în ciuda 
dovezilor directe şi indirecte, oficiale şi neoficiale, realitățile 
momentului şi ireversibilitatea acestora - materializate într-o politică 
sinucigaşă şi fatală pentru soarta a zeci de mii de români, fiind vorba, 
cu precădere, de elitele neamului; 

4/. - compromisul politic deliberat şi responsabil asumat - ca 
singură soluţie de a preveni transformarea răului în mai rău (sau chiar 
ireparabil) ; 

5/. - opțiunea pentru national-comunism - ca singură soluţie 
REALISTĂ în stare să stopeze rusificarea şi sovietizarea şi să prevină 
dispariția României din istorie şi de pe harta Europei. 


Să încep cu primele două coordonate, indisolubil legate între ele 


- ca de altfel toate cinci - dar care se raportează la unele şi aceleaşi 
momente ce s-ar fi cerut cunoscute şi interpretate corect de către 

forțele politice care şi-au asumat atât răspunderea actului de la 23 
august, cât şi încercarea de a gestiona, de pe poziții de forță, destinele 
țării în primii ani următori. 


2/. „„Yalta” de dinainte de 23 august 


Voi cita din sursele amintite, specificând, la fiecare citat, 
proveniența (pentru a simplifica lucrurile, am renunţat la ghilimele): 

- 1941, aprilie 27. La solicitarea lui Iuliu Maniu, ca 
reprezentant al „opoziţiei unite” a PNT-PNL, a avut loc o întrevedere 
cu reprezentanții guvernelor englez şi american. S-au stabilit 
mijloacele de legătură şi comunicare în situația intreruperii relaţiilor 
diplomatice. I. Maniu a cerut, între altele, să se garanteze anularea 
dictatului de la Viena şi graniţele României din 1938 şi să se 
recunoască „opoziția unită” drept reprezentant legitim al României. 
În răspunsul lor, cele două guverne se eschivau să garanteze 
frontierele româno-sovietică şi româno-bulgară dinainte de 1940. 
(IRD - pag.13); 

- 1941, iunie 11-12. In timpul vizitei generalului Ion Antonescu 
la München si Berchtesgaden, i se aduce la cunoştinţă planul de 
atacare a URSS. Conducătorul statului român se angajează să 
participe la război pentru eliberarea teritoriilor răpite de URSS în 
1940 şi în speranța de a-l determina pe Hitler să restituie României 
nordul Transilvaniei (IRD pag. 14); 

- 1942, mai. Tratatul de prietenie anglo-rus cuprinde clauze 
secrete prin care Marea Britanie acceptă răpirea Basarabiei şi 
Bucovinei de nord de către URSS din 1940. (IRD - pag. 19); 

- 1943, martie. Anthony Eden, ministrul de externe al Marii 
Britanii, declară că guvernul său consideră situaţia din România 
subordonată intereselor sovietice. (IRD - pag. 23); 

- 1943, octombrie. La conferința de la Moscova a miniştrilor 
afacerilor externe ai SUA, Marii Britanii şi URSS, A. Eden declară: 
„Guvernul englez crede că Uniunea Sovietică are dreptul să decidă 
singură problemele referitoare la România, Finlanda si 
Bulgaria...” (IRD - pag.25); 

- 1943, noiembrie 21. Departamentul de stat al SUA este 
informat că luliu Maniu vrea sa trimită un emisar să negocieze ieşirea 
României din război. La cererea lui Maniu, Antonescu îi acordă lui 
Barbu Știrbey un paşaport diplomatic şi discută cu el înainte de 
plecare să vadă cu cine doresc aliaţii să încheie armistițiul - cu el sau 
cu opoziția. (IRD - pag. 25); 

- 1943, decembrie. Paraşutarea lângă Snagov a trei ofițeri 
englezi, între care It. col. de Chastelain, fost director la societăţile 
petroliere Unirea şi Phoenix. Arestati imediat, cei trei au fost instalați 
la Cartierul General al Jandarmeriei de la Bucureşti, unde, până la 
23 august 1944 au fost utilizați de guvernul Antonescu ca sa transmită 
mesaje pentru negocierile în curs. (IRD - pag. 26); 

- 1943, decembrie. Sovieticii iau inițiativa unor tratative directe 
cu mareşalul Ion Antonescu la Stockholm, desfăşurate între Fred 
Nanu, ambasadorul României şi ambasadoarea URSS Kolontay. 
Condiţiile oferite de ruşi pe acest canal în preajma zilei de 23 august 
erau mai favorabile decăt cele formulate de cei trei la Cairo în 12 
aprilie 1944. (IRD - pag. 26); iată, spre comparaţie, şi textul din CEC 
(pag. 235): „Ministrul român la Stockholm, Frederic Nanu, are o 
serie de contacte, din dispoziția ministrului de externe, Mihai 
Antonescu, cu unii reprezentanți sovietici privind ieşirea României din 
război. Sovieticii se declară gata să respecte suveranitatea României 
şi să ajute la anularea efectelor Diktatului de la Viena. ”; 

- 1943. În cursul anului 1943 s-au conturat două centre de 
sondare a aliaţilor în vederea scoaterii României din război; în jurul 
regelui şi opoziţiei şi în jurul mareșalului Antonescu. Guvernul şi 
opoziția întreprind, separat ori împreună, tatonări şi tratative pe 
diverse canale. Diplomatii români au sondat pe aliaţi la Lisabona, 
Madrid, Berna, Roma şi Stockholm. S-au purtat tratative la Ankara 
(septembrie 1943 - martie 1944), Stockholm (decembrie 1943 - august 
1944)) de către guvern, şi Cairo (martie-iunie 1944), în numele 
opoziției, dar cu acordul mareşalului. (IRD — pag. 26); 

- 1944, aprilie. La sfârşitul lunii are loc prima întrevedere a lui 
Lucrețiu Pătrăşcanu, din partea Partidului Comunist, şi rege, urmată 
de contacte ale reprezentantului PCR cu Ion Mocsony-Stârcea şi cu 

şeful Casei militare regale, generalul Constantin Sănătescu. (IRD - 
pag. 29); 

- 1944, aprilie. La negocierile de la Cairo, britanicii s-au opus 
retrocedării integrale a Transilvaniei către România...(IRD - pag. 29); 

- 1944, mai 2. Într-un mesaj către ministrul de externe sovietic, 
Molotov, W. Churchill, şeful guvernului britanic, subordona situația 
din România intereselor sovietice. (IRD - pag. 29); 

- 1944, mai. Britanicii şi sovieticii convin la împărțirea Sud- 
Estului european în „zone militare operative”, România fiind plasată 
în zona sovietică. La 12 iunie, preşedintele american Roosevelt îşi dă 
la rândul său acordul. (CEC - pag. 237); 

- 1944, iunie 13/14, orele 22-4. Are loc o consfătuire 
conspirativă în casa din Calea Moşilor 103 a reprezentanţilor 
Palatului regal şi armatei (generalul C. Sănătescu, şeful Casei 
militare a regelui, I. Mocsony-Stârcea, M. loanitiu, generalul 
Gheorghe Mihail, C. Vasiliu-Răşcanu, comandantul Corpului V 
teritorial Valea Prahovei, col. Dămăceanu, şeful Statului Major al 
Comandamentului militar al capitalei), reprezentanții PCR (Emil 
Bodnäras şi L. Pătrăşcanu) si Gr. Niculescu-Buzesti, delegat oficial al 
PNT şi PNL. La consfătuire a fost respinsă propunerea generalului 
Mihail de a se constitui un guvern de tranziţie condus de I. Gigurtu şi 
s-a convenit organizarea unei insurectii armate propusă de PCR 
pentru arestarea guvernului si întoarcerea armelor împotriva 
Germaniei hitleriste. (IRD - pag. 29); 

- 1944, iunie 20. Se constituie Blocul National Democratic, 
(PNT, PNL, PCR şi PSD) cu următoarele obiective definite in 
documentul semnat: 1/,„ Încheierea, fără întârziere, în baza ofertei 
făcute de aliați, a unui armistițiu cu Naţiunile Unite...” (IRD - pag. 29); 

- 1944, iulie 27/28. Consfătuire secretă la care participă 
Lucrețiu Pătrăşcanu, Emil Bodnăraş (PCR), generalii Constantin 
Sănătescu şi Constantin Vasiliu-Răşcanu (reprezentând, respectiv, 
Palatul regal şi armata), precum şi Grigore Niculescu-Buzesti (PNT). 
S-a decis ca mareşalul să fie înlăturat de la putere la 15 august, dată 
comutată ulterior pentru 26 august. (IRD - pag. 30); 

- 1944, august 20 si 21. In nopţile respective au loc două 
consfatuiri la Palat, la care participă regele, Iuliu Maniu, C.I.C. 
Brătianu, L.Päträscanu, C. Titel Petrescu, generalii Constantin 
Sănătescu şi C. Vasiliu-Răşcanu, adjutant regal colonel Emilian Ionescu, 
Grigore Niculescu-Buzesti şi I. Mocsony-Starcea. (IRD - pag. 30); 

- 1944, august 22. Mihai Antonescu, vicepreşedintele 
Consiliului de Miniştri, propune însărcinatului cu afaceri al Turciei 
ca guvernul de la Ankara să mijlocească obținerea încetării focului, 
urmând ca, după aceea, el să se deplaseze la Moscova pentru 
încheierea armistițiului. (IRD - pag. 30); 

- 1944, august 23. În dimineaţa acestei zile s-a primit de la 
Stockholm o telegramă destinată maresalului Antonescu. Gr. 
Niculescu-Buzeşti, şeful cifrului la MAE, i-a înmânat-o însă regelui, 
care nu a mai arătat-o nimănui. Se crede că telegrama anunța 
mareşalului acceptarea de către ruşi a unor condiții de armistițiu mai 
favorabile decât cele de la Cairo. (IRD - pag. 30); 

1944, august 23: 

- ora 9. Şedinţă la Snagov a Consiliului de Miniştri, în care Ion 
Antonescu dă directive pentru mobilizarea generală şi extinderea 
măsurilor militare excepționale pe tot teritoriul ţării. 

- ora 10,30. Ion Antonescu cere audienţă la Palat pentru orele 
16, iar M. Antonescu, separat, pentru 15,30. 

- Între timp, lon Antonescu dă dispoziţie ca în aceeaşi zi să 
plece la Stockholm un curier pentru a trata la Ambasada URSS un 
acord de încetare imediată a focului; tot el comunică la Ankara că va 
încheia armistițiul după debarcarea prealabilă a unor trupe 
aeropurtate în România. 

- ora 15,30. Primit în audienţă, Mihai Antonescu cere regelui o 
pluripotenta pentru a merge la Ankara şi a trata armistițiul. Este 
refuzat. 

- ora 16. Sosit în audienţă, I. Antonescu îşi exprimă intenţia de a 
cere lui Hitler asentimentul pentru încheierea unui armistițiu. In 
aşteptarea răspunsului, solicită aprobarea măsurilor militare 
excepționale hotărâte de Consiliul de Miniştri. Regele îl întreabă dacă 
consimte să semneze imediat armistițiul. Antonescu refuză. Regele 

părăseşte încăperea, după care intră o echipă de militari, care il 
arestează. 

- Unii autori susțin punctul de vedere că mareşalul Antonescu 
era decis să încheie imediat armistițiul şi că i-a comunicat această 
poziţie în cursul audienței de la Palat lui Mihai I. Arestarea lui s-ar 
datora deci nu refuzului de a accepta armistițiul, cum au pretins 
regele şi anturajul lui, ci rivalitatilor dintre Mihai şi Antonescu, 
dorinţei celui dintâi de a scăpa de sub tutela mareșalului, speculata si 
încurajată de reprezentanții PCR. În felul acesta, datorită trădării 
mareşalului (si a ţării) de către rege, România a ieşit din război în 
condiţii net dezavantajoase, fără un armistițiu încheiat, la discretia 
URSS. (IRD.- pag. 31); 

- 1944, august 23. După arestarea lor la Palatul regal, 
mareşalul Ion Antonescu, Mihai Antonescu si alti membri ai 
guvernului sunt predati unei echipe a PCR conduse de E. Bodnaras, 
care ti tine o vreme într-o casă din Vatra Luminoasă, după care, in 
prezența ministrului de interne, generalul Aldea, sunt predati 
autorităţilor sovietice (...). Vor fi readuşi in România în preajma 
procesului din 1946. (IRD — pag. 31); 

-1944 august 29. Pleacă la Moscova delegația română pentru 
încheierea armistițiului cu Naţiunile Unite, compusă din Lucrețiu 
Pătrăşcanu, Ghiţă Pop, Ion Cristu, Barbu Stirbey, Constantin 
Vişoianu, Dumitru Dămăceanu. Sosită la Moscova pe 4 septembrie, 
delegaţia este primită de ministrul de externe sovietic, V.M. Molotov, 
abia pe 10 septembrie, când i se pune în fata textul convenției, 
elaborat de sovietici cu acordul anglo-americanilor, şi la care nu s-a 
admis nici o modificare. (IRD - pag.32); 

- 1944, septembrie 12. Se semnează la Moscova Convenţia de 
armistițiu între România şi Naţiunile Unite, reprezentate de URSS, 
prin care România era declarată tard înfrântă şi se angaja să 
participe la război împotriva Germaniei şi Ungariei cu cel puţin 12 
divizii de infanterie, împreună cu serviciile tehnice auxiliare, sub 
conducerea generală a înaltului Comandament Sovietic (Aliat). 
României îi era impusă restabilirea frontierei de stat cu URSS din 28 
iunie 1940 (adică pierderea Basarabiei şi Bucovinei de nord). Ultimul 

articol stipula că „Guvernele Aliate socotesc hotărârea arbitrajului 
de la Viena cu privire la Transilvania ca nulă şi neavenită şi sunt de 
acord ca Transilvania (sau cea mai mare parte a ei) să fie restituită 
României sub condiția confirmării prin Tratatul de Pace”. Celelalte 
condiții reduceau de fapt România la situaţia de tard ocupată şi 
exploatată după bunul plac al ocupanților. În afara plăţilor si 
rechizitiilor pentru întreţinerea trupelor sovietice, se stabilea plata 
unor despăgubiri către URSS în suma de 300 milioane dolari plătibili 
în mărfuri româneşti într-un răstimp de 6 ani, sumă care în realitate a 
fost incomparabil mai mare. Cenzura discretionara sovietică (art. 16) 
asupra tipăririi, importului şi răspândirii în România a publicaţiilor 
periodice şi neperiodice, prezentării de spectacole de teatru şi film, 
funcționării staţiilor de TFF, poştei, telegrafului si telefonului au 
înăbuşit viata culturală românească, stand la originea acțiunii 
sistematice de interzicere a circulaţiei marilor valori naţionale. S-a 
format Comisia Aliată de Control pentru România, cu sediul la 
Bucureşti, dominată de fapt de reprezentanţii sovietici, instanță 
supremă a autorităţilor de ocupaţie. (IRD - pag. 34). 

Ne vom opri, deocamdată, aici - pentru o „epicriză de etapă” 
(deşi datele reproduse sunt arhisuficiente pentru conturarea unor 
constatări şi concluzii fără echivoc - şi ar fi trebuit să fie şi la vremea 
respectivă pentru oricine întreg la minte şi cu o brumă de simţ al 
realității, fie el politician sau nu; pentru asta era mai mult decât 
suficient şi numai textul Convenţiei reproduse!). O dată, câteva 
cuvinte despre principala sursă folosită: Marin Nedelea, „Istoria 
României în date - 1940-1995”, Ed. Niculescu, Bucuresti, 1997. l-am 
acordat prioritate - cel puţin pentru perioada cercetată până acum - 
fiind, de departe, cea mai densă în informații şi mai documentată 
dintre toate încercările similare apărute în anii post-decembrişti. 
(Cealaltă sursă, din care am citat sporadic, „Cronologia Europei 
Centrale” - la care vom apela mai consistent în cele ce urmează - deşi 
subliniază, în mare, aceleaşi date şi momente, este mult mai săracă în 
informații, ocupându-se de o perioadă considerabil mai lungă - 1848- 
1989 - şi de o arie geografică şi geopolitică mult mai întinsă: Europa 

Centrală.) Cât priveşte bibliografia folosită (in IRD), este suficient să 
amintim doar câteva nume de referinţă din lista selectivă prezentată la 
sfârşitul lucrării: Nicolae Baciu, Gh. Buzatu, Radu Ciuceanu, Vlad 
Georgescu, Constantin C. Giurescu, Dinu C. Giurescu, Cristian 
Popişteanu etc. 

În al doilea rând, trebuie să remarcăm că soarta României a fost 
pecetluită încă înainte de intrarea ei în război alături de Germania - 
ceea ce principalele forţe de opoziţie (PNT şi PNL), care intenționau 
să preia frâiele țării şi să-i gestioneze prezentul şi viitorul, n-au înţeles. 
Şi n-au priceput cum stau lucrurile nici în ceasul al 12-lea! 

În al treilea rând, că cei ce aruncă toată răspunderea pentru cele 
întâmplate în anii războiului în cârca lui Antonescu, dau dovadă fie de 
o crasă nestiinta, fie de o totală rea-credinta. Ce trebuia (putea) să facă 
mareşalul, să aştepte pasiv ca România (injumatatita deja - din vremea 
când el nu numai că nu se afla la putere, dar era, practic, ostracizat) să 
împărtăşească soarta Cehoslovaciei şi a Poloniei - şi încă cu 
binecuvântarea occidentalilor?! Dacă în cazul Poloniei (împărțită între 
Hitler şi Stalin) s-au mai emis ceva proteste, în cazul Cehoslovaciei 
această „binecuvântare” a existat efectiv. Sau n-a fost aşa? Cităm din 
CEC (pag. 212): „1938, septembrie 29-30. Italia inițiază şi participa 
alături de Germania, FRANȚA şi ANGLIA (s.m.) la Conferinţa de la 
München, finalizată cu aşa-numitul Acord de la München, prin care 
Cehoslovacia este practic dezmembrată pentru a satisface 
revendicările teritoriale ale Germaniei.”!!! 

Cât priveşte intenția României de a ieşi din război şi a întoarce 
armele împotriva Germaniei (ceea ce au încercat chiar şi membri 
marcanţi ai ,,Axei” - Italia şi Ungaria, încă din 1943, prima reuşind s-o 
facă în 3 septembrie '43) precum şi demersurile diplomatice şi 
tratativele efective desfăşurate în aceasta direcţie, contrapunerea 
(,,obstructionistul” şi „negativistul”) Antonescu versus „forțele 
rationale, realiste, antifasciste şi democratice ale ţării” (Casa regală, 
Garda palatului, PNT, PNL...dar şi PCR!) se dovedeşte a fi o 
chestiune la fel de nefondată şi tendentioasa. lată că s-a negociat şi de 
o parte - şi de cealaltă, iar opoziția a făcut-o cu ştirea, acceptul şi 
(chiar) ajutorul lui Antonescu! Numai că, până când Antonescu a 

vizat, pregătit şi aproape finalizat un armistițiu de pe poziţia fermă a 
unui conducător de stat şi de armată care pune şi el condiţii şi se bate 
pentru ele (mobilizare generală etc.), forţele „realiste” au „negociat” şi 
materializat, până la urmă (si cu prețul trădării), practic, o capitulare 
necondiționată!!! 

Ca Antonescu voia să obțină consimțământul lui Hitler? Să fim 
serioşi! Onoarea militară nu înseamnă stupiditate şi nici nu poate fi 
pusă mai presus de interesele țării şi ale neamului! Dacă a aprobat 
negocierile, ba a negociat şi el - fără să ceară aprobarea nemților, cum 
s-o facă atunci când urma să treacă la fapte??! (Aici se face, 
intenţionat, o „confuzie” - asupra căreia voi reveni!) 

lar regele, din naivitate (după unii), din prea mare „iubire” 
pentru Antonescu (după alții) sau din dorinţa de-a rămâne EL în 
istorie - ca şi Ludovic al II-lea la Mohacs, de pildă (chestiunea cu 
telegrama de la Stockholm este doar ultimul argument care pledează 
în acest sens -nemaivorbind de devansarea cu trei zile a datei stabilite 
inițial /26 august/ de teama ca nu cumva Antonescu să apuce să 
finalizeze el armistițiul, pe cele două canale: Stockholm şi Ankara!), 
s-a lăsat păcălit de ruşi, ale căror interese le-au reprezentat, cât se 
poate de interesat, comuniştii din PCR (Bodnăraş şi Pătrăşcanu) şi, nu 
ştiu cât de interesat, PNT şi PNL (există o versiune conform căreia 
partidele istorice sperau să preia, cu ajutorul ruşilor, puterea de la 
Antonescu; şi au şi preluat-o, dar pentru câtă vreme??!). 

Sigur că un armistițiu în condiţii avantajoase (întoarcerea 
armelor - contra recunoaşterii cobeligerantei, neconsiderării României 
ca tara învinsă, neocupării acesteia etc.) era de preferat continuării 
unui război ca şi pierdut - şi care ne-a fost, practic, impus, direct şi 
indirect, din ambele părți. Dar nu o capitulare necondiționată! Pentru 
că asta a fost 23 august: o capitulare necondiționată! Condiţii au pus 
numai ruşii! 

Când s-a semnat „armistiţiul”? În 12 septembrie - la 20 de zile 
după capitulare! - în condițiile pe care le-am văzut. 

Un armistițiu se semnează nu în genunchi, ci, cât de cât, de pe 
poziţii de forță! Şi mai întâi îl semnezi - şi abia apoi îl pui în aplicare! 
Nu invers!!! 

Ca nu s-ar fi putut in cazul dat? Cum sa nu se poata, pentru ce 
altceva a ordonat Antonescu mobilizarea generală? (nemaivorbind de 
faptul că deja avea un milion de oameni sub arme!). 

Iar cine crede că pe ruşi îi lăsa rece, la acea vreme, scurtarea cu 
şase luni (sau cu 200 de zile - după alte aprecieri) a războiului (şi 
evitarea luptelor pe lanţul carpatic) - acela nu poate fi decât mai sărac 
cu duhul! 

Cât priveşte predarea lui Antonescu comuniştilor „români” şi 
ulterior sovieticilor - ce să mai spunem?! (Nemaivorbind de refuzul 
regelui de a-i comuta, în 1946, condamnarea la moarte!) 

Si cu ce ne-am ales de pe urma ,,armistitiului” de la 23 august? 
Cu un echivalent de ,,Catin” românesc, cu dezarmarea şi deportarea a 
200.000 de militari români (din care mai sunt şi astăzi - ei sau urmaşii 
lor - destui in Siberia), cu o ,,cobeligeranta” în care am pierdut 
170.000 de oameni (şi pe care nimeni n-a recunoscut-o, ca atare, 
niciodată!), cu plata a multe (şi nu trei!) sute de milioane de dolari (la 
cursul vremii!!!) despăgubiri de război (plus ceea ce ni s-a mai luat 
pentru întreţinerea armatei sovietice, a cohortei de comisari şi 
consilieri, plus ceea ce s-a jefuit prin Sovromuri şi diverse alte 
metode), cu comunizarea ţării şi transformarea ei în colonie sovietică! 

Că ruşii ar fi putut, oricum, să nu respecte clauzele unui 
armistițiu avantajos - sau măcar acceptabil? Tot ce-i posibil. Dar, 
permis să-mi fie să cred, că avându-l pe Antonescu la cârma ţării (si 
cu semnătura lui pe respectivul armistițiu) multe s-ar fi putut întâmpla 
altfel. Am fi pierdut, de bună seamă, Basarabia şi Bucovina de Nord, 
dar România ar fi avut şansa să nu fie ocupată de armata sovietică şi 
să dobândească un statut de tip „iugoslav”. (Voi reveni.) 

Oricum, nu pot să nu mă raliez la părerea menționată la pagina 
31 a IRD: „În felul acesta, datorită trădării mareşalului (şi a ţării) de 
către rege (şi nu numai!!! - n.m.), România a ieşit din război în 
condiții net dezavantajoase, fără un armistițiu încheiat, practic la 
discretia URSS”!!! 

Şi, aici, intra în discuţie nu numai regele - ci şi toți cei ce l-au 
încurajat şi ajutat efectiv la înfăptuirea „mărețului” şi ,,istoricului” act 
de la 23 august 1944 (sau a fost vorba de manipulare?). Şi care, mai 

devreme sau mai târziu, au plătit - fiecare in felul său - pentru trădarea 
respectivă. Pentru că „paradoxul” cu „iubesc trădarea - dar urăsc pe 
trădător” s-a născut din ceva. Iar acel ceva se poate exprima tot printr- 
un dicton: „Cel ce a trădat o dată - o va face şi a doua oară”! Cu alte 
cuvinte: beneficiarii unei trădări nu vor avea, niciodată, fărâmă de 
încredere în respectivii trădători. Participarea la actul de la 23 august a 
fost primul cui pe care fruntaşii partidelor istorice şi l-au bătut în 
propriul sicriu! 

Nu la aşa ceva m-am gândit atunci când vorbeam despre 
,colaborationism” asumat deliberat şi responsabil! 

Să mergem, însă, mai departe cu „istoria în date”, păstrându-ne, 
fireşte, pe linia coordonatelor propuse şi pornind de la premisa că 
cititorul avizat cunoaşte istoria perioadei cu pricina (cel neavizat 
putând apela exact la sursele din care provin citatele). 


3/. „„Yalta” de după 23 august 


Am vorbit, în repetate rânduri, despre „politica sinucigaşă” a 
partidelor istorice în perioada respectivă, politică ce a oferit (pe tavă) 
slujitorilor NKVD-ului motivele şi justificările (necesare sau nu) 
pentru a porni la atac, practic, acoperirea pentru actele de teroare şi 
represiune menite, finalmente, a rusifica şi sovietiza România, a o 
transforma într-o colonie sovietică sau chiar a o şterge de pe harta 
Europei. 

Iată datele care confirmă, cu prisosinta, cele de mai sus: 


1944, august. Fosta Mişcare Legionara dispunea la 23 august 
1944 de 32.000 de membri identificaţi, dintre care 1926 erau 
dispăruţi (858 fugiţi în străinătate si 1068 ascunsi in țară), iar circa 
680 se aflau în închisori. După 23 august, o parte a Mişcării a urmat 
acțiunea lui Horaţiu Comăniciu (...) care a intrat în PNT. Multi 
fruntaşi legionari s-au ascuns însă în regiunile muntoase Timişoara- 
Sibiu, care le ofereau un adăpost mai sigur şi posibilitatea de a lua 
legătura cu legionarii din Germania. (IRD - pag, 33); 

1944, septembrie 2. La o întrunire a legionarilor organizată la 
Viena, Horia Sima i-a îndrumat să se întoarcă în România ,,cu 
misiuni care vor trebui să fie executate chiar cu prețul vieţii lor” şi a 
anunțat formarea unei Armate Naţionale Române de eliberare. (IRD - 
pag. 33); 

1944, octombrie 9. În timpul vizitei la Moscova, Churchill 
propune - şi Stalin acceptă - o înțelegere privind zonele de influenţă în 
Balcani, potrivit căreia România intra în sfera de interese sovietică 
(90%), în timp ce Grecia intra în aceeaşi proporție în zona engleză, 
iar în Iugoslavia interesele urmau sa fie jumătate-jumătate (...). 
Pentru Bulgaria proporția era de 75% pentru sovietici, 25% pentru 
englezi. (IRD - pag. 35); 

1944, noiembrie. În nopţile 6/7 şi 8/9 şi în noaptea de 21/22 
decembrie au fost parașutați în diferite zone muntoase din România, 
în baza hotărârilor la întrunirea legionară de la Viena din 2 
septembrie, şeful legionar Nicolae Pătraşcu şi Andreas Schmidt, fostul 
conducător al Grupului Etnic German, precum şi mai multe echipe de 
legionari refugiați în Germania, cu misiunea de a organiza, in 
colaborare cu centrul legionar din tara, centre de rezistență armată in 
spatele dispozitivelor de luptă ale armatelor română şi sovietică. În 
misiunea lor intra distrugerea podurilor, dinamitarea căilor ferate, 
alte acte de terorism şi sabotaj, transmiterea în Germania a 
informaţiilor de ordin militar şi răsturnarea formei de guvernământ 
din România. (IRD - pag. 37-38); 

1944, noiembrie 15. Sub titlul „Situaţia din Romania” o revistă 
sovietică publică un articol în care acuză conducerile PNT şi PNL de 
sprijinirea elementelor fasciste legionare şi sabotarea democratizării 
României. (IRD - pag.38); 

1944, decembrie 1. Într-un memoriu transmis la Londra, Iuliu 
Maniu scria: „Dacă intenția Marii Britanii este ca România să treacă 
cu totul sub controlul sovietic”, el este gata să se sacrifice şi să 
pregătească poporul român pentru acest lucru. În felul acesta se 
poate evita un masacru şi un război civil, dacă terenul este pregătit de 
el. Dacă însă acest lucru nu intră în intenţia guvernului englez, atunci 
el este gata „să lupte împotriva comunizarii ţării până la moarte”. 

Raspunsul adresat a doua zi de catre Churchill ministrului sau 
de externe avea următorul conţinut: ,,Bineinteles, noi nu avem să 
facem asemenea mărturisiri”. (IRD - pag. 38); 

1945, ianuarie 16. Se semnează la Moscova (...) convenţia 
privind executarea articolului 11 din Convenţia de armistițiu. S-a 
stabilit ca România să livreze URSS, în timp de 6 ani (...), 300 milioane 
dolari, revenind livrări de câte 50 milioane anual. Calcule recente au 
arătat însă că în realitate România a plătit, în contul reparațiilor de 
război, numai în primul an după 23 august echivalentul (în mărfuri - 
n.m.) a 610 milioane dolari. (IRD - pag. 42); 

1945, ianuarie 24. Regele României, Mihai I, adresează 
preşedintelui SUA o scrisoare în care se declară serios îngrijorat 
pentru viitorul ţării, dată fiind atitudinea reprezentanților sovietici în 
România şi solicită o acţiune americană care să contracareze această 
situaţie. Răspunsul american, ponderat şi neangajant, a parvenit abia 
pe 21 aprilie 1945, după moartea lui Roosevelt. (IRD - pag. 43); 

Că selectez tendentios şi scot din context datele de mai sus? O 
dată, că mă adresez, cu precădere, generației mele care a trăit acele 
vremuri. În al doilea rând, că mi-am propus să argumentez, cu datele 
pe care le consider concludente şi edificatoare, o anumită chestiune. 
Sigur că în perioada respectivă FND (Frontul Naţional Democrat - 
fostul BND din care PNT şi PNL au fost eliminate, alături de PCR si 
PSD mai apărând „Frontul Plugarilor”, „Sindicatele Unite”, "Uniunea 
Patriotică” etc.) deja înlocuia, prin presiunea străzii, prefecti şi 
primari, sigur că se făceau presiuni similare şi pentru a impune un 
guvern propriu şi aşa mai departe. După cum, tot atunci au apărut şi 
primele arestări de „criminali de război” - numai că în baza unor 
decrete emise de către cele două guverne (,,mixte”) Sănătescu, in care 
reprezentanții PNT-PNL erau în majoritate! Si tot sub aceeaşi 
conducere apare şi „Legea pentru epurarea presei” - care a pus bazele 
epurării ziariştilor! 

Cine vrea date complete n-are decât să se adreseze - aşa cum am 
mai spus-o - surselor din care citez (sau izvoarelor acestora)! 

Să mă întorc, însă, la “oile mele”: 

1945, februarie_15. Cabinetul Ministrului de Interne (al cărui 
titular era primul ministru, generalul Radescu) transmite prefecturilor 
următorul ordin: ,, întrucât pe teritoriul ţării inca mai au loc cazuri de 
înlocuire cu forța a prefectilor si primarilor, dl prim-ministru dispune 
ca după primirea ordinului de fata la acțiunile violente să se 
răspundă în toate cazurile prin violență ”. (IRD - pag. 44); 

1945, februarie 16. Şedinţă a Consiliului de Miniştri în care 
primul ministru cere din nou încetarea acţiunilor de stradă şi a 
ocupării primăriilor şi prefecturilor, declarând că nu va da înapoi, 
pentru aceasta, de la războiul civil. (IRD - pag. 44); 

1945, februarie 24. In Piaţa Națiunii din Bucureşti se 
desfăşoară o manifestaţie a FND la care participă câteva sute de mii 
de persoane. După manifestaţie participanţii demonstrează pe 
principalele artere ale capitalei. În Piaţa Palatului se produc 
confruntări armate cu forțele de ordine. (IRD - pag. 44); 

1945, februarie 25. Manifestatii de protest ale END în diferite 
localităţi din tara. (IRD — pag. 44); 

1945, februarie 26. Un grup de generali şi colonei (C. Vasiliu- 
Răşcanu, Ilie Creţulescu, Stefan Bardan, S. Pretorian, D. Dămăceanu 
s.a.) se desolidarizează de generalul Rădescu, considerând că acesta 
„încearcă să angajeze armata ţării într-o acțiune politică personală ”. 
(IRD-pag.45); 

1945, februarie 27. Soseşte la Bucureşti A.I.Vdsinski, ministru 
adjunct de externe al URSS şi preşedinte al Comisiei Aliate de 
Control pentru România, care cere în mod ultimativ regelui revocarea 
guvernului Rădescu şi formarea unui guvern END. (IRD - pag, 45); 

1945, februarie 28. Primul ministru, generalul Rădescu, 
înaintează regelui demisia guvernului şi se refugiază la ambasada 
britanică, de care este scos din tara cu un avion militar englez. (IRD - 
pag. 45); 

Mă opresc iarăşi, pentru a preciza că nu discut, aici şi acum, ce 
se putea sau trebuia făcut în condițiile date, ci doar faptul că partidele 
istorice (nemaivorbind de rege!) aveau toate motivele ca să ştie şi să 
înțeleagă că sunt ABANDONATI! 

Si s-au comportat (inclusiv in continuare) de parca n-ar sti, n-ar 
înțelege sau n-ar fi în stare să accepte acest lucru - în ciuda tuturor 
evidenţelor! Demonstrând un blocaj greu de calificat sau explicat! 

Să continuăm, însă, cu reproducerea datelor punctuale: 

1945, martie 1. Barbu Știrbey eşuează în încercarea de a alcătui 
un nou guvern şi înapoiază regelui mandatul primit. (IRD - pag. 45); 

1945, martie 2. În seara acelei zile regele însărcinează pe dr. 
Petru Groza, reprezentând END, cu „formarea unui guvern de 
concentrare cu reprezentarea partidelor democratice”. Acesta oferă 
PNL - Brătianu şi PNT - Maniu cate 2-3 ministere, dar conducătorii 
celor două partide refuză să participe la un guvern în care END să fie 
preponderent. (IRD - pag. 45); 

1945, martie 3. Petru Groza prezintă regelui lista noului guvern 
„de largă concentrare democratică”, având ca bază partidele şi 
organizaţiile din END. (IRD - pag. 45); 

1945, martie 6. Regele acceptă guvernul Groza, care depune 
jurământul la ora 19,30...(IRD - pag. 45); 

1945, martie 8. Conducerea PNT difuzează un comunicat in 
care arată că „nu acceptă acest guvern ale cărui ideologii şi metode 
sunt străine de sufletul naţiunii ” şi că PNT “a fost de părere ca MS. 
Regele să nu însărcineze cu formarea guvernului pe reprezentantul 
celei mai mici grupări”. (IRD - pag. 45); 

1945, martie 8. Fata de demersul Departamentului de Stat al 
SUA de a convoca o întâlnire a miniştrilor de externe ai celor trei 
mari puteri pentru a discuta situaţia din România, unde fusese 
instaurat, ca urmare şi a presiunilor sovietice, guvernul Groza, W. 
Churchill trimite lui Roosevelt o telegramă în care îi comunică faptul 
că Marea Britanie nu va protesta, deoarece a încheiat o înțelegere cu 
Stalin ca Rusia să aibă cuvântul hotărâtor în România şi Bulgaria, iar 
englezii în Grecia, şi pentru a nu periclita ajungerea la un aranjament 
în Polonia. (IRD-p.45); 

1945, martie 9. În răspunsul la telegrama lui Churchill din 8 
martie (...), preşedintele SUA F.D. Roosevelt scrie: „Este evident că 
ruşii au instalat un guvern minoritar ales după gustul lor, dar pe 
lângă motivele pe care mi le-ai expus în mesajul d-tale, eu cred că 

România nu este un loc bun pentru a ne măsura cu ruşii”. (IRD - pag. 
46); 

1945, martie 8. Petru Groza şi Gh. Tătărăscu trimit premierului 
sovietic I.V. Stalin o telegramă prin care solicită acordul URSS pentru 
reintegrarea nordului Transilvaniei la România. (IRD - pag. 46); 

1945, martie 9. Ca urmare a cererii noului guvern, IV. Stalin 
consimte, prin telegrama de răspuns adresată dr. Petru Groza, la 
reinstalarea administraţiei româneşti în nord-estul Transilvaniei. 
(IRD - pag. 46); 

1945, martie 13. În prezenţa regelui, a primului ministru şi a 
altor membri ai guvernului se sărbătoreşte la Cluj, printr-o mare 
manifestaţie desfăşurată în Piaţa Libertăţii, reintegrarea la România 
a nordului Transilvaniei. În aceeaşi zi, în sala prefecturii din Cluj s-a 
ținut şedinţa solemnă a Consiliului de Miniştri pentru proclamarea 
oficială a reinstalării administraţiei româneşti în această parte a ţării. 
(IRD -pag. 46) 

lată, aşadar, că până şi retrocedarea Transilvaniei (Ardealului - 
de fapt) de Nord era condiţionată de instalarea guvernului FND - 
respectiv comunizarea şi sovietizarea ţării! Conditionare (prestabilită 
de către cele trei mari puteri - fireşte!) pe care oricine - nu numai 
conducătorii partidelor istorice - o putea cunoaşte (sau deduce) din 
simpla consultare a presei vremii, Petru Groza declarând că, dacă va 
ajunge în fruntea guvernului, va rezolva în câteva zile reintegrarea 
Ardealului de Nord în România! (Pentru cei ce nu ştiu - sau au uitat - 
reamintesc că, până în 13 martie 1945, teritoriul în discuţie era 
administrat „de jure” de către armata sovietică, iar „de facto” de către 
autoritățile maghiare - Clujul, de pildă, fiind plin de drapele roşu-alb- 
verde care le dublau pe cele roşii!!!) 

Iar în fata acestui semnal major, PNT şi PNL au rămas la fel de 
opace! (Nemaivorbind de nenumăratele schimburi de misive şi 
telegrame dintre Churchill si Roosevelt, pe care, deşi erau 
confidentiale, ar fi trebuit - şi putut - să le cunoască având, încă, la 
dispoziţie o mulțime de canale şi filiere - oficiale sau oculte - in acest 
sens, sau măcar să le deducă din puzderia de semnale care puteau fi 
sesizate la tot pasul!) 

Desigur, unii vor pune semnul egalității între „opacitate” şi 
„rezistenţa eroica” (şi fără nici o şansă!) în fata unei agresiuni majore 
la adresa ţării, neamului şi a valorilor româneşti fundamentale. 

Da!, dar una este să te arunci pe o mină pentru a salva viaţa a 
sute de camarazi aflați pe un ponton - şi alta să mani într-o luptă 
sinucigaşă armata aflată sub comanda ta! 

Una este „să lupti împotriva comunizării ţării până la moarte” 
(fără a o putea împiedica!) - şi alta să duci (după tine) la moarte zeci 
de mii de oameni! 

Sacrificiul de sine nu poate fi decât o opţiune personală - care 
nu-i angajează şi pe alții!!! 

Faţă de cele de mai sus - să vedem ce-a urmat. Reproduc din 
aceeaşi sursă: 


1945, martie. Forţele Sigurantei distrug un „centru masiv de 
rezistență ”, organizat de legionari, ce acţiona in Bucuresti şi județul 
Prahova, format din grupurile conduse de Lungu Dumitru (pe muntele 
Ciucaş), Teofănescu Constantin (Bucureşti, 19 persoane), prințul 
Nicki Sturza şi Nelly Ivonne Ostroveanu (Bucureşti, 90 persoane). În 
total au fost arestați, după datele Sigurantei, 63 de „legionari 
teroristi”, 3 „legionari parașutați, instruiți în Germania” şi 39 
„germani, din care 15 au făcut parte din armata regulată germană, 
iar restul erau membri ai organizaţiilor paramilitare hitleriste din 
România”. 

În aceeaşi lună au mai fost arestați: 

- legionarul Pandrea Sabin, care acționa în comuna Valea 
Largă (Turda), fost ofițer în armata româna, paraşutat la începutul 
anului 1945; 

- Ursu Nicolae şi alti 20 legionari la Timişoara; 

- grupul condus de studentul legionar Popa Constantin din 
Reşiţa. (IRD - pag. 47); 

1945. La începutul anului a luat ființă „Mişcarea Naţională de 
Rezistență”, îndreptată împotriva ocupației sovietice si ulterior a 
regimului comunist, sub conducerea generalului Aurel Aldea şi 
amiralului Horia Macelariu. Din ea au făcut parte, initial, 

organizaţiile secrete Haiducii lui Avram lancu - Divizia Sumanele 
Negre (constituită din foştii participanţi la gărzile ,, Luliu Maniu”), 
Graiul sângelui, Grupul înarmat Sinaia, Vlad Tepes II, Grupul Bran - 
arhiducesa Ileana ş.a. (IRD - pag. 47); 

1945, mai. Activitatea forțelor Sigurantei pentru reprimarea 
rezistenţei legionare s-a concretizat în: 

- reținerea, la Vatra Dornei, a lui Piticaru Alexandru, paraşutat 
în decembrie 1944, împreună cu alte şapte persoane în Munţii 
Apuseni; 

- arestarea la Timişoara a 15 cetăţeni români de naţionalitate 
germană care „sub conducerea unui hitlerist paraşutat, încercau să 
se constituie într-un grup de rezistență”. (IRD - pag. 49); 

1945, iunie. Activitatea Sigurantei pentru reprimarea rezistenței 
legionarilor s-a concretizat în: 

- reținerea la Craiova a grupului condus de studentul 
Dumitrescu Alexandru (16 persoane); 

- descoperirea la Bucureşti a organizaţiei Abwerstelle II 
constituită la începutul anului de căpitanul german Spiess şi 
continuată de emigranții anticomunisti ruşi; 

- capturarea la Geoagiu (Hunedoara) a lui Borza Petru şi 
Dobrin Cornel, parasutati la 28 februarie 1945; 

- arestarea la Reşiţa a lui Valcu Gheorghe, la câteva ore dupa 
parasutare; 

- arestarea lui Blazius Olaru Eugen din Bucuresti, pentru 
reînființarea Corpului Muncitoresc Legionar (40 membri). (IRD - 
pag. 50) 

Mă voi opri, deocamdată, aici - nu înainte de a preciza că până 
în octombrie 1946 „Istoria României în date” mai abordează subiectul 
la şase poziţii, menţionând arestarea şi deferirea justiţiei a peste 500 
de legionari, parasutati sau nu, având sau nu legături cu Germania sau 
cu germani din tara. Până la a trage concluziile pe care le permite 
materialul acumulat (şi perioada vizată!), mai reproduc, legat de 
acelaşi subiect, următorul paragraf: 

1946, octombrie 9. Din datele raportate de Direcţia Generală a 
Poliţiei, rezultă că la acea dată pe teritoriul urban al ţării fuseseră 

inregistrati 7.331 legionari, dintre acestia 5711 se aflau la domiciliu, 
157 in inchisori, 198 sub arme si 1.265 fugiti din tara ori disparuti de 
la domiciliu. Ca apartenenţă politică, erau înscrişi in: 


PCR 179 persoane 

PSD 373 pers. 

Fr. Plugarilor 103 pers. 

PNT - Alexandrescu 114 pers. 

PNL - Tătărăscu 62 pers. 

PNP 212 pers. 

PNT - Maniu 302 pers. 

PNL - Brătianu 65 pers. 

PSD - Titel Petrescu 9 pers. (IRD - pag. 66) 


În posesia datelor de mai sus, o analiză se impune. 

Desigur, nu mă interesează, aici şi acum, oportunitatea, 
utilitatea, patriotismul sau eroismul rezistenței armate anticomuniste 
legionare (şi nu numai) - ci cu totul altceva: relaţia partidelor istorice 
cu această rezistență, privită prin prisma amintitei (şi räsamintitei) 
„politici sinucigaşe”. 

În această ordine de idei, va trebui, totuşi, să constat că 
respectiva rezistență armată s-a caracterizat, printre altele, prin 
următoarele: 

- a debutat imediat după 23 august 1944 - într-o Românie care, 
cum-necum, a întors armele împotriva Germaniei hitleriste - şi s-a 
manifestat, practic, în spatele frontului! 

-o bună parte a combatantilor legionari a fost instruită in 
Germania hitleristă şi apoi paraşutată - cu sarcini şi ţinte precise 
(stabilite la Viena: dinamitarea podurilor şi a căilor ferate, 
transmiterea în Germania a informațiilor de ordin militar etc.!) - în 
România! 

- o parte deloc neglijabilă a acestor combatanți era compusă din 
etnici germani cu convingeri naziste! 

- toată această rezistență armată a fost prezentată în presa vremii 
- internă sau internațională - ca o activitate de sabotaj, terorism, 

banditism de sorginte nazist-hitleristă, îndreptată împotriva ţării, a 
armatei, a „democratizării”, a aliaţilor etc.! 

În aceste condiţii, cum au putut partidele istorice (mai ales PNT 
- care a mai avut şi o alianță electorală cu legionarii înainte de 
instaurarea dictaturii regale!) să-i găzduiască sau chiar să-i patroneze - 
în loc să-i evite şi să se desolidarizeze de ei, dacă voiau să ajungă la 
cârma României, dacă voiau să nu fie vulnerabili, să nu poată fi 
acuzaţi de legături cu hitleriştii, de subminarea statului pe plan politic, 
militar, al relațiilor cu Naţiunile Unite, toate încadrabile în sfera înaltei 
trădări?! 

Sau n-a fost aşa? 

Să revedem datele: 

- după 23 august 1944, grupul legionar condus de Horaţiu 
Comăniciu se înscrie, în bloc, in PNT; 

- deja în 15 noiembrie 1944, presa sovietică acuză conducerile 
PNT şi PNL de sprijinirea elementelor fasciste legionare; 

- „Divizia Sumanele Negre” - parte componentă a „Mişcării 
Nationale de Rezistență” - a fost constituită din foştii participanţi la 
gărzile „lulu Maniu”; 

- in 9 octombrie 1946, în mediul urban al țării, 302 dintre 
membrii PNT erau (foşti) legionari (câţi vor fi fost în mediu rural?)! 

A fost sau nu vorba de o politică sinucigaşă? 

Ba bine că nu! (Cei ce se îndoiesc n-au decât să cerceteze 
rechizitoriul de la procesul fruntaşilor ţărănişti: toate, dar absolut toate 
cele menţionate mai sus pot fi regăsite acolo!) 

Numai că respectivul rechizitoriu - servit pe tavă de către 
fruntaşii cu pricina - mai conţinea şi alte elemente. Pe care, în parte, 
le-am parcurs deja. Să vedem şi restul: 


1945, aprilie 29. Premierul britanic W. Churchill recunoaşte 
(pentru a cata oară? - n.m.), într-o scrisoare adresată lui IV. Stalin, 
interesele predominante ale URSS in Bulgaria si România. (IRD - 
pag. 48); 

1945, mai 27. Stalin cere lui Truman şi Churchill să recunoască 
guvernele din România şi Bulgaria. (IRD - pag. 49); 

1945, iunie 7. Mesaj al preşedintelui SUA H. Truman către I. V. 
Stalin în care se apreciază că regimurile din România şi Bulgaria „nu 
asigură tuturor elementelor democratice ale poporului dreptul de a-şi 
exprima liber părerea...” (IRD - pag. 50); 

1945, iulie 17 - august 2. La Conferinta de la Potsdam s-a 
hotărât înființarea Consiliului Miniştrilor Afacerilor Externe ai SUA, 
Marii Britanii şi URSS, căruia i s-a încredințat şi sarcina de a pregăti 
proiectele tratatelor de pace cu Italia, România, Bulgaria, Ungaria şi 
Finlanda. Tratatele urmau a fi încheiate „cu guverne democratice 
recunoscute din aceste state” şi care să se bucure de sprijinul celor 
trei mari puteri pentru a fi primite în ONU. SUA şi Anglia au cerut 
reorganizarea imediată a guvernelor din România şi Bulgaria, 
incluzându-se reprezentanţii tuturor forţelor democratice. (IRD - pag. 
51); 

1945, iulie. In mesajul trimis participantilor la Conferinta de la 
Potsdam, I. Maniu cere sprijin in vederea constituirii unui guvern 
reprezentativ, alcătuit din toate partidele democratice, care să 
organizeze alegeri libere. (IRD - pag, 51); 

1945, iulie 18. Cu ocazia adunării studenților national- 
ţărănişti, I. Maniu propune să se trimită regelui o moțiune în care să-i 
ceară să facă uz de prerogativele lui şi să demită guvernul Groza. 
(IRD - pag, 51); 

1945, august 10. CI.C. Brătianu, şeful PNL, trimite regelui si 
şefilor misiunilor celor trei puteri aliate din România o scrisoare în 
care, cu referire la hotărârea de la Potsdam, se apreciază că guvernul 
este „curat comunist” şi „trebuie înlăturat fără întârziere”. (IRD - 
pag. 52); 

1945, august 19. „Vocea Americii” transmite declaraţia 
preşedintelui Truman că guvernul român nu este suficient de 
reprezentativ. (IRD-p.52); 

1945, august 20. Regele Minai I cere demisia guvernului Groza, 
invocând hotărârea de la Potsdam. (IRD - pag. 52); 

1945, august 20-21. I. Maniu şi C.I.C. Brătianu îl sfătuiesc pe 
rege să declanşeze o criză de guvern. (IRD - pag. 52); 

1945, august 21. Regele înmânează reprezentanţilor politici ai 
celor trei puteri în România scrisori în care arată că, întrucât Petru 
Groza refuză să prezinte demisia guvernului, cere intervenția marilor 
puteri, rugându-le totodată să-l ajute să formeze un guvern care ar 
putea fi recunoscut de ele, pentru ca România să poată încheia 
tratatul de pace şi să fie primită astfel în ONU. (IRD - pag. 52); 

1945, august 23 - 1946, ianuarie 6. Greva regală a lui Mihai I, 
care refuză să mai aibă contacte cu guvernul Groza şi să ratifice 
decretele lui. (IRD - pag. 52); 

1945,august 24. Consiliul de Miniştri hotărăşte „să rămână 
neclintit la postul său pentru a continua şi desăvârși opera 
constructivă începută la 6 martie 1945” (IRD - pag. 52); 

1945, septembrie 11 - octombrie 2. Are loc Conferinţa de la 
Londra a Consiliului Miniştrilor Afacerilor Externe ai celor 3 puteri. 
La 20 septembrie, în cadrul Conferinţei s-a trecut la elaborarea 
tratatului de pace cu România, pe baza propunerilor sovietice şi 
americane. SUA şi Marea Britanie au ridicat problema reorganizării 
guvernelor din România şi Bulgaria. Faţă de refuzul URSS de a 
accepta această propunere, SUA şi Marea Britanie au declarat că nu 
vor recunoaşte guvernul Groza şi nu vor încheia tratatul de pace cu 
România atâta timp cât aceasta nu va avea un guvern reprezentativ. 
(IRD - pag. 53); 

1945, octombrie 16. luliu Maniu, preşedintele PNT, semnează 
un ,, Manifest către poporul american”, în care arată că România este 
o tara satelită, în care URSS a impus un guvern comunist camuflat, 
bazat pe forța armatei de ocupaţie şi care nu reprezintă voinţa ţării. 
(IRD - pag. 54); 

1945, noiembrie 8. Cu prilejul zilei onomastice a regelui, a avut 
loc la Bucureşti, în Piaţa Palatului, prima mare demonstraţie 
anticomunistă organizată de PNL, PNT şi organizaţiile lor de tineret 
şi studenți. In timpul demonstraţiei au avut loc provocări armate 
împotriva demonstrantilor, autoritățile procedand apoi la arestări 
masive în rândul acestora. (IRD - pag. 54); 

1945, decembrie 8. Ziaristul american Mark Ethridge, trimis de 
Truman sa se informeze asupra situaţiei din România, îi prezintă 


105 


ministrului de externe american, Byrnes, aflat la Moscova pentru a 
participa la Conferinţa miniştrilor de externe ai celor trei puteri, 
raportul asupra misiunii sale. Acesta este net defavorabil guvernului 
Groza, despre care se afirma că este minoritar, comunist si 
dictatorial. (IRD - pag.55); 

1945, decembrie 16-26. Conferinţa de la Moscova a miniştrilor 
afacerilor externe ai SUA, Marii Britanii şi URSS convine ca cele trei 
puteri să recomande regelui Mihai I includerea în guvern a câte unui 
reprezentant al PNT şi PNL (si nu 2-3, aşa cum le-a oferit Groza in 
martie 1945 şi a fost refuzat!!! - n.m.); guvernul astfel reorganizat, să 
organizeze alegeri libere cât mai curând posibil, asigurând dreptul 
tuturor partidelor democratice şi antifasciste de a lua parte la alegeri 
şi de a-şi prezenta candidații; guvernului român i s-a cerut să dea 
asigurări cu privire la acordarea libertăţii presei, cuvântului, religiei 
şi a dreptului de asociere. După îndeplinirea acestor condiţii, 
guvernul român va fi recunoscut de guvernele american şi britanic, 
(IRD - pag. 55); 

1945, decembrie 23. Are loc întâlnirea lui Byrnes (ministru de 
externe al SUA) cu IV. Stalin, în timpul lucrărilor Conferinţei de la 
Moscova a miniştrilor de externe ai celor trei puteri. Ministrul 
american acceptă propunerea de compromis a lui Stalin ca o 
delegaţie de trei să meargă la Bucureşti să reorganizeze guvernul 
Groza prin introducerea a doi miniştri din opoziţie - cu excluderea lui 
Maniu şi Brătianu (care au început să-i incomodeze major şi pe 
anglo-americani!!! - n.m.) - şi să obțină un angajament scris al lui 
Groza că va face alegeri libere; după aceea, guvernul astfel remaniat 
(aprigă remaniere!!! - n.m.) să fie recunoscut de SUA şi Marea 
Britanie. (IRD - pag. 55-56); 

1943, decembrie 31 — 1946, ianuarie. Misiunea celor trei - 
AI Vâsinski (URSS), Kerr (ambasadorul britanic la Moscova) şi A. 
Harriman (ambasadorul SUA la Moscova) - discută la Bucureşti cu 
regele, opoziția şi guvernul. P. Groza, susţinut de Vâşinski, respinge 
propunerea de a fi incluşi în guvern I. Mihalache si Bebe Brătianu. 
Până la urmă s-a convenit asupra lui Hatieganu şi Romniceanu, 
incluşi în guvern ca miniştri fără portofolii (din ce in ce mai bine!!! - 

n.m.). O lista de ,,garantii”, discutată cu Groza, a fost anexată 
protocolului. (IRD - pag. 56); 

1946, ianuarie 7. În aplicarea hotărârilor Conferinţei 
miniştrilor afacerilor externe ai celor trei puteri, au fost numiţi prin 
decret regal în Guvernul Groza ca miniştri secretari de stat fără 
portofoliu Mihai Romniceanu, din partea PNL, si Emil Hatieganu, din 
partea PNT. Greva regală a luat astfel sfârşit si, peste o lună, 
guvernul Groza a fost recunoscut oficial de guvernele american şi 
englez. (IRD - pag.59). 


Aici se impune, iarăşi, o „epicriză de etapă” - care să facă lumină 
în mai multe chestiuni. 

0 dată, de unde înviorarea apărută în tabăra anglo-americană 
care (aparent cel puţin) redeschide nişte „dosare” de mult clasate? 
Explicația este simplă - s-au schimbat principalii actori politici în 
ambele tari: in SUA, Truman îl înlocuieşte pe defunctul Roosevelt, iar 
in Anglia ajunge la putere laburistul Attlee - exact in perioada 
Conferintei de la Potsdam, marele aranjor Churchill, autorul moral 
(sau chiar material) al majoritatii tranzactiilor (profund dezavantajante 
pentru noi) incheiate cu Stalin, disparand, deocamdata, din prim- 
planul decizional. Consecutiv, se dezgroapa - macar de ochii lumii - 
nişte chestiuni de mult tranşate pe bază de troc. În acest context se 
încadrează toată povestea cu „guvernele democratice şi 
reprezentative” - condiţie a recunoaşterii lor, a încheierii tratatelor de 
pace cu statele respective şi a primirii acestora în ONU! (,,Rezolvarea” 
litigiului cu România prin „remanierea” guvernului Groza este mai 
mult decât grăitoare în acest sens!) 

În al doilea rând, revirimentul din România. Nu mai trebuie să 
spun că acesta s-a datorat - pe fondul aceleiaşi miopii (ca să nu spun 
cecitati) politice care a ignorat toate semnalele anterioare - 
„revirimentului” anglo-american, atât fruntaşii partidelor istorice cât şi 
regele (care n-a crâcnit in fata lui Vâşinski când cu debarcarea lui 
Rădescu şi instalarea lui Groza!) luând în serios mascarada de la 
Potsdam şi întrezărind o oportunitate reală în „principiile” trambitate 
acolo. Maniu şi Brătianu au pornit o campanie furibundă de răsturnare 

a guvernului Groza - alertând toate forurile de decizie şi opinia publica 
internațională, iar Mihai I a declanşat „greva regală”! 

Rezultatul? Câte un ministru secretar de stat (fără portofoliu) din 
partea PNT şi PNL - şi aceia nereprezentativi şi impusi, şi nişte 
promisiuni (neonorate - ba dimpotrivă!) din partea guvernului Groza! 
Si, bineînţeles, recunoaşterea guvernului „remaniat”, încheierea 
tratatului de pace cu România şi, ulterior, promovarea ei în ONU! 

Şi nici de această dată, fruntaşii partidelor istorice n-au învăţat 
nimic, n-au realizat că jocurile sunt făcute de mult, n-au priceput, se 
pare, nimic din ceea ce am încercat să sintetizez în sintagma ,,Yalta” 
de după 23 august (fiind vorba de prelungirea unei trădări /anterioare 
„Yaltei” - care aici e doar un simbol!/, de facilitarea fructificării 
acesteia)! 

Să vedem, însă, următoarele evenimente ale perioadei pe care 
Baciu o denumeşte „agonia României” şi căreia 1 s-ar potrivi, în egală 
măsură, denumirea de „Yalta de după Yalta”. Reproduc din aceeaşi 
„Istorie a României în date”: 

1946, mai 17. Se constituie, în vederea prezentării în comun la 
alegeri, Blocul Partidelor Democrate (PCR, PSD, Frontul Plugarilor, 
PNL-Tătărăscu, PNT-Anton Alexandrescu, Partidul National 
Popular), fiecare partid păstrându-şi independenţa ideologică si 
politică. (IRD - pag. 61); 

1946, mai 26. Regele Mihai decorează pe Petru Groza cu 
ordinul „Serviciul credincios”, înmânat personal primului ministru de 
către şeful statului la Constanţa. (IRD - pag, 61); (De menţionat că, 
cu mai putin de un an în urmă, cel decorat - la un nivel de o cu totul 
altă anvergură - era însuşi regele: „Se publică decretul Prezidiului 
Sovietului Suprem al URSS privind decorarea şefului statului român, 
regele Mihai I, cu ordinul «Victoria», cea mai înaltă decorație de 
război sovietică, acordată numai la 4 personalități străine. În decret 
se sublinia că aceasta se acordă «pentru actul curajos al cotiturii 
hotărâte a politicii României spre ruptura cu Germania hitleristă şi 
alierea cu Naţiunile Unite într-un moment când încă nu se conturase 
clar înfrângerea Germaniei» ”. - IRD, pag. 50-51) 

1946, iunie 2. In legătură cu execuţia mareșalului Ion 
Antonescu, Preşedinţia Consiliului de Miniştri a dat publicității 
următorul comunicat: „eri, 1 iunie a. c., la orele 10,30, dl. ministru 
al justiției, Lucrețiu Pătrăşcanu, a prezentat M.S. Regelui cererile de 
grațiere făcute de Ion Antonescu, Mihai Antonescu, Constantin 
Vasiliu, Gheorghe Alexianu, Constantin Pantazi, Radu Leca si Eugen 
Cristescu. In urma propunerii guvernului, Majestatea Sa Regală a 
respins cererile făcute de Ion Antonescu, Mihai Antonescu, Constantin 
Vasiliu, Gheorghe Alexianu... ” (IRD - pag.62); 

1946, iunie 5. La întâlnirea cu universitarii şi studenţii din Iasi, 
dr. Petru Groza face declaraţii promonarhiste, asgurându-l pe 
suveran că mentindndu-se pe linia destinului poporului, pe care s-a 
aşezat la 23 August, „el poate domni în bună pace, cum nu domneşte 
nici un rege azi în Europa”. (IRD - pag. 62); 

1946, iulie 11. Se discută în Consiliul de Miniştri forma finală a 
proiectelor de lege privind organizarea Reprezentantei Nationale si 
alegerea Adunării Deputaţilor. Reprezentantul PNT (Em. Hatieganu) 
şi cel al PNL-Brătianu (M. Romniceanu) declară că nu vor vota cele 
două proiecte şi părăsesc şedinţa. (IRD - pag. 63); 

1946, iulie 13. Preşedintele PNT, Iuliu Maniu (susţinut si de 
C.I.C. Brătianu), cere regelui să rupă relaţiile cu guvernul Groza, să-l 
demită şi să provoace o criză constituţională, refuzând semnarea 
decretului electoral elaborat de guvern. (IRD - pag. 63); 

1946, iulie 13. Regele semnează noua lege electorală, elaborată 
de guvern. Faţă de prevederile anteproiectului, se modifică vârsta 
(minimă a... - n.m.) cetăţenilor cu drept de vot (de la 19 la 21) şi a 
celor aleşi deputaţi (de la 23 la 25). Articolul 7 conţine o lungă listă a 
categoriilor persoanelor declarate nedemne de a fi alegători sau 
aleşi, între care erau incluşi şi cei care au participat ca voluntari pe 
frontul din Răsărit. (IRD - pag, 63); 

1946, noiembrie 19. Desfăşurate într-un climat de tensiune, cu 
numeroase incidente, presiuni şi falsificări din partea autorităților, 
alegerile legislative generale sunt câştigate de Blocul Partidelor 
Democratice, creditat oficial cu 84,5% din voturi, (IRD - pag, 66); 

Din alte surse: 

1946, noiembrie 19. Alegeri parlamentare in România, câştigate 
cu o majoritate covârşitoare de Partidul National Țărănesc. În fata 
pericolului de a pierde alegerile şi având acordul special al 
Moscovei, Partidul Comunist organizează o vastă acţiune de 
„revizuire” a rezultatelor alegerilor, astfel încât rezultatele finale 
făcute publice indică o victorie cu 70% a Blocului Partidelor 
Democrate. („Cronologia Europei Centrale” — pag. 258); 

1946, nov.19 A.D. Alegerile au loc în condiţiile în care la cârma 
țării se instaurase - la 6 martie 1945 - cu sprijinul ocupantului 
sovietic, guvernul procomunist condus de dr. Petru Groza, care 
falsifică rezultatul alegerilor. Conform datelor oficiale, Blocul 
Partidelor Democratice ar fi obținut 4.773.689 voturi (69,81%) şi 347 
mandate, Partidul National Ţărănesc 881.304 voturi (12,88%) - 33 
mandate, Uniunea Populară Maghiară 568.862 voturi (8,32%) - 29 
mandate, Partidul National Liberal - 259.068 voturi (3,73%) - 3 
mandate, Partidul Ţărănesc Democrat (dr.N.Lupu) 161.324 voturi 
(2,36%) - 2 mandate. Alegerile trucate din noiembrie 1946 semnifică 
cucerirea de către Partidul Comunist Român şi aliaţii săi vremelnici a 
puterii legislative, pe lângă cea executivă. (,, Enciclopedia de Istorie a 
României ” - pag. 66); 

Revin la „Istoria României in date”: 

1946, decembrie 1. Regele Mihai I deschide personal, printr-un 
mesaj oficial, lucrările parlamentului unicameral constituit în urma 
alegerilor din 19 noiembrie 1946. Opoziția a refuzat să participe la 
deschiderea parlamentului. (IRD - pag. 67). 


Mă voi opri, din nou, pentru câteva consideraţii. Judecând după 
cele reproduse, s-ar părea că regele a început să înţeleagă adevărata 
față a lucrurilor - acomodându-se în consecință. 

Ceea ce nu pot afirma şi despre conducătorii partidelor istorice, 
care - nici măcar în fata semnalului major pe care l-a reprezentat 
scrutinul trucat din noiembrie 1946 - n-au vădit prin nimic că ar 
realiza totala abandonare a României de către anglo-americani. $i 
când spun asta, mă refer la faptul că aceştia (anglo-americanii) n-au 
emis nici cel mai vag protest, n-au schiţat nici cea mai vagă încercare 

de a contesta respectivele alegeri - ba dimpotriva: observatorii 
occidentali care au monitorizat scrutinul din toamna lui 1946, au 
întocmit, în comun, o declaraţie de presă conform căreia acesta 
(scrutinul) ar fi fost liber, democratic şi perfect corect!!! 

Totala incapacitate de a realiza (sau accepta), măcar în ceasul al 
13-lea, abandonarea cu pricina şi ireversibilitatea ei - s-a materializat 
în cele ce urmează: 

1947, martie 13. Preşedintele PNT, luliu Maniu, îi declară 
reprezentantului politic american la Bucureşti, Burton Berry, că el 
este gata să răstoarne guvernul Groza, chiar prin violență, şi că are 
acordul regelui în acest sens, şi cere ajutorul anglo-american pentru 
a o face. La 19 martie D. Acheson, secretarul de stat al SUA, 
răspunde că acestea „nu pot sprijini sau preconiza răsturnarea 
guvernului prin violenţă, cu posibile consecințe grave pentru poporul 
român”. Un răspuns similar a trimis, la 24 martie, ministrul de 
externe britanic. (IRD - pag. 72); 

1947, vara. Considerând că în România nu mai există libertate 
pentru opoziție, preşedintele PNT, Iuliu Maniu, solicită misiunilor 
americană şi engleză să înlesnească plecarea din tara a unor fruntaşi 
ai acestui partid, pentru a intensifica in exterior lupta contra 
regimului comunist, dar acestea refuză să se implice. (IRD - pag. 75); 

1947, iulie 14. În urma capcanei puse la cale de Siguranţă sunt 
arestaţi pe aeroportul Tămădău, la 46 km. de Bucureşti, sub acuzația 
de tentativă de „fugă într-o tara străină ”, un grup de 10 conducători 
ai PNT, în frunte cu Ion Mihalache, vicepreşedinte, Nicolae Penescu, 
secretar general şi N. Carandino, director al ziarului „Dreptatea ”. 
(IRD - pag. 75). 


Cum de cele două chestiuni (demersurile lui luliu Maniu şi capcana 
întinsă) se succed într-un interval de timp surprinzător de scurt? 

Cum de sovieticii şi slugile lor din România (locale sau „de 
import”) ştiau de ultimul demers al lui Iuliu Maniu (ca, de altfel, de 
toate demersurile disperate ale acestuia în vederea obținerii sprijinului 
anglo-american)? 

Pentru cine nu reuşeşte să găsească singur răspunsul la 
întrebările de mai sus - recomand citirea cărții lui Nicolae Baciu 
„Agonia României”, sau măcar a paginii 255 a acesteia. 

Că Baciu, cetățean american (prin adopție) fiind, are o viziune 
mai idealistă (ca să nu spun naivă) asupra chestiunii - incriminând 
doar anumite persoane (sau chiar spioni sovietici infiltrati la toate 
nivelele decizionale sau operative) - mă interesează mai putin. Cert 
este că printre cei incriminati figurează, în primul rând, principalii 
protagonişti: Winston Churchill şi Franklin Roosevelt (şi apropiații 
lor)!!! 

Aşa stând lucrurile, cred că subiectul „Yalta de după Yalta” 
(trădarea de după trădare!) poate fi considerat încheiat. 

Cât priveşte „politica sinucigaşă” - să vedem, mai întâi, ce-a mai 
urmat: 


1947, iulie 17. Sub acuzaţia că sunt ,, implicaţi într-o acțiune de 
răsturnare a regimului existent în Romania”, parlamentul hotărăşte 
ridicarea imunitätii parlamentare unui număr de 6 deputaţi ai PNT: 
Iuliu Maniu, Aurel Leucutia, Emil Ghilezan, Vasile Serdici, Ilie Lazar 
şi Gr. Niculescu-Buzesti, care sunt arestaţi. (IRD - pag. 75); 

1947, iulie 25. Consiliul Politic al Blocului Partidelor 
Democratice, întrunit la locuinţa şi sub preşedinţia lui Petru Groza, ia 
în discuție, cum se afirmă în comunicatul oficial, „complotul 
organizat de conducerea PNȚ”, şi „invită guvernul să ia neîntârziat 
măsurile legale în vederea urmăririi şi sanctionarii tuturor vinovaţilor 
şi să procedeze la dizolvarea Partidului National Țărănesc”. (IRD - 
pag. 75); 

1947, iulie 29. Este adoptat Jurnalul Consiliului de Miniştri 
care decretează dizolvarea PNT. De aceeaşi măsură erau lovite 
„organizaţiile militare (sic! - n.m.), de tineret, feministe şi orice alte 
organizaţii sau asociaţii” conduse de el. Jurnalul mai prevedea 
închiderea sediilor partidului, confiscarea arhivelor şi 
corespondenţei, lichidarea patrimoniului său. Adunarea Deputaţilor a 
adoptat o moţiune de sprijinire a măsurii guvernului (cu 294 voturi 
contra 1) (IRD - pag. 75); 

1947, octombrie 30 — noiembrie 12. Are loc procesul inscenat 
conducătorilor Partidului National Țărănesc. (IRD — pag. 77). 


De ce „înscenat”? 

A fost guvernul Groza remaniat conform înţelegerii prealabile a 
celor trei mari puteri (SUA, Marea Britanie, URSS) şi sub patronajul 
direct al acestora? A fost! 

Era el, deci, democratic şi reprezentativ - din punctul de vedere 
oficial al „celor trei”? Era! 

A fost el, ca atare, considerat legitim şi recunoscut de către 
URSS - dar şi de către SUA şi Marea Britanie? A fost! 

A organizat guvernul Groza alegeri considerate libere şi corecte 
de către aceleaşi trei puteri? A organizat! 

Au recunoscut acestea victoria în alegeri a BPD şi configuraţia 
parlamentară ce a rezultat? Au recunoscut! 

S-a încheiat, în baza celor de mai sus, tratatul de pace cu 
România? S-a încheiat! 

Atestă toate acestea legitimitatea regimului din România şi 
faptul că acesta era considerat, de către SUA, Marea Britanie şi URSS, 
ca reprezentativ şi democratic? Atestă! 

În aceste condiţii (şi abstracţie făcând de toată grosolănia, 
ipocrizia şi cinismul contrafacerii!), a intenționa să răstorni prin 
violență un guvern recunoscut la cele mai înalte nivele internaţionale 
şi care se bucură de o majoritate parlamentară zdrobitoare nu 
înseamnă - în orice tara democratică (sau recunoscută ca atare!!!) a 
lumii - complot antistatal (care se pedepseşte ca atare!)? 

Si-atunci, de ce „înscenare”? 

lar a apela la ajutor pentru această întreprindere tocmai la doi 
dintre garanti (complici - de fapt!) nu înseamnă cecitate şi 
iresponsabilitate politică (şi nu numai)? 

Nu numai, pentru ca luliu Maniu avea tot dreptul „să lupte 
împotriva comunizarii țării până la moarte” (ceea ce a şi facut!), dar n- 
avea dreptul să tragă după el - într-o luptă lipsita de orice şansă - zeci 
şi sute de colaboratori, mii şi zeci de mii de membri şi sute de mii de 
simpatizanți! 

Iar faptul că n-a înţeles sau n-a fost in stare să accepte că - în 
fata unei chestiuni de mult tranşate şi a unei lupte de mult pierdute - 
prin tot ceea ce a întreprins n-a reuşit altceva decât să facă jocul 
ruşilor şi să le netezească drumul spre transformarea României într-o 
gubernie sovietică, nu poate disculpa un politician de statura lui. 

Ce-ar fi trebuit să facă, în condițiile date, un om de talia lui Iuliu 
Maniu? 

Să înțeleagă, fără confirmări explicite, că „intenția Marii Britanii 
(şi nu numai) este (exact) ca România să treacă cu totul sub controlul 
sovietic” - şi, aşa cum el însuşi s-a exprimat, „să pregătească poporul 
român pentru acest lucru, preîntâmpinând în acest fel un masacru”. 

Ceea ce, din păcate, nu s-a întâmplat! 

Ce putea să vizeze această „pregătire”? 

Nimic altceva, după părerea mea, decât ceea ce am tot încercat 
să acreditez în capitolele anterioare: compromisul, 
„colaboraţionismul” asumat deliberat şi responsabil - în aşteptarea 
unei izbăviri viitoare, a unui moment şi a unei conjuncturi prielnice 
acesteia. 

Quod erat demonstrandum! 


P.S. Toate citatele referitoare la corespondenţa sau discuţiile 
dintre Churchill, Roosevelt şi Stalin (în toate sensurile şi 
„permutările” posibile) sau ale reprezentanților (apropiaților) acestora, 
precum şi mesajele şi intervenţiile lui Maniu sunt prezente, cu lux de 
amănunte, în cartea lui Nicolae Baciu („Agonia României”), inclusiv 
textele originale în engleză, reproduceri în facsimil etc. etc. 

Cât priveşte neconcordanta dintre procentele cu care a „câştigat” 
BPD alegerile din 1946 (84,5 în IRD - 70 în CEC şi EIR) - explicaţia 
ar putea consta în sursa de care s-a folosit Marin Nedelea: în „Agonia 
României” găsim tot procentul de 84,5. 

P.P.S. Pentru că ultimele două subcapitole sunt indisolubil 
legate între ele şi, pe de altă parte, pentru că abia în ultimul am făcut 
referiri directe la „Agonia României” (Nicolae Baciu, Editura Dacia, 
Cluj-Napoca, 1990), voi face aici câteva completări în legătură cu 
actul de la 23 august 1944 şi preliminariile acestuia. 

N. Baciu, în cartea sa, afirmă (şi probează cu documente 
inatacabile) următoarele: 

- negocierile de ieşire din război a României au fost purtate, încă 
de la început, în colaborare (sau chiar în comun) de către guvern şi 
opoziţie; 

- singurul loc unde se poate vorbi despre negocieri reale şi 
despre impunerea unor condiţii şi de către partea română a fost 
ambasada sovietică de la Stockholm; 

- condiţiile de armistițiu acceptate de către ruşi la Stockholm au 
fost incomparabil mai avantajoase pentru România decât cele de la 
Cairo („Ruşii acceptă ca România să dea un ultimatum de 15 zile 
Germaniei pentru a-i părăsi teritoriul, înainte de a-i declara război. În 
cazul retragerii trupelor germane, România poate rămâne neutră. 
Arbitrajul de la Viena e nul şi neavenit. Transilvania revine la patria 
mamă în totalitate /de notat că englezii n-au garantat nimic în acest 
sens - lăsând totul la latitudinea Conferinţei de Pace - n.m./. Ruşii se 
mulțumesc cu o linie de trecere în nordul ţării, iar guvernul roman 
poate să-şi exercite funcțiile în restul țării - neocupată de armatele 
sovietice etc.”); 

- de la început, Aliaţii au vrut să trateze problema armistițiului 
cu mareşalul Antonescu (şi nu cu Iuliu Maniu sau cu alti reprezentanţi 
ai opoziţiei!) - considerându-l singurul om capabil să gireze şi 
gestioneze „întoarcerea armelor”; 

- negocierile au trenat - sabotate fiind atât de către anglo- 
americani (care nu voiau să accepte condiţiile negociate de Nanu - în 
numele lui Antonescu - la Stockholm) cât şi de către reprezentanții 
opoziției din România (care voiau să-l scoată din joc pe Antonescu şi 
să încheie ei - în numele opoziției - armistițiul!) şi au eşuat, 
finalmente, prin intempestiva şi falimentara capitulare necondiționată 
de la 23 august 1944. 


Argumente? Baciu aduce cu duiumul. lată câteva dintre ele: 

- Barbu Stirbey, aflat in drum spre Cairo (cu un paşaport 
diplomatic primit de la Antonescu!), este deconspirat de către agenția 
(engleză!!!) de ştiri Reuter - care umple lumea întreagă cu informaţia 

că acesta urmează să negocieze, la destinaţia respectivă, ieşirea 
României din război; 

- acelaşi Ştirbey afirmă despre Antonescu, la Cairo, că n-ar vrea 
decât „să-şi salveze pielea”; 

- mai mult (citez din Baciu): „La Cairo, s-a propus aliaţilor o 
capitulare necondiționată a României prin însăşi tactica adoptată de 
cei doi reprezentanţi (Ştirbey şi Vişoianu - n.m.): dacă mareşalul nu 
vrea să încheie armistițiul, atunci guvernul lui va fi răsturnat şi Maniu 
va semna el «armistițiul» oferit la 12 aprilie 1944. Tactica aceasta, ce 
asigura în mod absolut capitularea României, dacă nu din partea 
mareşalului, cu siguranță din aceea a unui guvern Maniu, a fost total 
greşită, fatală şi dezastruoasă. După acceptarea de către cei trei aliați a 
semnării armistițiului cu Antonescu, trebuia făcut bloc, ca o stâncă de 
granit, în jurul său şi trebuia să se negocieze cu o singură voce şi cu 
mâna tare a armatei române (care avea un milion de oameni sub arme! 
- n.m.). Cine mai avea interes să negocieze şi să acorde concesii 
României când «volte-face»-ul era garantat de reprezentanţii români 
în orice caz, cu mareşalul sau fără el? 

Pe de altă parte, când Niculescu-Buzeşti (PNT - n.m.), prin 
Duca la Stockholm, cerea doamnei Kolontay să negocieze cu el şi să 
nu aibă nici o încredere în mareşalul Antonescu (acelaşi lucru s-a cerut 
şi la Cairo), evident, nu numai că s-a slăbit poziţia de negocieri a 
României, dar s-a indicat aliaților că ei pot conta pe concursul 
opoziției române. Cine ar mai fi oferit concesii în asemenea 
condițiuni? Mai ales că prin Pătrăşcanu şi Bodnăraş ruşii ştiau că 
reprezentanţii Palatului vizitau frontul şi complotau cu marii 
comandanți ieşirea din războr”. 

Şi, repet, toate cele de mai sus (şi multe altele) au la bază nu 
speculaţii, ci documente oficiale strict secrete - puse, în ultima vreme, 
la dispoziţia celor interesați, inclusiv (cel puţin în SUA) cu 
permisiunea de a se specifica toate datele care le autentifică!!! 

Încep să se limpezească lucrurile? 

Am exagerat, oare, atunci când vorbeam de trădare? 


4/. Etapele de până în 1964 

Am incheiat, in subcapitolul precedent, prima etapa a perioadei 
comuniste, in fapt o perioada de tranzitie, de amagiri, de sperante 
deşarte, de trădări, de complicitäti disimulate şi de raportări 
contraproductive la acestea. Perioadă pe care Baciu o numea „agonia 
României” - iar cel ce scrie aceste rânduri o vede ca pe o prelungire în 
timp a „Yaltei”: „Yalta de după Yalta”. 

Ceea ce a urmat - până în 1964 - este schiţat, sugestiv, la pagina 
57 în IRD: 

1945-1964. ,, Dupä unele estimări din surse anticomuniste, in 
această perioadă ar fi trecut prin închisorile politice din România 
aproape un milion de persoane. Vârfurile de sarcină au fost între 
1948-1950 şi 1958-1959; maxima internărilor în lagărele de muncă 
forțată este atinsă însă în 1950-1952, când au început lucrările la 
Canalul Dunăre-Marea Neagră.” 

Cele reproduse permit o subimpartire: 

- 1948-1952 - perioada NK VD-ista; 

- 1953-1956 - ,,dezghetul” post-stalinist; 

- 1957-1964 - pregătirea emancipării de sub tutela Moscovei şi 
pretul acesteia. 

Să vedem, ca şi până acum, datele relevante, dar nu la densitatea 
din „Yalta de dupa Yalta” - unde aveam nevoie de incomparabil mai 
multe argumente. Reproduc din „Cronologia Europei Centrale” 
(CEC): 

1947, februarie 10. La Paris se semnează tratatul de pace, care 
reorganizează lumea postbelică şi consfinteste modificările de 
frontiere potrivit înțelegerilor de la Yalta. Consecințele Acordului de 
la Miinchen sunt înlăturate, dimpreună cu cele ale dictatelor de la 
Viena, in favoarea Cehoslovaciei şi României. Ambele tari pierd însă 
teritorii în favoarea URSS, la fel Polonia. Ucraina Subcarpatică, 
Basarabia şi Bucovina de Nord, o mare parte din Polonia estică, 
Țările Baltice sunt ocupate de sovietici. Iugoslavia îşi reconstituie 
vechile frontiere, iar Bulgaria păstrează sudul Dobrogei, luat 
României sub presiune germana în 1940, (...) Ungaria revine la 

frontierele din 1938 şi restituie toate teritoriile răpite vecinilor ca 
urmare a alianţei revizioniste cu Germania şi Italia. (CEC - pag. 259); 

1947, decembrie 30. Sub presiunea comuniştilor si a 
sovieticilor, regele Mihai I al României abdică. În aceeaşi zi este 
proclamată republica. (CEC - pag. 262); 

1948, ianuarie 23. Parlamentul României adoptă o nouă lege 
electorală, prin care o serie de categorii de cetățeni sunt excluşi de la 
vot. (CEC-pag. 263); 

1948, februarie 21-23. Congres la care se produce unificarea 
Partidului Comunist Român si a Partidului Social-Democrat sub 
titulatura Partidul Muncitoresc Român (PMR), avându-l ca secretar 
general al CC pe Gheorghe Gheorghiu-Dej. (CEC - pag. 263); 

1948, februarie 24. În România, liderul comunist Lucrețiu 
Pătrăşcanu este destituit din funcția de ministru al justiției, in august 
fiind chiar arestat. Procesul său a avut loc în aprilie 1954, el fiind 
acuzat de deviații burgheze, de un inexistent sprijin pe care l-ar fi 
acordat regimului Antonescu în războiul din est, de complot cu anglo- 
americanii pentru răsturnarea regimului comunist şi chiar că ar fi fost 
„agent al poliției fasciste burgheze şi al serviciilor secrete britanice”. 
În urma unui proces evident politic, Pătrășcanu a fost condamnat la 
moarte. Astfel Gheorghe Gheorghiu-Dej reuşea să elimine un 
potenţial adversar în lupta pentru putere din sânul partidului. (CEC - 
pag. 264); 

1948,martie 28. Alegeri parlamentare in România. Toate 
mandatele sunt „câştigate” de Frontul Democratic Popular. Se 
deschide seria ,,alegerilor” care vor fi câştigate cu procentaje de 
aproape 100%. (CEC - pag. 264); 

1948, mai 6. Constantin Titel-Petrescu, cel mai important lider 
al Partidului Social-Democrat Independent din România, este arestat. 
(CEC - pag. 265); 

1948, mai 22. Hotărâre a guvernului României prin care 
fostului rege Mihai I şi familiei sale li se retrage cetățenia română. 
(CEC - pag.265); 

1948, iunie 11. În România este promulgată legea nationalizärii 
întreprinderilor industriale, miniere, bancare, de asigurări şi 

transporturi, prin care se distruge baza economica a adversarilor 
regimului comunist, făcând posibilă totodată trecerea la planificarea 
economică centralizată, de tip socialist. (CEC - pag. 265); 

1948, iunie 11. România stabileşte relații diplomatice cu 
Israelul. (CEC - pag. 265); 

1948, iulie 1. În România se înființează Comisia de Stat a 
Planificării. (CEC - pag. 266); 

1948, iulie 8. În România se înființează centralele industriale, 
semn clar de instaurare a sistemului comunist, care anulează 
economia de piaţă si face trecerea la un sistem centralizat şi 
dirijat.(CEC-pag.266); 

1948, iulie 17. România denunță Concordatul cu Vaticanul. 
(CEC-p.266); 

1948, iulie 21-28. Congresul al V-lea al Partidului Comunist 
iugoslav adoptă un nou statut al partidului şi respinge acuzaţiile 
sovietice de trădare a cauzei socialismului. Sprijinul puternic pe care 
Congresul i l-a acordat lui Tito i-a permis acestuia să-i elimine din 
aparatul de partid pe reprezentanţii liniei pro-sovietice. Ruptura care 
s-a produs a avut un mare răsunet în ţările comuniste, prin faptul că a 
demonstrat posibilitatea edificării socialismului independent de 
Moscova. (CEC -pag. 266); 

1948, august 3. În România este adoptată noua lege a 
învățământului, prin care se desființează şcolile străine şi cele 
confesionale. Se interzice folosirea altor manuale decât a celor 
aprobate, de inspirație marxist-leninistă şi sovietică. Studiul religiei 
în şcoli este de asemenea interzis. (CEC - pag. 266-267); 

1948, august 4. Lege a cultelor în România (.,.), prin care 
guvernului i se permite amestecul în cazul cultelor legal constituite. 
Toate cultele trebuiau să prezinte ministerului un regulament in 
conformitate cu legile în vigoare, fapt care le făcea foarte vulnerabile 
în fata abuzurilor statului, care le putea controla şi chiar interzice. In 
plus, preoţii deveneau salariați de stat...(CEC - pag. 267); 

1948, august 30. Prin decretul nr. 221, în România se 
înființează Direcţia Generală a Securităţii Poporului, având 10 
departamente. La nivelul de conducere cel mai înalt sunt cuprinsi o 

serie de agenți ai serviciilor secrete sovietice. Noua structură are 
scopul declarat „de a apăra cuceririle democratice şi de a asigura 
securitatea Republicii Populare Române împotriva complotului 
duşmanilor interni şi externi”. România devine, asemenea celorlalte 
țări de democraţie populară, un stat polițienesc. (CEC - pag. 267); 

1948, noiembrie 3. In România sunt naţionalizate cabinetele 
medicale şi cinematografele. (CEC - pag. 268); 

1948, decembrie 2. Desființarea Bisericii Greco-Catolice din 
România printr-un act arbitrar de ,,unire” cu Biserica Ortodoxă 
Română. (CEC-268); 

1948, decembrie 6. Sub conducerea generalului de securitate 
Nikolski, la închisoarea de la Piteşti începe faimosul experiment 
cunoscut sub numele de „fenomenul Piteşti”, aşa-numita „reeducare ” 
în urma căreia victimele represiunii erau forțate să devină la rândul 
lor tortionari. Experimentului i s-a pus capăt în 1952, după ce 30 de 
deținuți au fost ucişi ori s-au sinucis, iar alti 780 au fost schingiuiti cu 
bestialitate. În încercarea de a absolvi regimul, vina a fost atribuită 
unui grup de legionari ,,agenti” ai lui Horia Sima. In 1954, 
Tribunalul Militar Bucuresti a condamnat 22 de tortionari la moarte, 
fără a mai sesiza că unii dintre ei fuseseră forţaţi sa devină tortionari 
tocmai de către organizatorii „experimentului Piteşti”. (CEC - pag. 
268); 


1949, ianuarie 5-8. La Moscova este semnat tratatul de 
constituire al Consiliului de Ajutor Economic Reciproc (CAER), din 
care fac parte toate ţările europene de democraţie populară ... (CEC - 
pag. 269); 

1949, ianuarie 23. Prin decret, în România se desființează 
poliția şi jandarmeria şi se înființează Direcţia Generală de Miliție, 
sub autoritatea ministrului de interne. Se estimează că in 1953 
efectivele acesteia ajunseseră la 40.000 de persoane. (CEC - pag. 
269); 

1949, martie 2. În România se expropriază suprafeţele agricole 
rămase încă în proprietate particulară după reforma din 1945, 
respectiv moşiile mai mici de 50 de ha. Sunt expropriate 342.319 ha. 
Această decizie loveşte mai ales țărănimea înstărită şi fruntașii 

satelor (,,chiaburii”). Pământul, inventarul agricol şi animalele le 
sunt răpite fără compensaţii. (CEC - pag. 269); 

1949, martie 3-5. În cadrul unei plenare a Comitetului Central 
al PMR, se hotărăşte colectivizarea agriculturii. În iulie sunt înfiinţate 
deja primele gospodării agricole colective. (CEC - pag. 269); 

1949, martie 19-21. Se înființează Uniunea Tineretului 
Muncitor, formaţiune de tineret a Partidului Muncitoresc Român. 
(CEC - pag.269); 

1949, aprilie 2. Nationalizarea în România a laboratoarelor de 
analize şi a depozitelor de medicamente. (CEC - pag. 269); 

1949, mai 25. Biroul Politic al CC al PMR aprobă proiectul 
faimosului canal Dunăre-Marea Neagră, la care au muncit în condiții 
extrem de dure zeci de mii de deţinuţi politici. Se estimează că în anii 
50 în lagărele „de la Canal” erau internate 40.000 de persoane. 
(CEC - pag. 270); 

1950. În România intră în vigoare hotărârea Consiliului de 
Miniştri nr. 1.154, conform căreia orice persoană ,,dusmanoasa” 
ideii de construcție a socialismului poate fi deportată cu domiciliu 
obligatoriu. (CEC - pag. 271); 

1950, ianuarie 6. În România, decret prin care anumite 
categorii de condamnaţi sunt trimişi, după terminarea pedepsei, în 
colonii de muncă.(CEC - pag. 271); 

1950, aprilie 28. La Presov are loc o întrunire a capilor 
Bisericii Greco-Catolice din Slovacia, la care se decide, sub presiune, 
renunțarea la Unirea cu Roma din 1649 şi întoarcerea la ortodoxie. 
(CEC-pag.272); 

1950, mai 26. În România este emis un decret privind instituirea 
cotelor obligatorii la produsele agricole. Alte decrete de acest fel sunt 
emise în 1953 şi 1955. (CEC - pag. 272); 

1950, septembrie 6. Legea prin care în România este introdus 
sistemul sovietic de împărţire teritorial-administrativă în regiuni şi 
raioane.(CEC - pag. 27); 

1951. Eforturi din partea guvernului român de a desprinde 
administrativ Biserica Romano-Catolică din România de Vatican. 
(CEC - pag. 273); 

1951. In România, procentajul de deținuți politici din totalul 
populaţiei este estimat la 1,2%. (CEC — pag. 273); 

1951, februarie 1. În România, Arhivele Statului sunt trecute 
sub autoritatea ministerului de Interne. (CEC - pag. 273); 

1951, martie 10. În Ungaria, ziua de 15 martie este declarată 
Sărbătoare Naţională a Muncii (!? - n.m.). (CEC - pag. 273); 

1951, iunie 16. În România începe strămutarea în Bărăgan a 
unei parti din populaţia județelor de la granița cu Iugoslavia. Pentru 
îndeplinirea acestui ordin, în Banat şi Mehedinţi sunt concentrați 
10.000 de soldaţi. O imagine reală asupra dimensiunilor represiunii o 
dă cifra de 2.696 vagoane de cale ferată şi 6.211 camioane folosite în 
operațiunea de strămutare. În cele mai multe cazuri, deportații sunt 
pur şi Simplu lăsați în câmp sub cerul liber. Abia în 1956 li se va 
permite să se reîntoarcă în localităţile de baştină. (CEC - pag. 274); 

1952, mai 26-27. Plenară a C.C. al PMR, la care Ana Pauker, 
Vasile Luca (Luka Laszlo - n.m.) şi Teohari Georgescu sunt epurati 
din conducerea partidului. Vasile Luca este exclus din partid, apoi 
arestat, condamnat şi executat. Ana Pauker, care mai rămâne, pentru 
o scurtă perioadă, în funcţia de ministru de externe, va fi arestată 
timp de câteva luni, după care va duce o viata retrasă, murind la 
Bucureşti în 1960. Teohari Georgescu, acuzat că ar fi tolerat 
abuzurile celor doi, va primi în vremea regimului Ceauşescu modesta 
funcție de director al unei tipografii. În locul său, la conducerea 
ministerului de interne este adus Alexandru Drăghici. Toate aceste 
conflicte ilustrează lupta pentru putere din sânul partidului, în care 
învingător iese Gheorghe Gheorghiu-Dej. (CEC - pag. 275); 

1952, iunie 2. Gheorghe Gheorghiu-Dej devine preşedintele 
Consiliului de Miniştri. În aceeaşi zi, în România este adoptata legea 
de înființare a Procuraturii. (CEC - pag. 275). 


Evident, orice delimitare este relativă - dacă nu arbitrară, măcar 
aproximativă, dată fiind inevitabila intricare a perioadelor la care 
m-am referit, rețeaua NKVD-istă ce a împânzit toate structurile 
nefiind decât decapitată. Oricum, îndepărtarea celor trei şi victoria lui 
Dej (în care cei de la CEC - şi nu numai - văd doar o simplă „luptă 

pentru putere”!) marchează, în linii mari, încheierea perioadei NK VD- 
iste şi începerea celei de emancipare din statutul de colonie sovietică 
supusă rusificării şi sovietizării. (De ce colonie sovietică? lată, spre 
exemplificare, câteva elemente: împărțire administrativ - teritorială 
sovietică, învățământ aşijderea, introducerea limbii ruse la toate 
nivelele de învățământ, luarea în stăpânire a serviciilor de informatie 
şi represiune, introducerea „GULAG”-ului etc. etc. etc.) Să revenim la 
sursa noastră de date: 


1953. Printr-o hotărâre a guvernului României, lucrările la 
canalul Dunăre-Marea Neagra sunt oprite. (CEC - pag. 276); 

1954. septembrie 25. In România sunt desfiinţate sovromurile 
(societăţi mixte sovieto-române, paravan pentru jaful economic 
generalizat de sovietici în România). (CEC - pag. 279); 

1955, mai 11-14. La Varşovia se desfăşoară o conferință a 
statelor socialiste din Europa, în cadrul căreia este semnat tratatul de 
prietenie colaborare şi asistență mutuală între Albania, Bulgaria, 
Cehoslovacia, R.D.Germană, Polonia, România, Ungaria şi URSS, 
tratat cunoscut sub numele de Pactul de la Varşovia. Se constituie 
astfel un bloc militar şi politic al ţărilor comuniste din Europa, ca 
reacţie la includerea Germaniei de Vest în NATO (octombrie 1954)... 
(CEC - pag. 280); 

1955, decembrie 23-28. La Congresul al VII-lea al PMR, sunt 
primiţi în Biroul Politic ca membri supleanti Nicolae Ceauşescu si 
Alexandru Drăghici. (CEC - pag. 281); 

1956. Din închisorile româneşti sunt eliberaţi deţinuţii 
politici social-democrati. (CEC - pag. 282); 

1956, ianuarie 21. Prin decret, în România sunt desfiinţate 
cotele obligatorii din produsele agricole. (CEC - pag. 282); 

1956, martie 23. Raport al delegației PMR conduse de 
Gheorghe Gheorghiu-Dej, care a participat la Congresul al XX-lea al 
P.C. al URSS, unde Hruşciov a ţinut faimosul discurs secret privind 
cultul personalității lui Stalin şi abuzurile săvârşite în timpul 
regimului acestuia. Dej pretinde însă că în PCR lucrurile se 
reglementaseră odată cu îndepărtarea ,,deviationistilor” din grupul 

Pauker-Luca. Gheorghiu-Dej adopta aceeasi pozitie si la conferinta 
activiştilor de partid convocată in sala Floreasca din Bucuresti câteva 
zile mai târziu, când raportul lui Hruşciov este citit într-o versiune 
rezumată. Cu această ocazie, se insistă asupra ideii că mişcarea de 
destalinizare inițiată în URSS nu avea relevanță în cazul României, 
întrucât aici s-ar fi eliminat încă din 1952 cultul personalității şi 
excesele provocate de acesta, explicaţie care ascunde un evident refuz 
al destalinizării. Se impune totuşi un control mai riguros al partidului 
asupra Securităţii. (CEC - pag. 282); 

1956, aprilie 14. Printr-o hotărâre (nr.623) a guvernului român, 
este permisă reîntoarcerea deportaților la casele lor. (CEC - pag. 
282); 

1956, iulie 27. România este admisă în UNESCO. (CEC - pag. 
283); 

1956, octombrie 23. Demonstratii de protest ale tineretului si 
intelectualitatii universitare din Budapesta (...) trupele de securitate 
deschid focul împotriva unui grup care încerca să ocupe clădirea 
Radio-ului, fapt care declanşează revolta. Mişcarea populară se 
extinde cu mare repeziciune în capitală, apoi în întreaga tara. (CEC- 
pag, 284); 

1956, octombrie 23-24. Şedinţă de ,,criza” a conducerii 
Partidului Muncitoresc Ungar. Se recomandă chemarea in ajutor a 
trupelor sovietice (...) Încă în dimineaţa zilei, trupele sovietice 
staționate în România pătrund pe teritoriul Ungariei. (CEC - pag. 
284); 

1956, octombrie 30. În România, regiunile Timişoarei si 
Oradiei, aflate la granița cu Ungaria, sunt supuse unei administrații 
militare. Demonstratii studenţeşti izbucniseră în zilele anterioare la 
Cluj, Timişoara, Bucuresti şi Iasi, sub impresia revoltei din Ungaria. 
Initial autoritățile au părut să aibă o atitudine concesivă, făcând 
promisiuni de reducere a studiului limbii ruse în şcoli, îmbunătățirea 
condiţiilor materiale în universităţi, creşteri salariale, dar apoi s-a 
trecut la reprimarea prin forță armată a oricăror forme de protest. În 
întreaga tara s-a produs un val de arestări şi intemnitari. (CEC - pag. 
284); 

1956, noiembrie 3. Blindatele sovietice încep ocuparea 
Budapestei. (CEC-pag. 285); 

1956, noiembrie 4. Discurs radiodifuzat al noului lider comunist 
ungar, Kddar Janos, în care se anunță formarea unui guvern 
muncitoresc-täränesc revoluţionar, avându-l pe el ca premier, şi se 
reclamă intervenţia grabnică a trupelor sovietice pentru lichidarea 
“contrarevoluției "...(CEC —pag. 285); 

1956, noiembrie 12. Lucrările celei de-a XI-a Adunări Generale 
a ONU se referă la „chestiunea ungară” ca la o revoltă populară 
anticomunistă. (...) Dezbaterile din forul internaţional de la New York 
în această chestiune vor începe la 9 ianuarie 1957. (CEC - pag. 285); 

1956, noiembrie 16-19. O delegaţie iugoslavă întreprinde o 
vizită oficială la Moscova. Declaraţia comună accentuează dreptul 
fiecărei tari de a-şi urma propria cale în construirea socialismului. 
(CEC - pag.285) 


Mă opresc din nou, nu pentru a sublinia realitatea ,,dezghetului” 
post-stalinist (datele reproduse vorbesc singure - chiar şi evenimentele 
din Ungaria avandu-si originea în relaxarea de dupa 1953!), ci pentru 
a atrage atenția asupra unei idei „iugoslave” care în 1948 era 
considerată încă o „erezie” (ceea ce n-a împiedicat-o însă să aibă „un 
mare răsunet în ţările comuniste”), dar care în 1956 constituia deja 
obiectul unei declaraţii comune iugoslavo-sovietice : „dreptul fiecărei 
tari de a-şi urma propria cale în construcția socialismului”! (fiind 
vorba, fireşte, de construirea socialismului - şi nu de ceea ce şi-a 
propus ,,contrarevolutia” din Ungaria!). 

Privitor la aceasta, trebuie să remarc că Occidentul n-a 
întreprins, practic, absolut nimic - după cum era şi de aşteptat - pentru 
a ajuta Ungaria, pentru a împiedica reprimarea brutală a revoltei 
populare din 1956. Deci, a fost furnizată (dacă mai era cazul?!) 
dovada supremă că din direcția respectivă nimeni nu avea a spera la 
nimic!!! 

Pe de altă parte, cei de la CEC ignoră cu desăvârşire, atunci 
când vorbesc despre „militarizarea zonei Timişoara-Oradea”, faptul ca 
revoluţia ungară din 1956 avea printre obiectivele sale (mai oculte) şi 

reanexarea Ardealului (vezi, in acest sens, Tofalvi Zoltan: ,,Magyarok 
a vadlottak padjân”, Erdélyi Magyarsâg, noiembrie 1993, pagina 2, 
sau traducerea textului - regăsibilă in „Secesiunea Ardealului”, Ed. 
Carpatica, Cluj-Napoca, 2002, pagina 69)! După cum, eludează total 
şi proporţia maghiari-români atunci când vorbesc despre arestările 
făcute în legătura cu „ecoul” pe care revoluția ungară l-a avut in 
Ardeal! 

Ar mai fi ceva demn de subliniat: iată că „trecerea (sub 
presiune) de la greco-catolicism la ortodoxie” s-a produs nu numai în 
România, ci şi în Slovacia! 

Acestea fiind spuse, să ne întoarcem la datele (mai mult sau mai 
putin) seci, apelând pentru următorii ani (1957-1959) cu precădere la 
IRD (Istoria României în date) - CEC fiind mai mult decât ,,discreta” 
în informaţiile privind această perioadă. (De altfel, nici IRD nu este 
prea „darnică”, în speţă în ceea ce priveşte „vârful de sarcină” 1958- 
1959, nefiind amintit, de pildă, valul de arestări din 1959 - legat de 
sărbătorirea zilei de 24 Ianuarie; cât priveşte „sursele anticomuniste” 
amintite în IRD /pag.57/, cele pe care le-am cercetat /de exemplu, 
„Holocaustul Roşu” de Florin Matrescu/ dau, de regulă, cifre globale 
pentru perioada 1945-1964). 


Să revin, însă, la sursele mele enciclopedice: 

1956 - 1959. Un nou val de represiuni împotriva cetățenilor 
consideraţi ostili sau nesiguri din punct de vedere politic fata de 
regimul comunist. (IRD - pag. 112); 

1956. Este condamnat la doi ani închisoare, sub acuzaţia de 
propagandă contra orânduirii socialiste, scriitorul Paul Goma 
(stabilit în 1977 în Franţa). (IRD - pag. 112); 

1956. În cursul anului au fost anchetate de organele de 
securitate 2.431 persoane, din care 996 au fost condamnate la 
închisoare de la 1 la 5 ani, 388 între 5 şi 10 ani, 69 între 10 şi 15 ani, 
52 între 15 şi 25 ani, 6 la muncă silnică pe viata, iar 4 persoane au 
fost executate sub acuzaţia de ,,banditism politic”, „terorism” şi 
„diversiune în sectorul industrial”. (IRD - pag. 112); 

1957, ianuarie_2. Mihail Romniceanu, membru al PNL 
Brătianu, ministru de finanțe în perioada noiembrie 1944 - martie 
1945 şi ministru fără portofoliu în 1946, este condamnat fără temei de 
către un tribunal militar (...) la 12 ani temniţă grea si confiscarea 
averii. (IRD-p.114); 

1957, februarie 5. A fost arestat pentru „omisiune de denunt” 
scriitorul Ştefan Augustin-Doinaş (Popa), condamnat în iunie acelaşi 
an la I an închisoare corecțională şi confiscarea averii. A fost 
reabilitat în 1969. (IRD - pag. 114); 

1957, aprilie 15. Se încheie un acord româno-sovietic privind 
statutul juridic al trupelor sovietice staționate (încă din august 1944) 
pe teritoriul României. (IRD - pag. 114); 

1957, august. Restabilirea relaţiilor diplomatice între România 
şi Grecia. (IRD - pag. 115); 

1957, septembrie 10. Propunere românească privind 
convocarea unei conferințe la nivel înalt a ţărilor din Balcani, in 
scopul realizării unei înţelegeri multilaterale şi al încheierii unui 
tratat pentru transformarea Balcanilor într-o zonă a păcii şi 
colaborării. (IRD-p. 115); 

1957-1958. Au primit domiciliu obligatoriu 772 persoane, iar în 
1958 au fost internate administrativ alte 946. (IRD - pag. 116); 

1958, iunie. Conducerea României obține retragerea din tara a 
unităților militare sovietice. România a fost prima şi singura tara 
socialistă europeană care a reuşit aceasta înainte de 1989. (IRD - 
pag. 119) 


0 scurtă „epicriză de etapă” se impune. S-ar părea că - în fata 
tăvălugului sovietic (care nu era decât ultima expresie a 
panslavismului şi a imperialismului țarist!) - România a înţeles ca: 

- singura şansă de supraviețuire este să pornească pe un drum 
propriu; 

- acest drum propriu era tangibil - dovadă Iugoslavia; 

- orice drum propriu care viza altceva decât „construirea 
socialismului” şi presupunea abaterea de la dogma marxist-leninistă - 
era sortit eşecului (dovadă Ungaria!); 

- prima condiție pentru croirea acestui drum era o conducere 
autocefală şi naţională - realizabilă doar prin eliminarea celor trei 
piloni ai controlului sovietic: linia NKVD-istă din conducerea de 
partid şi de stat, consilierii KGB din Securitate şi prezenţa trupelor 
sovietice în tara; 

- odată eliminaţi aceşti piloni, se putea încerca emanciparea de 
sub tutela rusească (cu condiţia de a avea şi un aliat cu greutate!); 

- toate acestea aveau un pret: convingerea Moscovei că totul este 
sub control, că se respectă cu sfințenie dogma, că nimeni „nu mişcă în 
front” - iar cel care încearcă s-o facă (sau nu prezintă garanţiile 
necesare) este (şi va fi!) reprimat prompt şi cu brutalitatea cuvenită! 

În ceea ce mă priveşte (şi abstracţie făcând de cinismul şi 
monstruozitatea esafodajului), eu nu pot interpreta altfel datele 
reproduse. lar cele ce urmează vin să mă confirme: 


1958, septembrie 8. Scriitorul Vasile Voiculescu a fost 
condamnat la 5 ani temniţă grea sub acuzaţia că, în perioada celui 
de-al doilea război mondial, a elogiat prin scrieri războiul 
antisovietic, iar după 23 august 1944 a scris poezii „cu caracter 
mistic, duşmănos ”. (IRD - pag. 120); 

1958, decembrie 11. A fost arestat sub acuzaţia falsă de 
„uneltire contra orânduirii sociale” filosoful Constantin Noica, 
condamnat la 1 martie 1960 la 24 ani muncă silnică (eliberat în 
1964). (IRD - pag. 120); 

1959, septembrie 12. A fost arestat sub acuzația fantezistă de 
„uneltire contra ordinii sociale” criticul literar Vladimir Streinu, 
condamnat în martie 1960 la 7 ani închisoare corecțională (grațiat la 
4 martie 1962); (IRD - pag. 123); 

1959. Scriitorul Ion Caraion a fost condamnat la 25 ani 
închisoare pentru „infracţiuni contra securităţii statului”, grațiat in 
1964 şi reabilitat in 1968; în 1981 s-a stabilit în Elveţia. (IRD - pag. 
124); 

1960, februarie 25. A fost arestat sub acuzația de ,,uneltire 
contra ordinii sociale” scriitorul Ion Negoitescu; condamnat in 
decembrie 1961 la 5 ani închisoare corecțională, a fost eliberat prin 

gratiere la 8 aprilie 1964. In 1978 s-a stabilit in RFG. (IRD - pag. 
127); 

1960, martie 1. Scriitorul Alexandru Teodoreanu a fost 
condamnat la 6 ani închisoare corecțională pentru „discuţii 
dușmănoase” la adresa regimului comunist. A fost eliberat in 1964. 
(IRD - pag. 127); 

1960, iunie 20-25. Congresul al III-lea al PMR (al VIII-lea de la 
înființarea în 1921 a PCR), la care Gh. Gheorghiu-Dej formulează 
ideea egalității tuturor statelor comuniste, pentru a justifica 
tentativele autonomiste în raport cu URSS. (CEC - pag. 289); 

1960, iunie 24. Se desfăşoară la Bucureşti întâlnirea 
reprezentanţilor partidelor comuniste din ţările socialiste participante 
la congresul PMR. Cu acest prilej s-a produs ruptura dintre PCUS şi 
P. C. Chinez. (IRD - pag. 128); 

1960, iunie. Încetează din viata la Bucureşti Ana Pauker (n. la 
13 decembrie 1893 la Botoşani). Şefa grupului cominternist, 
prosovietic din conducerea PCR în perioada 1944-1952, unul din 
principalii inspiratori ai copierii zeloase a modelului sovietic şi ai 
represiunilor politice. (IRD - pag, 128); 

1961, martie 20-22. În România se înființează Consiliul de Stat, 
organism suprem pentru perioada dintre sesiunile parlamentare. 
(CEC - pag. 290); 

1961, martie 21. Preşedinte al Consiliului de Stat nou-infiintat 
în România este ales Gheorghe Gheorghiu-Dej. În aceeaşi zi, Ion 
Gheorghe Maurer este numit preşedinte al Consiliului de Miniştri. 
(CEC - p.290); 

1961, decembrie 1. România devine pentru un an membru 
nepermanent al Consiliului de Securitate al ONU. (CEC - pag. 291); 

1961,decembrie 16. A fost arestat sub acuzația falsă de 
„uneltire contra ordinii sociale” scriitorul Edgar Papu, condamnat in 
ianuarie 1963 la 8 ani închisoare corecțională (si eliberat la 27 iunie 
1964). (IRD-p.134); 

1961, decembrie 18-22. In România are loc o consfătuire pe 
problemele colectivizării. Gheorghiu-Dej recunoaşte că în timpul 
colectivizării au fost arestaţi 80.000 de ţărani, dintre care 30.000 au 

fost judecati. Din nou vina este atribuita aripii deviationiste, eliminate 
intre timp, Pauker - Georgescu - Luca, si nu sistemului comunist in 
ansamblu. (CEC - pag. 291); 

1962, aprilie 23-25. Plenara a C.C. al PMR, la care se declara 
incheierea colectivizarii in Romania. (CEC - pag. 291); 

1962, iunie 18-13. Vizită oficială in România a unei delegații 
sovietice conduse de Nikita Hruşciov. Proiectul de planificare 
supranationala al CAER-ului este respins de România. (CEC — pag. 
291); 

1963. Presa românească publică documente privitoare la 
conflictul dintre China şi URSS, provenite din ambele tabere. Poziţia 
de mediatori adoptată de comuniştii români este menită să sporească 
gradul de autonomie al României în raport cu URSS. (CEC — pag. 
292); 

1964, februarie. Plan sovietic de constituire a unei regiuni 
economice care să cuprindă parti din R.S.S. Moldovenească, România 
şi Bulgaria, aşa-numitul Plan Valev (după numele unui profesor de la 
universitatea din Moscova), respins de România şi criticat aspru în 
presa din tara. (CEC - pag. 293); 

1964, martie 2-10. Vizita unei delegaţii române conduse de I. 
Gh. Maurer în China, acțiune care făcea parte din tentativele 
româneşti de mediere a conflictului chino-sovietic, ceea ce ar fi sporit 
gradul de autonomie al României fata de URSS. (CEC - pag. 293); 

1964, aprilie. Decrete de amnistiere a deținuților politici din 
România (nr.176, urmat în iulie de nr.41 1). Asemenea decrete au fost 
emise şi în 1963, în urma lor numărul deținuților politici 
reducându-se la 9.333. (În ianuarie 1962 se aflau în închisorile 
politice un număr de 16.372 de persoane.) In 1964, aproape toţi 
deținuții sunt eliberaţi. (CEC - p.293); 

1964, aprilie 15-22. Plenară a Comitetului Central al 
Partidului Muncitoresc Român, la care se adoptă o declaraţie în care 
se condamnă pretenția Partidului Comunist al Uniunii Sovietice de a 
coordona mişcarea comunistă mondială. Începutul  încordării 
relaţiilor politice româno-sovietice. (CEC - pag. 293-294); 

Spre confruntare - iată şi varianta IRD: 

1964, martie 2-10. Delegatia PCR, condusa de Ion Gheorghe 
Maurer, face o vizită in R. P. Chineză în încercarea de a aplana 
conflictul deschis între URSS şi China şi de a-şi asigura sprijinul 
Chinei în viitoarea luare de poziţie a Bucureştiului contra pretențiilor 
de supremație sovietice. (IRD - pag. 147); 

1964, aprilie 15-22. Plenara lărgită a C.C. al PMR adoptă 
Declaraţia cu privire la poziția PCR în problemele mişcării comuniste 
şi muncitoreşti internaţionale. Declaraţia condamnă pretenţiile PCUS 
de a continua să domine mişcarea comunistă internaţională sub 
pretextul internationalismului proletar sau socialist, în realitate o 
codificare a intereselor de stat ale Rusiei. Erau afirmate ca bază a 
relaţiilor dintre partidele comuniste şi ţările socialiste principiile 
independenţei şi egalităţii în drepturi. Declaraţia a marcat începutul 
oficial al politicii independente a României în cadrul „lagărului ” 
socialist, de afirmare deschisă a intereselor naţionale şi orientarea 
spre o largă colaborare cu ţările capitaliste pe baza avantajului 
reciproc. Apreciată în tara şi în Occident ca o adevărată declaraţie de 
independenţă, Declaraţia a marcat începutul deprecierii continue a 
raporturilor politice cu URSS şi aliaţii ei fideli. (IRD - pag. 147-148); 

1964, octombrie 21. Profitând de schimbările de lideri survenite 
la Kremlin, premierul român şi secretarul general al PMR, Gh. 
Gheorghiu-Dej, cere prin ambasadorul sovietic de la Bucureşti 
retragerea totală a consilierilor KGB din România, care se va 
produce în decembrie. A fost o situaţie unică în cadrul Pactului de la 
Varşovia, iar serviciile româneşti de informaţii externe au fost 
singurele din Estul comunist care au reuşit să se dispenseze de 
prezenţa consilierilor sovietici. (CEC - pag. 294) 


5/. Etapele de dupa 1964 


lată, aşadar, că tot ceea ce avansam în „epicriza de etapa” - 
inclusiv ajutorul chinez (China fiind un aliat de care URSS nu avea 
cum să nu ţină cont!) - se adevereşte întocmai! lar realitatea 
independenţei fata de Moscova (contestată şi astăzi în anumite 
cercuri!) - nu mai poate fi pusă la îndoială decât în cadrul unui 

partizanat care sfidează orice evidență, frizând absurdul şi ridicolul. 
Despre limitele (dogmatice) şi preţul obținerii (şi menţinerii) acestei 
independente am mai vorbit. S-ar mai putea discuta, eventual, despre 
motivație, despre obiectivul urmărit. lată părerea celor doi protagonişti 
ai volumului de dialog „Marele şoc din finalul unui secol scurt”: „La 
adăpostul independenţei față de Moscova, atât Dej, cât şi Ceauşescu 
îşi apărau, de fapt, propriile poziţii” (titlul capitolului de la pagina 
150). 

Nu vreau să polemizez cu un politolog de recunoaştere 
internațională - analist de prim rang al comunismului ca fenomen şi 
istorie, şi nici cu un redutabil martor (din interior) şi protagonist al 
istoriei României ultimilor 45 de ani, dar am şi eu câteva nelămuriri. 

O dată, de ce să băgăm în aceeaşi oală pe cel care a realizat 
independenţa fata de Moscova - cu cel ce-a primit totul de-a gata? 

În al doilea rând, dacă Gheorghiu-Dej (la Ceauşescu voi reveni) 
era preocupat doar de apărarea „propriei poziții” (adică de rămânerea 
la putere!) - atunci ce nevoie a avut (mai ales după lichidarea liniei 
cominterniste:  Pauker-Luca-Teohari) de independență fata de 
Moscova, când garanția rămânerii la putere era asigurată exact de 
obedienta fata de sovietici? 

În al treilea rând, ce „destalinizare” („pe care micii Stalini au 
refuzat-o”!) notabilă s-a produs în URSS după 1953 (moartea lui 
Stalin), atunci când mai nimic nu s-a schimbat în politica interna şi 
externă a Uniunii Sovietice iar „demascarea” lui Stalin s-a produs abia 
după trei ani, şi atunci printr-un discurs secret şi de uz strict 
confidential? 

In al patrulea rand, prin ce a obtinut Dej independenta fata de 
Moscova - nu prin afişarea obedientei, nu prin exces de zel în 
aplicarea „liniei partidului”? 

Iar dacă l-ar fi interesat numai stabilitatea poziției sale în fruntea 
partidului şi statului, atunci de ce - odată scăpat de cominternişti, de 
consilierii KGB, de armata sovietică - a eliberat deţinuţii politici, a 
refuzat planul Valev (care reprezenta un pas efectiv spre destrămarea 
unității şi suveranității României!), a decretat egalitatea în drepturi a 

țărilor şi partidelor comuniste, a respins orice subordonare fata de 
Moscova şi a dat, în 1964, o veritabilă Declaraţie de independenţă? 

Pentru a-şi păzi scaunul??! 

De cine? 

Din interior avea a se teme de aşa ceva? 

Din partea cui? (Si, dacă tot veni vorba, pentru că se susține că 
Pătrăşcanu ar fi fost lichidat ca un potential concurent, aş avea încă o 
întrebare: cum se împacă această asertiune cu postulatul, amintit tot 
acolo, că secretar general al partidului nu putea fi un intelectual - ci 
numai un muncitor?!!) 

Şi-atunci cum stăm cu afirmaţia (din acelaşi volum) că: 
„Patriotismul a fost pentru el (Gheorghiu-Dej - n.m.) doar un colac de 
salvare”? 

Sau cum stăm cu următorii şase ani? - pe care Vladimir 
Tismăneanu îi evocă (la pag.100) în următorii termeni: 

„Din vremea aceea, îmi amintesc că era foarte vagă ideea de a 
deveni utecist, eram complet lăsaţi în pace. Dacă nu mă înşel, Nicu 
Ceauşescu niciodată nu a intrat în UTC; devenind student, a devenit 
automat membru al UASCR. Este perioada in care şedinţele de partid 
se țineau o dată la trei luni, este perioada in care şedinţele de UTC se 
țineau din an în Paşti, fiind, de fapt, discuţii foarte plăcute. Erau 
reuniunile, «ceaiurile», muzica occidentală era lăsată liberă. 
Imaginea generală era de relaxare şi, în general, ideologia apare ca o 
ideologie «moale», în momentul acela. Tinea şi Ceauşescu nişte 
discursuri, dar se traduce enorm, se publică enorm, se recuperează 
tradiția interbelică din literatură, cultura românească, filosofie, 
sociologie, apare Secţia de sociologie a Universităţii Bucureşti. Deci, 
este o perioadă realmente de efervescenţă. ” 

Iar cele evocate de Tismăneanu nu s-au terminat de la o zi la alta 
- odată cu „tezele din iunie 1971”, ci au mai durat încă mult şi bine, 
cel putin la nivelul omului de rând! 

Să ne întoarcem, însă, la „uneltele noastre”: 


1964, decembrie. În România sunt publicate „însemnările 
despre români” ale lui Karl Marx, prilej de a permite evocarea 

situatiei Basarabiei, de neimaginat in perioada anterioara. Este un 
eveniment cultural care se încadrează in dezghetul ideologic din 
Romania. (CEC - pag. 295); 

1965, martie 19. Încetează din viata liderul comunist român Gh. 
Gheorghiu-Dej. (CEC - pag. 295); 

1965, martie 22. Nicolae Ceausescu este ales prim-secretar al 
C.C. al PMR. (CEC - pag. 295); 

1965, iulie 19-24. Congresul al IX-lea al PMR la care se decide 
reluarea vechii titulaturi de Partidul Comunist Român. Ceauşescu 
reales ca secretar-general al partidului...(CEC - pag. 296); 

1966, iunie 16-24. Vizita a premierului chinez Ciu En-lai in 
Romania. (CEC - pag. 297); 

1967. Romania este singurul stat comunist est-european care nu 
întrerupe relaţiile diplomatice cu Israelul in urma izbucnirii 
războiului dintre acesta şi țările arabe. (CEC — pag. 298); 

1967, ianuarie 31. România stabileşte relaţii diplomatice cu 
Republica Federală Germană (cu şase ani înaintea Ungariei - n.m.). 
(CEC — pag.298); 

1967, martie 17-18. Vizită a lui Nicolae Ceauşescu la Moscova, 
în cursul căreia liderul român ridică problema Basarabiei si 
Bucovinei de Nord. (CEC - pag. 298); 

1967, august 3-7. Vizita cancelarului Willy Brandt în România. 
(CEC - pag. 299); 

1967, septembrie 19. Corneliu Mănescu, ministrul roman de 
externe, este ales preşedinte al celei de-a XXII-a sesiuni a Adunării 
Generale ONU. (CEC - pag. 299); 

1967, septembrie 30. La Praga are loc o şedinţă a C.C. al PCC, 
la care se ridică problema rolului partidului în societate. Discursul 
activistului slovac Alexander Dubcek critică implicarea dictatorială a 
partidului în societate. Începe conflictul reformistilor din partid cu 
aripa conservatoare, condusă de preşedintele republicii, A. Novotny. 
Este vorba despre un conflict de culise, care s-a manifestat însă şi la 
nivelul societăţii, prin dezbateri pe teme politice, economice şi 
sociale. Dezghetul ideologic va duce la aşa-numita Primăvară de la 
Praga. (CEC - pag. 299); 

1967, decembrie 19. In România, Nicolae Ceausescu este ales 
presedinte al Consiliului de Stat. (CEC - pag. 300); 

1968, __ februarie 16. România renunță la organizarea 
teritorial-administrativa de tip sovietic si reînființează unitatea 
administrativ-teritoriala tradițională, județul. (CEC - pag. 300); 

1968, aprilie 1-5. Sedinta a CC al PC Cehoslovac, care adopta 
noul program de acţiune al partidului, având în centrul preocupărilor 
construirea „socialismului cu fata umană”. (...) Apogeul ideologic al 
Primăverii de la Praga. (CEC - pag. 302); 

1968, aprilie 13. Cotidianul moscovit Pravda denunță pericolul 
în care se află opera de construire a socialismului în Cehoslovacia şi 
atacurile elementelor antisocialiste asupra Partidului Comunist 
Cehoslovac. (CEC - pag. 302); 

1968, mai 14-18. Charles de Gaulle face o vizită oficială la 
Bucureşti. (CEC - pag. 302); 

1968, mai 17. Întâlnire neoficială la Karlovy Vary între 
premierul sovietic Kosighin, însoțit de înalți comandanți militari 
sovietici, şi Alexander Dubcek, care este atentionat cu privire la 
pericolele care planează asupra Cehoslovaciei. Se decide organizarea 
unor manevre militare ale Pactului de la Varşovia pe teritoriul 
cehoslovac. (CEC - pag. 302); 

1968,__ iunie-iulie. Cehoslovacia desființează obligativitatea 
vizelor pentru turiştii occidentali. Numeroşi turişti, mai ales vest- 
germani, vizitează tara în această perioadă, fiind consideraţi de către 
presa din ţările socialiste pro-sovietice „a cincea coloană a 
contrarevolutiei”; prezenţa lor este legată de descoperirea unor 
presupuse depozite de arme în Cehoslovacia. (CEC - pag. 302); 

1968, iunie 27. Un grup de intelectuali conduşi de scriitorul L. 
Vaculik publică la Praga „Manifestul celor 2000 de cuvinte”, act 
programatic de factură liberală şi anticomunistă. (CEC - pag. 303); 

1968, iulie. Întâlnire a liderilor din statele Pactului de la 
Varşovia în Crimeea, de la care lipsesc Al. Dubcek şi N. Ceauşescu. 
Potrivit serviciului român de informaţii al armatei, în Crimeea s-a 
decis invadarea Cehoslovaciei si a României pentru data de 22 
august. Potrivit serviciului de informaţii olandez, sovieticii şi aliaţii 

lor pregătesc o invazie a României, eventual si a lugoslaviei, pentru 
dimineaţa zilei de 22 noiembrie. Marea Britanie considera situația 
atât de serioasă încât era dispusă să trimită trupe în regiune. 
Informat, Tito declara că, în caz de invazie, Iugoslavia va acorda 
ajutor României, având chiar o întâlnire în acest sens cu Ceauşescu la 
Vrsac (Värset). (CEC - pag.303); 

1968, iulie 14-15. La Varşovia se întruneşte „grupul celor 
cinci”: URSS, Polonia, R.D.Germană, Ungaria şi Bulgaria, pentru a- 
şi exprima nelinistea cu privire la „sporirea activităților 
contrarevolutionare” în Cehoslovacia. Se constată că „forțele 
imperialiste agresive, recurgând la diversiuni, ameninţă regimurile 
socialiste din unele ţări si slăbesc legăturile ideologice şi de 
cooperare ale blocului socialist”. În scrisoarea adresată conducerii 
PCC se arată că „nu vom accepta ca forte străine să excludă tara 
dumneavoastră din comunitatea statelor socialiste. (...) Aceasta este o 
problemă a tuturor statelor socialiste”. (CEC - pag.303); 

1968, august 3. Liderii cehoslovaci Dubcek şi Smrkovsky se află 
la Moscova pentru a da explicaţii în legătură cu noua politică a PCC. 
În acelaşi timp, presa poloneză si est-germand atacă violent 
conducerea de la Praga, acuzând-o că doreşte să colaboreze cu 
Republica Federală Germană. Manifestările din URSS sunt mult mai 
moderate comparativ cu cele din RDG, Polonia şi Ungaria. (CEC - 
pag. 303); 

1968, august 9-11. Vizită oficială a lui I.B.Tito la Praga. (CEC - 
pag. 303); 

1968, august 15-17. Nicolae Ceauşescu face o vizită oficială în 
Cehoslovacia, gest interpretat de sovietici şi celelalte state comuniste 
est-europene ca o încercare de refacere a Micii înţelegeri dintre 
Iugoslavia, Cehoslovacia şi România. (CEC - pag. 303-304); 

1968, august 16. România şi Cehoslovacia semnează un tratat 
de prietenie, colaborare şi asistență mutuală. (CEC - pag. 304); 

1968, august 20. La orele 23,30 începe invazia Cehoslovaciei de 
către statele Pactului de la Varşovia, cu excepția României (URSS, 
RDG, Polonia, Ungaria, Bulgaria, aproximativ 750.000 de soldaţi). 
Ministrul cehoslovac al apărării ordonă forțelor armate cehoslovace 

să nu opună rezistență, iar conducerea reformistă a Partidului 
Comunist Cehoslovac lansează o Proclamatie către întregul popor 
cehoslovac, în care se subliniază ca intervenția militară se face 
împotriva voinței organelor de stat cehoslovace. Guvernul cehoslovac 
adresează un protest statelor agresoare şi Consiliului de Securitate al 
ONU. În marile oraşe au loc demonstraţii şi acte de rezistenţă fata de 
această agresiune, înăbuşite de armatele de ocupație şi soldate cu 72 
de morți si 700 de răniţi. Liderii reformisti în frunte cu Dubcek şi 
Smrkovsky sunt arestaţi de ocupanti şi transportaţi la Moscova, iar 
preşedintele Svoboda izolat în palatul prezidenţial de la Praga. Prin 
intervenția militară organizată de URSS începe procesul de 
restaurare a regimului prosovietic. (CEC - pag. 304); 

1968, august 21. La Bucureşti, Nicolae Ceauşescu anunţă 
înființarea  Gărzilor Patriotice înarmate, fapt care semnifică 
îngrijorarea României că ar putea fi atacată. Acelaşi lucru îl indică şi 
ordinul pe care Ceauşescu îl dă Consiliului Securităţii Statului de a 
elabora un plan de organizare a rezistenţei în caz de invazie. La 
Bucureşti are loc, în aceeaşi zi, o mare adunare populară, la care 
Nicolae Ceauşescu denunţă în termeni duri invadarea Cehoslovaciei. 
(CEC - pag. 304); 

1968, august 21 şi următoarele. Pericol iminent de intervenţie 
armată a URSS în România, îndepărtat ca urmare a poziției ferme de 
apărare a României şi a avertismentului dat Uniunii Sovietice de 
către preşedintele SUA, Lyndon Johnson. (IRD - pag. 174) 


lată şi părerea lui V. Tismăneanu (în dialog cu I. Iliescu - pagina 
162): 


„Să revenim la Alexander Dubcek şi momentul 1968, foarte pe 
scurt, pentru că el este legat şi de situația politică din România şi îi 
dă lui Ceauşescu un tip de legitimitate pe care nu I-a avut nici până 
atunci şi nici după aceea. Plus scena balconului (balconul de la sediul 
CC - de unde şi-a ținut discursul Ceauşescu în 1968 - n.m.), care avea 
să-i fie fatală în decembrie 1989, deci scena sfârşitului lui este şi 
scena gloriei lui absolute, unica pe care a avut-o în realitate. ” 

Să vedem părerea lui Ion Iliescu: 


„Fără îndoială, Ceauşescu a avut meritul - şi un curaj deosebit - 
în perioada intervenţiei trupelor Tratatului de la Varşovia in 
Cehoslovacia, de a condamna ferm această intervenţie, ceea ce a 
produs un soc, şi intern şi international. (...) Poziția lui Ceauşescu din 
1968 a fost chiar un act de temeritate din partea lui, apreciat ca atare 
de toată lumea. Atunci el s-a aflat în vârful simpatiei şi susţinerii 
populare, pentru că exprima deschis o stare de spirit existentă în 
societatea românească cu privire la Uniunea Sovietică - stare de 
spirit care s-a confirmat şi S-a ilustrat printr-o susținere foarte clara a 
acelei poziţii exprimate de Ceauşescu. 

După aceea, însă, Ceauşescu, analizând consecințele gestului 
său, a devenit evident preocupat de soarta sa - pentru că era, în 
general, un tip foarte suspicios. Pe acest fundal, suspiciunile fata de 
propriul anturaj au început să-i crească, astfel încât, fără îndoială, şi- 
a pus tot mai des şi mai serios întrebarea cum anume să-şi asigure 
poziţiile de comandă şi să preintampine orice încercare de debarcare 
a sa de la conducere, bănuind tot felul de posibile acţiuni subterane 
susținute de Uniunea Sovietică. 

Devenise aproape evident că vizita în ţările asiatice - şi mai ales 
în China şi Coreea de Nord - a constituit, pentru el, un prilej de a 
căuta un răspuns adecvat preocupării de a-şi păstra şi consolida 
puterea personală. ” („Marele soc din finalul unui secol scurt”, Ed. 
Enciclopedică, Bucureşti, 2004, pag. 30-31) 


Este o apreciere obiectivă şi onestă asupra momentului 1968 - 
care îl onorează pe Ion Iliescu, adversar incontestabil al lui Ceauşescu. 

Cât priveşte mobilul şi circumstanțele „virării”, eu aş opta 
pentru o altă variantă - mai puţin convențională. 

Nu frica de ruşi, nu teama de vreun concurent care pandeste din 
umbră (om al Moscovei - sau nu), nu întărirea zidului de protecţie pe 
care-l reprezenta dogma marxist-leninistă - nimic (sau prea puţin) din 


138 


toate acestea - ci paranoia a fost mobilul determinant al traiectoriei 
ultimei perioade (cea de după „scena balconului”)! 

Ce este paranoia? 

Paranoia = delir de grandoare şi de persecuție. 

Totul poate să pară quasi-normal şi logic în universul şi evoluția 
unui paranoic - doar premisa este patologică! 

Paranoia apare pe o structură paranoidă - existând un moment, 
un şoc, 0 „revelaţie” care produce „înflorirea”. Care a fost acest 
moment în cazul lui Ceauşescu? Exact „scena balconului” - mai precis 
faptul că această cutezanta (reală - şi unică în contextul dat!) a rămas 
fără urmări, a rămas nesanctionata!!! 

De aici s-a născut ideea de infailibilitate, de intangibilitate, de 
genialitate, de aici convingerea că este atotştiutor, atotputernic, 
atotbiruitor : omul providential chemat şi hărăzit a duce România - 
singur şi împotriva oricui - pe „cele mai înalte culmi ale bunăstării şi 
fericirii”! 

Acesta a fost momentul declanşator - şi nu vizita în China sau 
Coreea de Nord, unde a găsit doar modelul de preamărire şi zeificare 
ce „1 se cuvenea”! Şi toată evoluția lui ulterioară se pliază perfect pe 
aceste coordonate. 

Nu frica de Moscova (şi cu atât mai puţin de vreun concurent 
din tara: cine să-i pericliteze poziţia când era pe creasta valului, cand 
toată lumea - da, toată lumea!!! - îl ridica în slăvi?!), ci paranoia a fost 
mobilul real al tuturor acțiunilor lui Ceauşescu începând din anul 
1971! 

Nu teama de ruşi (sau de alţii) l-a facut să preia, treptat, toate 
frâiele - ci convingerea (maladivă) că este un demiurg predestinat să 
facă totul cu mâna lui, iar toţi cei care nu-i împărtăşeau părerile şi 
inițiativele nefiind decât nişte pigmei incapabili să-l înțeleagă şi care 
trebuiau înlăturați nu pentru că reprezentau un pericol, ci - pur şi 
simplu - pentru că îl incomodau în opera lui providentiala, îi 
stânjeneau (Şi întârziau) materializarea acesteia! 

Că aşa a fost, o demonstrează (în primul rând) emblematica lui 
declaraţie - reprodusă în mai multe surse „din interior” - făcută în fata 
membrilor CPEx: „Voi nu mă meritati!” 

Să mergem mai departe. Se vorbeşte (inclusiv în volumul 
„Iliescu -Tismăneanu”) despre izolare, autarhie, inchistare, osificare, 
pierderea totală a contactului cu realitatea etc. Bine - dar toate acestea 
sunt elemente definitorii ale universului paranoic!!! 

Se mai vorbeşte despre rolul nefast al adulatorilor, al „poeţilor 
de curte”, al „pictorilor de curte” etc. - care l-au comparat ba cu 
Pericle, ba cu Cromwell, ba cu Lincoln, ba cu Stefan cel Mare, Mihai 
Viteazu etc. Să-mi fie cu iertare, dar aceştia n-au făcut altceva decât să 
vină în întâmpinarea unei „nevoi fiziologice” a paranoicului - pe care 
acesta o pretinde şi de care are nevoie vitală în hrana zilnică a delirului 
său de grandoare! 

Cât priveşte delirul de persecuție, el îmbracă diferite forme şi 
nuanţe în funcție de statura şi importanţa subiectului, de poziția lui 
socială - singura constantă fiind postura de „neînțeles”, de 
„nerecunoscut” la adevărata lui valoare. Cel aflat la baza piramidei 
vede peste tot invidioşi, duşmani şi prigonitori. Cel aflat în vârful 
piramidei vede, aşa cum spuneam, pigmei, oameni care nu-l merită, 
nu-l înţeleg, în care nu poate avea încredere, oameni pe care nu se 
poate bizui şi care-l obligă să facă totul singur, în toate domeniile, 
ajutat doar de simpli şi docili executanti. 

Sau n-a fost aşa? 

De ce a lansat Ceauşescu „tezele din iunie”? Pentru că el era 
singurul care ştia ce trebuie, de fapt, să scrie scriitorii şi, în general, să 
facă mânuitorii condeiului, penelului, dältii etc.! 

De ce a terorizat tara cu “vizitele de lucru” (la care luau notițe 
până şi miniştri de resort!)? Pentru că el era singurul care le ştia (mai 
bine) pe toate, în toate domeniile! 

De ce şi-a însuşit, printr-o hotărâre a CPEx, conducerea directă a 
activității ideologice? Pentru că era singurul care ştia, cu-adevărat, ce 
trebuie să gândească fiecare român! 

De ce s-a apucat de „Casa Poporului”? Pentru că trebuia să lase 
ceva după el care să eclipseze Versailles-ul, Escorialul sau 
Pentagonul! 

De ce a inventat „Cântarea României”? Pentru că ştia, mai bine 
ca oricine, ce este „adevărata artă” - sau care este „arta” de care au 
nevoie românii! 

De ce a inventat „Programul de alimentație ştiinţifică a 
populaţiei”? Pentru că ştia, mai bine ca oricine, ce şi cât trebuie să 
mănânce românii! 

De ce a hotărât - singur - că România îşi va plăti, în opt ani, 
toate datoriile? Pentru că ştia, mai bine ca oricine, cum se asigură 
„independenţa economică” (şi nu numai) a ţării! 

De ce a hotărât, tot singur, că Delta trebuie „amenajată şi 
exploatată integral”? Pentru că ştia, mai bine ca oricine, cum trebuie 
păstrat un „echilibru ecologic”! 

De ce a hotărât, la fel de singur, ,,rationalizarea consumului de 
curent electric în România”? Pentru că ştia, mai bine ca oricine, de cât 
curent electric aveau nevoie, în realitate, românii! 

De ce a acceptat să devină membru de onoare al Academiei 
Române? Pentru că era convins că El onorează Academia prin 
acceptul său! 

De ce a condamnat tendinţele reformiste din URSS? De „frica” 
ruşilor - fireşte! 

De ce a inventat „normele de dimensionare judicioasă a 
localităților”? Pentru că era „arhitectul” şi „ambientologul” nr. 1 al 
țării! 

De ce a renunțat la „clauza naţiunii celei mai favorizate”? Pentru 
că era convins că românii şi România pot exista şi prospera de capul 
lor! 

De ce n-a făcut nici o înlesnire, de ce n-a acordat nici o „primă 
de consolare” după plata integrală a datoriei externe? Pentru că avea 
planuri mult mai märete care vizau, negresit, „viitorul de aur” al ţării! 

De ce a interzis contractarea oricăror credite externe? Cum să n- 
o facă, când (scuzati cacofonia!) abia şi-a plătit datoriile! 

Cum de nu a profitat de Congresul al XIV-lea al PCR pentru a 
da ceva, totuşi, românilor? Nu era momentul! 

Cum de pleacă în 18-20 decembrie 1989 în Iran? De ce să nu 
plece, dacă totul era sub control! 


141 


Cum de convoaca - el singur - mitingul din 21 decembrie 1989? 
De ce să n-o facă, atunci cand orice se poate rezolva „din balcon”! 
De ce pleacă cu helicopterul doar până la destinaţia ştiută? 
Pentru a fi mai aproape de „Târgovişte”! 
* 


Daca cineva poate incadra si interpreta toate cele de mai sus in 
limitele normalului - s-o faca! 


Eu unul nu pot. 


6/. Din nou - ,,causa causarum” 


Deci aşa - vor spune unii - partidele istorice (şi cei ce gravitau in 
jurul lor) şi-au făcut-o cu mâna lor, Gheorghiu-Dej a fost un patriot 
care n-a vrut decât să-i scoată, cu orice pret, pe ruşi din tara, iar 
Ceauşescu un paranoic, un nebun iresponsabil! Aşa stând lucrurile - 
nimeni nu este vinovat pentru toate samavolniciile şi crimele, pentru 
toate mutilările trupeşti şi sufleteşti, pentru toate pierderile materiale şi 
spirituale (multe din ele irecuperabile) produse în cei 45 de ani de 
comunism! 

Pripită, simplistă şi primitivă concluzie! 

Cel ce asta a înţeles (sau a vrut să înțeleagă) din tot ce m-am 
chinuit (da - m-am chinuit!) să pun în discuție până acum - dă dovadă 
de o obtuzitate şi opacitate pe care numai ura oarbă, încremenirea în 
nişte tipare şi clişee şi totala lipsă de disponibilitate pentru un dialog 
bazat pe argumente şi contraargumente le pot explica. 

Ce să fac, s-o iau de la început? 

Hai s-o iau, şi să încep cu Vladimir Tismăneanu, care susţine că 
la Yalta n-a fost nici o trădare - ruşii fiind deja „în teritoriu”. 

Bineînţeles că aşa a fost, numai că atât „prezenţa în teritoriu” cât 
şi semnificația acesteia (dreptul de posesiune asupra respectivului 
„teritoriu”) au fost roadele unei trădări preexistente - consumate deja 
cu ani de zile înainte! 

Şi dacă pe Ion Iliescu calitatea de preşedinte în exercițiu îl 
obliga la o autocenzură - ce motive avea interlocutorul său să nu spună 
întregul adevăr (fiind vorba de acelaşi volum: „Marele şoc din finalul 

unui secol scurt”)? Ma refer la nişte hotărâtoare contribuții anglo- 
americane la conturarea realitatilor post-belice în Europa, pentru care, 
după mai bine de 60 de ani, un preşedinte american catadicseşte, în 
fine, să-şi ceară (un fel de) scuze. Şi pe care mă îndoiesc că dl 
Tismăneanu nu le-ar cunoaşte. 

Despre ce este vorba? Despre faptul că Europa Centrală şi de Est 
a fost sacrificată de la început, a fost cedată deliberat ruşilor. De către 
cine? De către principalii protagonişti: Franklin Roosevelt şi Winston 
Churchill. Pe Churchill îl interesa doar imperiul colonial şi supremaţia 
pe mările şi oceanele care asigurau controlul asupra acestui imperiu - 
Mediterana în cazul dat; iar Roosevelt voia să scape de „grija Europei” 
- a cărei stabilitate o vedea doar prin împărțirea acesteia între URSS şi 
Marea Britanie!!! (toate dovezile, în acest sens, pot fi găsite în cartea 
lui N. Baciu: „Agonia României - 1944-1948”) 

Iată, aşadar, primii şi principalii vinovaţi pentru toată urgia care 
s-a abătut asupra ţărilor viitorului „Lagăr Socialist” - cu precădere 
asupra României („0 insulă de romanitate într-o mare slavă”!), 
abandonată total în mâinile sovieticilor şi sortită, de la început, 
dispariției din istorie şi de pe harta Europei! 

De aici trebuie să plecăm - şi de aici am plecat şi eu în demersul 
meu. Tot restul n-a fost decât o desfăşurare logică şi „legică” - 
consecutivă trădării inițiale şi gestionării efectelor scontate ale 
acesteia! 

Să trecem la Gheorghiu-Dej. Cât a fost ură şi răzbunare în tot 
ceea ce a întreprins şi girat acesta şi cât a fost preţul emancipării de 
sub hegemonia Moscovei - să stabilească alții. Cert este că aceasta 
emancipare (garanţie a supravieţuirii României ca stat!) - ne place sau 
nu - el a înfăptuit-o! Şi aici l-aş cita pe acelaşi Vladimir Tismăneanu 
(acelaşi volum de dialog - pag. 96-97): 


„Corneliu Coposu a fost cu Gheorghiu-Dej în guvernul 
Sănătescu; el -secretar de stat şi Gheorghiu-Dej - ministru secretar de 
stat, nu mai ştiu, la construcţii, comunicaţii. În 1944-1945, el era - că 
tot ajungem la vorbele lui Eminescu - «copil sărac şi sceptic al plebei 
proletare»; şi, după ieşirea lui Coposu din închisoare, Gheorghiu-Dej 

I-a chemat, în 1964, la Consiliul de Stat şi i-a oferit să fie director 
general adjunct la Arbitrajul de Stat, propunere la care Coposu (...) a 
spus «nu pot». Dar adaugă: «am întâlnit un om de stat». 

Deci, între timp, Gheorghiu-Dej se dezvoltase clar politic şi 
ajunsese la acel tip de autoritate care i-ar fi permis, probabil, să 
meargă pe o direcţie de tip iugoslav, în sensul de a folosi politica 
externă nu numai pentru promovarea propriei persoane, ci şi pentru o 
anumită liberalizare interna.” 

Dar această liberalizare se produsese deja (acelaşi Tismăneanu o 
confirmă, la pagina 100 - fragment pe care l-am reprodus deja în 
subcapitolul precedent!), iar Ceauşescu a preluat-o din mers şi a dus-o 
până pe la începutul anilor '70 - umbrită doar de două elemente: legea 
care făcea mai dificile divorturile şi legea ce interzicea întreruperile de 
sarcină la cerere. Până aici nu prea avem a vorbi de culpabilizări, 
perioada în discuţie fiind una în care aprecierile pozitive (interne şi 
externe) nu mai conteneau (să nu uităm că, totuşi, România se afla în 
„Lagărul Socialist” - dar era, de departe, pe locul întâi în ceea ce 
priveşte liberalizarea, realitate pe care o recunoaşte, de pildă, însuşi 
Adam Michnik, în anii '90, într-o emisiune de-a lui Nicolae 
Manolescu!). 

Ce-a urmat dupa 1971 am încercat sa analizez, dar nu pentru a-l 
disculpa pe Ceausescu: paranoia nu presupune, neapărat, lipsă de 
discernământ sau iresponsabilitate (în sensul juridic al termenului). Şi 
Stalin a fost paranoic, la fel şi Hitler! Singurul care n-a plătit cu viaţa 
şi a câştigat şi războiul şi pacea a fost Stalin. De ce? Pentru că se pare 
că, pe undeva, a fost totuşi genial. Şi şi-a dominat, cu autoritate şi 
adversarii - şi aliații! Ceea ce I-a ajutat, în momentele decisive, să nu 
se desprindă de realitate. N-a fost cazul la ceilalți doi! 

Mai există, fireşte, şi culpe colective. Nu la nivel de popor, 
evident: nimeni nu s-a gândit să-i culpabilizeze, în bloc, pe ruşi - 
pentru atrocitățile lui Stalin, sau pe germani pentru cele ale lui Hitler. 
Numai pe la noi se poartă sloganul cu „vina colectivă” (cu trimitere la 
întregul popor). Dacă au existat şi alti vinovaţi - aceştia trebuie căutați 
în anturajul lui Ceausescu, mai ales în anii '80 - când acesta (şi datorită 
arteriopatiei şi neuropatiei diabetice) devenise deja vulnerabil. Şi nu 


144 


numai la acest nivel - ci in intreg aparatul de conducere (onoare 
exceptiilor care, totuşi, au existat!) politic sau de securitate. Am mai 
spus-o - şi o repet: în situația dată, national-comunismul a fost o 
soluţie salvatoare pentru tara, pentru supraviețuirea ei. lar acesta, 
fireşte, trebuia păzit şi gestionat de către nişte structuri, organe şi, în 
ultimă analiză, oameni. Care trebuiau, evident, să asigure stabilitatea 
şi funcționarea unui regim - prin forța împrejurărilor - totalitar. Si s-o 
facă după toate „regulile jocului”! Ceea ce, fireşte, nu poate scuza nici 
lipsa de omenie, nici spiritul feudal, nici supralicitările gratuite, nici 
abuzurile de tot soiul, nici aroganta “burgheziei roşii”, nici huzurul 
neruşinat al nomenclaturii, nici „gospodăriile de partid” (cu filiere şi 
magazine de desfacere mascate) - atunci când oamenii de rând nu 
aveau ce mânca, nici disprețul pentru munca şi creaţia intelectuală 
autentică etc. etc. etc. (Vorbim despre perioada de după '64 - în speță 
ultima sa etapă, şi nu despre crimele şi exterminările în masă care au 
caracterizat anii '40-'50!) 

Numai că - repet pentru nu ştiu a câta oara - nu putem face 
abstracție nici de condiţiile date, nici de limitele avute la dispoziție, 
nici de factorul uman şi, cu atât mai putin, de faptul că national- 
comunismul a fost tot comunism, chiar şi în perioada lui de 
liberalizare. 

Nimeni să nu mă înțeleagă greşit - şi mai cu seamă tu, stimata 
mea colegă - departe de mine orice urmă de intenție apologetica: nu 
încerc să scuz, să justific sau să reabilitez. Încerc doar să aşez lucrurile 
la locul lor, în contextul lor real - local, zonal şi internaţional, S-o fac 
cu obiectivitate, cu detaşare şi în perspectivă istorică. Şi să-mi pun (ca, 
de altfel, şi altora) întrebarea: pe ce altceva puteam miza într-un joc 
făcut de alții, cu reguli prestabilite, în care am fost obligaţi sa intrăm şi 
să jucăm cu cărțile (mizerabile) primite, joc în care aveam la 
dispoziţie o singură şansă pentru a nu pierde totul -cacealmaua (şi 
valorificarea ulterioară a „momelii” inghitite)??! 

Cine, cum şi pe ce cale ar fi putut să transforme mai răul nu în 
rău, ci în bine??! 

VIII. 
Implicatiile refuzului în bloc al colaborationismului 


Cu riscul de a produce o veritabilă fractură în stilul şi unitatea 
cărții - prin renunțarea, temporară, la postura de observator, 
protagonist şi analist al evenimentelor de pe poziția de „liber- 
cugetător” - m-am simţit obligat să recurg, pe parcursul unui lung 
capitol, la uneltele istoricului (chiar dacă improvizat), unelte cu care 
m-au deprins îndeletnicirile mele publicistice din ultimii 16 ani. 

De ce acest „intermezzo”? Pentru a sprijini, cu argumente 
obiective, măcar premisele de la care am pornit la drum în încercarea 
mea de a circumscrie o viziune, inevitabil subiectivă (ca în orice alt 
demers de aceeaşi factură), asupra subiectului şi perioadei în discuție. 

Acestea fiind spuse, să revin la postura de „liber-cugetător” ( a 
nu se confunda cu sensul propriu al sintagmei!) şi să-mi continui 
demersul în limitele de fond şi formă pe care le-am precizat încă de la 
începutul cărții. 

Deci, stimata mea colegă, nu pot să nu-ți adresez „încuietoarea” 
întrebare: ce-ar fi însemnat, pentru destinul țării şi al neamului, refuzul 
în bloc al ,,colaborationismului” - în perioada comunistă? 

Altfel spus: ce s-ar fi întâmplat, dacă toate posturile cheie (şi nu 
numai), în toate domeniile, ar fi încăput pe mâna semi şi sfertodoctilor 
„tovarăşi de nădejde” locali, sau pe cea a neromânilor (docti - dar 
rusofili) de import sau nu? 

Este o întrebare care nu numai că a rămas fără răspuns, dar care, 
după ştirea mea, nici nu prea avea vreo şansă la un răspuns, pentru că 
a fost sistematic evitată - cel putin la nivelul ,,formatorilor de opinie”! 

Să încep cu cultura (şi cu valorile sale fundamentale) - unde s-a 
dat cel mai furibund atac, ştiut fiind că aceasta, împreună cu alte zone 
ale spiritualității, reprezintă domeniul şi reperul primordial in 
definirea şi prezervarea identităţii naționale. 

De către cine (sau la îndemnul cui) ar fi fost (horribile dictu!) 
reabilitat, de pildă, Eminescu, cel declarat - într-un liceu de prestigiu 
al țării - „ruşinea neamului românesc”?!! 

Oare cine i-a lamurit, treptat si cu rabdare, pe politruci ca 
Eminescu - pe care doar „Împărat şi proletar” l-a salvat de la epurarea 
totală - a mai scris şi altceva demn de avut în vedere şi reconsiderare? 

Oare cum de au ajuns aceştia să priceapă (mai către amurgul 
perioadei NK VD-iste, fireşte!) cine a fost Eminescu şi ce-a reprezentat 
el pentru cultura românească şi cea universală? 

Oare în această operă de salvare-recuperare (inclusiv a multor 
altor valori fundamentale ale literaturii sau culturii române în general) 
nu vor fi jucat un rol decisiv „colaboraţioniştii” Sadoveanu, Ralea, 
Călinescu, Arghezi (ultimii doi - după ce au fost ei înşişi reabilitati, 
fireşte!) - ca să dau doar câteva exemple? 

Să schimbăm puţin unghiul de abordare. 

Ce-ar fi trebuit să facă Hăulică, un alt „colaboraţionist”, să nu 
scoată revista „Secolul XX” - publicaţie de nivel european - din care 
puteam, printre multe altele, să citim, de pildă, romanul de debut al lui 
Francoise Sagan (înaintea frantujilor)? 

„Colaboraţioniştii” P. Comarnescu, D. Grigorescu, V. Florea, R. 
Bogdan, I. Frunzetti etc. - ar fi trebuit să se facă custozi de case 
memoriale? 

„Colaboraţionistul” George Georgescu ar fi trebuit şi el să 
dispară „din peisaj” precum Perlea sau Celibidache? 


Ciucurencu, Țuculescu, Piliutä, Almäsan, Frențiu ori Bălaşa, sau 
- de ce nu? - Catargi şi Baba trebuiau să nu mai picteze şi expună? 

Marin Preda, Marin Sorescu, Nichita Stănescu, Eugen Barbu, 
Breban, Ivasiuc, D.R.Popescu, Buzura şi multi-multi alții ar fi trebuit 
să nu mai scrie şi publice? 

Nicolae Mărgineanu, eliberat în 1964, trebuia să refuze catedra 
oferită şi posibilitatea de a-şi scrie opera de referință în domeniul de 
care se ocupa (psihologie, sociologie, filozofie)? 

Iuliu Hatieganu, cel mai mare internist român al tuturor 
timpurilor, ar fi trebuit să refuze catedra şi şefia Clinicii Medicale III 
din Cluj - după ce a fost eliberat şi el din temniţă prin 1956? 

Marele Juvara, eliberat şi el din închisoare, trebuia să se facă 
felcer la „Cantacuzino”? 

Adrian Marino, eliberat şi el prin 1957, ar fi trebuit să devină 
bibliotecar comunal? 

Aproape toti marii nostri actori, nu pentru ca unii dintre ei au 
mai recitat şi anumite „ode”, ci pentru că aveau succes şi erau în 
fruntea distributiilor şi la teatru şi la film, au fost declaraţi 
colaborationisti şi maziliti sau măcar marginalizati ani buni după '89. 
Ce-ar fi trebuit să facă, în anii comunismului, aceştia? Să nu joace 
deloc, sau să refuze rolurile cu coloratură politică (ceea ce ar fi 
însemnat, practic, acelaşi lucru: autoexcluderea!)? 

Dar regizorii? 

Dar directorii de teatre? 

Dar...? 

Ce se întâmpla dacă toți aceştia (şi multi alţii) ar fi refuzat 
„colaboraţionismul”? 

Se întâmpla, chiar daca scăpam de ruşi, că poetul nostru național 
ar fi devenit A. Toma, iar mentorul şi reperul criticii literare fiul său - 
Sorin Toma, cel cu ,,putrefactia poeziei şi poezia putrefacției” (fiind 
vorba de Arghezi - încă nereabilitat)!!! 

Asta s-ar fi întâmplat, inclusiv în toate celelalte domenii, 
România transformându-se - într-adevăr (şi spre bucuria unora!) - într- 
o „Siberie a culturii”!!! 

Şi nu numai a culturii!!! 


Pentru cei ce n-au trăit acele vremuri şi cred că exagerez, sau 
subestimează riscurile asumate de aşa zişii colaborationisti in travaliul 
lor de recuperare-reabilitare a valorilor naționale autentice, să fac o 
paranteză şi să scot, din zestrea personală, o mică parte a „capetelor de 
acuzare” prezente în dosarul meu de securitate: citirea şi 
„propovăduirea” lui Blaga, Bacovia, Arghezi (nereabilitat inca!), Ion 
Barbu, Pillat, Crainic (despre care nici măcar nu ştiam că a fost 
legionar!), Adrian Maniu, Vinea, Voronca, Davidescu etc, şi - ca să 

schimb registrul (şi ca să te umfle râsul - poate - stimata mea colegă) - 
Freud! 

Ceea ce era perfect adevărat: când aveam o anumită doză de 
alcool in cap, simțeam nevoia (pentru a epata - probabil) să tin 
„dizertaţii” în fata unui microauditoriu interesat şi, fireşte, „curat” 
(adică fără posibili „ciripitori”), temele predilecte fiind fie „istoria 
formelor muzicale”, fie „simboliştii” şi „gândiriştii” ( sau chiar 
suprarealistii de la „Unu”), fie „psihanaliza” lui Freud. 

Ştiu şi cine m-a turnat: un coleg pe care l-am bănuit de la bun 
început, drept care n-am comis astfel de isprăvi în faţa lui niciodată - 
indiferent de alcoolemie. Cum de a aflat? Sau pândea de undeva, sau 
printr-un intermediar care i-o fi povestit, întâmplător şi de bună- 
credinţă, vreun episod la care a fost de fata. (Fireşte, nu pot să exclud 
nici varianta cu „informatorul informatorului”!) De altfel, în obţinerea 
„informaţiilor” exista o paletă incredibil de largă şi de variată in 
nuanţe (voi reveni). 

Să închid, însă, paranteza, să las şi aprecierile generale pe seama 
altora (poate s-o îndura cineva cu altă autoritate - odată şi odată - să 
abordeze, totuşi, subiectul în discutie!?) şi să mă întorc, împreună cu 
tine - stimata mea colegă - în lumea noastră medicală, cea a anilor 
1952-1958, unde nu mă mai poate acuza nimeni de speculaţii pentru 
că sunt la mine acasă, lume pe care - clujean fiind şi având un tată care 
a deţinut în perioada interbelică, printre altele, şi o funcție 
administrativă în cadrul facultății de medicină - o cunosc ceva mai 
bine decât tine. 

Mă voi rezuma la două exemple, concludente sau chiar 
definitorii în ceea ce priveşte discutatul ,colaborationism” şi 
implicaţiile sale, exemple perfect extrapolabile în orice alt domeniu de 
activitate. 

Să încep cu academicianul Aurel Moga, conferențiar al 
profesorului Goia la vremea când am început noi medicina la Cluj 
(1952), un eminent clinician, remarcabil organizator, om de ştiinţă şi 
desăvârşit didact. Ei bine, acesta, spre deosebire de alţii 
(noncolaborationisti), s-a înscris în partid - drept care unchiul meu, 

sibian ca şi Moga, l-a apostrofat în plină stradă: - Aurică, să-ți fie 
ruşine că te-ai dat cu comuniştii! 

De ce a făcut-o? Ca să ajungă profesor (la Medicala I)! 

Nu merita să ajungă? Ba da - fără îndoială. Realitate confirmată 
şi de marele Goia (unul din cei mai străluciți reprezentanți ai 
faimoasei „Scoli Clujene”) - care nici el nu l-a iertat: - Domnule 
coleg, aveai toate datele şi calitățile ca să devii profesor, nu trebuia să 
intri pe uşa din dos! 

Da, numai că postul şi funcţia erau vizate şi de către un alt om al 
partidului (nomine odiosa), care nu avea nici pe departe calitățile lui 
Moga - dar i-ar fi fost preferat datorită ascendentului politic de care 
dispunea. Ceea ce Goia, în naivitatea sa academică interbelică, se pare 
că ignora cu desăvârşire. 

Te întreb, stimata mea colegă, bine-ar fi fost să facem 
„medicala” cu „bucătarul-şef” - şi nu cu Moga? Eu cred că nu! Ba, aş 
putea afirma că toată formația mea de medic, toată disciplina clinică în 
abordarea bolnavului, a treptelor de diagnostic, a diagnosticului 
diferențial, a ierarhizării prioritatilor etc. etc. le datorez profesorului 
Aurel Moga şi simplităţii cuceritoare (dar docte şi de o imbatabila 
construcție logică) care caracteriza cursurile, demonstrațiile sau 
„vizitele mari” ale acestuia. 

Cine pierdea dacă Moga nu se înscria în partid - sau cine erau 
principalii perdanti: el - sau noi, el - sau generaţiile de medici ieşiţi de 
sub mâna lui şi sutele de mii sau milioanele de bolnavi?!! 

Să trec la cel de-al doilea exemplu: distinsul, elegantul şi 
charismaticul profesor de biologie Victor Preda - un domn până în 
măduva oaselor. Cât de domn putea fi - rezultă şi dintr-o mică 
experiență personală de-a mea, pe care n-am putut-o uita în veci. 
Eram, prin primăvara anului I (1953), undeva pe strada ,,Decanatului” 
(1 Mai - dacă nu mă înşel) şi mă pomenesc fata în fata cu Victor 
Preda, îmbrăcat impecabil ca de obicei, cu servieta în mâna stângă şi 
cu o ţigară abia aprinsă în cea dreaptă. Îl salut cu tot respectul cuvenit, 
iar acesta, pentru a-şi putea scoate pălăria, aruncă fără nici o ezitare 
tigareta (care nu era, evident, un „Carpaţi fără filtru”) - neconcepand 
că ar putea răspunde altfel la salutul unui amărât de student! 

Sper ca n-ai uitat cursurile super-academice pe care ni le tinea 
(în amfiteatrul de la Medicala II), cu vocea lui baritonală 
inconfundabilă, îmbrăcat totdeauna în costume închise la culoare şi 
impecabil croite (cu nelipsita batistă albă în buzunarul de sus al 
vestonului), cursuri care, în ciuda nivelului lor, permiteau atât 
reținerea instantanee - cât şi luarea de notițe. 

Ei bine, acest Preda era şi el un ,,colaborationist”. De ce? Pentru 
că, spre deosebire de Papilian, de pildă (care nu numai că s-a retras - 
dar a refăcut „epocala” experiență a Olgăi Borisovna Lepeşinskaia 
/cea cu „hidra triturată” - dacă ai uitat cumva/ şi a demonstrat că este o 
ordinară şarlatanie), ne-a predat-o şi pe Lepeşinskaia, ni i-a predat şi 
pe Lâsenko, şi pe Miciurin, deşi era, indubitabil, convins că are de-a 
face cu şarlatani - respectiv cu un simplu grădinar. În schimb, pe 
parcursul mai multor cursuri, ni i-a „combătut” atât de bine şi de 
eficient pe idealistul Virchow şi pe idealiştii (şi reactionarii) 
Weismann, Mendel şi Morgan, încât cu toții am înţeles că adevărul 
este de partea acestora - că ei sunt adevărații părinţi ai geneticii!!! 

Ce trebuia să facă Victor Preda, să refuze „alinierea” şi să se 
retragă (sau să se lase dat afară) - pentru a-i ceda locul lui ,,Taplica” 
(aşa l-am poreclit noi - nu-i mai retin numele şi nici nu mă 
interesează), care să ni-i predea numai pe sovietici şi nici prin gând să 
nu-i treacă să facă altceva cu „idealiştii” decât să-i desființeze printr-o 
simplă sentință? (Şi chiar dacă, presupunând prin absurd, ar fi încercat 
performanţa „duplicitară” a lui Preda - îi lipseau cu desăvârşire datele 
şi daturile necesare spre a o înfăptui!) 

Cine făceau, în realitate, jocul ruşilor, ,,colaborationistii” 
(ghilimelele semnificând, fireşte, asumarea deliberată şi responsabilă!) 
- sau cei care refuzau respectivul „colaboraţionism”? 

Şi încă ceva: acelaşi Preda, atunci când vorbea de „experienţele 
făcute împreună cu Crăiniceanu” - n-a ezitat niciodată să-i pronunțe 
numele, deşi acesta (Crăiniceanu) se afla în detenţie politică! 

Desigur, aş putea continua cu exemplele preţ de o (altă) carte. 
Mă opresc, totuşi, aici, nu înainte, însă, de a mai relata o ultimă 
secvență, de această dată dintr-o altă lume, dar pliată pe aceleaşi 
coordonate, care poate fi luată şi ca premisă - dar şi ca şi concluzie. 

Lumea nu mai stie, astazi, cine a fost academicianul Constantin 
Daicoviciu, iar cei care il mai ştiu - îl contestă din răsputeri. De ce? 
Pentru ca a fost şi el un ,,colaborationist” şi, pe de altă parte, pentru ca 
dupa 1964, după anii grei de internationalism proletar şi rusificare, s- 
ar fi pus - prin istoriografia practicată - în slujba national- 
comunismului. 

Sa-1 judece istoria - eu n-am de ce s-o fac, fireşte. Dar nu despre 
asta este vorba, ci despre o discuţie pe care, aflat în camera vecină, 
n-aveam cum să n-o aud. Interlocutorii erau Daicoviciu şi mama unui 
prieten al meu. Reproduc finalul discuţiei: 

- Deci, nu vrei să te înscrii în partid? 

- Nici prin gând nu-mi trece! 

- Faci cum crezi. Dar dacă vrei să ne conducă ungurii, evreii şi 
țiganii - nu te înscrie! 

Acţiunea se petrecea pe la sfârşitul anilor '40 - iar doamna era un 
eminent filolog. 

Nu fac nici un comentariu - nu de teama de-a mi se atribui 
diverse „isme”, ci, pur şi simplu, pentru că nu mai este nimic de 
adăugat! 

Cine a trăit acele vremuri şi nu pricepe mesajul lui Daicoviciu - 
le-a trait degeaba, iar cine le ştie doar din cărți şi nu pricepe - le-a citit 
absolut de pomană! 

Aşa - sau şi aşa! - se punea problema în acele vremuri. 

Cât priveşte „colaboraţionismul”, cei ce-l condamnă, astăzi, ar 
trebui să reflecteze asupra „amănuntului” că dacă o pot face - şi încă 
în limba română - faptul se datorează, în bună măsură, exact minţii 
luminate şi cu viziune în perspectivă a celor ce şi-au asumat, la 
vremea respectivă, deliberat şi responsabil, compromisul cu pricina. 

IX. 
Profitorii comunismului - anticomunistii de astazi 


Desigur, de la început vor trebui lămurite (definite, delimitate etc.) 
lucrurile, stabilite nişte criterii, relaţii şi proporții. 

Nu vreau - Doamne fereşte - să fiu înţeles greşit. Şi pentru a nu fi, 
va trebui să încep clarificarea cu cea de a doua sintagmă - 
„anticomuniştii de astăzi” - pornind analiza de la componentele sale. 

Ce înseamnă, în cazul dat, „astăzi”? Înseamnă ultimii 16 ani. 

Ce înseamnă, în aceeaşi ordine de idei, „anticomunist”? Ar trebui 
să însemne cel puţin două lucruri: 

- o mişcare anticomunistă cu militantii aferenti; 

- un obiect al muncii acesteia - comunismul! 

Or, să-mi fie cu iertare, cel mai elementar silogism ne spune ca 
in România ultimilor 16 ani - nemaiexistând comunism - nu avea cum 
(si de ce) să existe o mişcare anticomunistă; după cum - în lipsa 
acesteia - nu aveau cum (şi de ce) să existe militanti anticomuniști! 

Că eu mi-o cânt - eu mi-o descânt? Aşa este, numai că nu eu am 
împărțit, în 1990, societatea românească în neocomunisti şi 
anticomunisti - aceştia din urmă ducând, cică, o luptă pe viata şi pe 
moarte cu (neo)comunistii! 

Carevasăzică - anticomuniştii se luptau pe baricade cu cei ce-ar 
fi vrut să reînvie, la începutul anilor '90, comunismul (pe care tot ei l- 
au răsturnat!)?!! 

Nu pun la îndoială posibilitatea ca într-o tara care i-a dat 
omenirii pe Urmuz şi pe Ionescu, teatrul absurd să se poată muta şi pe 
scena istoriei. Numai ca tot aici s-a născut şi Caragiale, care n-avea 
nici o urmă de tangenţă cu absurdul, fiind, printre altele, un pragmatic 
prin excelenţă. 

Hai să n-o mai lungim: 

- anticomunişti au existat cu duiumul începând din ianuarie 1990 
— pentru că în viziunea unor pragmatici pretendenți la putere (dar fara 
program, fără argumente electorale şi fără priză la public) nimic nu 
putea fi mai rentabil şi mai uşor de abordat decât anticomunismul; 

- aşa stând lucrurile şi lipsind cu desăvârşire obiectul muncii 
(sau măcar quantumul în stare să justifice, cât de cât, lupta) — 
comunismul a fost (re)inventat; 

-aşa a apărut anticomunismul (nu chiar atotbiruitor de la 
început!) şi aşa au apărut şi anticomunistii. 

Despre aceştia voi vorbi în cele ce urmează - urmărindu-le, la 
modul general, traseul existențial. 

Înainte, însă, va trebui sa spun câteva cuvinte si despre situaţia 
de dinainte de decembrie '89. 

Cât comunism autentic a existat, în realitate, în România - să 
stabilească alţii. Cert este că acesta - după '64 - n-a fost altceva decât o 
egidă, o firmă pentru un regim autoritar (şi dictatorial - mai apoi) 
bazat pe cu totul altceva decât doctrina marxist-leninistă (care era, 
însă, păzită cu străşnicie - ca pavăză antisovietică!). 

Oricum, voi rămâne la termenul de comunism şi la sintagma de 
profitori ai comunismului. Asta - ca să nu mai complic inutil lucrurile. 

Deci: profitorii comunismului. 

Cine au fost aceştia (nu mă refer la nomenclatură - evident)? 
Nişte oameni care, cu rare excepţii, în condiţii de concurență, de 
competiţie pe criterii de valoare şi muncă n-ar fi ajuns nimic (sau mai- 
nimic), tovarăşi „de nădejde” şi cu originea sănătoasă (mai târziu nici 
asta n-a mai prea contat, criteriile devenind „nepotismul”, „relaţia”, 
„lanţul slăbiciunilor” etc.) care au fost scoliti, purtaţi pe braţe şi 
promovați în toate funcțiile pe usa din dos, secretari de 0.B. (sau nici 
măcar) pentru care erau deschise toate granițele - dar şi uşile 
„gospodăriilor de partid” şi ale magazinelor mascate ale acestora, 
oameni care aveau asigurate sejururi gratuite în diverse „case de 
vacanță”, acces liber la mai marii vremii - cu care erau în relaţii de 
quasi-prietenie etc. etc. etc. (şi care, fireşte, se revanşau şi ei prin 
diverse ,,atentii”, chiolhanuri, vânători, aranjamente clientelare, acces 
în cercuri mai simandicoase, ,,dedicatii” etc. etc. etc.). 

Ei bine, aceştia (şi nu victimele comunismului, nu disidentii, nu 
cel ce aveau ceva de spus omenirii - şi nu prea reuşeau s-o facă la ei 
acasă) au fost primii care - la prima ocazie favorabilă - „au ales 
libertatea”!!! 

Si tot acestia au fost cei care dupa decembrie'89 - in rand cu 
victimele reale ale comunismului şi cu disidentii autentici (dar 
copleşindu-i numeric!) - au început primii să-şi deplângă statutul de 
defavorizati, să facă pe disidentii şi să ne dea lecţii de democrație şi 
civism!!! 

Exemple? Am mai spus-o şi o repet: nu fac nominalizări! Cei ce 
au îndoieli, să-şi pună memoria la contribuţie şi să întocmească o mică 
statistică. Oricine poate aduna - numai dintre persoanele cunoscute - 
cel putin câteva zeci de cazuri. A căror analiză îmi vor confirma, fără 
doar şi poate, afirmaţiile. Iar cine refuză acest efort - să apeleze la 
presa ultimilor 15 ani: îi va găsi acolo, deconspirati (de CNSAS sau de 
către alții), pe cei mai gälägiosi dintre profitorii comunismului - 
travestiti în „anticomuniştii de astăzi” (de ieri, de fapt, cele mai 
spectaculoase deconspirări având loc cu câțiva ani în urmă - fiind 
vorba inclusiv de „turnători” cu patalama şi cu salariu, care şi-au luat 
cât se poate de în serios rolul!). 

Încă o dată: să nu fiu înţeles greşit. Este nu neapărat obligatoriu 
- dar normal ca o reală victimă, un autentic disident să iasă în fata şi să 
ne dea lecţii. Dar nu un profitor, un fals disident, un om care „a ales 
libertatea” după ce a stors toate posibilitățile de afirmare şi bună-stare 
pe care i le putea oferi (în condiţiile şi cu prețul mai sus pomenite) 
regimul comunist!!! 

Şi cu atât mai puţin cineva care a făcut, efectiv, poliție 
politică!!! 

De ce n-au rămas toţi aceştia în străinătate, de ce n-au stat în 
„banca lor” cei ce n-au apucat (sau n-au vrut) să plece? 

De ce au ţinut mortis să „iasă in fata” şi să supraliciteze (spre 
deosebire de alții - multi sau puţini - care au ştiut să rămână în 
umbră)? 

Mai ales că imensa majoritate a deconspiratilor şi-au făcut-o, 
practic, cu mâna lor - exact prin supralicitarea respectivă? 

Nu eu ar trebui să răspund, ci tu - stimata mea colegă psihiatră! 
Nu de alta, dar eu voi ajunge, până la urmă, tot la „castravetele” lui 
Chicoş Rostogan - din toată psihiatria voastră nepricepându-mă (cu 
limitele mele - evident!) decât la Freud. 

Drept care, nu pot să mă gândesc decât la „obsesia criminalului 
de a se întoarce la locul crimei” şi, pe de altă parte, la „sindromul de 
vinovăţie”, care, dacă este constientizat, duce la supralicitare 
compensatorie (în sens opus), iar dacă nu este conştientizat - la 
supralicitare în acelaşi sens (vezi, de pildă, antiromânismul valahilor 
maghiarizati!). 

Desigur, chestiunea poate fi uneori şi mai simplă. Tot un fel de 
sindrom de vinovăţie - dar nu pentru un rău făcut altcuiva, nu pentru 
nişte avantaje acceptate şi apoi trădate, ci pentru o umilință suportată 
fără crâcnire, poate chiar spre a obţine respectivele avantaje. În cazul 
acesta fiind vorba de un fel de răscumpărare. Numai că: „După luptă 
multi viteji se-arată”! Şi asta o ştiu şi cei în cauză! Poate de-aici li se 
trage acreala cronică şi perseverarea în a recidiva la tot pasul. 

Mă opresc aici, nu numai pentru că am atins, cred, coarda cea 
mai sensibilă (şi cea mai „cântată”) - dar am început deja să creionez 
un veritabil microportret. 

Şi n-aş vrea ca cineva să se recunoască. E suficientă povara 
autoculpabilizării - care în această ultimă variantă funcționează din 
plin şi, bănuiesc, este greu de suportat. 


De ce am considerat oportună introducerea acestui penultim 
capitol? Din mai multe motive. O dată, pentru a ilustra că în toate 
„apele tulburi” - gunoiul care se ridică la suprafaţă este întotdeauna 
acelaşi! 

În al doilea rând, pentru că sunt (şi am fost de când mă ştiu) 
convins că orice demers justitiar care depăşeşte nişte limite rezonabile, 
de regulă ascunde ceva necurat! 

În al treilea rând, pentru că printre aceşti „supralicitatori” 
(mediatizati în fel şi chip) - care au devenit, peste noapte, ba 
investitori (de unde capitalul?), ba şefi de filiale ale unor partide 
istorice, ba victime ale comunismului, ba mari greco-catolici, ba 
disidenti, ba chiar eroi ai rezistenței anticomuniste, ba toate acestea 

laolaltă - se ascund, nu excesiv de rar, turnători cu patalama ai 
Securităţii, agenţi provocatori, racoleuri de victime la întruniri (mai 
mult sau mai putin) clandestine - prezenţi la fata locului pentru a 
întocmi „liste negre”, falşi colegi de celulă - în fapt culegători de 
informații etc. etc. etc. 

ŞI, în fine, pentru că un astfel de specimen - care cumulează tot 
ceea ce am schițat mai sus - îmi este cunoscut, ba mai şi figurează în 
dosarul meu de Securitate sub numele conspirativ de ROMANO! 

Să nu se sperie nimeni - şi cu atât mai puţin cel ce se ascunde 
sub ,,pseudonimul” de mai sus. Am mai spus-o (cu motivaţia 
aferentă): nu fac deconspirări! Singurul care va şti (de fapt, ştie deja - 
din acest moment!) că ȘTIU, este onorabilul ROMANO! Căruia îi 
doresc viata lungă - pentru a avea timpul necesar să-i crape, de ruşine 
(dacă e capabil de aşa ceva!?), obrazul de broască râioasă! 

X. 
Partea invizibilă a icebergului - „Dosarul” 


Dacă iti trece cumva prin minte - stimata mea colegă - că tot 
ceea ce am scris până acuma n-a fost decât un pretext-cadru spre a 
ajunge la „dosarul” cu pricina şi a-l da în vileag, te înşeli. Te înşeli, 
din următoarele motive: 

- inițiativa de a cerceta respectivul dosar (de grup) nu-mi 
aparţine - ba am fost categoric împotriva oricărui demers în acest sens; 

- dosarul I-a cerut şi cercetat un prieten al meu (unul din „cei 
patru”); 

- cartea de fata era într-un stadiu avansat de elaborare în 
momentul în care am fost incunostintat de inițiativa respectivă şi de 
rezultatele ei. 

Aşa stând lucrurile, n-am putut face abstracţie de roadele 
investigației cu pricina - adăugând, de pildă, capitolul precedent şi 
făcând unele completări la altele de mult finisate, dar, pe de altă parte, 
nu mi-am putut reprima nici curiozitatea de a vedea totul cu ochii mei 
(cu ochii mei de publicist - fireşte!). 

Desigur, nu voi începe cu datele autentificatoare şi nici cu 
copiile unor documente. Primele mă interesează doar pentru a certifica 
- la o adică - unele afirmaţii făcute, iar celelalte fiind destinate - tot 
pentru „la o adică” - doar informatorilor (că totdeauna erau cel puţin 
doi - mai ales când era vorba de un grup). 

De ce erau cel putin doi informatori? Pentru confruntarea 
informaţiilor - fireşte, dar nu numai în sensul în care s-ar putea crede 
la prima vedere. Această confruntare, despre care ştiau şi informatorii 
(fără a cunoaşte identitatea celuilalt!), avea principalul scop de a-i 
putea controla pe aceştia şi de a putea exercita o permanentă presiune 
asupra lor. Cum? Chestiunea este de o simplitate diabolică: cei doi nu 
se cunoşteau (ca informatori - evident: pentru fiecare dintre ei oricare 
din membrii grupului putând fi fie „țintă autentică”, fie „omologul” 
său!) şi, fireşte, nu aveau nici cum să cunoască cele conţinute în 
informaţia celuilalt, dacă îi ducea mintea, înțelegeau imediat că 

trebuie să scrie aceleaşi lucruri despre aceleaşi evenimente (atitudini, 
remarci etc.) - deci, adevărul! - altfel riscând represalii (să nu uităm că 
marea majoritate a informatorilor era şantajată cu ceva!); dacă nu-i 
ducea mintea (şi nu numai - pentru că naivitatea poate convietui cu 
cea mai sclipitoare inteligenţă), erau luaţi la întrebări: - Păi cum, frate 
dragă, ROMANO scrie asta şi asta - iar tu scrii cu totul altceva? Să nu 
se mai repete - că schimbăm foaia! După care şi VĂDAN se 
conforma. Ajungând chiar să-l pună în dificultate pe ROMANO, care, 
mai simplut fiind (şi neavând acces în cercul nostru intim), recurgea - 
din lipsä de date „interesante” - şi la „floricele”, răstălmăciri sau, 
uneori, chiar la pure invenţii. 

De unde ştiu cele de mai sus? Din „dosar”, fireşte, ca doar nu 
degeaba am vrut, până la urmă, să-l văd cu ochii mei. Din puzderia de 
„informaţii” - cu sublinieri şi adnotări, din rezumate ale acestora - cu 
interpretările de rigoare, din diversele rapoarte - adnotate, la rândul 
lor, de către superiori etc. etc. etc. Oricine le citeşte cu atenţie, inclusiv 
printre rânduri, poate pricepe întreg mecanismul, până la nivel de 
nuanţe. 

A fost o experienţă unică, mai puţin plăcuta, dar, indubitabil, 
deosebit de instructivă. 

Instructivă - în surprinzător de multe privințe, unele mai 
personale, altele mai generale. Acestea din urmă m-au şi determinat 
să-i închin (dosarului) un capitol - că doar nu plata unei polite, pentru 
aşa ceva fiind suficiente un telefon sau o scrisoare cu o singură 
întrebare: - Ce mai faci măi Vădane (sau măi Romano)?! 


Prin ce s-a „învrednicit” grupul din care făceam parte de o 
„urmărire operativă”? 

Parafrazându-l pe Edmund Hillary (primul cuceritor al 
Everestului), aş putea răspunde: prin simpla lui existență! 

Ce ne lega? O prietenie din adolescenţă. 

Exista şi vreun liant mai aparte? 

Existau mai multe - care astăzi ar putea să para anacronice şi 
romantico-desuete. Desigur, cultul pentru prietenie, onoare, datorie, 
cuvant dat, discretie etc. faceau parte dintr-un anumit model de 
sorginte interbelică (cu rădăcini mult mai vechi) - dominant încă la 
vremea respectivă, deci nu la asta mă refer cu precădere, ci la pasiunea 
pentru artă, natură şi sport. Cred că acestea au fost principalele 
coordonate pe care ne-am întâlnit. 

Ce putea fi suspect sau periculos în cele de mai sus? 

Cine pune problema în felul acesta - în mod evident n-a trăit 
acele vremuri şi nici nu le cunoaşte din alte surse. 

Orice grup care depăşea trei persoane şi nu era format ocazional 
- era suspect! 

De aici trebuie să pornim! 

Mai mult, exista şi o vorbă pe vremea aceea care suna în felul 
următor: „dacă se întâlnesc trei oameni - unul dintre ei sigur e 
informator”! 

Ceea ce era, fireşte, o exagerare - dar nu cine ştie ce! (putând 
exista chiar şi situații când doi din trei să fie informatori!). 

Oricum, grupul nostru (un „nucleu dur” de patru persoane - 
lărgit ocazional până la maximum 10-12) nu avea, în componenţa sa 
(nici în varianta lărgită), vreun informator. 

De unde ştiu? Din „dosar” - fireşte. 

De unde ştiam din totdeauna? Mi-o (şi ne-o) spunea intuiţia. 

Ce era cu pomenitii „Vădan” şi „Romano”? Amândoi erau din 
afara grupului - fiecare cu filiera şi cu uneltele lui de infiltrare (voi 
reveni). 

Şi totuşi, ceva elemente, ceva aptitudini, ceva îndeletniciri care 
să dea măcar de gândit? 

Să încerc să construiesc ceva: 

- nici unul dintre noi nu avea o „origine sănătoasă” - dar nici 
excesiv de „nesănătoasă”; 

- nici unul dintre noi - după ani de „studiu” - nu ştia o boabă 
ruseşte; 

- nici unul dintre noi nu era înregimentat politic (,,practicant” — 
cum ar veni); 


160 


- toti eram buni inotatori, cel putin cinci fiind in stare, fara 
probleme, sa inoate ore in sir; 

- bateam sistematic muntii, inclusiv pe trasee neconventionale, 
stăpânind bine tehnica „escaladei libere”; 

- cunoşteam temeinic împrejurimile Clujului, inclusiv (sau mai 
ales) pădurea „Făget” (unde, afirmativ, ar fi existat nişte obiective 
militare secrete!?); 

- ne antrenam săptămânal în practicarea artelor marțiale (atât cât 
ne permiteau cunoştinţele în domeniul respectiv) - inclusiv cele vizând 
armele albe; (aici, precizez, pentru a înlătura speculaţiile, că treaba se 
desfăşura în locuri numai de noi ştiute, fără intrusi şi cu paza 
asigurată; de altfel, în întreg dosarul nici urmă de vreo informaţie în 
acest sens, după cum acestea lipsesc cu desăvârşire şi în legătură cu o 
altă îndeletnicire a noastră - într-adevăr incriminantă - asupra căreia 
voi reveni); 

- nu căutam conflictul, dar - odată intrat în el (vorba lui Polonius 
- către Laerte) - „adversarul avea motive să ne ştie de frică”! 

Este suficient - pentru a intra în vizorul Securităţii? 

Ar putea fi, la urma urmei, numai că toate cele relatate s-au 
petrecut, cu precădere, în ultimii doi ani de liceu - pe când atât intrarea 
în scenă a celor doi informatori, cât şi deschiderea dosarului s-au 
produs prin anii II - III de facultate! 

Chiar atâta timp să ne fi adulmecat de la distanță „tovarăşii” 
până să se decidă a ne lua în „urmărire operativa”? 

Indoi-m-as! 

Pe de altă parte, cunoscuţi eram în Cluj prin restul preocupărilor 
noastre - care se desfăşurau în plin public şi la lumina zilei sau a 
reflectoarelor. Dacă nu eram pe scenă - eram în public; dacă nu eram 
pe teren - eram în tribună si asa mai departe. În rest, când timpul ne-o 
permitea, ne întâlneam zilnic la „Am - n-am treabă” (colţul de vis-a- 
vis de „Cartea Rusă”: practic cel mai vizibil loc din tot Clujul) - şi la 
două, şi la nouă (seara) - „ca să vedem ce facem astăzi”! 

În aceste condiţii, cine ar fi putut să ne creadă - la vârsta 
respectivă - atât de „profesionişti” încât prin această „viaţă publică” sa 

nu urmărim altceva decât derutarea adversarului, decât mascarea unor 
intenții şi activități subversive? 

Si-atunci? 

Volens-nolens, ajungem tot la ideea ca grupul nostru (sau 
oricare altul) trebuia urmărit din principiu - din simplul motiv că 
exista (sau continua să existe)! 


Desigur, unii ar putea să presupună, eventual, că informatorii 
aveau un „plan”, o „normă”, şi într-un moment de relativ impas 
veneau cu propuneri „constructive”. Nici chiar aşa! Evident, dacă 
întâmplător prindeau ceva semnificativ, ceva palpabil - puteau raporta 
(şi o şi făceau, nefiind dispuşi să-şi asume riscuri), dar deciziile şi 
planurile „operative” aparţineau în exclusivitate profesioniştilor. Pe de 
altă parte, cu excepţia unor teribilisme din copilărie sau adolescenţă (şi 
acelea nedovedite - sau cel mult rămase în coadă de peşte), 
informatorii n-ar fi avut cu ce să-şi sensibilizeze patronii: de vorbit nu 
vorbeam decât între noi, iar de întreprins n-am întreprins nimic 
antistatal - pentru că, aşa cum am mai spus-o, n-ar fi avut nici o 
finalitate pozitivă. Că stăteam în expectativă? Stăteam! - dar asta nu se 
vedea din afară. Că am făcut şi lucruri interzise? Am făcut, dar 
curentul de reabilitare-restituire a valorilor naționale, de pildă, era deja 
in curs - şi nu prea ştiu pe nimeni arestat în perioada ,,dezghetului” 
post-stalinist pentru simplul fapt de-a fi citit sau discutat nişte 
„simbolişti” sau „gândirişti” nereconsiderati încă oficial. Că am facut 
şi lucruri care puneau în discuţie sau chiar anulau însăşi valabilitatea 
filozofiei materialist-dialectice? Am făcut, dar numai în cerc restrâns 
şi cu nişte precautiuni care excludeau (teoretic - cel putin) orice risc. 
Că am comis şi un delict de drept comun (dar ca o replică la un 
incalificabil abuz al statului comunist) care însuma spargere + fals + 
uz de fals + substituire de persoană - toate pedepsite, oriunde în lume, 
cu privare de libertate? Am comis - numai că fără fisură! Şi am reuşit 

să salvăm cariera unui om - de care orânduirea comunistă şi-a bătut 
Joc în ultimul hal!!! 

Ar fi cazul sa mă opresc - nu-i aşa, stimata mea colegă? 

Să ne întoarcem, cu voia ta, la cei doi informatori. 

Cine erau aceştia (nu mă refer la identitatea reală, fireşte)? 

„Vădan” era un intelectual pur-sânge - „Romano” un semidoct; 

„„Vădan” avea o origine cât se poate de nesänätoasa - „Romano” 
dimpotrivă; 

„Vădan” era cu peste zece ani mai în vârstă decât noi - 
„Romano” cu câțiva ani mai tânăr; 

„Vădan” era un om de mare valoare profesională - „Romano” un 
student oarecare; 

„Vădan” era, pentru noi, un punct de reper, un etalon de 
referință (intelectual, ca şi orizont etc.) spre care NOI gravitam (într- 
un anume context şi într-o anume conjunctură) - ,,Romano” un 
,chibit” care misuna în jurul nostru spre a-şi oferi serviciile, spre „a se 
încălzi la focul nostru”; 

„Vădan” era un „magister”, un „guru”, un confesor de taină - 
„Romano” un fan, un trepăduş, un „fluture pe lampă” de care ne-am 
ferit din capul locului, pentru că, pe de o parte, ne displăcea profund 
genul şi, pe de altă parte, l-am bănuit de la bun început. 

Acestea fiind premisele, să trecem la următorul pas - folosind şi 
elementele din „„Dosar”. 

De unde această polarizare, această antiteză, această abordare de 
pe două platforme diametral opuse? Să fi fost ea întâmplătoare? Să fi 
fost ea premeditată? Să fi fost vorba de o „bipolaritate” deliberată (ca 
şi strategie) - persoanele fiind alese din „oferta pieţei”? Sau aceasta a 
fost gândită, demarată şi instrumentată cu protagoniștii aleşi în 
prealabil - „Vădan” şi „Romano” intrând în scenă cu lecţia învățată 
de-acasă? 

Greu de stabilit - şi aici nu ne prea ajută nici dosarul. lar cu 
„Romano” să discute cine-o vrea, că eu unul n-am chef de aşa ceva. 
Mai precis: mi-e scârbă! Nimic altceva! Cât îl priveşte pe „Vădan” — 
acesta este trecut în „lumea drepţilor”! De altfel, nici nu cred că aş fi 
fost în stare să-i reproşez ceva (a existat un scurt interval de timp util 

în acest sens) - la aflarea vestii nesimtind decât o imensă tristeţe. Nici 
măcar deziluzie (vorba unui personaj al lui Stendhal: „Pas des 
illusions - pas des desillusions”!). De ce tristețe? Pentru că 
(pseudo)numitul Vădan - spre deosebire de „Romano” - a fost şi el o 
victimă (ceea ce nu-l indreptatea, fireşte, să-i transforme pe alții în 
potențiale victime!) al aceluiaşi ,Moloh - numit comunism”. (Voi 
reveni.) 

Cum au reacționat ceilalți? Unul a fost revoltat, altul consternat, 
alții - din păcate (sau fericire) - n-au mai apucat să afle... 

În ceea ce mă priveşte, aş mai adăuga că - de când mă ştiu - în 
situaţii limită fie m-am retras sub „schizo-carapace”, fie mi-am trimis 
acolo doar afectul şi am rămas să judec ca un stoic (se pare că ai mei, 
totuşi, au intuit ceva când m-au botezat) şi fatalist. Pe de altă parte, n- 
am prea avut nevoie, la nici o vârstă, nici de modele - nici de 
confesori. Spre deosebire de alţii (voi reveni). Ca atare, am rămas - în 
„cazul Vădan” - doar cu amintita tristețe, (Că ar fi vorba tot de o 
manifestare afectivă? Nu neapărat. Există şi o tristeţe - sau cum s-o 
numesc - care vine din altă parte!) 

De ce a fost ,,Vadan” o victimă? Pentru că (spre deosebire de 
Romano”) era un „duşman de clasă” care a pierdut totul - 
nerămânându-i decât profesia şi eruditia. Pentru că la vremea când noi 
ne jucam cu armele şi munitia „din dotare” (găsibile pe toate dealurile 
din jur sau chiar pe „Cetăţuie”, că doar nu degeaba a trecut frontul 
peste Cluj!) - el avea în podul casei arme şi muniţie ascunse în 
aşteptarea unui ,,joc” de cu totul altă factură (delict pentru care, la acea 
vreme, puteai fi împuşcat fără nici o judecata!). Pentru că, până la 
urmă, Securitatea a descoperit acest depozit clandestin, I-a ridicat pe 
„Vădan” şi - după „prelucrarea” de rigoare - l-a pus să aleagă între 
colaborare sau moarte! 

Sä-1 judece - de pe ailaltă lume - cel ce, în situaţia dată, a ales 
moartea!!! 

De unde ştiu cele de mai sus? Din ,,dosar” - fireşte - unde într-o 
discuție (consemnată) ,,Vadan” este întrebat dacă noi (noi - grupul) nu 
cumva am aflat, din vreo altă sursă, de chestiunea cu „armele ascunse 
în podul casei sale”?!! 

Mai este nevoie de vreun comentariu? 

Să trecem la polul opus. ,,Romano”, tatăl muncitor, mama 
casnică, reuşeşte să facă, împreună cu ceilalți doi frați, o facultate. 
Deşi beneficiar sută la sută al regimului comunist, nu este nici 
brigadier, nici activist, ci are manifestări şi un “look” tipic 
„malagambiste”. Pozează în nonconformist, ba chiar în protestatar, 
face afirmaţii provocatoare etc. (dar joacă fotbal la echipa de juniori a 
clubului Dinamo!). 

Este suficient pentru a trezi bănuieli (mai ales în condițiile în 
care vădeşte o insistență nefirească în încercările sale de a ne penetra 
grupul!)? 

Prima concluzie: daca „Vădan” este prototipul informatorului 
santajabil (si şantajat!) - „Romano” este prototipul celui pe care-l 
motivează „lupta de clasă”! 

A doua concluzie: asocierea n-a fost deloc întâmplătoare, şi nu 
cred că hazardul a determinat identitatea celor doi membri ai 
tandemului. 

A treia concluzie: prezența lui „Romano” avea indubitabil 
menirea de a exercita o presiune în plus asupra lui ,, Vädan”, care, în 
pofida ascendentului său intelectual major, era complet dezarmat în 
situația dată. 

A patra concluzie (pe care o anticipez): n-a existat, în interiorul 
grupului, nici un informator (direct - sau doar mijlocitor)! 

Pe ce mă bazez? Pe două chestiuni care lipsesc cu desăvârşire 
din „Dosar”, oricare dintre ele arhisuficientă pentru a ne asigura ani 
buni de puşcărie. 

Despre una dintre ele am vorbit: delictul de drept comun - care a 
reuşit să anuleze efectele unui delict politic comis de statul comunist 
(şi care s-a răsfrânt asupra unui membru al grupului nostru; sper că 
nimeni nu aşteaptă să dau detalii - nici chiar aşa!). 

Despre cealaltă am afirmat doar atât că, pe undeva, contrazice 
flagrant filozofia materialist-dialectică şi pune sub semnul întrebării 
însăşi primordialitatea materiei asupra spiritului. 

Despre ce este vorba? Astăzi, termenul generic folosit este cel 
de „fenomen paranormal”. Pe vremea aceea se vorbea de 

„metapsihică” sau „parapsihologie”, existând deja, prin unele tari ale 
lumii, chiar şi catedre universitare de profil. 

Desigur, în acele vremuri de prohibitie (ca să folosesc un 
eufemism), altceva decât să citim tot ceea ce a scăpat de epurare sau 
(chiar) incinerare - de la „Sic Cogito”-ul lui Haşdeu şi până la cărțile 
lui William Crookes sau ale Helenei Blavatsky, de pildă - nu prea 
puteam să facem. Mai descopeream câte ceva pe la anticariate sau prin 
bibliotecile părinților - şi cam atât. (Fireşte - cărțile le tineam sub 
„şapte lacăte”!) 

Cât priveşte partea practică - şi din lipsă de mijloace mai 
evoluate, dar şi din motive de securitate - recurgeam la cele mai 
simple metode de „comunicare”, întreaga recuzită fiind arsă după 
fiecare „şedinţă”. 

La ce ne-a folosit? Am dobândit certitudinea existenţei unei 
lumi „de dincolo” - şi Doamne câtă nevoie aveam, în acele vremuri, 
de aşa ceva! 

Cine era „medium” dintre noi - n-are nici o importanţă. Şi nici 
care au fost argumentele irefutabile care ne-au convins că realmente 
comunicăm cu o lume în care timpul, spaţiul - dar şi cunoaşterea - au 
alte dimensiuni. Nu acesta este subiectul despre care discutăm (şi nici 
nu cred că va exista, vreodată, un loc sau un moment potrivit spre a o 
face!). 

Ei bine, toată această îndeletnicire prohibită şi profund 
antimaterialistă a rămas secretul nostru! 

Desigur, unii vor fi aşteptând cu nerăbdare să reproduc 
documente, adnotări etc. Răbdare, poate va veni şi vremea acestora. 
Deocamdată să mai vedem câteva chestiuni interesante şi instructive. 

Vorbeam, cu câteva pagini în urmă, despre „informatorul 
informatorului”. Desigur, acesta putea fi o simplă „antenă” a 
informatorului, un echivalent de microfon ascuns, sau, dimpotrivă, un 
complice activ -agent provocator. După cum, „intermediarul” putea să 
fie şi un inocent sută la sută - „tras de limbă” de către informator. 

Fireşte, şi in această ultimă variantă există deosebiri de nuanță 
(sau nu numai) - aici intervenind inteligența, inventivitatea şi tactul 
informatorului de elită. Să luăm, de pildă, una din manevrele abile ale 

lui „Vădan”, care a reuşit să obțină - sub un pretext plauzibil - nişte 
caracterizări ale fiecărui component al grupului nostru, de la o 
persoană totalmente străină de „subiect” (dar nu şi detaşată afectiv!), 
caracterizări care au devenit piese în dosarul de Securitate de care ne 
ocupăm. Ce-a avut în cap respectiva persoana când a conceput şi 
redactat caracterizările amintite - nu ştiu, dar în legătură cu „detaşarea 
afectivă” pot să afirm că avea un dinte (principal) împotriva unuia 
dintre noi (prieten din copilărie - care a ajuns membru al grupului 
nostru nu ca urmare a unei prealabile decizii opționale, ci consecutiv 
schimbării liceului) şi unul secundar, împotriva celui pe care îl 
considera, probabil, „racolatorul” primar. Ce-ar fi scris respectivul în 
condiţii de reală detaşare - iarăşi nu ştiu, dar cointeresarea afectivă 
(despre care, după toate aparențele, ştia şi „Vădan”!) a dat roade: cei 
doi ,,incondeiati” mai apăsat erau exact „traseistul” şi „racolatorul”! 

Ce-a avut de câştigat de aici „Vădan”? De pildă: 

-un plus de credibilitate, fiind vorba de părerea unei terțe 
persoane - „perfect neutre”! 

- o “canava” - pe care să poată „broda 

- o pistă de monitorizare în plus! 

- o dovadă de profesionalism în ochii „superiorilor”! 

Ce-a câştigat Securitatea? Nişte elemente care puteau deveni 
deosebit de utile în perspectiva unei anchete. Este suficient să 
amintesc că, printre altele, despre „traseist” se afirma că „va ceda la 
prima lovitură de bici”, iar despre „racolator” că este un „psihopat”! 

Desigur - pentru că mă citeşte şi o colegă psihiatră - va trebui să 
precizez că „informatorul” (secundar, inocent, dar mai puţin neutru) 
care a decretat că sunt psihopat (că eu eram cel cu „racolarea”!) 
cunoştea foarte bine semnificația termenului (pentru cei mai putin 
avizaţi: psihopat = personalitate accentuată) şi, la urma urmei, poate 
că, pe undeva, avea dreptate. Să dea verdictul alții - poate chiar tu, 
stimata mea colegă (material ai din belşug!). Oricum, important este, 
cred, la ce-ţi foloseşti această personalitate accentuată! 

Să trecem la alte aspecte „instructive”. 

După cum se ştie - din surse, documente şi realităţi care nu mai 
pot fi puse la îndoială decât în condiţii de crasă ignoranță, ipocrizie 

patentă sau fixatie monomană - anul 1964 a marcat (si consfințit 
oficial) o reală emancipare de sub tutela Moscovei, o reală linie 
proprie (bună sau rea - dar independentă!) şi o reală încetare a politicii 
de rusificare şi sovietizare. În acest context, alături de reabilitarea şi 
promovarea valorilor naţionale - cu limitele şi amprenta pe care le 
presupunea un regim national-comunist - s-a procedat şi la eliberarea 
deţinuţilor politici a căror principală „vină” a fost exact opoziția fata 
de rusificare şi sovietizare. Mai mult, s-au închis şi dosarele 
persoanelor „urmărite operativ” din aceleaşi motive (cât de închise au 
fost - sau rămas - acestea se vede abia astăzi, cert este că celor vizati 
asta li s-a spus atunci). 

De unde ştiu? Din proprie experiență - fireşte. Şi din cea a 
„grupului” - dispersat deja de ani de zile - fiecare fost membru al 
acestuia fiind convocat la sediul respectiv al Securităţii (din diversele 
localităţi in care ne-a plasat profesia) pentru a i se închide dosarul de 
urmărire! 

Eram încă în Zalău (primăvara lui 1964) - cu examenul de 
specialitate dat, dar încă în aşteptarea formalităţilor de încadrare (ca 
medic specialist chirurg) la Spitalul Raional Aiud - când mi-a parvenit 
invitația respectivă. Mă prezint la sediul cu pricina - unde mă ia în 
primire exact tipul pe care-l operasem cu câteva săptămâni în urmă de 
apendicită perforată (şi care s-a vindecat neverosimil de repede şi de 
bine!). 

laräsi o imixtiune a „paranormalului” - vor spune unii. 
Paranormal - neparanormal, aşa a fost - şi foarte bine că a fost aşa! Nu 
ştiu cât a cântărit în balanță coincidenta (sau cum să-i spun?) 
respectivă, cert este că totul a decurs într-o atmosferă mai mult decât 
civilizată şi conciliatoare. 

Fireşte, nu mi s-a spus explicit că - scăpând de ruşi - toate 
„păcatele” opozanților la rusificare şi sovietizare se reconsideră, se 
prescriu sau chiar se convertesc în „fapte bune”, dar toată punerea în 
scenă asta sugera. Eu eram „recuperatul socio-profesional” de care 
societatea are nevoie - iar cele din dosar erau nişte „păcate ale 
tinereţii” care nu mai trebuie să umbrească statutul şi traiectoria mea 
de „om al noilor vremuri” şi aşa mai departe. Bineînţeles că mi s-au 

reamintit aceste „păcate” - numai că din rechizitoriu lipseau toate 
capetele de acuzare majore (de sorginte „Vădan - Romano”), totul 
reducându-se la „propovăduirea” unor valori naţionale şi la nişte 
manifestări încadrabile, eventual, la huliganism. L-am şi întrebat pe 
respectivul securist: 

- Bine, dar toţi aceştia au fost reabilitati între timp, multi dintre 
ei figurând, astăzi, chiar şi în manualele şcolare?! 

- Păi, tocmai acesta este motivul principal pentru care vrem să 
vă închidem dosarul! 

Este suficient de limpede? 

Şi încă ceva. Ceva ce cu greu aş putea pune pe seama 
întâmplării sau neglijentei. La un moment dat, securistul dă un telefon 
(aparatul fiind plasat pe un alt birou) şi se întoarce, practic, cu spatele 
la mine —invitandu-ma parcă să arunc o privire indiscretă în dosarul 
deschis. Ceea ce am şi făcut. Ei bine, fila la care era deschis dosarul 
(după repetate räsfoiri) era exact o notă informativă de-a lui 
„Romano” - al cărui scris, întâmplător, îl cunoşteam foarte bine!!! 

Prea multe ,,coincidente” - vei spune, stimata mea colegă. Aşa o 
fi: poate că eu eram „mediumul” grupului! 

Deci, din 1964 aveam deja confirmarea bănuielii că „Romano” 
este turnătorul şi, de asemenea, confirmarea faptului că despre 
„Sspiritism” nu se ştia nimic (aşadar - în interiorul grupului nu exista 
nici un informator!) - pentru ca aşa un „păcat capital” nu putea fi 
ignorat în 1964 şi nici pus pe seama opoziției fata de rusificare şi 
sovietizare!!! 

Cât priveşte recomandarea apăsată şi categorică, făcută la 
sfârşitul „întrevederii”, de-a păstra o discreţie absolută asupra celor 
discutate - bineînţeles că nimeni n-a respectat-o (mă refer la membrii 
grupului, supuşi, fiecare, unui „ritual” asemănător). La prima ocazie 
ivită (ne desparteau deja zeci sau sute de kilometri), ne-am împărtăşit, 
unul altuia, cele petrecute. Până aici nimic rău. Necazul a fost, că unul 
dintre noi - cel mai „gurufil” - i-a povestit totul şi lui „Vădan” 
(confesorul! ), Iată, aşadar, dovada încrederii totale de care se bucura 
acesta - şi pentru care, negresit, merită (merita) toată admirația! Care 

„Vădan”, bineînţeles, a raportat totul „superiorilor” (stim asta - abia 
astăzi - din „Dosarul de grup”)! 

De ce n-a fost luat nimeni (nici măcar „gurufilul”) la întrebări? 
Simplu: ar fi fost deconspirat cel mai valoros şi mai sigur informator! 

Daca indiscretia respectivă o fi contribuit la neînchiderea 
efectivă a dosarelor? Tot ce-i posibil. Dar nu ca factor determinant. 
Presupun că respectiva „închidere”, printre altele, avea şi menirea de a 
fi un gest de „captatio benevolentiae” lansat de noua orientare 
national-comunista. Ceea ce nu însemna, fireşte, că Securitatea şi-ar fi 
luat cu totul ochii de pe noi: n-am probat decât aderenţa la mişcarea 
națională - nu şi la cea comunistă! Ca atare - cu sau fără ,,indiscretia” 
relatată - era normal să rămânem în colimator ca potențiali adversari. 
Drept care, „dosarul de grup” (a cărui supravieţuire este o dovadă în 
plus) presupun că atunci s-a constituit (sau s-a păstrat - renuntandu-se 
doar la cele individuale) spre a asigura continuarea „monitorizării” - 
mai ales că, în ciuda dispersării (care a dobândit, cu timpul, proporții 
„transfrontaliere”), grupul şi-a dovedit perenitatea coeziunii. 

Acestea fiind spuse, am putea trece si la „documente”. 

Cui prodest? 

Copiilor lui „Vădan” sau ,,Romano” - care ar putea să-şi 
recunoască părintele şi care nu poartă nici o vină pentru păcatele 
acestuia? 

Altor apropiaţi, care n-au participat cu nimic şi nici n-au bănuit 
măcar existența respectivei activităţi de delatiune? 

Am mai spus-o: nu fac deconspirari! 

Am scris despre „Dosar” doar în intenţia de-a infatisa şi „partea 
invizibilă a icebergului”. Atât! 

Pe de altă parte, la ce-ar mai servi (sau ce-ar putea aduce în plus) 
inventarierea exhaustivă a datelor care au dus la configurarea 
statutului nostru de „elemente dușmănoase şi contrarevolutionare””? 

Dar „argumentele” lui Romano (care - într-un „moment de 
impas” - m-a acuzat că vreau să-l asasinez pe profesorul Nana!) în 
baza cărora am fost declarat „potenţial criminal”? (Nemaivorbind de 
faptul că şi-a informat superiorii că aş fi fost prezent la adunarea 
“conspirativă” de la Casa lui Matei Corvin, din 1956 - deşi nu mă 

aflam nici măcar prin apropiere, fiind convins că este vorba de o 
capcană!) 

La nimic! 

Aşa stând lucrurile, să rămânem cu ceea ce am „deconspirat” 
până acum. (Doritorilor de elemente probatoare - le stau, oricând, la 
dispoziţie. În particular - fireşte!) 

Ar mai fi o singură chestiune (o promisiune de a reveni - 
neonorată până acum). Citez din dosar: “Strădania lor de a introduce 
jazzul în masa tineretului din oraş a fost neobosită — chiar cu riscul 
carierei de student!” (Dosar de grup nr. 138, MAI, Reg. Cluj, Serviciul 
II, biroul 2 — pagina 7). 

lată, aşadar, “partea invizibilă a icebergului” şi în acest 
domeniu! 


P.S. Şi totuşi, pentru cei tentaţi, eventual, să presupună că întreg 
capitolul ar fi o pură fabulatie de publicist - să ofer nişte elemente de 
autentificare care să probeze, pe de o parte, existenţa „dosarului” şi 
prezența mea (deloc neglijabilă) în conţinutul acestuia şi, pe de altă 
parte, faptul că dețin copile a suficiente file (sintetizatoare!) spre a 
putea dovedi cele scrise (şi mai ales nescrise!) până acum: 

Consiliul National 
pentru 
Studierea Arhivelor Securităţii 


Bucuresti, Str. Dragoslavele nr. 2-4, Sector 1, cod 011024 
Tel.: 319.09.35; Fax: 319.09.32 
www.cnsas.ro 


Nr 233204 din 01.09, 2005 


Domnului Zeno MILLEA 
Str. lon Creangă nr. 49 
Aiud, jud. Alba, 515200 


Stimate Domn, 


În temeiul art. 1 alin. 1 din Legea nr, 187/1999, urmare a cererii dumneavoastră, 
înregistrată la C.N.S.A.S. cu numărul P3399 din 05.10.2004, vă aducem la cunoștință că, 
în urma verificărilor efectuate în arhive, s-a identificat un dosar întocmit de fosta 
Securitate în care figurati și dumneavoastră. Menţionăm că dosarul are 4 volume, 
reprezentând un număr total de 384 file din care 178 file se referă la dumneavoastră. 

Vă invităm la sediul C.N.S.A.S. în data de 13.09.2005, ora 9, în vederea 
consultării dosarului, 

Vă rugăm să confirmaţi invitaţia la telefon 319.09.35, interior 185. 


Cu stimă, 


Consiliul National 
pentru 
Studierea Arhivelor Securitatii 


Bucuresti, Str. Dragoslavele nr. 2-4, Sector 1, cod 011024 
Te].:319.09.35; Fax:319.09.40 
www.cnsas.ro 


Nr. 233994, din 22.02 Rook 


Domnului MILLEA ZENO 


Stimate Domn, 


Urmare cererii dumneavoastră, înregistrată la Consiliul National pentru Studierea 
Arhivelor Securităţii cu numărul 3399/04 din 19.10.2005 în temeiul art.1 alin.1 coroborat 
cu art.13 alin 1 lit. b din Legea 187/1999, cu privire la eliberarea unor copii de pe 
înscrisurile din dosar, vă aducem la cunoştinţă următoarele: 

Potrivit solicitării dumneavoastră s-au copiat 5 pagini. 

Pentru ridicarea acestora vă invităm la sediul C.N.S.A.S., Direcţia Comunicare. 
Dacă nu vă puteţi deplasa personal, aveți posibilitatea de a delega o terță persoană prin 
procură specială şi autentică. Persoana astfel mandatată, în baza actului său de 
identitate, poate ridica fotocopiile în numele dumneavoastră. Precizăm că expedierea 
acestora prin poştă nu este posibilă. 


Cu stimă, 


Vi RESEDINTE, 
Profunivide gets NICOLESCU 

XI. 
in loc de concluzii 


lată, aşadar, stimata mea colegă, în ce „monstru” s-a transformat 
ceva ce, initial, îşi propunea să fie un simplu punct de vedere, un 
modest „referat”. Monstru ca dimensiuni, ca arie de cuprindere, ca 
mod de alcătuire şi - poate (pentru unii) - şi ca şi conținut şi mesaj. 

Cineva spunea, înțelegând prin „stil” (bănuiesc) toate cele de 
mai sus, că: „Le style c'est 1 'homme meme”! Aşa o fi - să judece alții! 

Nu simt nevoia nici să explic, nici să justific - şi cu atât mai 
putin să retractez ceva. Dacă m-ar bântui, cât de cât, asemenea 
gânduri, aş putea, printre altele, să invoc faptul că tot ceea ce am scris 
(şi publicat) în ultimii ani s-a născut „din mers”, fără o intenţie 
prealabilă, fără un proiect deliberat - rezultând nişte „cicluri” care, 
întâmplător sau nu, „s-au legat” (într-o mai mică sau mai mare 
măsură). 

Nu ştiu - şi nici nu mă interesează - dacă însăilarea pe care 
încerc s-o termin „se leagă”. După cum nu ştiu nici dacă ea ar putea 
constitui, pe undeva, o „punte de legătură” (tu ai folosit sintagma!) 
între nişte contemporani (nemaivorbind de generaţii). Am scris - ceea 
ce am scris -pur şi simplu „pentru că mi-ai cerut părerea”. lar ceea ce a 
rezultat nu este - şi nici nu are pretenția de-a fi - decât o simplă părere! 
(cam lungă şi stufoasă - e-adevărat). 

Cu asta am terminat „monologul în doi” - început cu (sau fără) 
permisiunea ta, în urmă cu aproape doi ani. Partea referitoare (strict) la 
cartea ta - o cunoşti de o bună bucată de vreme (şi nu mai am ce 
adăuga). Restul a fost o defulare, o „avalanşe” pe care - nici să fi vrut - 
n-aveam cum s-o mai opresc. „Zăpada” se va topi, iar dacă ea a 
antrenat şi niscaiva „grohotiş” (de care să se împiedice lumea) - cu 
atât mai bine. Oricum, ca să revin la Buffon, dintr-o ,,struto-camila” - 
nu putea să iasă decât o „struţo-cămilă”! 

A mai rămas ceva de elucidat? ,,Mobilul”? Ti-am mai spus că 
sunt împotriva „scormonitului” - dacă vrei s-o faci tu, n-ai decât. Mă 
gândesc că, totuşi, acum, „la sfârşitul sezonului” (vorba lui bunică- 

mea), n-aş mai avea ce „demonstra” - mai ales la dimensiunile de fata! 
Dar - parcă poţi să ştii? 

Aici se termină discuţia noastră sui generis - în continuare 
adresându-mă cititorilor conventionali, din generația noastră sau nu. 

lată, o scurtă sinteză a ceea ce cartea şi-a propus să pună în 
discuţie: 

- cine poartă răspunderea pentru tot ceea ce s-a configurat, pe 
plan european (sau chiar mondial), la sfârşitul perioadei interbelice? 

- ce putea să facă România (altceva) în contextul dat? 

- ce-a fost actul de la 23 august 1944 şi cine poartă răspunderea 
consecinţelor acestuia? 

-a fost - sau nu sinucigaşă (şi nu numai) politica partidelor 
istorice în circumstanţele date? 

- ce altceva (mai bun) puteau face românii şi România - în 
continuare - când aveau de ales nu între bine şi rău, ci între rău şi mai 
rău? 

- în condiţiile in care România - tara neslavă, fără granite cu 
occidentul şi sortită de la început desființării ca stat - a fost, ab ovo şi 
cu acte în regulă, abandonată total în mâinile sovieticilor, ce altceva 
putea să încerce ea decât o supraviețuire pe cont propriu dar în 
deplinul respect al dogmei? 

- ce altă cale mai exista pentru realizarea acestui deziderat — 
decât „colaboraţionismul” şi virarea spre ,,national-comunism’’? 

Am încercat, pe parcursul a aproape 200 de pagini, să răspund, 
atât cât m-au dus puterile, la întrebările de mai sus. Şi am făcut-o cu 
bunä-credintä, cu detaşare şi fără vreo intenţie apologetica. 

Că analiza mea este cinică? 

Este - şi nici nu avea cum să fie altfel! 

Că detaşarea mea este autoimpusa? 

Bineînţeles! - nu sunt nici extraterestru şi nici n-am apărut din 
vreo altă dimensiune a timpului. 

Dacă cred că am convins pe cineva? 

Nu mi-am propus să conving pe nimeni - am spus doar ceea ce 
cred. ŞI, oricum, nu eu sunt cel chemat să mă pronunt în această 
privință. 

Cât priveşte rolul de „protagonist” pe care mi l-am asumat, in 
condițiile date - fără vreun mandat expres de a-i implica şi pe alţii - nu 
puteam apela decât la experiența mea personală. Cei (mai multi - sau 
mai puțini) care mă cunosc, nemaivorbind de cei ce se vor recunoaşte 
în actorii (nenominalizati) ai diverselor secvenţe, vor şti că am redat 
adevărul adevărat. Iar ceilalţi - n-au decât sa creadă ce vor! 

Şi, în fine, existenţa „dosarului” (din care am reprodus şi 
comentat, cu precădere, ceea ce mi s-a părut interesant şi instructiv - la 
modul general) demonstrează că întreaga noastră traiectorie 
existențială - a mea şi a grupului din care făceam parte - a fost una pe 
muchie de cuţit. Dar, pe de altă parte, acelaşi „dosar” ar putea să 
constituie - coroborat cu datele, faptele şi destinele umane expuse în 
carte - un argument în plus pentru viabilitatea, în condiţiile date, a 
modelului pentru care am pledat: cel al „rezistenţei sub acoperire”. 

Epilog 


lată că au încercat să vorbească despre „inadecvări” şi 
„etapizări” şi oameni de o cu totul altă înzestrare şi autoritate decât 
cele ale semnatarului prezentului volum. Citez din ,,Obscenitatea 
Publică” a lui Andrei Pleşu (pag. 103-106): 

„Istoria politică a intelectualitatii româneşti după al doilea 
război mondial este istoria unui eşec. Ea a făcut dovada unei 
inadecvări constante, cu efecte dramatice uneori, ridicole nu o dată, 
contraproductive întotdeauna. Inadecvarea aceasta (...) a cunoscut, 
credem, patru etape. 

1/. Supliciul. La sfârşitul anilor '40 şi în anii '50, intelectualitatea 
(dar nu numai ea) a fost supusă unui regim de atroce agresiune. O 
parte însemnată a elitelor autohtone a umplut puşcăriile, a traversat 
lungi perioade de domiciliu obligatoriu şi de marginalizare 
degradantă. Nimeni nu era pregătit pentru a face fata «lumii pe dos», 
devenită, peste noapte, coşmar cotidian. Pe fundalul sumbru al acestui 
coşmar, a prins contur cea dintâi inadecvare: speranţa nerealistă a unei 
intervenţii salvatoare dinspre apus. După ce, mai întâi, refuzaseră să ia 
notă de trădarea aliaţilor, de faptul că România fusese abandonată cu 
bună ştiinţă influenței sovietice, minţile noastre luminate contau, în 
continuare, pe solidaritatea eficientă a «lumii libere». O generație 
întreagă s-a refugiat in superstitia unei mântuitoare invazii justitiare. 
«Vin americanii!» - devenise formula evazionistă a unei comunități 
care încerca să-şi amâne destinul şi să-şi decline răspunderile. (...) 

2/.  Coabitarea. După 1964, puşcăriile s-au golit. Prin 
gesticulatia sa patriotică din august 1968, prin «deschiderea» 
economică şi culturală tolerată până în vara lui 1971, Ceauşescu a dat 
tuturor impresia că regimul comunist intră într-o fază de 
«normalizare». S-ar fi zis că «tara» începe să conteze mai mult decât 
«internationalismul proletar» şi că rigorile ideologice aspiră spre un 
«chip omenesc». Puterea părea a fi renunţat la prerogativele ei 
dictatoriale: astfel de-demonizată, ea căpătase aerul unui «partener» 
plauzibil. Aşa a apărut a doua inadecvare a intelectualitatii româneşti: 
credinţa că se poate dialoga cu regimul, că lucrurile merg spre bine şi 

că, prin urmare, există premisele unei colaborări onorabile cu 
guvernanţii. (...) 

3/. Politica neutralității. După 1971, nimeni nu mai credea cu 
adevărat în «binele» care poate rezulta din coabitarea cu organismele 
puterii. Intelectualitatea a înţeles, pe de o parte, că nu există 
«comunism cu față umană» şi, pe de altă parte, că «epoca de aur» va 
avea o durată indefinită. Coroborate, aceste constatări au produs o a 
treia reacție inadecvată: împotriva unui sistem represiv atât de solid 
alcătuit nu se poate face nimic. Trebuie să stai deoparte, să nu te 
amesteci, să nu consimti la o înfruntare care nu poate fi decât 
perdantă. Singurul tel e supraviețuirea (spirituală), singura metodă - 
rezistenţa prin cultură. Această mentalitate explică inexistența unei 
dizidente româneşti de anvergură. Puterea era, din nou, demonizata, 
iar resursele ei de energie opresivă - supraevaluate. (...) 

4/. Reajustarea propriei imagini. Fie că am mărturisit-o, fie că 
nu, «politica neutralității» a provocat, după decembrie 1989, o stare 
difuză de culpabilitate. Privită din perspectiva evenimentelor 
«revoluţionare», atitudinea «inteleapta» a intelectualitatii în anii 
dictaturii suna a compromis şi laşitate. Nemultumiti, în adânc, de 
stingheritoarea lor prestație publică, iritati, retrospectiv, că n-au avut 
mai mult curaj, intelectualii s-au mobilizat împotriva comunismului 
postum cu o furie care ar fi fost mai la locul ei în războiul - infinit mai 
periculos - cu oştirile comunismului real. Pentru a şterge urma micilor 
complicitati vinovate din perioada totalitară, intelectualitatea a 
adoptat, dupa 1989, poza verticalitatii inflexibile, a purității morale, 
care nu ştie să negocieze. S-a născut, astfel, curajul de compensație, 
opoziția motivată cosmetic, ca terapie de recuperare a unui portret 
pasabil. E încă o specie, ultima deocamdată, a inadecvării: după ce s- 
au resemnat prea devreme sub comunism, intelectualii s-au angajat, în 
condițiile post-comunismului, prea târziu. Animati de o secretă 
răfuială lăuntrică mai mult decât de luciditatea contextuală, ei n-au 
oferit societăţii civile idei, soluţii de echilibru, criterii pozitive, ci 
patimi impure, lozinci, histrionisme. (...)” 

lată, aşadar, chestiunea - privită de la înălțimea unui 
reprezentant al elitei intelectuale. 

Am câteva remarci la cele reproduse, pe care le voi expune tot în 
patru puncte. 

1/. La prima vedere, aşa este cum susține Andrei Pleşu. Numai 
că treaba cu „vin americanii” nu s-a născut spontan (sau ca un „drog 
halucinogen” luat în fata unei „agresiuni atroce”), ci a fost, ab initio, 
indusă şi cultivată (din afară şi cu rea-credinta). lar partea de vină a 
intelectualitatii româneşti a fost doar faptul că s-a lăsat manipulata. 
(Care candidat la înec n-ar fi făcut-o - dacă 1 s-ar fi promis colacul de 
salvare?) 

Pe de altă parte, „undele manipulării” au avut şi o „stație de 
releu”: politicienii. Aceştia ar fi trebuit să înțeleagă şi să accepte 
„trădarea aliaţilor” şi ireversibilitatea acesteia. Şi să găsească soluția 
adecvärii” la „fatalitatea promiscuă a istoriei reale”! 

2/. Cât priveşte adeziunea la politica ceauşistă a anului 1968 (şi 
a anilor de autentică deschidere şi liberalizare) - aceasta a fost pe cât 
de reală, pe atât de sinceră, logică şi generală. Şi firească - în contextul 
dat! 

3/. Referitor la disidentä, mă voi rezuma la a-l cita pe Adam 
Michnik: „Ce disidenta să fi avut voi, atunci când Ceauşescu (Dej, în 
primul rând — n.m.) realizase deja tot ceea ce disidentii noştri - sau cei 
ai cehilor - se străduiau să obţină?!” (Declaraţie făcută într-o emisiune 
TV de-a lui Nicolae Manolescu, pe la mijlocul anilor '90, al cărei 
invitat era tocmai respectivul disident polonez!) 

Iar după ce paranoia „cârmaciului” înflorise deja - anulând orice 
deschidere şi liberalizare - nu disidenta, ci complotul de înlăturare ar fi 
fost (teoretic vorbind) unica soluţie! 

4/. Cât priveşte „inadecvarea” de după decembrie '89, aici 
(chiar dacă disidenta în anii '80 ar fi fost un gest fără finalitate - cu 
excepția celei de partid!) sunt, în linii mari (şi sub rezerva celor 
schitate în capitolul IX), de acord cu dl Pleşu. 

Nota finala 


Desigur, se vor găsi destui care să mă acuze de 
antioccidentalism. 

În toată povestea asta eu, dragii mei, nu contez - voi contati! Voi 
- „oamenii buni”, cei ce foarte rar „faceţi istorie”, dar cu atât mai des o 
comentaţi şi judecaţi, ba mai dati şi sentinţe, şi încă „definitive”! 

Că asta aş fi încercat şi eu să fac? 

Dacă cititorul avizat, de bunä-credintä şi detaşat a rămas, după 
parcurgerea cărții, cu această impresie - înseamnă că încercarea mea a 
fost una neizbutită, iar intențiile mele (pe care permis să-mi fie să le 
cunosc mai bine) nu şi-au găsit forma şi limbajul adecvat spre a se 
materializa într-un mesaj credibil. 

Să revin, însă, la prima idee. Nu ştiu cărei categorii de oameni îi 
aparțin, dar ştiu că m-am străduit, o viata întreagă, să respect îndemnul 
pe care mi l-a adresat, pe vremuri, tatăl meu: „Să-ţi poţi pune 
semnătura, fără să-ți fie ruşine, pe bilanţul fiecărei zile trăite!”. 

Fireşte, nu am pretenția de-a fi făcut istorie (deşi se spune că 
„History is his story”) - dar pe drumul meu, bun sau nu, am mers, 
neabătut . 

Nu ştiu dacă mi-am făcut zilnic bilanţul, dar cartea de fata este, 
acum, în pragul senectutii, şi un echivalent de bilanț general. Pe care 
nu mi-e ruşine să-mi pun semnătura! 

Cât priveşte ,,antioccidentalismul”, dacă a-i face răspunzători pe 
occidentali pentru ambele războaie mondiale, pentru cei 45 de ani de 
comunism, pentru polarizarea Nord-Sud (cu flagrantele ei inegalităţi 
economice), pentru existența „Lumii a 3-a” sau, mai nou, pentru 
apariția flagelului terorismului mondial înseamnă antioccidentalism, 
atunci - da! - sunt antioccidental. 

Nu fundamentalismul islamic a generat, ab ovo, terorismul - ci 
spiritul feudal şi lăcomia fără margini a Occidentului (si, fireşte, 
neşansa unei bune părți a musulmanilor de-a se fi născut deasupra 
unui subsol plin de țiței)! 

Că simplific lucrurile? Ba nu le simplific deloc. Alţii le 
complică (cât se poate de interesat)! 

Dragi „oameni buni” ai Terrei, până când Occidentul nu va 
renunța la aroganta, exclusivismul, intoleranta şi pretenția sa la 
hegemonie mondială (al căror corolar este, mai nou, „globalizarea” - 
ultima şi cea mai sofisticată expresie a colonialismului) - nu va 
dispare nici terorismul! 

Si suntem abia la inceput!!! 

Cartea isi propune un alt unghi de a privi si investiga 
perioada comunistă din România - cu etapele ei distincte, 
încercând să răspundă, cu precădere, la întrebări de tipul: 

- colonie sovietică - sau national-comunism? 

- intransigentä fatală - sau ,colaborationism” asumat 
deliberat și responsabil? 

- disidentà - sau rezistenţă „sub acoperire”? 

Demersul este construit, în bună măsură, pe experiența de-o 
Viață a autorului - conținând, ca atare, o seamă de elemente 
autobiografice. 


Zeno Millea 

